དཀར་ཆག །

༄༅། །ཕྱི་ལྟར་རྒྱལ་བའི་སྲས་པོ་ཞི་བ་ལྷ། །ནང་ལྟར་གྲུབ་པའི་དབང་ཕྱུག་ཤ་ཝ་རི། །གསང་བ་འཕགས་མཆོག་སྡུག་བསྔལ་རང་གྲོལ་དངོས། །འཇིགས་མེད་ཆོས་ཀྱི་དབང་པོར་གསོལ་བ་འདེབས། །ཞེས་ཀུན་འདུས་བླ་མ་ལ་མཆོད་པར་བརྗོད་པས་མདུན་བསུས་ཏེ། མཁས་དང་གྲུབ་པའི་དབང་ཕྱུག་བླ་མ་དམ་པ་རྣམས་ཀྱི་ཞལ་གདམས་རྡོ་རྗེའི་གསུང་གལ་གནད་ཆེ་བ་འགའ་ཞིག་ཕྱོགས་གཅིག་ཏུ་བཞུགས་སུ་གསོལ་བ་ལ་ཐོག་མར།

༡

བྱང་ཆུབ་དོན་དུ་གཉེར་བའི་གཅོད་ཡུལ་པ་རྣམས་ལ་མཁོ་བའི་རི་ཆོས་རྩིབས་སྟོང་འཁོར་ལོ་ཞེས་བྱ་བ། ཤ་བ་རི་པ་གཏི་རྒན་གཉིས་མེད་ཆོས་ཀྱི་སེངྒེས་མཛད།

༢

ཐོག་མཐའ་བར་གསུམ་དུ་དགེ་བའི་གཏམ་ལྟ་སྒོམ་སྤྱོད་གསུམ་གྱི་ཉམས་ལེན་དམ་པའི་སྙིང་ནོར་ཞེས་བྱ་བ། དཔལ་སྤྲུལ་རིན་པོ་ཆེ་ཨོ་རྒྱན་འཇིགས་མེད་ཆོས་ཀྱི་དབང་པོའི་གསུང༌།

༣

རི་ཆོས་བསླབ་བྱ་ཉམས་ལེན་དམར་ཁྲིད་གོ་བདེར་བརྗོད་པ་གྲུབ་པའི་བཅུད་ལེན་ཞེས་བྱ་བ། སྐྱབས་རྗེ་བདུད་འཇོམས་རིན་པོ་ཆེ་འཇིགས་བྲལ་ཡེ་ཤེས་རྡོ་རྗེས་མཛད།

༤

དྲང་པོར་བརྗོད་པའི་གཏམ་རྒན་པོའི་གླིང་བུ་ཞེས་བྱ་བ། སྐྱབས་རྗེ་དིལ་མགོ་མཁྱེན་བརྩེའི་རིན་པོ་ཆེ་འགྱུར་མེད་ཐེག་མཆོག་བསྟན་པའི་རྒྱལ་མཚན་དཔལ་བཟང་པོ་མཆོག་གི་གསུང༌།

༥

རང་སྐྱོན་ངོ་ཤེས་སྐྱབས་ཡུལ་རྗེས་དྲན་གྱི་གསོལ་འདེབས་ནོངས་བཤགས་སྨོན་ལམ་ཡང་དག་བླང་དོར་གསལ་འདེབས། སྐྱབས་རྗེ་བདུད་འཇོམས་རིན་པོ་ཆེ་འཇིགས་བྲལ་ཡེ་ཤེས་རྡོ་རྗེའི་གསུང༌།

༦

དད་དམ་མངའ་བའི་བླ་མ་རྡོ་རྗེ་སློབ་དཔོན་རྣམས་ལ་སྤྲིང་བའི་ཆབ་ཤོག །སྐྱབས་རྗེ་ཀ་ལུ་རིན་པོ་ཆེ་ཀརྨ་རང་བྱུང་ཀུན་ཁྱབ་དཔལ་བཟང་པོས་མཛད།

༧

རྣམ་དག་བྱང་ཆུབ་མཆོག་ཏུ་སེམས་བསྐྱེད་པའི་སྨོན་ལམ། དཔལ་སྤྲུལ་རིན་པོ་ཆེ་འཇིགས་མེད་ཆོས་ཀྱི་དབང་པོས་མཛད།

༨

གདམས་ངག་གནད་བསྡུས་ཀྱི་སྨོན་ལམ་དམ་པའི་སྙིང་བཅུད་ཅེས་བྱ་བ། སྐྱབས་རྗེ་བདུད་འཇོམས་རིན་པོ་ཆེ་འཇིགས་བྲལ་ཡེ་ཤེས་རྡོ་རྗེས་མཛད་པ།

བཅས་བཞུགས་པ་ལགས་སོ།། །།

༄༅། །བྱང་ཆུབ་དོན་དུ་གཉེར་བའི་གཅོད་ཡུལ་པ་རྣམས་ལ་མཁོ་བའི་རི་ཆོས་རྩིབས་སྟོང་འཁོར་ལོ་ཞེས་བྱ་བ་བཞུགས་སོ། །

༄༅། །བླ་མ་དང་བཅོམ་ལྡན་འདས་མཉམ་མེད་ཤཱཀྱའི་རྒྱལ་པོ་ཡབ་སྲས་བརྒྱུད་པ་དང་བཅས་པ་ལ་ཕྱག་འཚལ་ལོ། །རྣལ་འབྱོར་པ་གཉན་ས་རི་ཁྲོད་འགྲིམ་པ་རྣམས་ཀྱི་ལམ་གྱི་གེགས་སེལ་ཞིང༌། སྙིང་རུས་ལ་བསྐུལ་བའི་རྣམ་བཤད་ནི། ངས་ཆུང་སོ་དཀར་ནས་མགོ་སྐྲ་དཀར་གྱི་བར་དུ་སྐྱེས་མཆོག་གོང་མ་རྣམས་ཀྱི་རྣམ་ཐར་དང༌། ད་ལྟའི་སྐྱེས་བུ་དམ་པ་རྣམས་ཀྱི་མཛད་སྤྱོད་ཐམས་ཅད་ལ་བལྟས། འདི་ཕྱི་གཉིས་ལ་རང་གཞན་དོན་གཉིས་འགྲུབ་པའི་ཐབས་ཅི་འདྲ་ཞིག་སྒྲུབ་ན་དྲག་གམ་བསམ་པ་ལས། དམ་པའི་ཆོས་སྒྲུབ་པ་ལས་དྲག་པ་མི་འདུག །ཆོས་དེ་ཡང་མིང་སྤོ་ལུས་བསྒྱུར་བ་ཙམ་དང༌། དགོན་ཆེན་དང་བླ་བྲང་འཛིན་ནས་ཡོ་ལང་སྒྲུབ་པ་ཞིག་མ་ཡིན་པར། ཚེ་འདིའི་བྱ་བ་ཐམས་ཅད་བློས་བཏང་དགོས་པ་འདུག །བློས་བཏང་ནས་དམ་པའི་གདམས་ངག་ཟབ་མོ་རི་ཁྲིད་གཅིག་ཏུ་ཉམས་སུ་ལེན་དགོས་པ་གདའ་བས། དེ་ལ་སྔོན་ཡང་དག་པར་རྫོགས་པའི་སངས་རྒྱས་ནས་བཟུང་རྩ་བའི་བླ་མའི་བར་དུ་བྱོན་པའི་མཁས་གྲུབ་བཤེས་གཉེན་ཆེན་པོ་རྣམས་ཚེ་བློས་བཏང་ནས་བསྟན་པ་དང་སེམས་ཅན་མཐའ་ཡས་པའི་དོན་དུ་བསྟན་པའི་སྒོར་ཞུགས། འཇིག་རྟེན་ཆོས་བརྒྱད་ཀྱི་དྲི་མས་མ་གོས་པར་མཛད་ནས། མི་ཚེ་ལ་ཚད་བཙུགས་ཏེ་དཀའ་བ་དང་དུ་བླངས། ངལ་བ་ཁྱད་དུ་བསད། ལུས་སྲོག་ལ་ལྟོས་པ་མེད་པར་ཕྱོགས་མེད་ཀྱི་དབེན་གནས་དང༌། གཉན་ས་རི་ཁྲོད་རྣམས་སུ་དམ་པའི་ཆོས་མ་གཏོགས་བྱ་རྒྱུ་ཅི་ཡང་མེད་པ་ནི། དེ་ཐམས་ཅད་སྨྱོ་བའམ། བྱེད་རྒྱུ་མེད་པ། ཕ་རྗེས་བུས་མ་ཟིན་པ་ཞིག་མིན་ཀྱང༌། རང་རེ་ད་ལྟའི་ཆོས་པ་རྣམས་ལ་དཔག་ན། དེ་དག་གི་རྣམ་ཐར་བཞིན་སྐྱོང་བ་ནི་ཉིན་སྐར་ཙམ་དུ་དཀོན་ཅིང༌། གལ་ཏེ་རེ་ཟུང་ཡོད་ནའང་ཚེ་འདིའི་རྐྱེན་དབང་དུ་ཤོར་ནས་མཐར་ཕྱིན་པ་ཉུང་བར་གདའ་ལ། ཆོས་མཐར་ཕྱིན་པ་ཞིག་བྱེད་ན། དབེན་པ་ལ་གཅེས་པའི་ཆོས་དྲུག་པོ་འདི་ཚང་དགོས་པ་འདུག་པས། དེ་ལ་རྒྱལ་བ་ཀློང་ཆེན་པས། བླ་མ་དང་བྲལ་རང་རྐྱ་ཐུབ་པ་དང༌། །ཐེ་ཚོམ་གེགས་སེལ་དྲི་རྒྱུ་མེད་པ་དང༌། །ལུས་ལ་ནད་གདོན་བར་ཆད་མེད་པ་དང༌། །མི་ཆོས་ཁྱུ་ནས་ལེགས་པར་བུད་པ་དང༌། །དོན་གཉིས་སྒྲུབ་པའི་གདམས་པ་ཚང་བ་དང༌། །ལྟ་བའི་དགོངས་པ་བློ་ཐག་ཆོད་པའོ། །ཞེས་གསུངས་པ་ལྟར་ཅི་ནས་བྱ་དགོས་པ་འདུག་ཀྱང༌། སྐབས་འདིར་རང་ཉམས་དང་བསྟུན་པའི་སྙིགས་དུས་ཀྱི་ཆོས་གཟུགས་བན་སྤྲང་བདག་ལྟ་བུ་ཞིག་ལ་དཔེར་བྱས་ན། རྗེ་བཙུན་མི་ལ་དང༌། དམ་ཚིག་རྡོ་རྗེ་ལྟ་བུའི་ཕྱི་ནང་མཚུངས་པའང་དཀའ་ཡང༌། ཞིང་ཆུ་སོ་ནམ་ཚོང་དང་ལོངས་སྤྱོད་ཀྱི་འདུ་ལོང་མེད་པར་སོས་དལ་སྣང་བ་བདེ་བའི་ངང་ནས་སྡིག་ལྟུང་མི་གསོག་ཅིང༌། འཆི་ཁར་འགྱོད་པ་མེད་པ་ཞིག་དགོས། བླ་མ་གཞན་ལ་རེ་ལྟོས་མི་དགོས་པའི་རིམ་གཉིས་ལ་དབང་འབྱོར་ཞིང༌། རང་དབང་ཐོབ་པའང་དཀའ་ཡང༌། ཁྱི་སྨྱོན་ལྟར་རང་དབང་མེད་པར་བླ་མ་མ་བརྟགས་པར་མིང་གང་སྙན་དང༌། ཐོབ་གང་མཐོ་ལ་གསར་འགྲོགས་མི་བྱ་བར་སྔོན་གྱི་བླ་མ་དང༌། གདམས་ངག་གིས་ཆོག་པ་ཞིག་དགོས། བླ་མ་དེ་ཡང་རྒྱུད་སྡེ་ནས་ཇི་ལྟར་གསུངས་པ་བཞིན་མཚན་ཉིད་ཚང་བ་ཞིག་དགོས། རྩ་རླུང་ལས་སུ་རུང་ཞིང་ངེས་པར་རས་རྐྱང་ཐུབ་པའི་རེ་བ་དང༌། དེ་བཞིན་དུ་ངུར་སྨྲིག་བགོ་བའང་ཚུལ་དང་མཐུན་པ་ཞིག་དཀའ་ཡང༌། ཁྱིམ་པའི་ཞྭ་གོས་རྐང་དོར་སོགས་ངེས་པར་སྤང་བ་ཞིག་དགོས། བཟའ་བཏུང་ཚོགས་སུ་འགྲོ་བ་དང༌། ལོག་འཚོ་གཏན་ནས་མ་འདྲེས་པའང་དཀའ་ཡང༌། གང་བྱུང་གི་ཟས་ཁམས་ལ་འཕྲོད་པ་ཙམ་ལས། གོས་དང་མུ་སྟེགས་ཀྱི་ཟས་འབུ་རིགས་དང༌། བྱ་རིགས་ཉ་ཕག་སྒོང་གསུམ་སོགས་ངེས་པར་སྤང་ཞིང༌། འདི་སྣང་གིས་རྟག་ཏུ་གཡེང་བ་མ་ཡིན་པར་གང་ཡོད་སོས་དལ་གྱིས་ཟ་ལུགས་མདོ་སྔགས་ནས་བཤད་པ་བཞིན་དུ་ལོང་ཡོད་པ་ཞིག་དགོས། ཚེ་འདིའི་བྱ་བ་ཐམས་ཅད་བློས་བཏང་ཞིང༌། མི་ཚེ་གཅིག་ཏུ་མཚམས་ཀྱིས་དུས་འདའ་བའང་དཀའ་ཡང༌། ཆོས་མཐུན་གྱི་འཚོ་ཆས་ཕྲན་བུ་སྒྲུབ་པ་ལས། རྟག་ཏུ་དབྱར་གྱི་དཀར་སྤྲང་དབྱར་གྱི་སྐྱུར་སྤྲང་བྱས་ཏེ་རི་རྒྱུག་ཀླུང་རྒྱུག་མི་བྱེད་པར་བྱས་པའི་ལས་ལ་ཟིན་པའི་དུས་ཡོད་པ་ཞིག་དགོས། གང་ཡོད་སྦྱིན་པར་གཏོང་ཞིང༌། ཀུན་སྤངས་ནུས་པའང་དཀའ་ཡང༌། མཐུན་རྐྱེན་ཅུང་ཟད་ཡོད་པ་ལ་ཤི་སྤར་འཐམས་ཤིང་ནོར་ལ་སྙིང་པོ་མེད་པ་གོ་བ་ཙམ་ཡོད་དགོས། ནོར་ལ་ཆོག་ཤེས་ཀྱིས་གསེར་དང་བོང་བ་མཉམ་པ་མི་འོངས་ཀྱང༌། བླ་མ་མཆེད་དང་འགྲོ་བ་གང་གིས་ནོར་རྫས་མ་བྱིན་པར་ལེན་པ་དང༌། གཡར་པོ་ལ་སེམས་ཀྱིས་བདག་ཏུ་བཟུང་བ་སོགས་སུ་ལའང་སྤང་དགོས། ཡང་ཡོད་ཚད་མཆོད་སྦྱིན་དུ་གཏོང་བའང་དཀའ་ཡང༌། གཞན་ནོར་ལ་ཧབ་ཐོབ་མི་བྱེད་ཅིང༌། རང་ནོར་གཏོང་སེམས་ལ་གོམས་པ་ཞིག་དགོས། དེ་བཞིན་དུ་ཕ་མའི་མངལ་ནས་ནོར་རྫས་ལོངས་སྤྱོད་ཁྱེར་ནས་འོང་བ་སུ་ལའང་མེད་ཀྱང༌། མཐུན་རྐྱེན་ཅུང་ཟད་བསྒྲུབ་པ་ལ་གཡོ་སྒྱུ་དང་ཐབས་སྣ་ཚོགས་པའི་སྒོ་ནས་སྐུ་གསུང་ཐུགས་རྟེན་གྱི་དཀོར་རམ། བསླུས་ཡོན་ཟོས་པ་དང༌། མི་དབོན་དགོན་སྡེའི་སྤྱི་རྫས་སོགས་སྡིག་ཅན་དང་མཚམས་ཕོག་མི་ཟ་བ་ཞིག་དགོས། སོར་བྱང་སྔགས་གསུམ་གྱི་བསླབ་བྱ་དང་མི་འགལ་བ་ཞིག་དཀའ་ཡང༌། ཐབས་ཆགས་ལའང་སོ་ཐར་གྱི་རྩ་བ་བཞི་ཆང་དང་ལྔ། དེའི་ལྷག་མ་བཅུ་གསུམ་ཙམ་དང༌། བྱང་སེམས་ཀྱི་སེམས་ཅན་བློས་མ་སྤོང་བ་ཙམ་དང༌། གསང་སྔགས་སྐུ་གསུང་ཐུགས་ཀྱི་དམ་ཚིག་དང་མ་འགལ་བ་ཞིག་ངེས་པར་དགོས། གཞན་རྣམས་ཀྱང་བསྲུང་བྱ་ངོ་ཤེས་པར་བྱས་ནས་བསྲུང་གང་ཐུབ་དང༌། ཉམས་པ་བྱུང་ཚེ་གསོ་སྦྱོང་གིས་བཤགས་སྡོམ་ཅི་ནས་ཐེངས་པ་ཞིག་དགོས། ཁོང་ཁྲོ་གཏིང་ནས་མེད་པ་དང༌། གཞན་གྱིས་ཚིག་རྩུབ་ལོག་སྒྲུབ་བཟོད་པའང་དཀའ་ཡང༌། གནོད་ལེན་གནོད་ཀྱིས་འཇལ་བ་དང༌། ངན་སེམས་ཁོང་དུ་མ་འཆང་བ་ཞིག་དགོས། འགྲོ་རྣམས་ཕ་མར་ཤེས་ཤིང་གནོད་ལེན་ཕན་གྱིས་འཇལ་བའང་དཀའ་ཡང༌། རང་མ་ཚིག་པ། གཞན་མ་འཁྲུགས་པ་ཞིག་དགོས། རང་ཡུལ་དང་གཞན་ཡུལ་གང་དུ་སྡད་ཀྱང་ཧ་ཅང་ཉེ་ཆེ་བ་དང༌། ཧ་ཅང་འཁོན་ཆེ་བ་དེ་འདྲ་མཐོ་དམན་སུ་ལའང་སྤང་དགོས་ཏེ། རྒྱལ་བ་ཀློང་ཆེན་པས། གྲོང་དང་དགོན་པ་རི་ཁྲོད་ལ་སོགས་པ། །གང་དུ་སྡད་ཀྱང་སྒོས་མཛའ་མི་འཚོལ་ཞིང༌། །སུ་དང་འགྲོགས་ཀྱང་མི་མཛའ་མི་འཚོལ་ཞིང༌། །རང་ཚུགས་འཛིན་པ་ཁོ་བོའི་སྙིང་གཏམ་ཡིན། །ཞེས་སོ། །རྒྱུན་དུ་རྣམ་གཡེང་ཐམས་ཅད་སྤངས་ཏེ། ཉིན་མཚན་ཆོས་ཀྱིས་འདའ་བའང་དཀའ་ཡང༌། ཉམས་ལེན་ལ་རེས་འཇོག་བྱེད་པ་དང༌། ཆོས་ཚུགས་གཏིང་ནས་ཤོར་བ་སོགས་སྤང་ཞིང༌། དུས་ཚོད་ཀྱི་ཐུན་དང་བཟའ་བཏུང་བྱེད་པ་སོགས་གཅིན་རྟུག་འདར་ལོང་ཡོད་པ་ཙམ་ཞིག་དགོས། ཡང་ཆགས་སེམས་གཏིང་ནས་མེད་པ་དང༌། གསང་སྔགས་ཀྱི་ལམ་གྲོགས་སུ་འགྲོ་བའང་དཀའ་ཡང༌། རས་གོས་སྒོམ་ཐག་དང༌། ཆོས་གོས་རྣམ་གསུམ་བགོ་ནས་ནོར་རྫས་དང་ནག་ཆང་གི་རྗེས་སུ་བོང་བུ་ལྟར་རོ་མཆོང་མི་བྱེད་པ་ཞིག་དགོས། ཞི་ལྷག་ཟུང་དུ་འབྲེལ་ཞིང༌། མཉམ་རྗེས་དབྱེར་མེད་པར་རྨི་ལམ་འོད་གསལ་འཁོར་ཡུག་ཏུ་འབྱམས་པའང་དཀའ་ཡང༌། རྒྱུན་དུ་རོ་ཉལ་མི་བྱེད་ཅིང༌། སྙིང་ཐག་པ་ནས་ནང་ནུབ་དགེ་སྦྱོར་ལ་བརྩོན་པ་ཞིག་དགོས། གཞུང་ལུགས་ཐམས་ཅད་ཐོས་པ། ཐོས་དོན་བསམ་པ། བསམ་དོན་མཐའ་རུ་ཕྱིན་པའི་སྒོམ་པའང་དཀའ་ཡང༌། རང་ཉམས་དང་བསྟུན་པའི་ཐོས་བསམ་སྒོམ་པའི་ཤེས་རབ་རེ་དགོས། རང་སྣང་དབང་དུ་འདུས་ནས་ཕྱིན་དྲུག་གིས་རང་རྒྱུད་སྨིན་པ། གཞན་སྣང་ཟིལ་གྱིས་ནོན་ནས་བསྡུ་བ་རྣམ་བཞིས་འགྲོ་དོན་འགྲུབ་པའང་དཀའ་ཡང༌། གཞན་གྱིས་དབང་དུ་མ་ཤོར་བའི་སྣ་ཐག་རང་ལག་ཡོད་པ་ཞིག་དགོས། སྣང་སྟོང་ལྷ་སྐུར་འཆར་ཞིང༌། བསྙེན་སྒྲུབ་ལས་གསུམ་འབྱོངས་པའང་དཀའ་ཡང༌། རྟག་ཏུ་བག་མེད་མི་བྱ་བར་ཆིག་ཕྱིར་བློ་སྣ་འགྲོ་བའི་བཟླས་བརྗོད་རེ་དགོས། བླ་མར་སངས་རྒྱས་དངོས་དང༌། ཅི་མཛད་ལེགས་པར་མཐོང་བའང་དཀའ་ཡང༌། མི་མཉེས་པར་མེད་པ་དང༌། ཁྲོ་སྡང་མེད་པ་ཞིག་དགོས། ཁྱུ་མང་པོའི་ཚོགས་དཔོན་བྱེད་པ་ལ་མི་གཤིས་དང་ཡོན་ཏན་གཉིས་ཐད་ནས་འཛོམ་པ་ཞིག་དཀའ་ཡང༌། རང་གཅིག་པུར་མཉམ་བཞག་སྐྱོང་བ་ལའང་དེ་དང་འདྲ་བས། སུ་དང་ཡང་འགྲོགས་བདེ་ཞིང༌། འདུ་འཛི་དང་ངན་གཡོ་མེད་པའི་བློ་བདེ་རི་ཁྲོད་འགྲིམ་པ་ཞིག་དགོས་ཏེ། ལྕེ་བཙུན་ཆེན་པོས། གང་ཞིག་སྒོམ་སྒྲུབ་བྱེད་པའི་སྐྱེས་བུ་ཡིས། །འདོད་པའི་འདུ་འཛི་ཆོས་བརྒྱད་འཁྲི་བ་བཅད། །འདུ་འཛིའི་གནས་རྣམས་རབ་ཏུ་སྤང་ནས་ནི། །རི་ཁྲོད་བས་མཐའི་དབེན་པར་གནས་པར་བྱ། །ཞེས་སོ། །འཆད་ཉན་ནུས་པའི་ཡོན་ཏན་གྱི་སྤོབས་པ་དང༌། སྨྲ་བཅད་འདག་སྦྱར་ཁོ་ནའི་དུས་འདའ་བའང་དཀའ་ཡང༌། ངག་གི་མི་དགེ་བཞི་སྤང་ནས། ཆོས་སྤྱོད་བཅུ་ལས་མི་འདའ་བ་ཞིག་དགོས། འགྲོ་རྣམས་བསམ་པ་སྣ་ཚོགས་ཀྱི་རེ་འདོད་བསྐང་བའི་ཐེག་རིམ་དགུའི་འཆད་སྤེལ་ནུས་པའི་སློབ་མ་རྗེས་འཛིན་གྱི་ལས་རིམ་གཉིས་ལ་མངའ་བརྙེས་པའང་དཀའ་ཡང་རང་དོན་བསྐྱེད་རྫོགས་ལ་བརྩོན་པ་ཞིག་དགོས། ཡང་ཆགས་སྡང་ཟུང་ལྡན་གྱི་སྒོ་ནས་དྲང་པོ་ཡིན་སྙམ་པའི་ཚིག་རྩུབ་ཀྱི་རིགས་སྨྲ་བ་རྣམས་ཀྱང་མཐོ་དམན་ཕྱི་ནང་གང་ལའང་སྤང་དགོས་ཏེ། རྒྱལ་བ་ཀློང་ཆེན་པས། སྙིགས་མའི་དུས་འདིར་རྨུ་རྒོད་འཁོར་རྣམས་ལ། །བཀའ་བཀྱོན་ལ་སོགས་ཕན་སེམས་ཡིན་སྙམ་ཡང༌། །དེ་ལ་བརྟེན་ནས་ཉོན་མོངས་སྐྱེ་བའི་རྒྱུ། །ཞི་བར་སྨྲ་བ་ཁོ་བོའི་སྙིང་གཏམ་ཡིན། །ཕན་པའི་སེམས་ཀྱིས་རང་འདོད་མེད་པའི་གཏམ། །བརྩེ་བའི་མི་ལ་མཚང་ནས་བརྗོད་པ་ཡང༌། །དྲང་པོར་ཡིན་ཡང་སྙིང་སྐྲན་འཇུག་པའི་རྒྱུ། །སྙན་པར་སྨྲ་བ་ཁོ་བོའི་སྙིང་གཏམ་ཡིན། །ཞེས་སོ། །གཞན་གྱི་ལམ་སྣ་དང༌། རྣམ་ཤེས་འཕོ་བ་སོགས་ཀྱིས་གཤིན་པོ་རྗེས་སུ་འཛིན་པའང་དཀའ་ཡང༌། གཤིན་རྫས་ཇི་མི་སྙམ་པར་ཟ་བ་དང༌། ཡང་གཤིན་པོ་ལ་སྙིང་རྗེ་ཡི་མུག་ཙམ་མེད་པ་ནི་མི་རུང་བས། མཚན་སྔགས་མང་པོ་དང་འབྲེལ་བའི་བསྔོ་སྨོན་རེ་དགོས། བསྔོ་རྟེན་ལེན་པའི་སྙིང་སྟོབས་དང༌། བདེན་ཚིག་འགྲུབ་པའི་སྨོན་ལམ་འཁོར་གསུམ་ཡང་དག་གི་བསྔོ་བའང་དཀའ་ཡང༌། འཆི་ཐོས་ཀྱིས་གཙོས་པའི་སེམས་ཅན་རྣམས་ལ་དྲི་བསུར་དང་རྗེས་མཐུན་གྱི་སྨོན་ལམ་རེ་དགོས། མི་ཚེ་གཅིག་ཏུ་མི་མེད་ལུང་སྟོང་ཁོ་ནར་སྡོད་པ་དང༌། གྲོང་པའི་ཁྱིམ་སྒོ་སྤོང་བའང་དཀའ་ཡང༌། མིང་རི་ཁྲོད་པ་དང༌། མཚམས་པར་བཏགས་ནས་ཆོས་བརྫུ་དང༌། ཉིན་མཚན་དལ་མེད་ཀྱི་གྲོང་ཡུལ་ཚོང་དུས་རྣམས་སུ་བྲོ་གླུ་འབག་འཆམ་རྟ་རྒྱུག་ཁྲོམ་ཚོགས་ཀྱི་རྣམ་གཡེང་ལ་ཁྱི་བཞིན་མི་འཁྱམས་པ་ཞིག་དགོས། མདོ་སྔགས་ཀྱི་གཞུང་ལུགས་ཐམས་ཅད་ཤེས་པའང་དཀའ་ཡང༌། རང་གིས་ཉམས་སུ་ལེན་པའི་ཆོས་དང་བློ་འདྲེས་པ་ཞིག་དགོས། ཆོས་དང་གང་ཟག་ཀུན་ལ་དག་སྣང་ཕྱོགས་མེད་དུ་འབྱོངས་པའང་དཀའ་ཡང༌། སོ་སྐྱེ་ཐེག་དམན་དང་གྲུབ་མཐའ་རང་ཕྱོགས་བཟུང་བའི་རྟོག་གེའི་ཆོས་སྤོང་གི་ལས་མ་བསགས་པ་ཞིག་དགོས། ཤ་ཆང་གཏན་ནས་སྤོང་ཞིང༌། དཀར་གསུམ་བཅུད་ལེན་སོགས་ལ་བརྟེན་པའང་དཀའ་ཡང༌། སེམས་ཅན་གསོ་ནས་དེ་གསོད་པ་དང༌། ཉིན་ཤ་བསྔོས་ཤ་སོགས་མི་ཟ་བ་ཞིག་དགོས། དཀར་གསུམ་ལའང་ཉེས་པ་མེད་པ་མ་ཡིན་ཅིང༌། ཤ་ཆང་དང་ཁྱད་པར་ཆེར་མེད། དེ་བཞིན་དུ་མངར་གསུམ་ལའང་མ་སྦྱིན་པའི་ཉེས་པ་དང་རྟོག་དཔྱད་ཀྱི་ཉེས་པ་ཤིན་ཏུ་ཆེ་བ་ཡོད། གཞན་ཡང་སྣ་ཏ་ཐ་མ་ཁའི་རིགས་དང༌། ཤོ་དང་ཆོ་ལོ་རྒྱན་འགྱེད་མདའ་རྡོ་རྩེ་བ་སོགས་དོན་མེད་ཀྱི་བྱ་བ་ཞེ་སྡང་ཕྲག་དོག་ཤུགས་ཀྱིས་འཕེལ་ཞིང༌། སྙིང་པོ་མེད་པ་ཡ་རབས་ཁྱིམ་པ་རྣམས་ཀྱིས་སྤང་བྱ་ཡིན་ན། ཆོས་སྒོར་ཞུགས་པ་དག་ལ་སྨོས་ཅི་དགོས། ད་ནི་མུ་སྟེགས་པའི་རྫས་ངན་གྱིས་བསླུས་པ་དང༌། རྒྱལ་འགོང་དམ་སྲི་སྙིང་ལ་ཞུགས་པའི་དུས་རྟགས་ཀྱི་ལུང་བསྟན་མང་པོ་དུས་ལ་བབས་ནས་གདའ་བས་ཅི་དྲག །འདི་དག་ནི་རང་དང་མཐུན་པའི་རི་ཁྲོད་འགྲིམ་ལུགས་ཙམ་དང༌། དུས་ངན་ཆོས་པའི་སྤྱོད་ཡུལ་མ་ནོར་བའོ། །དེ་ལས་སྔར་གྱི་སྐྱེས་མཆོག་གྲུབ་པའི་ས་ཆེན་པོར་གཤེགས་པ་རྣམས་དང༌། རྗེ་བཙུན་ཆེན་པོ་མི་ལ་ལྟ་བུ་དང༌། ད་སྐབས་སུའང་བདག་གི་ཡོངས་འཛིན་ཆོས་ཀྱི་རྒྱལ་པོ་མངའ་བདག་ཡེ་ཤེས་རྒྱ་མཚོ། དགེ་མང་གྲུབ་ཐོབ། དཔལ་སྤྲུལ་ཨོ་རྒྱན་འཇིགས་མེད་ཆོས་ཀྱི་དབང་པོ། ཇོ་ལ་སྤྲུལ་པའི་སྐུ་མཆོག་ལྟ་བུ་ཞིག་ལ་དཔེར་གཞལ་ན། རང་གཞན་དོན་གཉིས་གྲུབ་ཅིང་བསྟན་པའི་རྒྱལ་མཚན་ཆེན་པོ་བསྒྲེངས་པ་ལགས། དེ་ལྟར་མ་ཡིན་པར་རང་ལ་ལོངས་སྤྱོད་འབྱོར་པ་མེད་ཅིང༌། གཞན་གྱིས་དད་པ་མེད་པའི་སྐབས་སུ་བྱ་བ་བྲལ་བའི་ཚུལ་བྱེད། ནོར་ལོངས་སྤྱོད་མི་དགོས་པའི་རྣམ་འགྱུར་མང་པོ་དང་བཅས་ཏེ་རི་ཁྲོད་དབེན་པར་བསྙེགས་པ་དང༌། དགེ་སྦྱོར་མ་གཏོགས་བྱེད་རྒྱུ་མེད་པ་འདྲ་ཡང༌། ཅུང་ཟད་འབྱོར་པ་དང་བྱ་བ་བྱེད་རྒྱུ་མང་དུ་སོང༌། སེར་སྣ་དང་ལྟོག་འགོང་ཆེ། གཡོ་ཐབས་སྣ་ཚོགས་ཀྱིས་གཞན་མགོ་བསྐོར། བྱ་བཏང་སྐུ་དྲག་དང་ཚོང་དཔོན་དུ་གྱུར་ནས། གཡོག་བྲན་དང་རྟ་དྲེལ་གྱི་དཔུང་བསགས་པ་དེ་འདྲ་མ་ཡིན་པའི་ཆོས་རྣམ་དག་གཅིག་བྱེད་ན། དང་པོ་ཁྱིམ་སྤང་སྟེ་བླ་མ་དམ་པ་བསྟེན་ནས་གདམས་ངག་ཟབ་མོ་ཞུ་ཞིང༌། དབེན་པའི་རི་ཁྲོད་རང་ལ་འཆི་མཐའ་གཏུགས་ནས་དམ་པའི་ཆོས་བྱེད་དགོས་པ་འདྲ། དེ་ལྟར་མ་ཡིན་པར་རང་ཡུལ་དུ་སྡོད་གནས། སྐྱིད་སྐྱིད་པོ། བདེ་བདེ་པོ་ཞིག་ལ་བྱང་ཆུབ་ཐོབ་པར་འདོད་ཀྱང༌། དེ་འདྲ་ནི་སྔར་ཡང་མ་ཐོས། ད་ལྟ་ཡང་མེད། ཕྱིས་ནས་ཀྱང་མི་འབྱུང་བས། དེས་ན་ཐམས་ཅད་མཁྱེན་པའི་གོ་འཕང་ཐོབ་པ་ལ་དམ་པའི་ཆོས་བྱེད་དགོས། ཆོས་བྱེད་པ་ལའང་ཕྱག་བསྐོར་ཡིག་ནག་ཀློག་པ་ཙམ་མ་ཡིན་པར་འཇིག་རྟེན་གྱི་བྱ་བ་ཐམས་ཅད་བློས་ལིང་གིས་གཏོང་དགོས་པ་གདའ་བས། དེ་ལ་གཞན་གྱི་བྱ་བ་གཏོང་བ་དང༌། རང་གི་བྱ་བ་གཏོང་བ་གཉིས་སོ། །དང་པོ་གཞན་གྱི་བྱ་བ་གཏོང་བ་ནི། རང་ཉིད་སྐྱེས་པའི་ཕ་ཡུལ་དེ་རྒྱབ་ཏུ་བསྐྱུར་དགོས། དེ་མ་བསྐྱུར་ན་ཕ་ཡུལ་གྱི་ཆགས་སྡང་ལས་ཀ་སོ་ནམ་ལ་སོགས་ཏེ་ཉེ་འབྲེལ་གྱི་སྐྱིད་སྡུག་གི་རམ་འདེགས་བྱེད་ནས། དགྲ་འདུལ་བ། གཉེན་སྐྱོང་བ། ཁྲལ་འུ་ལག་སོགས་ཆགས་སྡང་གིས་དུས་རྟག་ཏུ་གཡེང་ནས་ཆོས་རྣམ་དག་མི་འོང་བས། ཆོས་པ་ཕ་ཡུལ་དུ་སྡོད་པ་ལ་ཆོས་རྣམ་དག་དཀའ་ཞིང༌། ཉེ་འབྲེལ་དང་གསོན་འབྲལ་མ་བྱས་ན། སྐྱིད་པ་དང༌། སྡུག་པ་དང༌། ན་བ་དང༌། འཆི་བ་དང༌། མ་ཟིན་པ་དང༌། མ་ལྕོགས་པ་དང༌། སྐད་ཅིག་ལའང་བཏགས་ནས་ཆོས་བྱེད་དུ་མི་སྟེར་བས། ཆོས་རྣམ་དག་གཅིག་བྱེད་ན། ཕ་ཡུལ་ཉེ་འབྲེལ་རྒྱབ་ཏུ་བསྐྱུར་ནས། ཕྱོགས་མེད་ཀྱི་རྒྱལ་ཁམས་འདྲིས་བཤེས་མེད་པའི་ཡུལ་དུ་སྡོད་པ་ཁོ་ན་ཟབ་པ་ཡིན་ནོ། །གཉིས་པ་རང་གི་བྱ་བ་གཏོང་བ་ནི། དེ་ལྟར་རང་ཡུལ་སྤངས་ཀྱང༌། གཞན་ཡུལ་དུ་བུ་ནོར་ལོངས་སྤྱོད་སྤེལ་བ། ཐོབ་དང་གོ་སར་བསྙེགས་པ། དོན་མེད་ས་མཐར་བསྐོར་བ་སོགས་ལ་སྙིང་པོ་མེད་པས། ཚེ་འདིའི་ལྟོ་གོས་གཏམ་གསུམ་ལ་གྱོང་ངེས་པར་བསྐུར་དགོས་ཏེ། སྔོན་གྱི་གྲུབ་ཐོབ་རྣམས་ཀྱིས་ཀྱང༌། གྱོང་ལྟོ་གོས་ལ་བསྐུར། ལུས་སྲོག་འབེན་དུ་བཙུགས། ཚེ་འདིའི་བློ་ཐག་བཅད། རིའི་བུ་བྱས། ན་བུན་གོས་སུ་གྱོན། བྲག་ཕུག་ཞྭ་ལྟར་གྱོན། སྐྱིད་སྡུག་གི་རྩིས་གདབ་ཐམས་ཅད་ལིང་གིས་བསྐྱུར་ནས། ཕྱོགས་མེད་ཀྱི་དབེན་གནས་གཉན་ཁྲོད་རྣམས་སུ་ཐུགས་དམ་མཛད་པས་གྲུབ་པ་བརྙེས་པ་ཡིན། དེ་བཞིན་དུ་རང་ཡང་མི་ཚེ་དགུན་ཉིའི་ཕྱི་དྲོ་ཙམ་འདིའི་བར་ལ་སྐྱིད་ཀྱང་བཟོད། སྡུག་ཀྱང་བཟོད། མི་ཚེ་ཡུད་ཙམ་འདིའི་སྐྱིད་སྡུག་བལྟ་བ་ལས་ནམ་གཞག་གཏན་གྱི་འདུན་མ་གལ་ཆེ་བས། དུས་ད་རེས་ཆོས་ཤིག་མ་བྱུང་ན། ཡང་ཡང་ཆོས་བྱེད་པའི་རྟེན་འབྲེལ་འཛོམ་དཀའ་བས། ལྟོ་གོས་གཏམ་གསུམ་གྱི་རྩོལ་སྒྲུབ་བོར་ཏེ། ཚེ་འདི་བློས་བཏང་བའི་སྒྲུབ་པ་ཞིག་མི་བྱེད་རེ་སྙམ་པའི་ཞེ་བཅད་དྲག་པོ་ལག་ལེན་ཐེངས་པ་ཞིག་དགོས་པ་ཡིན། ཚེ་འདིར་རང་གཅིག་པུའི་ལྟོ་གོས་ལུས་སྲོག་འཚོ་ཙམ་ནི། རྒྱལ་བ་གོང་མ་རྣམས་ཀྱིས་བཅུད་ལེན་གྱི་གདམས་པ་དཔག་ཏུ་མེད་པ་གསུངས་འདུག་པས། བཅུད་ལེན་བྱས་ཀྱང་ཆོག །བསོད་སྙོམས་ཐུན་ཙམ་རེ་བྱེད་ལ། དཀའ་ཐུབ་འདྲ་བྱེད་ཀྱང་ཆོག །གོས་ཀྱང་བམ་བེམ་གང་བྱུང་དང༌། རོ་གོས་ཕྱག་དར་ཁྲོད་པའི་གོས་དང༌། པགས་པ་ལྷག་སྐྱོབ་ཙམ་ཞིག་གོན་ཀྱང་ཆོག་པས། སྐྱིད་འདོད་སྡུག་དོགས་ཀྱི་རྩོལ་སྒྲུབ་ཐམས་ཅད་བསྐྱུར་ཏེ། འཆི་ཁར་ཕན་པའི་ཆོས་ཤིག་བྱེད་དགོས་སྙམ་པའི་འདུན་པ་དང་མ་བྲལ་བ་ཞིག་དགོས་པ་ཡིན། དེ་ལྟར་མ་བྱས་པར་ལྟོ་སྐྱིད་སྐྱིད་པོ། གོས་དྲོ་དྲོ་པོ། མིའི་རྗེས་སྙོགས་སྙོགས་པོ། རང་ལ་ཟ་རྒྱུ་ཡོད་པ། གཞན་ལ་སྟེར་རྒྱུ་ཡོད་པ། བུན་སྐྱེད་གཏོང་རྒྱུ་ཡོད་པ་ཞིག་འདོད་ན། ཆོས་རྣམ་དག་འོང་བའི་རེ་ཐག་ཆད་ནས། འཁོར་བའི་འཆིང་ཐག་གིས་བསྡམས་པ་ཡིན། ཆོས་རྣམ་དག་གཅིག་བྱེད་ན། ཅིས་ཀྱང་དགོས་པ་མེད་ཅིང༌། ཅི་འོང་བ་ཤོག །གང་ལྟར་འགྲོ་བ་སོང་སྙམ་པའི་བློས་བཏང་བ་ཞིག་དགོས་པ་ཡིན། དེ་ཡང་སྐྱིད་པ་དང་ནོར་ཆེ་བ། གཏམ་སྙན་པ་དང་གྲགས་པ་ཆེ་བ། འཁོར་དང་ལོངས་སྤྱོད་རྙེད་པ་ལ་སོགས་གང་ཡང་དགོས་པ་མེད་ཨང༌། སྐྱིད་པོ་འོང་ན་སྐྱིད་པོ་ཤོག །སྡུག་པོ་འོང་ན་སྡུག་པོ་ཤོག །དེ་བཞིན་དུ་ལེགས་ཉེས། མཐོ་དམན། རྐྱེན་བཟང་ངན། ལུས་ལ་ན་ཚ། སེམས་ལ་སྡུག་བསྔལ་སོགས་ཅི་འོང་བ་ཤོག །གང་ལྟར་འོང་བ་ཤོག །འཇིག་རྟེན་ཆོས་བརྒྱད་ཀྱི་སྣང་བ་སྙན་མི་སྙན། གྲགས་མི་གྲགས། བསྟོད་སྨད། རྙེད་མི་རྙེད་ཐམས་ཅད་གང་དགའ་བ་གྱིས། ཅི་དགའ་བ་གྱིས། ལྟོག་ནས་སྐམ་ཀྲོང་ངེར་ཤི་ནའང་ཤི །འཁྱགས་ནས་སྔོ་ནར་རེ་ཤི་ནའང་ཤི །མཐར་ཐུག་སྡུག་དྲིར་ཤི་ནའང་ཤི །མིའི་རྗེས་མ་སྙོགས་ནའང་མ་སྙོགས། མི་ཚོས་རང་འཕྱ་ནའང་འཕྱོས། དགའ་བ་ཚོ་དགའ་བར་གྱིས། མི་དགའ་བ་ཚོས་མི་དགའ་བར་གྱིས། ཅི་དགའ་བ་དང་གང་དགའ་བར་གྱིས། ང་རི་ཁྲོད་འདི་ནས་བབ་སྟེ་ལྟོ་གོས་ཀྱི་རྩོལ་སྒྲུབ་བྱེད་རེ་སྙམ་པའི་ཚེ་འདིར་ཞེན་ལོག་དང༌། ཞེ་བཅད་དྲག་པོ་ཞིག་དགོས་པ་ཡིན། དེ་ལྟར་མ་ཡིན་པའི་ཁབ་རྙེད་ན་ལྷ་གསོལ། སྙུང་བུ་ཆག་ན་བྲང་བརྡུངས། ལྟོ་འགྲངས་གོས་དྲོས་རྐྱེན་མེད་པར་ཉི་མ་དྲོ་བའི་དུས་ན་འཕྲེང་བ་བགྲངས། མཆུ་ལྷེབ་ལྷེབ་བྱེད། མིག་རུ་གཟེངས་གཟེངས་བྱེད། ཆོས་ཡོད་ཡོད་འདྲ་པོ་ཞིག་འདུག་ཀྱང༌། རང་ལ་ལྟོ་གོས་མེད་པའམ། གཉེན་ཉེ་འབྲེལ་ལ་རྐྱེན་བཟང་ངན་བྱུང་ངམ། ལུས་ཐོག་ཏུ་ན་ཚ་ལ་སོགས་པའམ། གཏམ་ངན་པ་དང་རྐྱེན་ངན་པ་ཞིག་བྱུང་ན། དགེ་སྦྱོར་ནམ་མཁའི་དབྱིངས་སུ་ཡལ་ཏེ། རྐྱེན་དབང་དུ་འཆོར་བ་འདུག་པས། དེ་འདྲའི་ཆོས་པ་ལ་རོ་སྙོམས་དང་ཆོས་འོང་བའི་སྐབས་མེད་པ་ཡིན། ཆོས་བྱེད་པ་ལ་སྐྱིད་རུང༌། སྡུག་རུང༌། ན་རུང༌། ཚ་རུང༌། ཤི་རུང༌། གསོན་རུང༌། རྐྱེན་བཟང་རུང༌། ངན་རུང༌། གཏམ་སྙན་རུང༌། མི་སྙན་རུང༌། མཐུན་རྐྱེན་འཛོམ་རུང༌། མ་འཛོམ་རུང༌། ཞེན་ལོག་གི་ངང་ནས་གཉེན་པོས་གཞུ་བདུངས་པ་དང་འདྲ་བ་ཐང་ངེ༌། སྦྲིང་ངེས་རྐྱེན་སྣང་ཐམས་ཅད་རང་གྲོལ་དུ་ཁྲོལ་ཁྲོལ་འགྲོ་བ་ཞིག་དགོས་པ་ཡིན། རི་ལ་སྡོད་རུང༌། ཀླུང་ལ་འགྲོ་རུང༌། རང་གི་དགེ་སྦྱོར་གྱི་ངང་མ་ཤོར་བར། ན་དགའ་ཤི་སྐྱིད་སྡུག་བསྔལ་དང་ལེན་གྱི་ངང་ནས་རྐྱེན་དབང་དུ་མི་བཏང་བ་ཞིག་དགོས་པ་ཡིན། ཆོས་དེ་སྐྱིད་སྐྱིད་འདྲ་ན་བྱེད། སྡུག་སྡུག་འདྲ་ན་འཇོག །སླ་སླ་འདྲ་ན་བྱེད། དཀའ་དཀའ་འདྲ་ན་འཇོག །དེ་འདྲ་ལ་དགེ་སྦྱོར་མགོ་ཐོན་འོང་བ་དཀའ། ཆོས་བྱས་པའི་རྗེས་ལ། ལྟོ་འགྲངས་པ། གོས་དྲོས་པ། མཐུན་རྐྱེན་འཛོམ་པ། ཟ་སྙིང་འདོད་ན་བཟའ་བས་ཆོག་པ། འཐུང་སྙིང་འདོད་ན་བཏུང་བས་ཆོག་པ། ཉལ་སྙིང་འདོད་ན་ཉལ་བས་ཆོག་པ། འགྲོ་སྙིང་འདོད་ན་འགྲོ་བས་ཆོག་པ། དགའ་བའི་མི་དང་འགྲོགས་པས་ཆོག་པ། སྡོམ་པ་དམ་ཚིག་བསྲུང་མི་དགོས་པ། མཚམས་དང་འདག་སྦྱར་སྒོམ་སྒྲུབ་བྱེད་མི་དགོས་པ། ཚེ་འདིར་གང་སྐྱིད་དང༌། མི་བདེ་བ་གང་ཆོད་ཆོད་བྱེད་ཅིང༌། གང་དགའ་སྟབས་བདེ་རང་དབང་འདུས་འདུས་མ་ཞིག་གི་ངང་དུ་འཆི་ཙ་ན་སངས་རྒྱས་ཐོབ་པ་ཞིག་འདོད་པ་འདུག་ཀྱང༌། དེ་ཅུང་དཀའ་ལས་ཆེ། ཆོས་དང་འཇིག་རྟེན་མི་མཐུན་ཅིང་རྒྱབ་འགལ་དུ་འགྲོ་བ་ཡིན་པས། སྐྱིད་པོ་འདོད་པ་ལ་སྡུག་པོའི་ཆོས་ཤིག་བྱེད་དགོས། སངས་རྒྱས་པ་ལ་དཀའ་བ་དང་དུ་མ་བླངས་པར་སངས་རྒྱས་མི་འགྲུབ། ཚེ་འདི་ཐད་ལ་བོར་ནས་རྐྱེན་བཟང་ངན་གང་གིས་དབང་དུ་མི་གཏོང་ཞིང༌། རི་ཁྲོད་དབེན་པའི་གནས་སུ་སྒོམ་སྒྲུབ་འབའ་ཞིག་གིས་དུས་འདའ་བར་བྱེད་པ་ཞིག་དགོས། སྒྲུབ་པའི་བར་ཆད་ནི། ས་ཁང་ས་གཞིས། གཉེན་ཉེ་རིང༌། བུ་བུ་མོ། གྲོགས་དགའ་མཛའ། ནོར་ལོངས་སྤྱོད། གྲྭ་རོགས་གྲོགས་མཆེད་ཐམས་ཅད་བར་དུ་གཅོད་པའི་བདུད་ཡིན་པས། བདུད་ལ་བདུད་དུ་ངོ་ཤེས་པར་བྱས་ནས། ངོ་བསྲུང་གི་ཐག་པ་བཅད། རང་གི་སྣ་ཐག་མི་ལ་མ་ཤོར་བར་བྱས་ཏེ། འཇིག་རྟེན་གྱི་བྱ་བ་ཐམས་ཅད་བློས་བཏང་དགོས། དེའི་ནང་ནས་དང་པོར་ཚེ་འདི་བློས་བཏང་དགོས་ཏེ། ཚེ་འདི་སྣང་ཐམས་ཅད་མི་རྟག །ཕ་མ་དང་ཉེ་དུ་དགའ་འདུས་ཐམས་ཅད་སྐྱེ་འཆིའི་དབང་དུ་མ་གྱུར་པ་མེད། ཉི་མ་འཆར་ནུབ་དང་འདྲ། འདུས་པ་ཐམས་ཅད་བྲལ་ཞིང༌། ཚོགས་པ་ཐམས་ཅད་རང་ཡུལ་དུ་སླེབ་ནས་གྱེས་པ་དང་འདྲ། བསགས་པ་ཐམས་ཅད་འཛད་པར་རྫིང་བུའི་མཐིལ་རྡོལ་བ་དང་འདྲ་སྟེ། མདོ་སྡེ་ལས། བསགས་པ་ཀུན་གྱི་མཐར་འཛད་ཅིང༌། །འཕྲད་པའི་མཐའ་ནི་འབྲལ་བ་སྟེ། །གསོན་པའི་མཐའ་ནི་འཆི་བ་ཡིན། །ཞེས་གསུངས་པས། ཕ་མ་ཉེ་དུ། ནོར་ལོངས་སྤྱོད། ཡུལ་ཁང་ས་ཞིང༌། དགོན་སྡེ་གྲྭ་ཚང༌། དགའ་འདུས་གྲོགས་པོ། བུ་ཚ་རིགས་བརྒྱུད་སོགས་ལ་ཆགས་ནས་དམ་པའི་ཆོས་མི་དྲན་པ་རྣམས་སྒྱུ་མ་མཁན་གྱིས་རང་གིས་བྱས་པའི་བུད་མེད་ལ་ཆགས་པ་དང་འདྲ་སྟེ། ཤིན་ཏུ་ཉེས་འཁྲུལ་ཆེན་པོ། འདྲེ་གདོན་གྱིས་མ་བརླམས་ཀྱང་སྨྱོན་པ། སྲོག་མ་ཆད་པའི་རོ། གཟུགས་ཕུང་དང་ལྡན་ཡང་སྙིང་མེད་ཁོང་སྟོང༌། ཚེ་འདིར་བདེ་ན། ཕྱི་མ་གང་བྱུང་ན་བྱུང་སྙམ་པའི་རང་ཕུང་དུ་གཏོང་བའི་བསམ་མེད་དྲེད་པོ། བེའུ་མགོ་འཁོར་ལྟར་རང་ཚུགས་ཤོར་བ། ཆང་མ་བཏུང་ཡང་འདི་སྣང་གིས་ར་རོ་བ། དགོས་པའི་དོན་མི་དྲན་ཞིང་བག་མེད་སྤྱོད་པས་ཁྲེལ་དང་ངོ་ཚ་བྲལ་བ། མིག་ཅེ་རེར་བལྟ་ཡང་མཐོ་རིས་ངན་སོང་གི་བདེ་སྡུག་མ་མཐོང་བའི་ལོང་བ། འཁོར་འདས་དགེ་སྡིག་གི་སྐྱོན་ཡོན་མ་ཐོས་པའི་རྣ་ཡོད་འོན་པ། བཟའ་བཏུང་དང་ཉལ་འདུག་གྲང་དྲོ་གཅིན་རྟུག་འདོར་ཤེས་པ་ཙམ་ལས་ཕྱི་མའི་དོན་མི་ཤེས་པའི་མི་ལུས་དུད་འགྲོ་རྐང་གཉིས། དེ་དག་ནི་མི་ལུས་སྲོག་མེད་ཀྱི་རོ་ཡིན་པས། དམ་པའི་ཆོས་སྐད་ཅིག་ཙམ་ཡང་མི་དྲན་པ་རྣམས་སོ། །མི་ལུས་ཐོབ་ནས་དམ་པའི་ཆོས་མི་བྱ་བའི་ཐབས་མེད། ཆོས་བྱེད་པ་ལ་ཚེ་འདི་བློས་བཏང་དགོས། མི་བཏང་བའི་ཐབས་མེད། རེ་འགའ་ཞིག་གིས་འདོད་ཡོན་ལྔ་ལ་ཅི་དགའ་བར་སྤྱད་ནས་ཆོས་སྒྲུབ་པ་སྐད་དང༌། རེ་འགས་ནི་ནོར་ལོངས་སྤྱོད་ཁྱིམ་གཞིས་ནོར་ཕྱུགས་སོགས་སྤེལ་ནས་ཆོས་སྒྲུབ་པ་སྐད་དང། རེ་འགས་ནི་དགོན་པ་གྲྭ་ཚང་སོགས་ཀྱི་བྱ་བ་ལ་ཆགས་དང་རྨོངས་གསུམ་གྱི་དུས་འདའ་སྟེ་ཆོས་སྒྲུབ་པ་སྐད་རྣམས། དཔེར་ན་མདའ་གཅིག་གིས་ཤྭ་བ་གཉིས་གསོད་དུ་རེ་བ་དང༌། ལག་གཡས་ཀྱིས་རྟ་བཤའ་ནས། གཡོན་པས་ཀླུ་མཆོད་པ་དང་འདྲ་སྟེ། ཕྱིན་ཅི་ལོག་ཏུ་གྱུར་པ་ལས་ཆོས་མི་འགྲུབ་སྟེ། འཇིག་རྟེན་པའི་གཏམ་ལའང༌། ཁབ་རྩེ་གཉིས་ཀྱིས་ཚེམས་བུ་མི་འོངས། བློ་རྩེ་གཉིས་ཀྱིས་དོན་མི་འགྲུབ། ཟེར་བ་ལྟར་ཆོས་དང་འཇིག་རྟེན་གཉིས་མཉམ་དུ་འགྲུབ་པའི་སྐབས་མེད་དོ། །དེ་བས་དང་པོ་ཞེན་པ་ཐམས་ཅད་ཀྱི་གཞི་མ་རང་ཡུལ་དང་མི་ཆོས་བློས་བཏང་དགོས། དེ་མ་བཏང་ན་ངའི་ས་དང༌། ངའི་རི་དང༌། ངའི་ཁྱིམ། ངའི་ནོར་ལོངས་སྤྱོད་ཟེར་ནས་རེ་དོགས་དང་ཆགས་སྡང་སྐྱེ། ཆོས་སྒྲུབ་ལོ་བྱས་ཀྱང་ཡར་བལྟ་མེད་པར་ཐུར་དུ་ངུར་བ་ཁྱི་ཁང་ཐོག་ཏུ་སླེབས་པ་དང་འདྲ་སྟེ། རྒྱལ་བ་ཀློང་ཆེན་པས། འཇིག་རྟེན་མི་ཆོས་ཀྱི་ཉེས་པ་དྲུག་གསུངས་པ་ནི། ཡུལ་མཁར་འཛིན་པ་དམྱལ་བའི་ལྕགས་ཁང་དང༌། །བུ་དང་ཆུང་མ་རལ་གྲི་ལོ་མའི་ཚལ། །རྒྱན་དང་ཆས་བཟང་མེ་ལྕེ་འབར་བ་འདྲ། །བཟའ་བཏུང་བསྲེགས་པ་ལྕགས་ཀྱི་ཐོ་ལུམ་དང༌། །བྲན་གཡོག་ལས་མི་དམྱལ་བའི་སྲུང་མ་དང༌། །ཁྲོ་དང་འཐབ་རྩོད་མདག་མེའི་སེར་བ་ལྟར། །དགེ་ལེགས་འཇོམས་པའི་གནས་སུ་མཁྱེན་པར་མཛོད། །ཅེས་སོ། །གཉིས་པ་སྡུག་བསྔལ་གྱི་རྩ་བ་ཁྱིམ་ཐབས་བློས་བཏང་དགོས། དེ་མ་བཏང་ན་བུ་དང་བུ་མོ་བུད་མེད་སོགས་ཀྱི་གཡོག་ཏུ་གྱུར། ལྟོ་གོས་དང་འདུ་འཛིའི་ཞགས་པས་ཟིན་ནས་ཆོས་འགྲུབ་པའི་སྐབས་མེད་པ་ཡིན་པས། དེའི་དབང་དུ་མ་ཤོར་བའི་སྣ་ཐག་རང་ལག་ཡོད་པ་ཞིག་དགོས་ཏེ། རྒྱལ་བ་ཀློང་ཆེན་པས། བྲན་གཡོག་མ་སྐྱེས་དབང་མེད་མི་འབབ་དང༌། །ཁྱིམ་ཐབས་མ་བྱས་གཉིས་འདུས་འཆིང་ངེས་མེད། །ཆེན་པོར་མ་སྐྱེས་གང་འདིར་བཤོལ་ལ་སྤྱོད། །བཤོལ་འདེབས་སྒྲོགས་མེད་ནམ་དྲན་གང་དགར་སྤྱོད། །མི་འགྲུབ་དམ་བཅའི་ཁས་བླང་མེད་པ་དང༌། །ལས་ངན་དམག་དཔུང་སྡུག་བསྔལ་མཚོ་མ་རྡོལ། །འདི་འདྲའི་རང་དབང་ཡོད་རྣམས་སྤྲོ་བར་རིགས། །ཞེས་སོ། །ཆགས་པ་གདུང་སེམས་ཀྱི་རྩ་བ་གཉེན་བློས་བཏང་དགོས། དེ་མ་བཏང་ན་རྒྱུན་དུ་སྐྱོངས་ཤིང་རེ་འཁང་དང༌། བདེ་སྡུག་གང་བྱུང་ལ་རེ་དོགས་ཆགས་སྡང་འཕེལ། ངོ་བསྲུང་ཡང་མགུ་བའི་དུས་མི་འོང༌། ཕན་བཏགས་ཀྱང་ཆོག་པའི་སྐབས་མེད། ལུས་ཀྱི་ཤ་བཅད་ནས་སྟེར་ཡང༌། ད་དུང་རྩ་རྒྱུས་ལུས་པ་ལ་ཆགས་ནས་ཆོག་ཤེས་ཤིང་མགུ་བའི་དུས་ནམ་ཡང་ཡོད་པ་མ་ཡིན་ཏེ། ཞི་བ་ལྷས། བྱིས་པ་བརྟེན་པས་ཅི་ཞིག་བྱ། །སྐད་ཅིག་གཅིག་གིས་མཛའ་འགྱུར་ཞིང༌། །ཡུད་ཙམ་གཅིག་གིས་དགྲར་ཡང་འགྱུར། །དགའ་བའི་གནས་ལ་ཁྲོ་བྱེད་པས། །སོ་སོའི་སྐྱེ་བོ་མགུ་བར་དཀའ། །ཕན་པར་སྨྲས་ཀྱང་ཁྲོ་བར་བྱེད། །བདག་ཀྱང་ཕན་ལས་བཟློག་པར་བྱེད། །དེ་དག་ངག་གི་མ་ཉན་ན། །ཁྲོས་པས་ངན་འགྲོར་འགྲོ་བར་འགྱུར། །ཞེས་དང༌། རྒྱལ་བ་ཀློང་ཆེན་པས། འཇིག་རྟེན་བྱ་བ་གླང་ཆེན་འདམ་ཚུད་འདྲ། །གཉེན་འབྲེལ་བརྩེ་གདུང་བཙོན་རྭའི་སྲུང་མ་དང༌། །ཚེ་འདིའི་ལོངས་སྤྱོད་ཁྱི་རྒན་རུས་འཆའ་དང༌། །མ་རིག་སྡིག་སྤྱོད་གཡང་ཁའི་དམུས་ལོང་དང༌། །དུག་ལྔའི་ཉོན་མོངས་དུག་སྦྲུལ་བརྩེ་བ་དང༌། །ཡུལ་དྲུག་ཆགས་པ་སྦྲང་བུ་རྩིས་ཟིན་ལྟར། །སྐྲག་པ་བསྐྱེད་ནས་རིང་དུ་བ་གཅེས། །ཞེས་སོ། །བཞི་པ་ཞེ་སྡང་གི་རྩ་བ་དགྲ་བློས་བཏང་དགོས། དེ་མ་བཏང་ན་ཞེ་སྡང་ཇེ་འཕེལ་དང༌། དགྲ་བྱེད་མང་དུ་འགྲོ། ཚེ་གཅིག་ལ་དགྲ་བཏུལ་ཡང་ཟད་པའི་མཐའ་མི་རྫོགས། དགྲ་གཅིག་བཏུལ་ན་གཉིས་ལང་ནས་མཐར་རང་ཉིད་ཕུང་བ་ཡིན་ཏེ། ཞི་བ་ལྷས། རང་གི་ཁྲོ་བ་མ་ཐུལ་ན། །ཕྱི་རོལ་དགྲར་གཞོམ་མི་ལང་ཞིང༌། །ཐུལ་ན་དགྲར་གཞོམ་མི་དགོས་ཏེ། །སེམས་ཅན་མི་སྲུན་ནམ་མཁའ་བཞིན། །དེ་དག་གཞོམ་གྱིས་ཡོངས་མི་ལང༌། །ཁྲོ་བའི་སེམས་འདི་གཅིག་བཅོམ་ན། །དགྲ་དེ་ཐམས་ཅད་ཆོམས་དང་འདྲ། །ཞེས་དང༌། རྒྱལ་བ་ཀློང་ཆེན་པས། རང་སེམས་མ་ཐུལ་གནོད་བྱེད་ཟད་མེད་དང༌། །གནོད་བྱེད་སྣང་བ་རང་སྣང་མ་དག་དང༌། །གྲགས་སྟོང་སྒྲ་ལ་རང་གར་རྗེས་གཅོད་དང༌། །རང་ཡིན་སེམས་ལ་དགག་སྒྲུབ་འཛིན་པ་དང༌། །བདེ་སྡུག་ངེས་མེད་ངེས་པར་འཛིན་པ་དང༌། །ཁོང་ཁྲོས་འཁོན་ན་རང་རྒྱུད་སྲེག་པའོ། །ཞེས་སོ། །ཡང་དེ་ཉིད་བཟློག་སྒོམ་བསྟན་པ་ནི། གནོད་ལ་བཟོད་བྱ་སྙིང་རྗེ་བསྐྱེད་པ་དང༌། །འདྲེར་རྟོག་མི་བཟུང་ཕ་མ་ལྷར་ཤེས་དང༌། །འཁྲུལ་པ་ཞེན་ལ་བདེན་མེད་རྩལ་སྦྱོང་དང༌། །འཁྲུལ་རྩ་སེམས་ཀྱི་རྩ་བ་གཅོད་པ་དང༌། །གང་ཞིག་རྐྱེན་རྣམས་ལམ་དུ་བསྒྱུར་བ་དང༌། །ཐ་མལ་མ་ཡེངས་གཉེན་པོ་བསྟན་པའོ། །ཞེས་གསུངས་པ་ལ་ངེས་ཤེས་བསྐྱེད་པར་བྱའོ། །ལྔ་པ་སེར་སྣའི་རྩ་བ་བློས་བཏང་དགོས། དེ་མ་བཏང་ན་ལན་ཚྭའི་ཆུ་བཏུང་བ་བཞིན་དུ་འདོད་གདུང་སྲེད་པ་ཆེས་ཆེར་འཕེལ། གཅིག་ཟླ་ལ་གཅིག་ཡོད་དགོས་པ། རྟ་ཡོད་ན་སྒ་དང༌། སྒ་ཡོད་ན་སྲབ་དགོས་པ་བཞིན་མཐའ་མེད་པ་ཡིན་པས། དེ་བས་ཚེ་འདི་སྣང་གི་བྱ་བ་དང༌། འདོད་ཡོན་གྱི་ཞེན་པ་ཐམས་ཅད་ལིང་གིས་བཏང་བར་བྱ་སྟེ། རྒྱལ་བ་ཀློང་ཆེན་པས། དོན་མེད་བསླུ་བས་འཇིག་རྟེན་བྱ་བ་བཏང༌། །སྲེད་པ་འཕེལ་བས་འདོད་ཡོན་ཞེན་པ་བཏང༌། །འདུས་བྱས་འབྲལ་བས་གཉེན་འདུན་གདུང་སེམས་བཏང༌། །ཕུང་ཁྲོལ་རྩ་བ་ཆགས་སྡང་གཟུང་འཛིན་བཏང༌། །དེ་དག་བཏང་ན་དམ་ཆོས་ངང་གིས་འགྲུབ། །ཅེས་དང༌། ཞི་བ་ལྷས། བསགས་དང་བསྲུང་དང་བརླག་པས་གདུངས་པ་ཡིས། །ནོར་ནི་ཕུང་ཁྲོལ་མཐའ་ཡས་ཤེས་པར་བྱ། །ནོར་ལ་ཆགས་པས་གཡེང་བར་གྱུར་བ་རྣམས། །སྲིད་པའི་སྡུག་བསྔལ་ལས་གྲོལ་སྐབས་མེད་དོ། །ཞེས་སོ། །དྲུག་པ་སྒོ་གསུམ་གྱི་བྱ་བ་བཏང་དགོས་ཏེ། ལུས་ཀྱི་སྒོ་ནས་རྐུ་འཕྲོག་སྲོག་གཅོད་མི་ཚངས་སྤྱོད་སོགས་ལྟ་ཅི། ཚོང་སོ་ནམ་ཁེ་སྤོགས་ཕྱུགས་གཉེར་བལ་ལས་དང༌། ཁྱིམ་གྱི་བྱ་བ་ཐམས་ཅད་སྤངས། ངག་གི་སྒོ་ནས་རྫུན་ཕྲ་མ་ཚིག་རྩུབ་ངག་འཁྱལ་སོགས་ལྟ་ཅི། གྲོས་མདུན་བར་ལབ་ཞལ་ལྕེ། སྔོན་དང་ཕྱིས་འབྱུང་གི་ལོ་རྒྱུས་འཕྱ་གད་སོགས་སྤངས། ཡིད་ཀྱི་སྒོ་ནས་བརྣབ་སེམས་གནོད་སེམས་ལྟ་ལོག་ཆགས་སྡང་སོགས་ལྟ་ཅི། དོན་མེད་ཡེངས་མ་ལམ་དང༌། སང་ཕོད་དང༌། ད་ལོ་ཟླ་བ་འདི་དང༌། ཞག་འདིའི་ནང་དུ་འདི་བྱ་འདི་བྱེད་ཀྱི་མནོ་བས་འཕྲོ་རྒོད་ཐམས་ཅད་སྤངས། བདུན་པ་ཤ་ཆང་བུད་མེད་གསུམ་སྤང་དགོས་ཏེ། དེ་ལ་དང་པོ་མྱོས་པར་བྱེད་པ་མུ་སྟེགས་ཀྱིས་སྨོན་ལམ་ལོག་པ་ལས་བྱུང་བའི་ནང་པ་སངས་རྒྱས་པ་ལ་གནོད་པའི་སྦྱོར་སྡེབས་བྱས་པ་ཆང་གི་རིགས་འདི་ནི། རབ་བྱུང་སྔགས་པ་རྣམས་ལྟ་ཅི། ཁྱིམ་པས་ཀྱང་བཏུང་བྱ་མ་ཡིན་ཏེ། དགའ་བ་ཅན་གྱིས་ཞུས་པའི་མདོ་ལས། ཆང་བཏུང་བ་ལ་མངོན་པར་དགའ་བའི་མི། །བདག་ལ་ཕན་དང་གཞན་ལ་བདེ་མི་ནུས། །རྨོངས་དང་མདོག་ངན་བྱེད་པ་ཆང་ཡིན་ཏེ། །ཇི་ལྟར་ཧ་ལའི་དུག་བཞིན་དེ་མི་བཏུང༌། །ཞེས་དང༌། ཡང་དེ་ཉིད་ལས། དགའ་བ་ཅན་འབྲུའི་ཆང་དང༌། བཅོས་པའི་ཆང་དང༌། བག་མེད་པའི་ཆང་བག་མེད་པའི་གནས་ཀྱི་ཉེས་དམིགས་སུམ་ཅུ་རྩ་ལྔ་ནི་འདི་དག་ཡིན་པར་རིག་པར་བྱ་སྟེ། སུམ་ཅུ་རྩ་ལྔ་པོ་གང་ཞེ་ན། ཚེ་འདི་ལ་ནོར་ཟད་པ་དང༌། ནད་རྣམས་རྒྱས་པར་བྱེད་པ་དང༌། འཐབ་པ་དང༌། རྩོད་པ་འགྱེད་པ་དང༌། དོན་མེད་པ་ལ་བལྟ་བ་དང༌། གྲགས་པ་མ་ཡིན་པར་ཀུན་ཏུ་འབྱུང་བར་བྱེད་པ་དང༌། ཤེས་རབ་ཉམ་ཆུང་བར་བྱེད་པ་དང༌། ལོངས་སྤྱོད་ཐོབ་པ་མི་ཐོབ་པར་འགྱུར་བ་དང༌། ལོངས་སྤྱོད་ཐོབ་པ་ཡོངས་སུ་ཟད་ཅིང༌། ཡོངས་སུ་གཏུགས་པར་འགྱུར་བ་དང༌། གསང་མི་ཐུབ་པར་འགྱུར་བ་དང༌། དེའི་ལས་ཀྱིས་མཐའ་ཡོངས་སུ་འགྲིབ་པ་དང༌། མཐུ་སྟོབས་ཆུང་ངུར་བྱེད་པར་འགྱུར་བ་དང༌། མར་མི་འཛིན་པར་འགྱུར་བ་དང༌། ཕར་མི་འཛིན་པར་འགྱུར་བ་དང༌། དགེ་སྦྱོང་དུ་མི་འཛིན་པར་འགྱུར་བ་དང༌། བྲམ་ཟེར་མི་འཛིན་པར་འགྱུར་བ་དང༌། རིགས་ཀྱི་གཙོ་བོ་ལ་བསྙེན་བཀུར་མི་བྱེད་པར་འགྱུར་བ་དང༌། སངས་རྒྱས་ལ་མ་གུས་པར་འགྱུར་བ་དང༌། ཆོས་ལ་མ་གུས་པར་འགྱུར་བ་དང༌། དགེ་འདུན་ལ་མ་གུས་པར་འགྱུར་བ་དང༌། བསླབ་པ་ཡང་དག་པར་བླངས་པ་ལ་མ་གུས་པར་འགྱུར་བ་དང༌། ཚུལ་ཁྲིམས་འཆལ་བར་འགྱུར་བ་དང༌། དབང་པོའི་སྒོ་མ་བསྡམས་པར་འགྱུར་བ་དང༌། བག་མེད་པས་བུད་མེད་དོན་དུ་གཉེར་བར་འགྱུར་བ་དང༌། ཉེ་དུ་དང་རྣག་གི་གཉེན་མཚམས་དང༌། མཛའ་བཤེས་དང་བློན་པོ་དག་གིས་སྤོང་བར་འགྱུར་བ་དང༌། སྐྱེ་བོ་མང་པོ་དག་གི་ཡིད་དུ་མི་འོང་བར་འགྱུར་བ་དང༌། སྐྱེ་བོ་མང་པོ་དག་དང་མི་མཐུན་པར་འགྱུར་བ་དང༌། ཆོས་མ་ཡིན་པར་སྤྱོད་པར་འགྱུར་བ་དང༌། ཆོས་མ་ཡིན་པར་ཡོངས་སུ་འཛིན་པར་འགྱུར་བ་དང༌། དམ་པའི་ཆོས་ཡོངས་སུ་སྤོང་བར་འགྱུར་བ་དང༌། ངོ་ཚ་ཤེས་པ་དང་ཁྲེལ་ཡོད་པ་སྤོང་བར་འགྱུར་བ་དང༌། དེའི་མཛའ་བ་དག་དང་གནས་ཀྱང་མཁས་པ་རྣམས་ལ་ཡོངས་སུ་འདྲི་བར་མི་སེམས་པ་དང༌། བདག་མེད་པ་རྣམས་བག་མེད་དུ་སྤྱོད་པར་འགྱུར་བ་དང༌། དེ་བཞིན་གཤེགས་པའི་གསུང་རབ་ཀུན་ནས་མི་གནས་པ་དང༌། མྱ་ངན་ལས་འདས་པ་ལ་ཐག་རིང་དུ་འགྱུར་བ་དང༌། སྨྱོན་པར་འགྱུར་བའི་ལས་བྱས་ཤིང་བསགས་པས་ལུས་ཞིག་ནས། ངན་སོང་ངན་འགྲོ་ལོག་པར་ལྟུང་བ་སེམས་ཅན་དམྱལ་བ་དག་ཏུ་སྐྱེ་ཞིང༌། གལ་ཏེ་དེ་ནས་ཤི་འཕོས་ཏེ། འདིར་མི་རྣམས་དང་སྐལ་བ་མཉམ་པར་སྐྱེས་ན་ཡང༌། དེ་གང་དང་གང་དུ་སྐྱེས་པ་དེར་སྨྱོན་པར་འགྱུར་ཞིང༌། དྲན་པ་མི་གསལ་བར་འགྱུར་ཏེ། དགའ་བ་ཅན་འབྲུའི་ཆང་དང༌། བཅོས་པའི་ཆང་བག་མེད་པའི་གནས་ཀྱི་ཉེས་དམིགས་ནི་སུམ་ཅུ་རྩ་ལྔ་པོ་འདི་དག་ཡིན་པར་རིག་པར་བྱའོ། །ཞེས་གསུངས་སོ། །སོར་འ ཕྲེང་ཅན་གྱིས་མདོ་ལས་ཀྱང༌། གང་བྱི་བ་དང་མ་ནིང་དུ་གྱུར་པ་དེ་བཞིན་གཤེགས་པའི་སྙིང་པོ་ལས་ཕྱིར་ཕྱོགས་པའི་སེམས་ཅན་དེ་དག་ནི། ད་དུང་ཡང་ཆང་འཐུང་ཞིང་བྱི་བ་དང་མ་ནིང་དུ་འགྱུར་ཏེ། ཤིན་ཏུ་མི་གཙང་བ་འཐུང་བ་ཡིན་ནོ། །ཞེས་དང༌། མདོ་དྲན་པ་ཉེར་བཞག་ལས། ཆང་ལ་བརྟེན་པའི་མི་དག་ནི། །ཆོས་རྣམས་ཀུན་གྱི་སྟ་གྲི་ཡིན། །ངོ་ཚ་མེད་པར་བྱེད་པའི་མཆོག །སྤང་བ་དག་ཏུ་ཉེ་བར་བསྟེན། །བློ་ནི་ཤིན་ཏུ་རྨོངས་བསྐྱེད་ཅིང༌། །འཇིག་རྟེན་གཉིས་ནི་རྣམ་འཇིག་བྱེད། །ཐར་པའི་ཆོས་ལ་མེ་ལྟ་བུར། །སྲེག་བྱེད་ཉིད་ནི་ཆང་ཡིན་ནོ། །ཞེས་སོགས་མང་དུ་གསུངས་ཤིང༌། ལང་གཤེགས་ལས། ཇི་ལྟར་འདོད་ཆགས་ཐར་པ་ལ། །བར་ཆད་བྱེད་པར་འགྱུར་བ་བཞིན། །དེ་ལྟར་ཤ་དང་ཆང་ལ་སོགས། །བར་ཆད་བྱེད་པར་འགྱུར་བའོ། །ཞེས་ཤ་ཆང་ཟུང་ལྡན་དུ་བསྟན་པ་དང༌། མདོ་སྡེ་ལས་རྣམ་པར་འབྱེད་པ་ལས། ཉེས་དམིགས་སུམ་ཅུ་རྩ་དྲུག་གསུངས་ཏེ། གང་ཞེ་ན། ཚེ་འདི་ལ་ནོར་ཟད་པ་དང༌། ནད་ཀྱི་གཞིར་འགྱུར་བ་དང༌། འཐབ་པ་དང༌། འཚང་འབྲུ་བ་དང༌། རྩོད་པ་འཕེལ་བ་དང༌། སྦ་བའི་གནས་སྟོན་པ་དང༌། མི་སྙན་པ་བསྐྱེད་པ་དང༌། ཤེས་རབ་ཉམས་པར་བྱེད་པ་དང༌། མ་ཐོབ་པའི་ལོངས་སྤྱོད་རྣམས་མི་འཐོབ་པ་དང༌། ལོངས་སྤྱོད་ཐོབ་པ་རྣམས་ལས་ཡོངས་སུ་ཉམས་པར་འགྱུར་བ་དང༌། གསང་བ་རྣམས་བརྗོད་པ་དང༌། ལས་སུ་བྱ་བ་རྣམས་ཡོངས་སུ་ཉམས་པ་དང༌། མྱ་ངན་གྱི་རྩ་བར་འགྱུར་བ་དང༌། ཉམ་ཆུང་བར་འགྱུར་བ་དང༌། མར་མི་འཛིན་པ་དང༌། ཕར་མི་འཛིན་པར་འགྱུར་བ་དང༌། དགེ་སྦྱོང་དུ་མི་འཛིན་པ་དང༌། བྲམ་ཟེར་མི་འཛིན་པ་དང༌། རིགས་ཀྱི་གཙོ་བོ་ལ་རིམ་གྲོ་མི་བྱེད་པ་དང༌། སངས་རྒྱས་ལ་གུས་པ་མི་བྱེད་པ་དང༌། ཆོས་ལ་གུས་པ་མི་བྱེད་པ་དང༌། དགེ་འདུན་ལ་གུས་པ་མི་བྱེད་པ་དང༌། སྡིག་པའི་གྲོགས་པོས་ཡོངས་སུ་ཟིན་པར་འགྱུར་བ་དང༌། དགེ་བའི་བཤེས་གཉེན་གྱིས་རྣམ་པར་སྤང་བ་དང༌། ངོ་ཚ་མེད་པར་འགྱུར་བ་དང༌། འཛེམ་པ་མེད་པར་འགྱུར་བ་དང༌། དབང་པོའི་སྒོ་མ་བསྡམས་པར་འགྱུར་བ་དང༌། བུད་མེད་རྣམས་ལ་ཤིན་ཏུ་བག་མེད་པར་འགྱུར་བ་དང༌། སྐྱེ་བོ་མང་པོའི་ཡིད་དུ་མི་འོང་བར་འགྱུར་བ་དང༌། སྐྱེ་བོ་མང་པོ་དང་མི་མཐུན་པ་དང༌། ཉེ་དུ་དང་རྣག་གི་གཉེན་མཚམས་བཙུན་པ་རྣམས་ཀྱིས་སྨད་པར་འགྱུར་བ་དང༌། དམ་པའི་ཆོས་མ་ཡིན་པར་ཡོངས་སུ་འཛིན་པ་དང༌། དམ་པའི་ཆོས་ཡོངས་སུ་སྤངས་པ་དང༌། མཁས་པ་རྣམས་དེ་ལ་ཡིད་མི་འཇོག་པར་སེམས་པ་དང༌། བག་བྱ་བ་ལ་གཡེལ་བ་དང༌། དེ་མྱ་ངན་ལས་འདས་པ་རིང་དུ་འགྱུར་བ་དང༌། མྱོས་པར་འགྱུར་བའི་ལས་བྱེད་ཅིང་བསོག་པ་དང༌། ངན་སོང་ངན་འགྲོ་ལོག་པར་ལྟུང་བའི་སེམས་ཅན་དམྱལ་བ་ཆེན་པོར་སྐྱེའོ། །ཞེས་ཉེས་དམིགས་སུམ་ཅུ་རྩ་དྲུག་དང༌། དགེ་སྡིག་རྣམ་འབྱེད་མདོ་ལས། ཚེ་འདིར་ཆང་འཐུངས་ཤིང་མྱོས་པ་རྣམས་ནི་རབ་ཏུ་ཟང་ཁུ་འཐུང་བའི་དམྱལ་བར་ལྟུང་ངོ༌། །ཞེས་སོགས་བསམ་གྱིས་མི་ཁྱབ་པར་གསུངས་སོ། །ཡང་འགའ་ཞིག་གིས་དེ་ནི་མདོ་དང་སོ་ཐར་སྐབས་ནས་གསུངས་པ་ཡིན་གྱི། གསང་སྔགས་ཀྱི་སྐབས་མ་ལགས་སོ་སྙམ་ན་མ་ཡིན་ཏེ། དང་པོ་རྒྱུད་སྡེ་ཕྱི་པ་གསུམ་ལས། ཆང་གཙོ་བོར་གསུངས་ནས་བཟའ་བཏུང་ཅི་རིགས་པ་རྣམས་བཀག་ཚུལ་ནི། སྤྱན་རས་གཟིགས་དོན་ཡོད་ཞགས་པའི་རྒྱུད་ལས། ཆང་དང་མཾ་ས་ཀུན་དོང་དང༌། །འདྲེས་དང་ཟ་འཕྲོ་སོགས་པ་སྤངས། །ཞེས་དང༌། དཔུང་བཟང་གིས་ཞུས་པའི་མདོ་ལས། ཤ་ཆང་ཀེའུ་ཙོང་དང་སྒོག་རྡོག་དང༌། །འབྲུ་མར་ཏིལ་དང་ལ་ཕུག་སུ་ར་ཎ། །འབྱུང་པོའི་ཟས་དང་ལྷ་བཤོས་གཏོར་མ་དང༌། །གུ་ལང་མཆོད་བྱས་གཏོར་མ་མི་ཟའོ། །ངས་ནི་སྔགས་པའི་ཁ་ཟས་དཀར་གསུམ་དང༌། །རྩ་བ་སྡོང་བུ་འབྲས་བུ་ཚོད་མ་དང༌། །ཞོ་དང་འོ་མ་ནས་དང་མར་གསར་དང༌། །འབྲུ་མར་ཚིག་མ་དར་བ་འོ་བསྐོལ་དང༌། །ཐུག་པ་དག་ནི་བཟའ་བ་ཡིན་པར་བཤད། །ཅེས་དང༌། སྐྱོན་ནི་མང་པོ་ཉེར་བརྟེན་པའི། །ཆང་ནི་ཡོངས་སུ་སྤང་བར་བྱ། །ཞེས་དང༌། དཀྱིལ་འཁོར་ཆེན་པོའི་རྒྱུད་ལས། མྱོས་པར་འགྱུར་བའི་བཏུང་བ་རྣམས། །སྦྱིན་པ་མི་བྱ་སྦྱིན་མི་གཞུག །ཆང་ནི་ཉེས་པ་ཐམས་ཅད་ཀྱི། །རྩ་བ་ཡིན་པར་རྣམ་པར་བཤད། །ཅེས་དང༌། ངན་སོང་སྦྱོང་རྒྱུད་ལས། ཆང་ནི་བཏུང་བ་མི་བྱ་ཞིང༌། །ཤ་ལ་སོགས་པ་བཟའ་མི་བྱ། །ཞེས་དང༌། རྡོ་རྗེ་རྩེ་མོ་ལས། ཕུང་ཁྲོལ་ཀུན་གྱི་རྩ་བ་ནི། །ཆང་ནི་ཡོངས་སུ་སྤང་བར་བྱ། །ཞེས་སོགས་མང་དུ་གསུངས་སོ། །ཡང་བློ་རགས་པ་ཁ་ཅིག་དེ་རྣམས་མདོ་སྡེ་འོག་མ་ཁོ་ནར་ངེས་ལ། བླ་མེད་ལ་དེ་ལྟར་མ་ཡིན་ནོ་སྙམ་ན་མ་ཡིན་ཏེ། ཆང་དང་བཟའ་བྱ་མ་ཡིན་པ་དགོངས་ནས། སྡོམ་འབྱུང་ལས། སྔགས་པ་ཆང་གིས་མྱོས་འགྱུར་ཞིང༌། །འདོད་པ་ལ་བརྐམ་འཁྲིགས་པར་བྱེད། །གར་བྱེད་དེ་བཞིན་རྒོད་པ་དང༌། །འཐབ་མོ་ལ་སྤྲོ་རྣམ་པར་འཁྲུལ། །སྨོད་ཅིང་སེམས་པར་བྱེད་པས་ཀྱང༌། །དམྱལ་བ་ངུ་འབོད་དུ་འཚོད་འགྱུར། །ཞེས་དང༌། དགོངས་པ་ལུང་བསྟན་ལས། ཉ་དང་ཤ་དང་དེ་བཞིན་ཆང༌། །བཤང་གཅི་ཁུ་བ་ཁྲག་རྣམས་ནི། །སྐྱེས་བུ་གླེན་པས་ཟ་བྱེད་ཅིང༌། །མེད་པར་སྨྲ་བ་ཆོས་སུ་སྒྲོགས། །ཞེས་སོ། །འོ་ན་ཚོགས་འཁོར་སྐབས་ནས། ཁྱད་པར་ཤ་ཆང་མེད་མི་རུང༌། །གསུངས་སོ་ཟེར་ན། དེའི་དོན་ནི་དུས་འཁོར་ལས། གསུང་གི་རྡོ་རྗེ་མཆོད་པའི་དོན་ཡིན་གྱི། ངེས་པར་སྔགས་པ་རྣམས་ལ་མྱོས་བྱེད་གསུངས་པ་ཉིད་མ་ཡིན་ཅེས་གསུངས་པའི་ཕྱིར་རོ། །འོ་ན་དམ་ཚིག་ལ་ནི་ཇི་བཞིན་སྙེད། །མི་བརྟེན་པ་ནི་བཅུ་གསུམ་པ། །ཞེས་པ་དང་འགལ་ལོ་ཞེ་ན། དེ་ནི་དམ་ཚིག་གི་གཙོ་བོ་ཤ་ལྔ་བདུད་རྩི་ལྔ་ཡིན་པས། མི་ཁྱི་བ་ལང་རྟ་ཤ་གླང་ཤ་སོགས་དང༌། ཁུ་བ་དཀར་དམར་ཀླད་པ་དྲི་ཆེན་དྲི་ཆུ་དང་ལྔ་རྣམས་བུམ་པ་མང་པོ་དང༌། ཀཱ་ལི་མང་པོར་བཀང་ནས་ཉིན་མཚན་ཁ་སྦྱོར་དུ་བཟའ་བཏུང་དགོས་པས་དེ་ནུས་སམ། འདོད་སྲེད་ཀྱིས་བཅིངས་བཞིན་པའི་སྔགས་པ་དང༌། གྲུབ་ཐོབ་ཏུ་ཁས་བླངས་ཏེ། ཆང་རྫ་མང་པོར་བསྒྲིགས་ནས་རྣམ་རྟོག་རྒྱ་ཡན་དུ་བཏང༌། སྒོ་གསུམ་ཐ་མལ་དུ་སྡད། དུག་ལྔ་རགས་ཤིང་སྤྱོད་པ་ཁྱི་ཕག་ལྟ་བུ་ལ་འབྱམས་ཀླས་པ་ལ་ནི་དམ་རྫས་བདུད་རྩི་དུ་ག་ལ་འགྱུར། བདུད་རྩི་ཞེས་པ་ནི་ཉོན་མོངས་དུག་ལྔ་བཅོམ་པའི་བདུད། བདེ་ཆེན་ཡེ་ཤེས་རྒྱས་པའི་རྩི་ཡིན་པ་ཤེས་པར་བྱ། འབྲོམ་སྟོན་གྱིས། སྔགས་པ་ཆང་ལ་རྩི་བ་དམ་རྫས་མིན། །གསུངས་པ་ལྟར་སྒོ་གསུམ་ཐ་མལ་དུ་བསྡད་ནས། ལྷ་སྔགས་ཏིང་ངེ་འཛིན་གྱི་རོལ་པ་གང་ཡང་མི་ཤེས་ཤིང༌། རྣ་བས་ཀྱང་ཐོས་སམ། ཕྱོགས་གོ་ཙམ་ཡང་མེད་པར་དམ་རྫས་སུ་རློམ་པ་ཡི་མུག །ཆང་ལ་བདུད་རྩིའི་མིང་བཏགས་པའི་ཆང་དང༌། ཆང་ལ་རྩིས་སུ་བྱེད་ཚད་སྔགས་པ་ཡིན་ན། ལས་བྱེད་སྐྱེ་བོ་ཕོ་མོ་རྣམས་ཀྱང་སྔགས་པ་ཡིན་ནོ། །གྲུབ་པའི་སར་གཤེགས་པའི་དབང་ཕྱུག་ཆེན་པོ་རྣམས་ནི་ཆང་ཙམ་མ་ཚད་བཟའ་བཏུང་གི་རིགས་སུ་གྱུར་ཚད་དང༌། བཟའ་བཏུང་མི་རུང་བའི་དུག་ལ་སོགས་པ་ཡང་རྗེན་ཟས་སུ་ནུས་པས། དེའི་རྗེས་སུ་དུས་ལ་མ་བབས་པར་སྤྱད་ན་དམྱལ་བའི་གཏིང་རྡོ་ལས་འོས་ཅི་ཡོད། ཆང་བཏུང་བའི་དུས་ནི་སྤྱོད་པ་རན་པའི་དུས་ཏེ། རྫོགས་ཆེན་སྐབས་ནས་ཀྱང་སྤྱོད་པ་དུས་ཚོད་དང་འབྲེལ་གསུངས་པ་ལྟར། ཆང་སོགས་བཟའ་བཏུང་ལོག་མིན་སྤྱོད་པ་ལ་དུས་དང་འབྲེལ་དགོས། དུས་ནི་ཐ་མལ་གྱི་རྟོག་པས་མ་གོས་ཤིང༌། གང་སྣང་ལྷའི་རོལ་པས་བདེན་གཉིས་རང་དབང་ཐོབ་ཅིང༌། བདུད་རྩི་ལྔ་དང་དེའི་ཡན་ལག་ཏུ་གྱུར་པ་བདེ་མཆོག་སྡོམ་འབྱུང་ལས་བཤད་པའི་སྐྱེ་གནས་ལྔ་ལས་བྱུང་བའི་ཆང་གི་རིགས་ལྔ་དང༌། སྲིད་གསུམ་གྱི་གནས་ངེས་མེད་དུ་ཡོད་པ་རྣམས་དང༌། རྒྱལ་པོའི་ཕོ་བྲང་ཡུལ་འཁོར་དག་ཏུ་ཆང་ཚོང་བ་ཡོད་པ་རྣམས་ལྟ་གདེངས་མཛད་པ་ཙམ་གྱིས་འགུགས་ནུས་པ་དང༌། ཆུ་དང་རླན་གྱི་རིགས་རྣམས་མར་དང་ཆང་ལ་བསྒྱུར་ནུས་པའི་དུས་སུ་ཆང་བཏུང་བ་ཡིན། གཞན་ཡང་དུག་གི་རིགས་རྣམས་དུག་མེད་པར་བསྒྱུར་བ་དང༌། ཆང་འོ་མར་བསྒྱུར་བ་དང༌། དུག་གི་ཆུ་ལ་སོགས་པའི་རིགས་གདུག་པ་ཅན་རྣམས་དང༌། སེམས་ཅན་རྣམས་ལ་འཆི་བ་སྟེར་བར་བྱེད་པའི་དུག་རིགས་རྣམས་བཅུད་ལེན་དུ་བསྒྱུར་བ་དང༌། དུག་ལ་སོགས་པ་རང་བཞིན་གྱིས་བདུད་རྩིར་བསྒྱུར་ནས་རྣལ་འབྱོར་པ་རྣམས་ཀྱིས་ཟོས་པས་ལུས་ལ་སྟོབས་ཆེན་པོར་རྒྱས་པ་དང༌། གཤང་བ་ལུས་ལ་བྱུག་པ་ན་མཆོག་གི་དྲི་རབ་ཏུ་ལྡང་བ་སོགས་ཀྱི་སྐབས་སུ་ཆང་བཏུང་བ་ཡིན། ལྷ་སྔགས་མ་གྲུབ་བཞིན་དུ་མངོན་པའི་ང་རྒྱལ་ཅན་རང་གཞན་གྱི་དོན་ཉམས་པའི་བཟའ་བྱ་མ་ཡིན་པར་བརྟེན་པ་རྣམས་བདུད་ཀྱི་རིགས་ཡིན་པར་གསུངས་པས། དེ་ལྟར་སྦྱང་རྟོགས་སྦར་གསུམ་མི་ནུས་བཞིན་དུ་ཆང་ལ་བདུད་རྩི་དང་དམ་རྫས་སོགས་མིང་སྙན་པོ་བཏགས་ནས་འཁྲུལ་པ་མི་བྱ་སྟེ། དིང་མར་བས། གསང་སྔགས་ཟབ་མོར་སྤྱོད་པའི་དུས། །ཆང་ལ་བདུད་རྩིའི་མིང་བཏགས་ནས། །དུག་ལ་སྨན་དུ་མ་འཛིན་ཞིག །ཅེས་དང༌། སྔགས་པ་མ་ཚད་ཁྱིམ་པ་རྣམས་ལ་ཡང་ལོ་ཙྪའི་འཇིག་རྟེན་མི་ཆོས་ལས། དུག་ནན་ཏན་འཐུང་བ་སྲེད་པའི་ཆང༌། །ཞེས་གསུངས༌། གཞན་ཡང་འཕགས་ཡུལ་དུ་ཇོ་བོ་ཆེན་པོ་དཔལ་ལྡན་ཨ་ཏི་ཤས་ན་ལེནྡྲའི་ཆོས་ཁྲིམས་མཛད་པའི་དུས་སུ། མངའ་བདག་མཻ་ཏྲི་པ་ཆེན་པོས་ཕག་མོར་མཆོད་ཕྱིར་ཆང་ཀཱ་ལི་གང་བསྣམས་པར་ཇོ་བོས་གཟིགས་ནས། བསྟན་པར་གནོད་དོགས་ནས་མཻ་ཏྲི་པ་གནས་ནས་དབྱུང་བས། ཆང་བསྣམས་པ་ལ་མ་དད་པ་བཟློག་པའི་ཕྱིར། བཞུགས་གྲལ་ནས་བཞེངས་ཏེ་གཙུག་ལག་ཁང་གི་སྒོར་མ་བྱོན་པར། རྩིགས་པ་ལ་ཐལ་བྱུང་དུ་ཕེབས་པ་ཡིན་ཞིང༌། གྲུབ་ཐོབ་དེ་ལྟ་བུ་ལ་སྡིག་ན་རང་རེ་རྣམས་དམྱལ་བ་ངུ་འབོད་རང་སྒྲུབ་ཏུ་འདུག་པ་གོ་དགོས། ཡང་བློ་རྩིང་བ་དག །གཞན་དེ་ལྟར་ཡིན་ཀྱང་རྟོགས་པ་དོན་གྱི་བརྒྱུད་འཛིན་བཀའ་བརྒྱུད་པ་ནི། རྗེ་མར་པས་ཆང་གསོལ་བའི་ལོ་རྒྱུས་དང༌། རྗེ་བཙུན་མི་ལ་ཡང་མཛེས་སེ་དང༌། སྲིང་མོས་རྩམ་ཆང་ཕུལ་བ་ལ་བརྟེན་ནས་རྩ་མདུད་གྲོལ་བའི་ལོ་རྒྱུས་མང་པོ་ཡོད་དོ་སྙམ་ན་མ་ཡིན་ཏེ། དེ་དག་ནི་དུས་ལ་བབ་སྟེ་བདུད་རྩི་དང་འདོད་ཡོན་ལམ་དུ་ཁྱེར་བའི་སྐབས་ཡིན་ཅིང༌། རྗེས་འཇུག་ཕལ་མོ་ཆེ་ནི་ལམ་རིམ་པ་གཉིས་ཀྱི་འགྲོ་ཚུལ་ཙམ་ཡང་མི་ཤེས་བཞིན་དུ་རྗེ་མར་པ་དང་མི་ལར་འགྲན་པའི་ཟླ་ག་ལ་ཡོད། སྐྱེས་མཆོག་མར་པའི་འགྱུར་སྙན་བརྒྱུད་རྡོ་རྗེའི་ཚིག་རྐང་ལས་ཀྱང༌། བག་མེད་འདོད་སྲེད་གཞན་དབང་ཆང་གིས་མྱོས། །དོན་གཞན་འགྱུར་ཞེས་སླར་ཡང་ངན་སོང་ལྟུང༌། །ཞེས་དང༌། རྗེ་བཙུན་ཆེན་པོས། ཆང་འདི་འདོད་ཡོན་སྲེད་པའི་རྫས། །བཏུང་ན་ཐར་པའི་སྲོག་རྩ་གཅོད། །ཅེས་སོགས་ཀྱིས་གོ་བ་བྱའོ། །དེ་བཞིན་དུ་དྭགས་པོ་ཟླ་འོད་གཞོན་ནུ། རྗེ་ཕག་མོ་གྲུབ་པ། སྟག་ལུང་ཐང་པ། རྗེ་རང་བྱུང་རྒྱལ་བ། ཡང་དགོན་པ་སོགས་བཀའ་བརྒྱུད་ཀྱི་མཆོག་ཐུན་བརྙེས་པའི་གྲུབ་ཐོབ་མང་པོའི་ལུང་མང་དུ་འདུག་ཀྱང་ཡི་གེར་འཇིགས་སོ། །འོ་ན་སྔགས་གསར་མ་ལ་དེ་ལྟར་ཡིན་རུང༌། གསང་སྔགས་རྙིང་མ་རྣམས་མཁན་སློབ་ཆོས་གསུམ་གྱི་བཀས་བཅད་པར། སྔགས་པ་གོས་སུ་དཀར་དམར་སྣ་ཚོགས་གྱོན། །ཟས་སུ་བཟང་ངན་གཙང་བཙོག་མེད་པར་ཟོ། །སྐོམ་དུ་ཆང་འཐུང་ལས་སུ་མཐུ་སྒྲུབས་ཤིག །གསུངས་པས་ནས། ཆང་བཏུང་རུང་ངོ་སྙམ་ན། འདི་དག་ནི་དེ་སྐབས་ཀྱི་སྔགས་པ་གྲུབ་ཐོབ་རྣམས་ལ་གསུངས་པ་ཡིན་གྱི། རྙིང་མའི་རྗེས་འཇུག་སྔགས་པའི་མིང་ཐོག་ཚད་ལ་མ་ཡིན་ཏེ། མཚོ་རྒྱལ་ཞུས་པ་ལས། གུ་རུས་བཀའ་བསྩལ་པ། སྡུག་བསྔལ་གྱི་ཁམས་གསུམ་འཁོར་བའི་རྒྱུ་ཡང་ཆ་གཅིག་ཆང་ལས་བྱུང་བས་མི་བཏུང་སྤང༌། སེམས་ཉིད་མི་མཉམ་པར་དྲན་པ་མང་པོ་སྐྱེ་བ་ཡང་ཆང་ངོ༌། །ཡེ་ཤེས་རྩལ་དྲུག་བསྐྱེད་ཙ་ན་གཏི་མུག་གཉིད་དུ་འཐིབས་པ་ཡང་ཆང་ངོ༌། །དག་པའི་གཅིག་པུར་འདུག་ཙ་ན་ཁྲེལ་མེད་རོ་ཉལ་བྱེད་པ་ཡང་ཆང་ངོ༌། །དམིགས་པའི་ཡུལ་ལ་སེམས་ཅན་མི་དམིགས་འཆལ་བ་འབྱུང་བ་ཡང་ཆང་ངོ༌། །སློབ་དཔོན་བླ་མ་རྒྱུད་གྲོལ་ལ་ངན་སེམས་ལྐོག་འཕྱལ་ལབ་པ་ཡང་ཆང་ངོ༌། །ཡེ་ཤེས་སེམས་དཔའ་གསལ་འདེབས་ཙ་ན་དུག་ལྔ་མེ་ལྟར་འབར་བ་ཡང་ཆང་ངོ༌། །མཁས་པས་བཀའ་བརྒྱུད་ཀྱི་ཆོས་སྟོན་ཙ་ན་རློམ་སེམས་གཡོ་སྒྱུ་འོང་བ་ཡང་ཆང་ངོ༌། །ཟབ་མོ་ཁྲིམས་དང་ལྡན་པ་ལ་བསླུ་བའི་འཆལ་བ་འཕྲོ་འདུ་ཡང་ཆང་ངོ༌། །བླངས་པའི་སྡོམ་པ་བསྲུངས་ཙ་ན་ཁྲེལ་མེད་ངོ་ཚ་མེད་པར་འབྱུང་བ་ཡང་ཆང་ངོ༌། །བཞི་བརྒྱ་རྩ་བཞིའི་ནད་འབྱུང་བའི་རྒྱུ་ཡང་ཆང་ངོ༌། །ཚེ་ལ་བར་ཆད་མེད་པ་ལ་དགེ་བའི་ཚོགས་རྣམས་གསོག་ཙ་ན་བར་ཆད་དང་ན་ཚ་མང་བ་ཡང་ཆང་ངོ༌། །བཟོད་པའི་ཚུལ་དང་ལྡན་ཙ་ན་མི་བཟོད་སྨྱོ་ཞིང་ངར་བ་ཡང་ཆང་ངོ༌། །ངེས་པའི་དོན་དང་ལྡན་ཙ་ན་མ་ངེས་ལོག་པར་བཅོམ་པ་ཡང་ཆང་ངོ༌། །མི་ཆགས་སྦྱིན་པ་གཏོང་ཙ་ན་ཆགས་འཁོར་ཉོན་མོངས་འབྱུང་བ་ཡང་ཆང་ངོ༌། །ཐར་པའི་ཚུལ་ཁྲིམས་བསྲུངས་ཙ་ན་འཁོར་བའི་ལོག་སེམས་འབྱུང་བ་ཡང་ཆང་ངོ༌། །དོན་ལ་བརྩོན་འགྲུས་བསྐྱེད་ཙ་ན་དོན་མེད་ལས་ལ་བརྩོན་པ་ཡང་ཆང་ངོ༌། །མཉམ་པར་བསམ་གཏན་ལ་གནས་ཙ་ན་འཁོར་བའི་བྱུང་ཚོར་བྱུང་བ་ཡང་ཆང་ངོ༌། །སྟོབས་མཆོག་ཐབས་གཅོད་དབྱུང་ཙ་ན་སྒུལ་སྐྱོད་ཤེས་པ་འཁྲུལ་པ་ཡང་ཆང་ངོ༌། །སྙིང་རྗེ་ཚད་མེད་བསྐྱེད་ཙ་ན་བདག་གཞན་རིས་སུ་བྱེད་པ་ཡང་ཆང་ངོ༌། །སྨོན་ལམ་དབང་གིས་ཐག་ཆོད་ནས་ཐེ་ཚོམ་ཡིད་གཉིས་ཟ་བ་ཡང་ཆང་ངོ༌། །ཐབས་ཀྱི་དོན་ལ་ལག་ཁྲམས་ནས་བར་ཆད་འཁོར་བའི་ལག་ཐབས་ནི་ཆང་ངོ༌། །ཤེས་པའི་ཤེས་རབ་སྤྱོད་ཙ་ན་མི་ཤེས་འཆལ་པ་བསླུ་བ་ཡང་ཆང་ངོ༌། །ཆང་ཞེས་བྱ་བའི་ཁ་ཟས་ནི། །མཐོ་རིས་ཐར་པའི་སྒོ་འགེགས་ཡིན། །ངན་སོང་འཁོར་བའི་གཏིང་འཕུལ་ཡིན། །དམ་པའི་དོན་ལས་འགལ་བ་ཆང༌། །ཞེས་གསུངས་པས་མདོར་ན་ཆང་ནི་ཅུང་ཟད་བཏུངས་པ་ཙམ་གྱིས་དགེ་བའི་ལས་ཐམས་ཅད་སྒྲིབས། མི་དགེ་བ་རྒྱུད་ལ་མེད་པ་ལམ་སྣ་འདྲེན། ཡ་རབས་ཀུན་གྱིས་སྨད། འདོད་སྲེད་ཆུ་ལྟར་འཁྲུགས། ཞེ་སྡང་མེ་ལྟར་འབར། གཏི་མུག་མུན་ལྟར་འཐིབས། ཕྲག་དོག་རླུང་ལྟར་འཚུབ། ང་རྒྱལ་ཁེངས་པ་སྐྱེད་དེ། དགེ་བ་འཕེལ་བ་ལྟ་ཅི། སྔར་ཡོད་པའི་དགེ་བ་དང་དམ་སྡོམ་བསླབ་པ་ཐམས་ཅད་ཀྱང་ཤོར། ཕྱི་མ་ངན་སོང་དུ་མདའ་འཕངས་པ་ལྟར་འགྲོ་བ་སོགས་ཉེས་པ་ཐམས་ཅད་ཀྱི་རྩ་བ་འདི་ལས་འབྱུང་བ་ཡིན་པས། སྔགས་པ་བློ་དང་ལྡན་པ་རྣམས་ཀྱིས་ཅི་ནས་སྤང༌། ཁྱད་པར་དུ་རྒྱལ་འགོང་དམ་སྲི་སྙིང་ལ་ཞུགས་པའི་ཆོས་པས་ཆང་བཏུང་བ་ནི་སྨན་དུག་གི་ཕུང་པོར་སོང་བ་དང་ཁྱད་མེད་པ་ཡིན་པས་ཤིན་ཏུ་ནས་སྤང་དགོས་སོ། །ཤ་ནི་བྱང་ཆུབ་སེམས་དཔའ་རྣམས་ལ་ལང་ཀར་གཤེགས་པའི་མདོ་དང་བསླབ་བཏུས་སོགས་ནས་དགག་པའི་ཕྱིར་ཏེ། དེང་སྐབས་རང་གཞན་གང་ཡང་བྱང་སྡོམ་ལེན་པ་མང་བས་སྤང་དགོས་པའང༌། ཇི་སྐད་དུ། འཁྲུལ་པ་དང་ནི་གཉེན་བཤེས་དང༌། །ཆུ་ཁུ་ཁྲག་ལས་བྱུང་བའི་ཕྱིར། །འབྱུང་པོ་རྣམས་ནི་སྡང་གྱུར་བས། །རྣལ་འབྱོར་ཅན་གྱིས་ཤ་མི་བཟའ། །ཞེས་དང༌། ཡང༌། ཁེ་ཡི་ཕྱིར་ནི་སེམས་ཅན་གསོད། །ཤ་ཡི་ཕྱིར་ནི་ནོར་སྦྱིན་བྱེད། །དེ་དག་གཉིས་ཀ་སྡིག་ལས་ཅན། །ངུ་འབོད་བྱེད་ལ་སོགས་པར་བཙོ། །གང་གིས་ཐུབ་པའི་ཚིག་འདས་ཏེ། །བསམ་པ་ངན་པས་ཤ་ཟ་ན། །འཇིག་རྟེན་གཉིས་ནི་བཤིག་པའི་ཕྱིར། །ཤཱཀྱའི་བསྟན་ལ་བརྟུལ་ཞུགས་ཉམས། །ཤིན་ཏུ་མི་བཟད་དམྱལ་བར་ཡང༌། །སྡིག་པའི་ལས་ཅན་དེ་དག་འདོད། །མ་རུང་ངུ་འབོད་ལ་སོགས་སུ། །ཤ་ཟ་དེ་དག་བཙོ་བར་འགྱུར། །རྣམ་གསུམ་དག་པའི་ཤ་རྣམས་ནི། །མ་བརྟགས་པ་དང་མ་བསླངས་དང༌། །མ་བསྐུལ་བ་ཡང་ཡོད་མེད་པས། །དེ་བས་ཤ་ནི་མི་ཟའོ། །ཞེས་དང༌། ཡང༌། རྣལ་འབྱོར་ཅན་གྱིས་ཤ་མི་བཟའ། །ང་དང་སངས་རྒྱས་དག་གིས་བཤད། །སེམས་ཅན་གཅིག་ལ་གཅིག་ཟ་བ། །ཤ་ཟན་དག་གི་རིགས་སུ་སྐྱེ། །དྲི་མི་ཞིམ་ཞིང་སྨད་པ་དང༌། །སྨྱོན་པ་རྣམས་སུ་སྐྱེ་བར་འགྱུར། །གདོལ་པ་སྨེ་ཤ་ཅན་རིགས་དང༌། །བཙོ་བླག་མཁན་དུ་ཡང་ཡང་སྐྱེ། །མཁའ་འགྲོའི་རིགས་ཀྱི་སྐྱེ་གནས་དང༌། །ཤ་ཟའི་རིགས་སུ་སྐྱེ་བར་འགྱུར། །མི་ཡི་ཐ་མ་དེ་དག་ནི། །སྲིན་དང་བྱི་ལའི་རིགས་སུ་སྐྱེ། །ཞེས་དང༌། ཡང༌། ངས་ནི་ཤ་ཡང་རྣམ་པར་སྤངས ། །སངས་རྒྱས་བྱང་ཆུབ་སེམས་དཔའ་དང༌། །ཉན་ཐོས་རྣམས་ཀྱིས་སྨད་པ་ལ། །ངོ་མི་ཚ་བར་ཟ་བ་ནི། །རྟག་ཏུ་སྨྱོན་པར་སྐྱེ་བར་འགྱུར། །ཤ་ལ་སོགས་པ་སྤངས་པའི་ཕྱིར། །བྲམ་ཟེའི་རིགས་དང་རྣལ་འབྱོར་ཅན། །ཤེས་རབ་ཅན་དང་ནོར་ལྡན་པར། །དེ་དག་རྣམས་སུ་སྐྱེ་བར་འགྱུར། །མཐོང་དང་ཐོས་དང་དོགས་པ་ཡི། །ཤ་རྣམས་ཐམས་ཅད་རྣམ་པར་སྨད། །ཤ་ཟའི་རིགས་སུ་སྐྱེ་བ་ཡི། །རྟོག་གེ་བ་རྣམས་མི་ཤེས་སོ། །ཇི་ལྟར་འདོད་ཆགས་ཐར་པ་ལ། །བར་ཆད་བྱེད་པར་འགྱུར་བ་བཞིན། །དེ་ལྟར་ཤ་དང་ཆང་ལ་སོགས། །བར་ཆད་བྱེད་པར་འགྱུར་བའོ། །མ་འོངས་པ་ཡི་དུས་ན་ནི། །ཤ་ཟ་གཏི་མུག་སྨྲ་བ་དག །ཤ་ནི་སྡིག་མེད་རུང་བའོ། །སངས་རྒྱས་ཀྱིས་ནི་བཤད་ཅེས་ཟེར། །ཟས་ལ་སྨན་དང་འདྲ་བ་དང༌། །བུ་ཡི་ཤ་དང་མཚུངས་པར་ཡང༌། །ངན་པ་དང་ནི་མི་འཕྲོད་པར། །རྣལ་འབྱོར་ཅན་གྱིས་ཟས་ལ་སྤྱོད། །སེང་གེ་དག་དང་སྟག་རྣམས་དང༌། །ཝ་ལ་སོགས་དང་འགྲོགས་འགྱུར་བས། །ངས་ནི་བྱམས་པས་གནས་པ་ལ། །རྟག་ཏུ་རྣམ་པ་ཀུན་ཏུ་སྨད། །ཐར་པའི་ཆོས་དང་འགལ་བའི་ཕྱིར། །མི་རྣམས་དངངས་པར་འགྱུར་བའི་ཤ །དེ་ཕྱིར་བཟའ་བར་མི་བྱ་སྟེ། །འདི་ནི་འཕགས་པའི་རྒྱལ་མཚན་ནོ། །ཞེས་དང༌། ཡང་ཤ་ཆང་ཙམ་དུ་མ་ཟད་སྒོག་བཙོང་གི་རིགས་ཀྱང་སྤང་དགོས་པ་ནི། ཤ་རྣམས་དང་ནི་སྒོག་པ་དང༌། །ཆང་དག་རྣམ་པ་སྣ་ཚོགས་དང༌། །ཀེའུ་དང་ནི་སྒོ་སྐྱ་དེ་བཞིན་ཏེ། །རྣལ་འབྱོར་ཅན་གྱིས་རྟག་ཏུ་སྤོང༌། །འབྲུ་མར་གྱིས་ཀྱང་བྱུག་པ་སྤོང༌། །ཁྲི་ལ་བརྟེན་འཆའི་སེམས་ཅན་རྣམས། །བུ་ག་བུ་གར་འཇིག་པའི་ཕྱིར། །ཁྲི་ལ་ཉལ་བར་མི་བྱའོ། །ཞེས་དང༌། གཞན་ཡང་གླང་པོའི་རྩལ་དང༌། སྤྲིན་ཆེན་དང༌། མྱང་འདས་དང༌། སོར་ཕྲེང་དང༌། ལང་གཤེགས་མདོ་སོགས་དུ་མ་ནས་དགག་པའི་ཕྱིར་དང༌། མ་ཅིག་གིས་ཀྱང༌། ངས་ནི་ཤ་བཟའ་བ་ལྟ་ཞོག །སེམས་ཅན་མིག་ངོ་རིག་གེ་བ་དེ་མཐོང་བ་ཙམ་གྱིས་སྙིང་རྗེ་ཚད་མེད་པར་སྐྱེ་བ་འདུག །ཅེས་སོགས་རྒྱ་ཆེར་འབྱུང་ཡང༌། དེང་སྐབས་རང་གཞན་ཐམས་ཅད་ཤ་སྤང་བ་ལྟ་ཅི། སངས་རྒྱས་ཀྱི་གཟུངས་སྔགས་ཙམ་ཡང་མི་འདེབས། ཟས་བྱིན་རླབས་དང༌། དེ་ཉིད་དྲན་པ་ཙམ་ཡང་མི་བྱེད་པ་ནི་ཤིན་ཏུའང་མི་རུང་བ་ཞིག་གོ །བུད་མེད་སྤང་དགོས་པ་ནི། ཇི་སྐད་དུ། གཞན་ཡང་བུད་མེད་ཀུན་ལ་ནི། །ཉོན་མོངས་མང་དང་འདོད་ལ་རྐམ། །བློ་མི་བརྟན་དང་ཡིད་བརྟན་དཀའ། །གཡོ་སྒྱུ་ཆེ་དང་དབང་པོ་བརྟུལ། །ཤེས་རབ་འཆལ་དང་སྤོབས་པ་ཞན། །ཚངས་བུག་མེད་དང་མགུལ་པ་དམའ། །ནུ་མ་ཆེ་དང་ཤ་ལྷོད་པ། །ཁ་གདངས་ཞན་དང་ཉམ་ཆུང་བ། །འཁོར་གྱིས་འཇིགས་དང་གེགས་བྱེད་མ། །སེམས་སྐྱོན་བརྒྱད་དང་ལུས་སྐྱོན་བརྒྱད། །བཅོམ་ལྡན་འདས་ཀྱིས་མདོ་ལས་གསུངས། །སྟོང་གསུམ་སྟོང་གི་འཇིག་རྟེན་ན། །ཆུང་མ་འདྲ་བའི་དགྲ་བོ་མེད། །འཁོར་བ་འདྲ་བའི་བཙོན་རྭ་མེད། །ཉེ་དུ་འདྲ་བའི་བཙོན་སྲུང་མེད། །ཅེས་གསུངས་པས། ཚིག་རྐང་རྗེས་མ་གཉིས་ནི་བུད་མེད་མ་ཚད་ཉེ་དུ་འཁོར་བའི་ཉེས་དམིགས་ཀྱང་བསྟན་ཏོ། །མདོ་དྲན་པ་ཉེར་བཞག་ལས། རྣམ་པ་ཀུན་ཏུ་ནོར་འཇིག་དང༌། །ངན་སོང་རྩ་བ་བུད་མེད་ཡིན། །མི་གང་དག་ནི་བུད་མེད་འདོད། །དེ་དག་བདེ་བར་ག་ལ་འགྱུར། །བུད་མེད་ཕུང་བར་བྱེད་པ་སྟེ། །འཇིག་རྟེན་འདི་དང་ཕ་རོལ་ཕུང༌། །གལ་ཏེ་བདག་ལ་ཕན་འདོད་ན། །དེ་བས་བུད་མེད་རྣམ་པར་སྤང༌། །ཞེས་དང༌། ཀླུ་སྒྲུབ་བཤེས་སྤྲིང་ལས། རང་གཞན་དགྲ་འགྲོ་གཤེད་མ་ལྟ་བུ་དང༌། །ཁྱིམ་ཐབས་བརྙས་ཀྱི་རྗེ་མོ་ལྟ་བུ་དང༌། །ཆུང་ངུ་བརྐུ་བ་ཆོམ་རྐུན་ལྟ་བུ་ཡིན། །ཆུང་མ་གསུམ་པོ་འདི་དག་རྣམ་པར་སྤངས། །ཞེས་དང༌། སྤྱིར་བུད་མེད་ཀྱི་རིགས་ལ་ཡང༌། ཨོ་རྒྱན་ཆེན་པོས། བསམ་པ་ནག་པས་ནག་མོ། མིའི་ཁྱུ་ནས་བུད་ནས་བུད། དགེ་སེམས་མེད་པས་མེད། བསོད་ནམས་ཆུང་བས་ཆུང༌། བྱི་ཕྲུག་གསོ་བའི་མ། སྐྱེ་བ་དམན་པས་སྐྱེ་དམན། ཞེས་དང༌། ལོ་ཙྪ་བ་ཆེན་པོ་བཻ་རོས། བུད་མེད་བྱ་བ་བཙན་དུག་ཧ་ལ་ཡིནཿ སེམས་ཅན་གང་གིས་ཟོས་ཀྱང་འཆི་བར་འགྱུརཿ བུད་མེད་བྱ་བ་ལས་ཀྱི་སྲིན་མོ་ཡིནཿ སེམས་ཅན་གང་གིས་འཁོར་ཡང་ལ་འུར་འཆིཿ བུད་མེད་བྱ་བ་དམྱལ་བའི་འདམ་རྫབ་ཡིནཿ སེམས་ཅན་གང་གིས་འཁོར་བའི་འདམ་ལ་འཛིནཿ བུད་མེད་བྱ་བ་འཁོར་བའི་བཙོན་རྭ་ཡིནཿ གང་གིས་འབགས་ཀྱང་ཐར་པ་འཐོབ་མི་སྲིདཿ བུད་མེད་བྱ་བ་བདུད་ཀྱི་མྱ་ངན་ཡིནཿ གང་གིས་འབྲེལ་ཀྱང་སྡུག་བསྔལ་ཆད་མེད་མྱོངཿ ཞེས་དང༌། རྒྱུད་ངན་སྣང་མཐོ་སེར་སྣས་བཅིངས་དང་གཅིག །དྲེད་མ་ངང་ཐུང་ཁ་མང་སྙིང་མེད་གཉིས། །ཆོས་ལ་མི་མོས་ངོ་ལྐོག་ལྕེ་མང་གསུམ། །ཤེས་མེད་མཁས་འདོད་བག་མེད་མཛེས་འདོད་བཞི། །ཡུལ་པ་དཀྲུགས་པའི་མིག་སེར་འཁུ་ལྡོག་མཁན། །དེ་ལྔ་གཏན་ནས་སྤང་བའི་བུད་མེད་ཡིན། །ཞེས་དང༌། བདག་གི་ཡོངས་འཛིན་ཆོས་ཀྱི་རྒྱལ་པོ་མངའ་བདག་ཡེ་ཤེས་རྒྱ་མཚོས། བླ་མའི་ཞབས་འདྲེན་མི་ཁ་སྡུད་བྱེད་མ། །ཁྲིམས་ལྡན་དགེ་སློང་འཁོར་བར་འཕེན་བྱེད་གཞུ། །རྒྱལ་པོའི་ཁྲིམས་འཕྱུགས་འགྲོ་ལ་སྡུག་སྟེར་མ། །བློན་པོའི་ཕུགས་སྡུག་ངན་གཡོ་སྣ་ཚོགས་དུག །ཡུལ་ཁམས་བརླག་པའི་མ་སྦྱོར་དུག་གི་མཚོ། །དམ་ཆོས་ཕུང་བའི་དམ་དྲེད་དམ་སྲི་མོ། །མི་སྙིང་ཞུགས་པར་རྒྱལ་བསེན་དངོས་དང་འདྲ། །ཁྱིམ་ཐབས་བཅོམ་པའི་མོ་ལུས་དམག་དཔོན་མོ། །བུ་ཆུང་སྤངས་ནས་གཞན་དུ་འཁྱམས་ནུས་ཁྱི། །ཡོད་ལ་ཕྲག་དོག་མེད་ལ་བརྙས་གཏམ་མཁན། །སེར་སྣ་གཡོ་སྒྱུ་རང་མཐོང་ང་རྒྱལ་མ། །ཕུ་གཡོ་མདའ་དཀྲུགས་རྟག་ཏུ་ངུ་འབོད་མ། །སྐྱིད་མི་ཁྱག་ཅིང་སྡུག་མི་ཐེག་པའི་མ། །ཞེས་དང༌། མ་ཧཱ་པཎྜི་ཏ་འགྱུར་མེད་ཚེ་དབང་མཆོག་གྲུབ་པས་ཀྱང༌། དྲང་སྲོང་དཀའ་ཐུབ་ལྡན་པའི་ལེགས་ལྡན་ཡང༌། །ཨུ་མའི་གཡོ་ཡིས་དམའ་ཕབ་བྱས་ལ་ལྟོས། །ཞེས་པ་ལྟར་བུད་མེད་ཀྱི་གཡོ་སྒྱུ་དང་བྱ་བྱེད་ཀྱིས་སོར་ཕྲེང་ཅན་མི་དགུ་བརྒྱ་དང༌། གོ་དགུ་བསད་པའི་རྩ་བ་དང༌། བཻ་རོ་ཙ་ན་ས་མཐར་འབྱོན་དགོས་པའི་རྐྱེན་ལ་སོགས་པ་ཐམས་ཅད་བུད་མེད་ཀྱི་གཡོ་ལ་བརྟེན་ནས་བྱུང་བ་ཡིན་པས་སྤང་དགོས་སོ། །མདོར་ན་ཡར་འཐེན་བརྒྱའི་མི་དྲངས་པར་མར་འཐེན་གཅིག་གིས་དྲངས་ཞེས་པ་སྟེ། བླ་མ་དགེ་བའི་བཤེས་གཉེན་མཁན་སློབ་དམ་པ་རྣམས་དང༌། ཆོས་ཀྱི་གྲོགས་པོ་སོགས་ནས་ཁྱོད་ཀྱིས་དམ་ཚིག་དང་སྡོམ་པ་ཉམས་པའི་བྱ་བ་ངན་པ་དེ་འདྲ་མ་བྱེད་ཅེས་དགེ་སྡིག་བླང་དོར་གྱི་གནད་རྣམས་གསལ་བར་སྟོན་ནས་བཤད་ཀྱང་མི་ཉན། དེ་བཞིན་དུ་རང་གི་ཕ་མ། ཉེ་དུ་དགའ་མཛའ་སོགས་ཀྱིས་ཀྱང་དེ་ལྟ་བུ་མ་བྱེད་ཅེས་ཞི་དྲག་ཐབས་ཚུལ་དུ་མའི་སྒོ་ནས་སྐྱོན་ཡོན་ཅི་འདྲ་ཞིག་བཤད་ཀྱང་མི་ཉན་པར། བུད་མེད་གཅིག་གིས་འཛུམ་མདངས་བསྟན་པ་ཙམ་གྱིས་ཚེ་ཕྱི་མར་ལྟ་ཅི། འདི་སྣང་ངོ་ཚ་ཙམ་ཡང་མི་དྲན་པར་མིའི་རྗེས་སུ་ཁྱི་འབྲང་བ་ལྟར་མཆོང་འགྲོ་བ་རྣམས་ནི་ཐར་པ་ཐམས་ཅད་མཁྱེན་པའི་ལམ་དང་བྲལ་བ་ཡིན་ཏེ། ཉེས་པ་ནི། ཤྲཱི་ཏི་པས། བུད་མེད་གཅིག་ལ་ལོངས་སྤྱོད་ན། །བསྐལ་པ་གཅིག་ཏུ་མོ་ལུས་ལེན། །བཅུ་ཕྲག་གཅིག་ལ་ལོངས་སྤྱོད་ན། །བསྐལ་ཆེན་བཅུ་ལ་དམྱལ་བར་སྐྱེ། །དེ་ནས་ཚ་གྲང་མི་སྙོམས་པའི། །ས་རུ་སྲོག་ཆག་སྤུ་མེད་སྐྱེ། །ཞེས་པ་ཁོ་ན་ལས་གཞན་དུ་མིན། འོ་ན་དེ་ལྟར་ཤ་ཆང་བུད་མེད་གསུམ་གསང་སྔགས་ཀྱི་སྐབས་སུ་སྤང་ངམ་ཟེར་ན། དུས་ལ་མ་བབ་པར་སྤང་དགོས་ཏེ། སྔོན་འཕགས་ཡུལ་དུ་གྲུབ་ཆེན་ཛ་ལན་དྷཱ་རའི་སློབ་མ་གྲུབ་ཐོབ་ནག་པོ་སྤྱོད་པ་དཔལ་འཁོར་སྡོམ་པའི་བསྐྱེད་རྫོགས་ལ་རྩེ་གཅིག་ཏུ་སྒྲུབ་པས། ལྟ་སྟངས་བཞི་གྲུབ་ཙམ་ལ། བླ་མས་ཨོ་རྒྱན་ཡུལ་དུ་རུས་རྒྱན་བྱིན་གྱིས་བརླབ་པར་མངགས་ནས། ཁྱོད་རྣལ་འབྱོར་མ་གཞན་གྱི་ཆ་བྱད་ལ་མ་བལྟ་བར་ནང་གི་གྲལ་མཇུག་ཏུ་བཞིན་མི་སྡུག་པ། ན་བཟའ་ཧྲུལ་བ། ཞྭ་ཧྲུལ་གྱོན་པ། སོ་མི་ལེགས་པ། ཡ་སོས་མ་མཆུ་མནན་པ་ཞིག་ཡོད་པས། དེ་ལ་ཕྱག་འཚོལ་མེ་ཏོག་ཕུལ་ལ། ཛ་ལན་དྷཱ་ར་པས་རྒྱན་འདི་བྱིན་གྱིས་བརླབ་པར་བཏང་བ་ཡིན་ཞུས་གསུངས་པས། ནག་པོ་པ་ཕྱིན་ཏེ་བླ་མས་གསུངས་པ་ཇི་བཞིན་འདུག་པ་ལ་ཕྱག་དང་མེ་ཏོག་ཕུལ་ནས་ཞུས་པས། ཞལ་འཛུམ་ཙམ་མཛད་དེ་རྒྱན་ལ་སྔགས་ཀྱིས་བྱིན་གྱིས་བརླབས་ནས། བླ་མ་དང་མ་མཇལ་བར་དུ་ཁ་མ་འབྱེད་གསུངས་ནས་བཏང་བས། ལམ་དུ་ཞུགས་པ་དང་རྒྱན་ལ་བལྟ་འདོད་པ་ཞིག་བྱུང་ནས་ཁ་ཕྱེས་ཏེ་ལུས་ལ་གྱོན་པས། ནམ་མཁར་འགྲོ་ནུས་པ་དང༌། མངོན་ཤེས་འཆར་བ་སོགས་བྱུང་ནས། སྦས་དགོས་པའི་རྒྱུ་མཚན་འདུག་སྙམ་ནས། ཁྱེར་འོང་སྟེ་བླ་མ་ལ་ཕུལ་བས་ཁ་ཕྱེས་པར་མཁྱེན་ནས་མ་དགྱེས་ཤིང༌། ནག་པོ་པས་སྤྱོད་པ་ལ་འགྲོར་དགོངས་ནས་འཁོར་རྣམས་ལ། ང་སྤྱོད་པ་ལ་འགྲོ་བ་ཡིན་པས། ཁྱོད་རྣམས་ཀྱང་འགྲོ་བའི་སྟ་གོན་གྱིས་ཤིག་བསྒྲགས་ནས། བླ་མའི་དྲུང་དུ་ཕྱིན་ཏེ་བདག་སྤྱོད་པ་ལ་འགྲོ་བ་ཡིན་པས་གནང་བར་ཞུ་ཞུས་པས། བླ་མས་ཁྱོད་སྤྱོད་པ་བྱེད་པ་ལ་ཚར་གཅོད་རྗེས་འཛིན་གྱི་ནུས་པ་དགོས་པས། ཅི་ཡོད་སྟོན་ཅིག་གསུངས་པར། སྟག་རེངས་པ་དང༌། ཀྲིཥྞ་སཱ་ར་འགུགས་ནུས་པ་དང༌། མ་ཧེ་དབང་བ་དང༌། ཤིང་ཏོག་ས་ལ་ལྷུང་བ་སོགས་ཀྱི་ལྟ་སྟངས་མཛད་པས། ད་ཁྲོལ་ཞིག་གསུངས་པ་དང་དགྲོལ་མ་ནུས་པས། བླ་མས་སྤྱོད་པ་བྱེད་པ་ལ་རྣམ་ཤེས་དང་ཡེ་ཤེས་གཅིག་ཏུ་གྱུར་བའི་ཚར་གཅོད་རྗེས་འཛིན་གཉིས་ཀ་དགོས། ད་དུང་མ་འགྲོ་གསུངས་པས། ནག་པོ་པས་བདག་འཁོར་གྱི་ནང་དུ་འགྲོ་བའི་ཁས་བླངས་ཚར་བས། ད་བཤོལ་ན་ངོ་ཚ་བ་འདུག ། རྒྱན་གནང་ན་འགྲོ་བར་ནུས་པས། ཅི་ནས་བཏང་བར་ཞུ་ཞུས་པས། བླ་མས་རྒྱན་གནང་ནས་འོ་ན་ཤར་ཕྱོགས་དེ་ཝི་ཀོ་ཊ་ལ་མ་འགྲོ་གསུངས་ནས་བཏང་བས། ཁོང་རྣལ་འབྱོར་པ་བདུན་ཅུ་རྩ་གཉིས་ཀྱིས་བསྐོར་ནས་ཞབས་ཁྲུ་གང་སར་མ་རེག་པར་གཤེགས། གདུགས་བདུན་འཛིན་མེད་དུ་ནམ་མཁར་འགྲོ། ཌཱ་མ་རུ་བདུན་རང་སྒྲ་དང་བཅས་ཏེ་ནམ་མཁར་འགྲོ། ཡུལ་ཛ་ལན་དྷཱ་ར་ནས་ཡུལ་སྡེ་ཆེན་པོ་བཅུ་གསུམ་བརྒལ་ནས་ཤར་ཕྱོགས་བྷཾ་ག་ལར་འགྲོ་བར་བཞེད་དེ་གངྒཱའི་འགྲམ་དུ་སླེབ་པ་དང༌། མཛེ་མོ་ཞིག་གིས། ང་ཆུ་འདི་ལས་སྒྲོལ་ནས་ཁྱེར་ཏེ་ཕ་གིའི་འདབ་ཏུ་སྐྱལ་ཞིག་སྨྲས་པ་དང༌། ནག་པོ་པའི་ཐུགས་ལ་འདི་ཁུར་ན་རྣག་ཁྲག་འཛག་པས་རྒྱན་ཆུད་ཟོས་སུ་འགྲོ་བ་མ་ཚད་མཛེ་དགོས་ན་བྱང་ཆུབ་སྒྲུབ་པའི་ལུས་བར་ཆད་དུ་འགྱུར་དོགས་ནས་མ་ཁུར། ཡང་མཛེ་མོས་གཞན་རྣམས་ལ་སྨྲས་ཀྱང་མ་ཁུར་ཞིང༌། ནག་པོ་པས་ཆུ་ལ་ན་བཟའ་བཏིང་ནས་བཞུད་པས་མ་བྱིང་བ་དང༌། ཁོང་གི་ཐུགས་ལ་བླ་མ་ལ་ཡང་འདི་ཙམ་ལས་མེད་སྙམ་མ་ཐག་ཏུ་ཆུར་བྱིང་བས། མོས་གུས་བྱས་པ་དང་འཕྲལ་དུ་ཆུ་ལས་ཐོན། འཁོར་གྱི་ཁྲོད་ན་དགེ་ཚུལ་ཚེམ་བུ་པས་ཚམ་ཚོམ་མེད་པར་མཛེ་མོ་ཁུར་ནས་ཆུའི་དཀྱིལ་ཙམ་ལ་སླེབས་པ་དང༌། མཛེ་མོ་ཕག་མོར་གྱུར་ཏེ། ཚེམ་བུ་པ་ཧེ་རུ་ཀས་སྦྱོར་དུ་བྱས་ནས་ནམ་མཁར་གཤེགས་ཏེ། ནག་པོ་པ་ལ་ཁྱོད་ཀྱིས་སྤྱོད་པ་མི་ནུས་པ་འདུག་པས་མ་བྱེད། ཅི་ནས་བྱེད་ན་ཤར་ཕྱོགས་དེ་ཝི་ཀོ་ཊར་མ་འགྲོ་གསུངས་ནས་ནམ་མཁར་གཤེགས་སོ། །ཡང་ནག་པ་པོ་པ་འཁོར་བཅས་དེ་ནས་ལམ་དུ་ཞུགས་པ་དང༌། མི་ཞིག་གིས་ཆང་བུམ་པ་གང་ཚགས་སུ་བྱས་ཏེ་ཞིང་རྨོ་ཞིང་ཡོད་པ་ལ། ནག་པོ་པས་བུམ་པའི་ཆང་ནས་བསླངས་པས་མ་བྱིན་པར། གླང་ལ་སྡིགས་མཛུབ་བྱས་པས་གླང་ཤི་བ་དང༌། རྨོན་པས་ཁྱེད་སངས་རྒྱས་པའི་རྣལ་འབྱོར་པ་ཡིན་ན། ད་ངའི་གླང་འདི་རྗེས་སུ་ཟུངས་དང་སྨྲས་པ་ལ། ནག་པོ་པས་གསོ་མ་ནུས་པས། རྨོན་པས་གླང་ཤི་བ་བསླངས་ཏེ་ཞིང་རྨོ་ཞིང་བསྡད་དོ། །ཡང་དེ་ནས་བྱོན་པའི་ལམ་བར་སྐྱེད་ཚལ་ཞིག་ན། ཤིང་ཛི་བི་རའི་འབྲས་བུ་དང་ལྡན་པ་མང་པོ་བུ་མོ་ཞིག་གིས་བསྲུངས་ནས་ཡོད་པ་ལ། ནག་པོ་པས་བསླངས་པས། བུ་མོས་རྣལ་འབྱོར་པ་ཁྱེད་ལ་ནུས་པ་ཡོད་ན་ཕོབ་ལ་ཟོ་སྨྲས་པས། ནག་པོ་པས་ལྟ་སྟངས་མཛད་དེ་ཤིང་ཏོག་ས་ལ་ལྷུང་བ་དང༌། བུ་མོས་མིག་གྱེན་དུ་བལྟས་པས་ཤིང་ཏོག་རྣམས་སྡོང་པོའི་རྩེར་སོ་སོར་སོང་སྟེ་འབེབ་མ་ནུས་སོ། །ཡང་རིམ་གྱིས་བྱོན་ནས་བྷཾ་ག་ལའི་ཡུལ་དུ་ཕེབས། དེར་རྒྱལ་པོ་རོལ་པའི་ཟླ་བ། བློན་པོ་དགེ་བའི་མགོན་པོ་དང༌། མུ་སྟེགས་པ་མང་པོ་འདུལ་ཏེ་དམ་པའི་ཆོས་ཀྱི་སྒོར་བཙུད་ནས་བསྟན་ལ་ཕན་པ་ཆེར་མཛད། དེ་ནས་སྔར་གྱི་ལུང་བསྟན་གཉིས་ཀར་མ་གསན་པར་ཤར་ཕྱོགས་དེ་ཝི་ཀོ་ཊར་བྱོན། ལམ་བར་དུ་བུ་མོ་ཞིག་གིས་འབྲས་སྦྲུ་ཞིང་ཡོད་པར། ཡང་ནག་པོ་པས་བསླངས་པས། བུ་མོས་མ་བྱིན་པར། འབྲས་ཚོམས་ལ་ལྟ་སྟངས་མཛད་པས་འབྲས་ཚོམས་གས་པ་དང༌། བུ་མོས་ཚུར་ལྟ་སྟངས་བྱས་པས། ནག་པོ་པའི་ཞལ་ནས་ཁྲག་སྐྱུགས་ཏེ་ཡུན་རིང་དུ་བསྙུན་ནས་གཤེགས་སོ། །དེ་ནི་བླ་མའི་བཀའ་བཅག་པ་དང༌། དུས་ལ་མ་བབ་པར་སྤྱོད་པ་བྱས་པའི་རྐྱེན་གྱིས་མཁའ་འགྲོའི་བར་ཆད་བྱུང་བ་ཡིན་གསུངས། དེས་ནག་པོ་པ་ཞེས་བདེ་མཆོག་བཀའ་བབས་པའི་རྣལ་འབྱོར་པ་ཆེན་པོ་དེ་ལའང་བར་ཆད་བྱུང་ཚུལ་བསྟན་ན། དུག་ལྔ་ཤིན་ཏུ་རགས་ཤིང་ཐོ་ཅོ་ཅན་རང་ཅག་རྣམས་སྨོས་ཅི་དགོས། དུས་ལ་བབ་ན། གྲུབ་ཆེན་དྲིལ་བུ་པས་རྒྱལ་པོའི་སྲས་མོ་རིགས་སྔགས་ཀྱིས་བཀུག་ནས་སྲས་གཉིས་བྱུང་སྟེ། རྒྱལ་པོའི་དམག་གིས་བསྐོར་བའི་ཚེ། སྲས་གཉིས་རྡོར་དྲིལ་དུ་བརླབ་ནས་ཕྱག་ཏུ་བསྣམས་ཏེ་ཡུམ་དང་སྦྱོར་ནས་ནམ་མཁར་གཤེགས་པས། རྒྱལ་པོའི་ང་རྒྱལ་ཆགས་ཏེ་ཆོས་ལ་ཚུད་པ་དང༌། ས་ར་ཧས་སེམས་ཅན་ལ་མདའ་བསྣུན་ནས་བསད་པ་གསོ་ཞིང་ལོག་ལྟ་ལྡོག་པ་དང༌། ཏེ་ལོས་ཉ་མེར་བསྲེགས་ནས་གསོལ་བའི་ཚུལ་གྱིས་ལི་ཧི་གཙྪ་ཞེས་སེ་གོལ་གཏོགས་པས་ཉ་རྣམས་མཁའ་སྤྱོད་དུ་འཕུར་བ་དང༌། ན་རོས་བརྟེན་བྱ་མ་ཡིན་པའི་སྲིང་མོ་ཕྱག་རྒྱར་བཞེས་ནས་ཡུལ་གྱིས་ལོག་ལྟའི་སྣང་བ་བསྒྱུར་བ་དང༌། བྷིར་ཝ་པས་ཆང་ཁལ་ལྔ་བརྒྱ་གསོལ་ནས་ཆང་རིན་མ་འཁྱོལ་བར་ཉི་མ་བཙོན་དུ་བཟུང་བ་དང༌། ཨོ་རྒྱན་ཆེན་པོས་ཟ་ཧོར་རྒྱལ་པོའི་སྲས་མོར་སྤྱད་པའི་རྐྱེན་གྱིས་མེར་བསྲེགས་པའི་ཚེ་མེ་དཔུང་མཚོ་རུ་བསྒྱུར་བ་སོགས་འཕགས་ཡུལ་གྲུབ་ཐོབ་རྣམས་ཀྱི་རྣམ་ཐར་མཐའ་ཡས་སོ། །གངས་ཅན་དུའང་ཤ་ཟ་ཆང་བཏུངས་མཛད་པའི་རྗེ་འབངས་རྣམས་ཀྱིས་ལན་གཅིག་མ་ཡིན་པའི་རྫུ་འཕྲུལ་དུ་མ་བསྟན་པ་དང༌། རྗེ་བཙུན་ཆེན་པོ་མི་ལས་ཀྱང་ཤ་ཆང་བུད་མེད་སོགས་ལ་བརྟེན་ནས་གྲུབ་རྩལ་མཐའ་ཡས་པར་བསྟན་པ་དང༌། གྲུབ་ཆེན་མེ་ལོང་རྡོ་རྗེས་རང་གི་མ་ཉིད་ཕྱག་རྒྱར་བཞེས་ཏེ། ཀུན་གྱིས་མི་ཁ་ལྡོག་ཕྱིར་རི་ཕན་ཚུན་ལ་བྱ་ལྟར་འཕུར་བ་དང༌། ཀརྨ་པཀྴིས་རྒྱ་ནག་ཏུ་དུག་ཆུ་གསོལ་ཞལ་དགུ་མཆོད་པས་སྐུ་མདོག་གཟི་བརྗིད་རྒྱས་ཤིང་རྨ་བྱ་ལྟར་བཀྲ་བ་སོགས་གྲུབ་པའི་རྩལ་དུ་མ་བསྟན་པ་དང༌། ཀཿཐོག་རྨེག་ཙ་རིན་པོ་ཆེས་རྡོ་ཕ་བོང་ཞིག་ལ་རྟགས་ཀྱིས་བསྣུན་པས་འདམ་ལ་རྒྱབ་པ་ལྟར་གསལ་བ་དང༌། མཁྱེན་བརྩེའི་རིན་པོ་ཆེས་བསད་པ་གསོ་ཞིང༌། རྒྱ་རག་བུམ་པ་མིས་ཐེག་ཙམ་གང་རེ་སྟབས་གཅིག་ཏུ་གསོལ་ཡང༌། མྱོས་པའི་དྲི་ཙམ་ཡང་མེད་པ་དང༌། དམ་ཚིག་རྡོ་རྗེས་ཆང་དང་ཨ་རག་ཆུར་བསྒྱུར་བ་དང༌། ཆུ་ཉིད་ཆང་དང་ཨ་རག་ཏུ་བསྒྱུར་ནས་གསོལ་བ་སོགས་གྲུབ་པའི་རྫུ་འཕྲུལ་དུ་མ་བསྟན་ཏེ། གཞན་ཡང་སྤྱོད་པ་རན་པའི་དུས་ནི། ཀུན་གྱིས་སྨད་པའི་ཕྱིར་བཟའ་བཏུང་ལ་བཟང་ངན་མེད་པ་དང༌། དུག་ལྔ་ཡེ་ཤེས་སུ་ཤར་བ། འཁོར་འདས་དང་བདེ་སྡུག་དམེ་བཙོག་ཐམས་ཅད་རོ་སྙོམས་པ། གསེར་དང་བོང་བ། དུག་དང་སྨན་ཁྱད་པར་མེད་པ། བདག་ལས་གཞན་གཅེས་ཤིང༌། བྲམ་ཟེ་གདོལ་པ་དང༌། ཁྱི་ཕག་གི་ཤ་སོགས་བཟང་ངན་བླང་དོར་མེད་པ། དྲི་ཆུ་སོགས་བཏུང་བ་ལྔ་པོ་བག་མེད་དུ་བཏུངས་ཀྱང་མ་དད་པའི་སྣང་བ་བསྒྱུར་ནུས་པ་དག་ཡོད་ན། ཀུན་མཁྱེན་ཆེན་པོས་གསུངས་པ་ལྟར་བཀའ་དྲིན་ཆེ་སྟེ། དེ་ལྟ་བུ་ནི་དེང་སང་ཉིན་སྐར་ལས་དཀོན། གྲུབ་ཐོབ་འདོད་པ་ནི་མཚན་མོའི་སྐར་མ་ལྟར་གྲངས་མང་ཡང༌། བྱ་རོག་གིས་རྨ་བྱར་འགྲན་ནས་བཙན་དུག་ཟ་བ་དང་ཁྱད་མེད་པར་གསུངས་པས། དེས་ན་རང་ལ་གདེངས་ཚོད་མེད་བཞིན་དུ་དྲོད་ཐོབ་པའི་སྐྱེས་ཆེན་དམ་པ་རྣམས་ཀྱི་རྣམ་ཐར་ལ་འགྲན་ན། སྟག་གི་ཕྱིར་ཝ་མཆོང་བའི་དཔེ་ལྟར་མཐོ་རིས་གཡང་ལས་ཟག་སྟེ། འཁོར་བའི་རྒྱ་མཚོ་ཆེན་པོར་ལྷུང་ནས་འདི་ཕྱིའི་སྲོག་དང་བྲལ་བས་ན། རང་གིས་རང་ལ་ཤ་ཚ་བའི་གང་ཟག་དག་ཡོད་ན་སྨྱོན་པའི་ཟླ་བ་མི་མཛད་པ་མི་ལུས་ལན་གཅིག་ཐོབ་པ་འདི་འཁྲུལ་པའི་དབང་དུ་མི་བཏང་བ་དོན་དང་ལྡན་པ་རེ་མཛད་འཚལ། བརྒྱད་པ་ཉེས་ལྟུང་དང༌། ཆགས་སྡང་མང་པོའི་རྒྱུར་གྱུར་པ་གཡེང་བའི་ལས་སྣ་ཚོགས་དང༌། ཁྲོམ་དང༌། གླུ་བྲོ་འབག་འཆམ་ལ་སོགས་མི་ཚོགས་མང་པོའི་སར་དང༌། རྣམ་གཡེང་ཆེ་བའི་ཚོང་འདུས་ལྟ་བུར་ལྟ་བ། ཤྭོ་དང་མི་མང་མདའ་རྡོ་རྩེ་བ། དོན་མེད་ཁ་རྒྱལ་རྩོད་པ། ཀུ་རེ་བཞད་གད་ལ་སྤྲོ་བ། བྲེ་མོའི་ལོངས་གཏམ་བྱེད་པ། དཔེ་སྒྲུང་བཤད་ཉན་གྱིས་ཉི་མ་ཅི་འགྲོ་བྱེད་པ་རྣམས་ནི་ཤིན་ཏུ་འཁྲུལ་པ་ཡིན་པས་ཅི་ནས་སྤངས། དགུ་པ་དམ་ཆོས་ཁོ་ན་མ་གཏོགས་ཚེ་འདི་སྣང་གི་བླ་མ་དང༌། ཐུན་མོང་གི་རིག་གནས་མཐའ་མེད་བསླབ་པའི་སློབ་དཔོན་སོགས་ཀྱང་རྣམ་གཡེང་དང༌། དེའི་བྲན་དུ་གྱུར་ནས་འཆི་ཁར་བླ་སློབ་གཉིས་ཆར་ལག་སྟོང་སྤྲད་ནས་འགྲོ་བ་ལས་ཕན་པ་མ་མཆིས་པས་སྤང་དགོས་པ་གསུངས་ཏེ། དམ་ཆོས་ཀུན་འདུས་ལས། བླ་མ་ལ་སོགས་ཡོངས་སྤོང་སྟེ། །ཡེངས་པ་ལ་སོགས་ཉེས་པའི་རྐྱེན། །ཞེས་དང༌། རྒྱལ་བ་ཀློང་ཆེན་པས། བཟོ་རིགས་བཤེས་གཉེན་དབང་དུ་མ་ཤོར་དང༌། །ཞེས་སོགས་གསུངས་པས། བླ་མ་གོ་ས་མཐོ་རུང༌། དམའ་རུང་འདི་སྣང་ཅན་ལ་དགོངས་པས་སོ། །འོ་ན་སྙན་འགྲེལ་འགའ་ལས། རིག་པའི་གནས་ལ་སྦྱངས་པས་འཚང་རྒྱ་བར་གསུངས་སོ་ཞེ་ན་མ་ཡིན་ཏེ། དེ་ནི་སྐྱེ་བོ་ཁྱིམ་པ་རྣམས་རིག་གནས་ཐུན་མོང་བར་ཁ་དྲངས་པ་ཙམ་ལ་དགོངས་པ་ཡིན་གྱི། མཐར་ཐུག་གི་དོན་ལ་མ་ཡིན་ནོ། །དེ་ལྟ་ན་མུ་སྟེགས་པ་རྣམས་ཀྱང་འཚང་རྒྱ་བ་སོགས་ཀྱི་སྐྱོན་དུ་མ་འཇུག་གོ །བཅུ་པ་རང་འདོད་དང་ཚེ་འདིའི་བྱ་བ་ཐམས་ཅད་ཀྱང་སྤང་དགོས་ཏེ། རང་འདོད་ཆེ་ན་གྲོགས་སུ་དང་ཡང་མི་མཐུན། བསོད་ནམས་ཤུགས་ཀྱིས་ཟད། ཚེ་འདིའི་བྱ་བ་ལ་ཟིན་པའི་མཐའ་མེད། འདོད་པ་གསེར་འདོད་ཀྱང༌། གྲུབ་པ་བོང་བ་ལས་མི་འགྲུབ ། འཇིག་རྟེན་བྱ་བ་ཐམས་ཅད་དེ་དང་འདྲ། དེ་རྣམས་མ་སྤང་ན་ཕྱི་མའི་བྱང་ཆུབ་མི་འགྲུབ་པའི་ཁར། དམྱལ་བའི་གཏིང་རྡོར་འགྲོ། ཚེ་འདིའི་བྱ་བ་གཏིང་ནས་ཐོངས་ན་དམ་པའི་ཆོས་ཀྱང་གཏིང་ནས་འགྲུབ། དེ་བཞིན་དུ་ཕྱེད་ཐོངས་ན་ཕྱེད་དང༌། དུམ་གཅིག་ཐོངས་ན་དུམ་གཅིག །གཏན་ནས་མ་ཐོངས་ན་ཆོས་ཀྱང་གཏན་ནས་མི་འགྲུབ། མུན་པའི་ཀློང་དུ་ཉི་མ་མི་འབྱུང་བ་དང་འདྲ། ཡབ་སྲས་འཇལ་བའི་མདོ་ལས། འདོད་པ་རབ་ཏུ་བརྟེན་བྱས་ན། །རྒྱལ་བས་བསྔགས་པའི་བདེ་མི་རྙེད། །རྨི་ལམ་རྨིས་པའི་ཆུ་ལྟ་བུ། །འཐུང་ཡང་ངོམས་པ་མི་འགྱུར་བས། །དེ་ལྟར་འདོད་པའི་ལོངས་སྤྱོད་རྣམས། །བརྟེན་ན་ངོམས་པ་མི་འགྱུར་རོ། །ཞེས་དང༌། ཐབས་ལ་མཁས་པའི་མདོ་ལས། སངས་རྒྱས་འདོད་པ་བསྔགས་མི་མཛད། །དེ་ནི་བྱིས་པའི་སྤྱོད་ཡུལ་ཏེ། །འདོད་དང་སྲེད་པ་སྤང་བྱས་ན། །མི་མཆོག་སངས་རྒྱས་རྣམས་སུ་འགྱུར། །ཞེས་གསུངས་སོ། །བཅུ་གཅིག་པ་གྲོང་ཆོག་དང༌། སད་སེར་བསྲུང་བ། ཟ་ཡིག་སྲུང་འཁོར་སྨན་དཔྱད་རྣམས་ཀྱིས་ཀྱང་གཡེང་བ་དང༌། མི་དགེ་བ་ཤུགས་ལ་འབྱུང་བའི་དཀོར་ནག་ལ་ཚམ་ཚོམ་མེད་པར་བྱུང་ཚད་ཁ་རུ་ཟ་བ་ཁྱི་ཕག་ལྟ་བུའི་ལས་ཀྱང་སྤང་དགོས་ཏེ། ཇི་སྐད་དུ། དཀོར་ནག་པོ་སྲོག་གི་སྤུ་གྲི་ཡིན། །ཟ་ཆེ་ན་ཐར་པའི་སྲོག་རྩ་བཅད། །ཅེས་དང༌། ཆུང་ནས་གཞན་ནོར་ཟོས་པས་མི་ངོམས་པར། །དམྱལ་བའི་གཏིང་རྡོར་འགྲོ་བ་མ་ཤེས་འགྱོད། །ཅེས་དང༌། ས་པཎ་གྱིས། ཐར་པའི་ལམ་སྟོར་ཉེས་པ་ཀུན་སྤེལ་ནས། །བཟང་འདོད་རི་བྲག་གནས་པས་དུས་འདས་ཏེ། །དེ་རྗེས་ཡོན་བདག་ཕོ་མོའི་གྲོང་ཆོག་མཁན། །ཝ་འདྲ་ལུང་སྟོང་འགྲིམ་པའི་སྒོམ་ཆེན་ཡིན། །ཞེས་དང༌། ཁ་ཆེ་པཎ་ཆེན་གྱིས། རྫས་ལ་སྲེད་པས་གྲོང་ཆོག་བྱེད་པ་རྣམས། །ལོག་འཚོའི་དུག་ཆུ་མ་འཐུང་སྙིང་གཏམ་ཡིན། །དད་པས་བྱིན་པའི་ཁ་ཟས་འཇུ་བ་ལ། །བསླབ་གསུམ་རྣམ་དག་གང་རུང་ལྡན་པར་འཚལ། །ཧ་ཅང་སྡེ་ཆེན་དཀོར་ལ་རྔམ་པ་རྣམས། །ངན་འགྲོའི་གཡང་ལ་མ་མཆོང་སྙིང་གཏམ་ཡིན། །ཞེས་གསུངས་པས། བསླབ་གསུམ་ལྡན་པ་ཡང་ཉིན་སྐར་ལས་དཀོན་པས་ན། ཆོས་པ་གྲོང་ཆོག་ལ་མགོ་འཁོར་བ་ནི་ཁྱི་སྨྱོན་རང་དབང་མེད་པ་དང་འདྲའོ། །ཁ་ཅིག་དེ་ལྟར་མ་བྱས་ན་ལྟོ་གོས་ཀྱི་རྟེན་མི་འདུག་ཟེར་བ་དང༌། ཁ་ཅིག་སྦྱིན་བདག་རྣམས་བླ་དཔོན་སྐུ་དྲག་དང་དྲིན་ཆེན་ཤ་སྟག་ཡིན་པས་ངོ་ལྡོག་མི་ནུས་ཟེར་བ་དང༌། ཁ་ཅིག་དད་ཟས་བླངས་ཀྱང་མཆོད་སྦྱིན་གྱི་རྒྱུར་འགྲོ་བས། ཚོགས་རྫོགས་པ་ཡིན་ཟེར་བ་རྣམས་ནི། དམ་པའི་ཆོས་ཚུལ་བཞིན་སྒྲུབ་པ་ལ་སྙིང་ནས་མོས་པ་མེད་པའི་རང་རྟགས་མེ་དུད་ཁང་པའི་ཕྱི་རོལ་དུ་འཐུལ་བ་ལྟ་བུ་ལས་མ་ཡིན་ཏེ། ཁ་ཆེ་པཎ་ཆེན་གྱིས། ཟང་ཟིང་འབྱོར་པས་བསོད་ནམས་སྤེལ་བ་ལ། །ཞིང་དང་བསམ་པ་དངོས་པོ་དག་པར་འཚལ། །ཞེས་དག་པ་གསུམ་དང་ལྡན་དགོས་པ་དང༌། ཡང༌། ལོག་འཚོའི་རྫས་ཀྱིས་སྦྱིན་པ་གཏོང་བ་ལ། །ཚོགས་བསོག་སྡུག་ཡུས་མ་མཛད་སྙིང་གཏམ་ཡིན། །ཞེས་དང༌། ཀུན་དགའ་ལེགས་པས། ཚོགས་མ་བསགས་པའི་ཟས་ནོར་དེ། །ཞིང་མ་དག་པའི་ཞལ་དུ་ཐོབ། །གསུངས་པ་དེ་རང་ཡིན། དེས་ན་ཚོགས་རྫོགས་པ་ལ་རི་ཁྲོད་དབེན་པར་གནས་ཤིང༌། བྱམས་དང་སྙིང་རྗེ་བྱང་ཆུབ་ཀྱི་སེམས་རིན་པོ་ཆེས་ཟིན་པའི་སྐྱབས་འགྲོ། སེམས་བསྐྱེད། ཡན་ལག་བདུན་པ། མཎྜལ། བླ་མའི་རྣལ་འབྱོར། རིམ་གཉིས་སྒོམ་པ་རྣམས་ལས་ལྷག་པའི་ཚོགས་བསགས་ཤིག་ག་ལ་ཡོད། དེ་མིན་པའི་ཁག་རི་ཁྲོད་དགོན་པ་དང༌། མཚམས་པའི་མིང་སྙན་པོ་སོགས་བཏགས་ནས་མི་ཚེ་ལྟོ་གོས་ཀྱི་ཆེད་དུ་ཅི་འགྲོ་བྱེད་པའི་སྙིང་མེད་ཁོང་རུལ་དུ་མ་སོང་བར་བྱའོ། །འདི་མན་ཆད་ལ་ས་བཅད་ཀྱི་རྣམ་དབྱེ་མེད་པར་ཆུ་འབབ་ལྟར་སྔོན་བྱོན་དམ་པ་རྣམས་ཀྱི་ལོ་རྒྱུས་བསྙད་ན། དེ་ཡང་མི་མེད་དབེན་པའི་རི་ཁྲོད་འགྲིམས་པ་ནི་ཡང་དག་པར་རྫོགས་པའི་སངས་རྒྱས་ནས་རྩ་བའི་བླ་མའི་བར་གྱི་རྣམ་ཐར་གཙང་མ་ལགས་ཏེ། མ་ཡིན་སྙམ་ན། རང་རེ་ལྔ་བརྒྱ་པ་རྣམས་ལ་སངས་རྒྱས་གཞན་ལས་ཐུགས་བརྩེ་བའི་མཉམ་མེད་ཐུབ་པའི་དབང་པོ་དེ་ཉིད་ཀྱང༌། གྲངས་མེད་གསུམ་དུ་ཚོགས་བསགས་པའི་མཐར། ཤཱཀྱའི་རྒྱལ་པོའི་སྲས་སུ་བསྐྲུན་ཏེ་རྒྱལ་སྲིད་སྐྱོང་བའི་ཚེ། ལྷ་རྣམས་ཀྱིས་གྲོང་ཁྱེར་གྱི་སྒོ་བཞི་ནས་སྐྱེ་རྒ་ན་འཆིའི་སྡུག་བསྔལ་དང་དགེ་སློང་ལ་སོགས་སྤྲུལ་ཏེ་བསྐུལ་བས། རྒྱལ་བུ་དོན་ཐམས་ཅད་གྲུབ་པ་ཐུགས་ངེས་པར་འབྱུང་ཞིང༌། རྒྱལ་སྲིད་སྲས་དང་བཙུན་མོ་འདོད་ཡོན་ལྔའི་ལོངས་སྤྱོད་དང་བཅས་པ་མི་གཙང་བ་བཞིན་དུ་དོར་ཏེ། མཆོད་རྟེན་རྣམ་དག་དྲུང་དུ་རབ་ཏུ་བྱུང་བར་མཛད་ཅིང༌། རང་ཡུལ་ལ་ཡང་མི་བསྐྱོད་པའི་ཐུགས་དམ་བཅའ་བ་ནི། སངས་རྒྱས་རྣམས་ཀྱི་བསྟན་པ་ཡི། །ལམ་གྱི་མཆོག་དེ་མ་ཐོབ་བར། །གྲོང་ཁྱེར་སེར་སྐྱའི་གཞིར་ནི་སླར། །ང་ནི་འཇུག་པར་མི་བྱའོ། །ཞེས་གསུངས་ཏེ། ཤཱཀྱའི་གྱད་ཀྱི་ཡུལ་ལས་འདས་པའི་སར་འབྱོན་ནས། སྟན་འདིར་བདག་གི་ལུས་འདི་སྐམ་ཡང་རུང༌། །པགས་པ་རུས་པ་ཤ་རྣམས་ཞིག་ཀྱང་རུང༌། །བསྐལ་མང་རྙེད་དཀའི་བྱང་ཆུབ་མ་ཐོབ་བར། །སྟན་འདི་ལས་ནི་སྒུལ་སྐྱོད་མི་བྱའོ། །ཞེས་གསུངས་ནས། ཆུ་བོ་ནཻ་རཉྫ་ནའི་འགྲམ་དུ་གདན་དང་ན་བཟའ་གསོལ་ཆས་སོགས་ཅི་ཡང་མེད་པར་སྐྱིལ་ཀྲུང་མ་ཞིག་པར་ལོ་དྲུག་ཏུ་ཏིང་ངེ་འཛིན་ལ་གཡོ་མེད་དུ་བཞུགས་པའི་སྐབས། བ་གླང་རྫི བོས་ས་གཏོར་བ་དང༌། མི་གཙང་བ་བྱུག་པ་དང༌། རོ་ཡིན་ནམ་མི་ཡིན་སྙམ་ནས་སྙན་དུ་དུང་བུས་པ་དང༌། ཆར་ལྷག །ཉི་མ་གྲང་དྲོ། སྡོམ་སྡིག་སྦྲུལ་དང་ཤ་སྦྲང་ལ་སོགས་ཀྱིས་འཚེ་བར་བྱས་ཀྱང༌། གཡོ་བར་མ་ནུས་ཤིང༌། རྩའི་གདན་ལ་མཉམ་པར་བཞག་ནས་བཞུགས་ཏེ། མཐར་བདུད་སྡེའི་དཔུང་ཚོགས་ཐམས་ཅད་ཕམ་པར་མཛད་ནས་རྡོ་རྗེ་གདན་དུ་སངས་རྒྱས་ཏེ། གནས་ངེས་མེད་ལ་སེམས་ཅན་ངེས་པ་མེད་པ་སྣ་ཚོགས་པ་རྣམས་ལ་ཆོས་ཀྱི་འཁོར་ལོ་མ་ངེས་པ་སྣ་ཚོགས་པས་འགྲོ་བའི་དོན་མཛད་པ་ལས། ཡུལ་གཅིག་ཏུ་གཞི་བཟུང་ནས་དགོན་གཞིས་དང༌། རྟ་དྲེའུ་གནག་ལུག་དང༌། ཕྱག་མཛོད་གཉེར་པ་མགྲོན་གཉེར་གསོལ་དཔོན་སོགས་ཟེར་བའི་སྙན་པ་དང་གྲགས་པའི་གཟི་བྱིན་སྤྱད་པའི་ལོ་རྒྱུས་མེད། ཁྱིམ་ནས་ཁྱིམ་མེད་པར་རབ་ཏུ་བྱུང་བའི་དགྲ་བཅོམ་བྱང་ཆུབ་སེམས་དཔའི་འཁོར་དུ་མ་ལས། ཟ་འདོད་དང་སྲེད་པ་ཁྱི་ལས་ཀྱང་ཆེ་བའི་ཕྱག་གཉེར་དང་གྲྭ་འཁོར་ཡང་མེད། སྦྱངས་པའི་ཡོན་ཏན་བཅུ་གཉིས་དང་ལྡན་པ་ཁོ་ནས་རྙེད་དང་མི་རྙེད་སོགས་འཇིག་རྟེན་གྱི་ཆོས་དང་ལོག་འཚོ་ལྔ་སོགས་ལ་རྒྱབ་འགལ་དུ་མཛད་པ་མ་གཏོགས། ཐབས་སྣ་ཚོགས་ཀྱིས་སྙན་གྲགས་སྒྲུབ་པ་མེད། འཚོ་བའང་བསོད་སྙོམས་ཁོ་ན་ལ་བརྟེན་པ་ལས། བསྟན་འགྲོའི་དོན་དུ་ཁ་གཡར་ནས་མངའ་ཐང་ལོངས་སྤྱོད་ཐམས་ཅད་བྲེ་སྡུད་ཕུལ་བསོག་གིས་ཉམ་ཆུང་འཁོར་འབངས་ཡི་དྭགས་ལྟ་བུའི་ཁ་ལག་བར་ནས་དཔྱ་ཁྲལ་དབང་ཤད་སྣ་ཚོགས་ཀྱིས་བཅོམ་ཞིང༌། མཛོད་ཁང་དང༌། གཞིས་ཀ་རྟ་ཕྱུགས། རྨོ་བརྐོ་སོ་ནམ་ལ་སོགས་བྱས་པའི་ལོ་རྒྱུས་དང་རྣམ་ཐར་མེད། དེ་བཞིན་དུ་བསྟན་པ་འཛིན་པའི་དགྲ་བཅོམ་འོད་སྲུང་ལ་སོགས་བཀའ་བསྡུ་དང་པོ་ནས་མཐའ་མའི་བར་ཐམས་ཅད་སྦྱངས་པའི་ཡོན་ཏན་བཅུ་གཉིས་དང་ལྡན་པ་ཁོ་ན་ལས། ཁྲི་གདན་དང༌། ཆིབས་དྲེའུ་གཉེར་ཕྱག་སོགས་མ་མཛད། རིམ་པར་སངས་རྒྱས་ཀྱིས་ལུང་གིས་ཟིན་པའི་དཔལ་མགོན་འཕགས་པ་ཀླུ་སྒྲུབ་སོགས་འཛམ་གླིང་མཛེས་པའི་རྒྱན་དྲུག་མཆོག་གཉིས་བརྒྱུད་པར་འཛིན་པ་རྣམས་དང༌། གཞན་ཡང་ཇོ་བོ་ཆེན་པོ་ཨ་ཏི་ཤ་ལ་སོགས་བཀའ་གདམས་ཀྱི་སྐྱེས་བུ་དམ་པ་རྣམས་དང༌། རྗེ་བདག་ཉིད་ཆེན་པོ་ལ་སོགས་པས་ཀྱང༌། ཆོས་བརྒྱད་ཀྱི་བྱ་བ་མཐའ་དག་མཆིལ་སྣབ་བཞིན་དུ་བོར་ནས། སྤོང་བ་བསམ་གཏན་པའི་ཚུལ་གྱིས་སྦྱང་ཡོན་བཅུ་གཉིས་དང་ལྡན་པ་ལས། ཕྱག་མཛོད་གཉེར་མགྲོན་སོགས་ཟེར་བའི་འདི་སྣང་གི་སྙན་གྲགས་དཔལ་འབྱོར་སྒྲུབ་པའི་དེབ་ཐེར་མེད་དེ། ས་པཎ་གྱིས། རྒྱལ་པོ་ངན་པའི་ཚུལ་འཛིན་ངུར་སྨྲིག་ཅན། །ཆགས་སྡང་མཚམས་སྦྱོར་དུ་མའི་འཁོར་གྱིས་བསྐོར། །མི་དགེའི་ཕྲིན་ལས་ཕྱོགས་བཅུར་སྤེལ་བྱེད་པ། །ངན་སོང་གནས་གསུམ་སྤེལ་བའི་སྟོན་ཆེན་ཡིན། །ཞེས་དང༌། རྒྱལ་བ་ཀློང་ཆེན་པས། སྣ་ཚོགས་ཐབས་ཀྱིས་འཁོར་མང་བསྡུས་ནས་ནི། །མཐུན་རྐྱེན་འཛོམ་པའི་དགོན་གཞི་འཛིན་པ་ཡང༌། །རྩོད་པའི་གཞི་དང་བདག་སེམས་ཞན་པའི་རྒྱུ། །གཅིག་པུར་སྡོད་པ་ཁོ་བོའི་སྙིང་གཏམ་ཡིན། །ཞེས་གསུངས་སོ། །འོ་ན། སངས་རྒྱས་བཅོམ་ལྡན་འདས་དང༌། འཁོར་བརྒྱུད་རྣམས་ཀྱིས་དེ་ལྟར་མཛད་ཀྱང༌། སློབ་དཔོན་ཆེན་པོ་པདྨ་འབྱུང་གནས་དང༌། འཕགས་ཡུལ་གྱི་གྲུབ་ཐོབ་རྣམས་དེ་ལྟར་མིན་ནམ་སྙམ་ན་མ་ཡིན་ཏེ། ཨོ་རྒྱན་ཆེན་པོས་ཐབས་སྣ་ཚོགས་པས་ཨིནྡྲ་བྷོ་དྷིའི་རྒྱལ་སྲིད་བཙུན་མོ་འདོད་ཡོན་ལྔ་ལ་སོགས་པ་བཤང་གཅི་བཞིན་དུ་དོར་ནས། རྒྱ་གར་བསིལ་བའི་ཚལ་སོགས་དུར་ཁྲོད་ཆེན་པོ་བརྒྱད་དང༌། མ་ངེས་པའི་བས་མཐའི་ནགས་ཁྲོད་རྣམས་སུ་དཀའ་བ་དང་དུ་བླང༌། ངལ་བ་ཁྱད་དུ་བསད་དེ། ཉོན་མོངས་དང་གཟུང་འཛིན་གྱི་རྣམ་པར་རྟོག་པ་ཐམས་ཅད་བརྟུལ་ནས། དགོངས་པ་ཆོས་ཀྱི་དབྱིངས་སུ་གཡོ་མེད་དུ་ཞུགས་པའི་བརྟུལ་ཞུགས་ཆེན་པོ་དེས་བསྟན་དང་འགྲོ་བའི་སྤྱི་དཔལ་བླ་ན་མེད་པར་མཛད་དེ། རྣམ་ཐར་དྲི་མེད་ལས་དཀའ་སྤྱད་མཛད་ཚུལ་ཡང༌། ང་ནི་དུར་ཁྲོད་གནས་སུ་འགྲོ་ནས་ཀྱངཿ སྨན་དུག་སྣ་ཚོགས་བཅུད་ལེན་སྣ་ཚོགས་དངཿ དཀའ་སྤྱད་ལུས་སྲོག་གཉིས་ལ་མ་ལྟོས་པའིཿ ཉམས་སུ་མ་བླང་བཤད་པའི་ཆོས་འདི་ནིཿ འཇིམ་པའི་སྐུ་ལ་ཚོན་རྩིས་བསྒྱུར་དང་མཚུངསཿ ཞེས་དང༌། བྷེ་ཏའི་ཡུལ་བྱོན་མི་ལོ་བཅུ་གཉིས་ལ། །རྩ་ཐིག་རླུང་གསུམ་དཀའ་བ་སྤྱད་ནས་བཞུགས། །ཉི་མ་རྟོད་མནན་འགྲོ་བའི་རྨོངས་པ་བསལ། །མཚན་ཡང་ཉི་མ་འོད་ཟེར་ཞེས་སུ་གྲགས། །ཁ་ཆེའི་ཡུལ་དུ་ལོ་ལྔར་མུན་ཆར་བཞུགས། །ཤེས་བྱ་ཀུན་མཁྱེན་བློ་ལྡན་མཆོག་སྲེད་གྲགས། །བལ་ཡུལ་ཞི་ཁྲོ་ཟླ་བ་གསུམ་དུ་བསྒྲུབས། །ཁམས་གསུམ་དབང་སྡུད་སེང་གེ་སྒྲ་སྒྲོགས་གྲགས། །ཟ་ཧོར་ཡུལ་བྱོན་ལོ་ལྔར་བཅུད་ལེན་མཛད། །ལྷ་མིའི་སྟོན་པ་པདྨ་སཾ་བྷར་གྲགས། །ཨོ་རྒྱན་ཡུལ་བྱོན་ལོ་ལྔར་ཏིང་འཛིན་བཞུགས། །སྲིད་གསུམ་དབང་སྡུད་པདྨ་རྒྱལ་པོར་གྲགས། །ལི་ཡུལ་ཡོན་ཏན་རྫོགས་པའི་ཏིང་འཛིན་བཞུགས། །སྐུ་མདོག་གསེར་འགྱུར་ཤཱཀྱ་སེང་གེར་གྲགས། །བྱ་རྒོད་སྤུང་རི་མ་ལ་ཡ་སོགས་བཞུགས། །བཅུད་ལེན་ཚེ་གྲུབ་འཆི་མེད་རྡོ་རྗེའི་སྐུར། །བརྙེས་ཏེ་མཚན་ཡང་ཚེ་དབང་རིག་འཛིན་གྲགས། །སྨན་གྱི་ལྷ་མོས་བསྟོད་པས་པད་འབྱུང་གྲགས། །པདྨ་འབྱུང་གནས་ཞེས་པས་སྲིད་གསུམ་ཁྱབ། །ཅེས་དང༌། ཕྱི་མའི་འདུན་མ་ད་ལྟ་སྒྲུབ་པ་ལ། །ཤ་ཁྲག་ལུས་འདི་གཅེས་སྤྲས་དོར་བ་དགོས། །ཞེས་གསུངས་སོ། །དེ་ལྟ་བུའི་དཀར་ནག་གདུལ་བྱ་ལ་བླང་དོར་རིས་མེད་ཞི་དྲག་སྤེལ་བ་སོགས་གང་འདུལ་ཐབས་མཁས་ཀྱིས་འགྲོ་བའི་དོན་ཁོ་ན་མཛད་པ་ལས། ཆོས་བརྒྱད་ལོག་འཚོར་བྲོད་པས་རྒྱ་འབྱམས་སྐད་ཅིག་ཀྱང་མ་མཛད། དེ་བཞིན་དུ་ས་ར་ཧ་སོགས་གྲུབ་ཐོབ་བརྒྱད་ཅུ་རྩ་བཞི་རྗེ་དམ་པ་སངས་རྒྱས་དང༌། རྡོ་རྗེ་གདན་པའི་ཚོགས་འཁོར་ལ་དུས་གཅིག་ཏུ་བྱོན་པའི་ཡོངས་གྲགས་རྣམས་དང༌། མ་ངེས་པར་བཞུགས་པའི་མཐའ་ཡས་པ་རྣམས་ཀྱང༌། རང་ཡུལ་རྒྱབ་ཏུ་བོར་ཏེ། དབེན་གནས་རི་ཁྲོད་ཕྱོགས་མེད་དུ་རྒྱུ་ནས་བསྟན་འགྲོའི་དོན་ཁོ་ན་མཛད། དཔལ་ནཱ་རོ་ཆེན་པོ་པཎྜི་ཏ་ཐམས་ཅད་ཀྱི་གཙུག་རྒྱན་དུ་གྱུར་ཀྱང༌། གནས་བརྟན་ཆེན་པོའི་བྱ་བ་ལ་སྐྱོ་སྟེ། ཨ་ཝ་དྷུ་ཏཱི་པའི་བརྟུལ་ཞུགས་ཀྱིས་ཏེ་ལོ་པ་བཙལ་བ་སོགས་རྒྱ་གར་གྲུབ་ཐོབ་ཕལ་མོ་ཆེ་ཐམས་ཅད་ཆགས་མེད་ཞེན་མེད་ཀྱི་དུས་འདའ་བ་མཛད། སྐྱེས་མཆོག་མར་པ་ཕྱིས་འབྱུང་ལོ་ཙཱ་ཀུན་གྱི་མཆོག་ཏུ་གྱུར་ཀྱང་སྦས་པའི་རྣལ་འབྱོར་དུ་བཞུགས། རྗེ་མི་ལ་ལ་སྲིང་མོས་བ་རི་ལོ་ཙཱ་བའི་ལོ་རྒྱུས་བསྙད་པས། རྗེ་བཙུན་གྱིས། གདུགས་ཡ་ཐོག་གསེར་གྱི་གཉྫི་དང་གཅིག །ཅེས་པ་ལ་སོགས་པའི་མགུར་གསུངས་ཤིང༌། བལ་པོའི་རྒྱལ་པོ་དང༌། མངའ་བདག་རྩེ་ལྡེ་སོགས་ནས་སྤྱན་མ་འདྲོངས་པ་དང༌། གྲུབ་ཆེན་ཀུན་བཟང་རྡོ་རྗེ་འབྲུག་ཡུལ་དུ་བཞུགས་སྐབས་ཕྱོགས་ཀུན་ཏུ་སྙན་གྲགས་ཆེན་པོ་བྱུང་ཡང༌། ཟང་ཟིང་གི་འདུ་ལོང་ཐམས་ཅད་སྤངས་ཏེ། བུམ་ཐང་ཐར་གླིང༌། སྐུ་རྗེས་བྲག །སྤ་གྲོ་སྟག་ཚང༌། ཁོ་ཐང་ནགས་ཁྲོད་ལ་སོགས་དབེན་རི་ཁོ་ནར་ན་བཟའ་དང་འཚོ་བ་ངན་ངོན་ཙམ་ལ་བརྟེན་ནས་ཟབ་ལམ་སྙིང་པོའི་སྒྲུབ་པ་ལ་རྩེ་གཅིག་ཏུ་གཞོལ་བ་དང༌། རྨོག་ཅོག་པས་ཉུང་མའི་ལོ་མ་དང༌། སྐྱེར་སྒང་པས་ལྕི་བའི་ཐལ་སྐྱོ་ཙམ་གྱི་འཚོ་བར་བརྟེན་ནས་སྒྲུབ་པ་ཁོ་ན་མཛད། གྲུབ་ཆེན་མེ་ལོང་རྡོ་རྗེ་ཤ་འུག་སྟག་སྒོ་དང༌། ལྷོ་བྲག་མཁར་ཆུ་རྣམས་སུ་ཟླ་བ་གཉིས་རེར་འབྲུ་བྲེ་རེས་ཆོག་པ་བྱས་ཏེ། ལོ་གྲངས་དུ་མར་དཀའ་ཐུབ་དང་སྡུག་བསྲན་མཛད། བྲག་ཡངས་རྫོང་དུའང་ལྕིམ་གྱི་ལོ་མས་འཚོ་བ་མཛད་དེ་ལོ་མང་དུ་བཞུགས། ཀུ་མ་ར་ཆེན་པོ་ཙཱ་རི་གཡུ་མཚོའི་འགྲམ་དུ་ཟླ་བ་བརྒྱད་བཞུགས་སྐབས། ཛམ་བྷ་ལས་ནོར་བུ་ཕུལ་ཀྱང་ཞེན་ཆགས་སྤངས་ཏེ་མ་བཞེས། རྒྱལ་བ་ཀློང་ཆེན་པས་ཡར་སྟོད་སྐྱམས་ཀྱི་ཕུ་དང༌། བསམ་ཡས་མཆིམས་ཕུ། གངས་རི་ཐོད་དཀར་སོགས་གནས་ཆེན་དུ་མར་ཕྱེ་བྲེ་གསུམ་དང༌། དངུལ་ཆུ་རིལ་བུ་ཏིལ་འབྲུ་ཙམ་ཉེར་གཅིག་གིས་ཟླ་བ་གཉིས་རེ་ཐུབ་པར་བྱས་ཏེ། ཁ་ཆར་བབས་པའི་དུས་སུ་སྒྱེ་གཅིག་ཡོད་པར། དེའི་ནང་དུ་བཞུགས་ནས་གོས་སྟན་གཉིས་ཀའི་གོ་ཆོད་མཛད་པ་སོགས་ན་ཐུབ་འཆི་ཐུབ་ཀྱི་དཀའ་སྤྱད་གྲངས་ལས་འདས་པ་མཛད། གྲུབ་ཆེན་ཀརྨ་པཀྴིས་ཧོར་སེ་ཆེན་རྒྱལ་པོ་འཁོར་དང་བཅས་པ་དམ་པའི་ཆོས་ལ་བཀོད། ཧོར་དང་བོད་ཀྱི་ཡུལ་མི་ལ་ཤེ་མོང་གི་ལུང་དང་ལག་རྟགས་གནང་ཡང་མ་བཞེས། རྗེ་རྒོད་ཚང་པས་ཏི་སེ། མཁར་ཆུ། ཛཱ་ལན་དྷ་ར། ཙཱ་རི་སོགས་ནས་ཐུན་མོང་གི་དངོས་གྲུབ་དུ་མ་བྱུང་ཡང༌། དེ་དག་སྤངས་ཏེ་མཆོག་གི་དངོས་གྲུབ་ཁོ་ན་དོན་དུ་གཉེར། རྒྱལ་བ་ཡང་དགོན་པས་ཆུ་སྦྱིན་མཛད་སྐབས་ཆུའི་ལྦུ་བ་ཕུབ་གང་ཙམ་གྱི་ནང་དུ་ཛམ་སེར་ནག་གཉིས་བྱོན་ནས་དངོས་གྲུབ་འབུལ་ལོ་ཟེར་བ་ན། བླ་མས་དངོས་གྲུབ་ཡོད་ན་དབུལ་པོ་རྣམས་ལ་བྱིན། ང་ལ་མི་དགོས་གསུངས་ནས་ཆུ་འཕོ་བ་མཛད། གྲུབ་ཐོབ་ཨོ་རྒྱན་པ་རྒྱ་གར་རྡོ་རྗེ་གདན་དུ་བཞུགས་པའི་སྐབས་སུ་ཚོགས་ཀྱི་བདག་པོས་གཟུགས་བསྟན་ཏེ། བདག་ཁྱེད་ཀྱི་ཆོས་སྐྱོང་བགྱིད་པས་གཏོར་མ་རེ་ཡང་བླང༌། བདག་གི་སྒྲུབ་ཐབས་བོད་ན་ཡོད་པས་དེ་ཡང་ལོང་ལ་སྒྲུབས། འདིར་ལོ་གསུམ་བཞུགས་དང༌། འཛམ་གླིང་སུམ་གཉིས་བདག་གིས་དབང་དུ་སྡུད་ཟེར་བ་ལ། བླ་མས། ཁྱོད་ལ་ཤ་ཁྲག་གི་མཆོད་པ་དགོས། ངས་ཤ་ཁྲག་མི་འབྱོར། ང་ལ་ཆོས་སྐྱོང་ཁྱོད་མི་དགོས། འདིར་ལོ་གསུམ་སྡོད་མི་སྡོད་ང་རང་ཤེས། འཛམ་གླིང་སུམ་གཉིས་ཀྱི་ང་ལ་ཅི་བྱེད་གསུངས་ནས་བདག་གིས་མ་མཛད་པ་ཡིན། རྗེ་རོལ་པའི་རྡོ་རྗེ་རྒྱལ་པོ་ཐོ་གན་ཐེ་མུར་ཡབ་སྲས་ཀྱིས་རྒྱ་ནག་ཏུ་སྤྱན་དྲངས་ནས། རྒྱལ་ཁབ་མངའ་འབངས་དང་བཅས་པ་བླ་མར་འབུལ་བ་ཡིན་པས། འདིར་རྒྱུན་དུ་བཞུགས་པར་ཞུ་བ་ནན་དུ་གསོལ་ཀྱང༌། བླ་མས། བདག་ནི་བསྟན་དང་འགྲོ་ལ་ཕན་པ་བསྒྲུབ་པ་ཁོ་ན་ལས། རྒྱལ་ཁབ་ཀྱི་ཁ་འཛིན་བྱེད་པ་ལྟ་ཅི། ཡིད་ནས་ཀྱང་དེ་ལྟར་མི་འབྱུང་བའི་སྨོན་ལམ་རྒྱུན་དུ་འདེབས་པ་ཡིན། ལུང་དང་ལག་རྟགས་ཀྱིས་བདག་ལ་དགོས་བྱེད་མེད། ཆོས་པ་བྱ་བ་གང་ལའང་མ་ཞེན་པ་ཞིག་བྱུང་ན་ཆོས་པ་བཟང་བ་ཡིན་གསུངས་ནས། རྒྱལ་སྲིད་མཆིལ་སྣབ་བཞིན་དུ་དོར་བར་མཛད། རྗེ་བདག་ཉིད་ཆེན་པོ་ཡང་དང་པོའི་སྐབས་སུ་མཆོད་སྡོང་ཞིག་གསོའི་ཆེད་དུ་དཔོན་སློབ་བདུན་གྱི་སྐུ་ཆས་ཉེར་སྤྱད་གང་ཡོད་དངུལ་འབབ་ཏུ་སྒྲིལ་ཡང༌། ཊཾ་བདུན་གྱི་རིན་ལས་མ་བྱུང་བས་ན། སྤོང་བ་བསམ་གཏན་པར་བཞུགས་པ་ཡིན། མཁས་གྲུབ་ཀཿཐོག་དགེ་རྩེ་ལ། ལྕང་སྐྱ་རིན་པོ་ཆེས་ཁྱེད་པཎྜི་ཏ་ཆེན་པོར་འདུག་པས། ངས་རྒྱ་ནག་པོ་ལ་པཎྜི་ཏའི་ཆོ་ལོ་ཞུ་ཡིག་གསུངས་པས། དགེ་རྩེ་རིན་པོ་ཆེས། ང་ལ་པཎྜི་ཏའི་ཆོ་ལོ་མི་དགོས། རྒྱ་ནག་རྒྱལ་པོ་ཁོ་རང་ནས་དལ་འབྱོར་རྙེད་དཀའི་འགྲོ་ལུགས་ཙམ་ཡང་མི་ཤེས་པ་ལ། ང་པཎྜི་ཏ་ཡིན་མིན་ཁོས་ག་ནས་ཤེས། སྤྱིར་སྒྲུབ་བརྒྱུད་ཀྱི་བསྟན་པ་འདི་མི་ཆེན་ངོ་བསྲུངས་བྱས་ན་གནས་པའི་ཡུན་ཐུང་བ་ཡིན། སྔོན་ས་བཀའ་གཉིས་ཀྱི་བསྟན་པ་ལའང་མི་ཆོས་ལ་ཧ་ཅང་བདག་གིར་བྱས་པའི་རྐྱེན་གྱི་གནས་ཡུན་ཐུང་བ་འདི་བྱུང་བ་ཡིན་གསུངས་ནས་སྤང་བར་མཛད། གཞན་ཡང་རྗེ་ཟླ་འོད་གཞོན་ནུ་ཁུ་དབོན། དཔལ་དུས་གསུམ་མཁྱེན་པ། འགྲོ་མགོན་ཕག་མོ་གྲུབ་པ་སོགས་སྐྱེ་འགྲོ་གཟུགས་ཅན་གཟུགས་མེད་ཀྱི་བླ་མར་གྱུར་ཀྱང༌། ཕུག་པ་དང་བྲག་སྐྱིབས་འཇག་སྤྱིལ་སོགས་ལ་བརྟེན་ཏེ། བྱ་བཏང་རི་ཁྲོད་ཁོ་ནར་བཞུགས་པ་ལས། ལོངས་སྤྱོད་དང་འདུ་འཛིའི་ཡུལ་ལ་མི་བཞུགས་པ་ཀུན་གྱིས་ཤེས་སོ། །འོན་ཀྱང་ཡེ་སྤྲུལ་གྱི་སྐྱེས་བུ་རྣམས་ཀྱིས་བསྟན་འགྲོའི་དོན་རླབས་པོ་ཆེར་དགོངས་པའི་མཛད་སྤྱོད་དང༌། རང་འདོད་འགོང་པོས་བྱས་པ་གཉིས་མ་ནོར་བར་བྱ། དེ་ལྟར་མིན་པའི་དབེན་པ་དང་གནས་ཆེན་རྣམས་སུ་མཚམས་པ་དང༌། བྱ་བཏང་གི་མིང་སྙན་བཏགས། ཌཱ་དྲིལ་དང་ཏིང་ཤག་སིལ་སིལ་བྱེད། གོས་རིན་ཐང་ཅན་གྱི་ན་བཟའ་དང་སྒོམ་ཐག་གྱོན། གསེར་ཆས་དངུལ་ཆས་ཀྱི་གཟི་བྱིན་སྐྱེད། ཚོང་དང་སོ་ནམ་བུན་སྐྱེད་རྟ་ནོར་གྱི་ཁ་འཛིན་བྱེད། རྟག་ཏུ་ཆང་གིས་ར་རོ་ཞིང༌། དགོས་པའི་རིམ་གཉིས་མི་སྒོམ། མི་དགོས་པའི་ཟ་ཡིག་སྲུང་འཁོར་སྨན་དཔྱད་འགུགས་སྔགས་དང༌། རིག་གནས་ཡིག་རྩིས་སོགས་བསླབ་ནས་ལྟོ་གོས་འདོད་ཡོན་གྱི་ཆེད་དུ་སྙན་གྲགས་ལོངས་སྤྱོད་སྒྲུབ་པའི་རྣམ་ཐར་དེབ་ཐེར་ན་མེད་པས་ན། འདི་ལྟ་བུའི་ཚུལ་མིན་བརྩོན་པ་རྣམས་རང་གིས་རང་ཕུང་བ་ཡིན་ཏེ། རྒྱལ་བ་ཀློང་ཆེན་པས། དབེན་པའི་ཁོང་ནས་ཕུན་ཚོགས་སྒྲུབ་པ་ཡང༌། །དོན་ཆུང་ངང་ལ་མི་ཚེ་འཛད་པའི་རྒྱུ། །བྱ་བྱེད་བཤོལ་ལ་ཁོ་བོའི་སྙིང་གཏམ་ཡིན། །ཞེས་དང༌། ས་པཎ་གྱིས། དད་དང་འདུན་པས་སེམས་རྒྱུད་མ་དུལ་བར། །འགྲན་འདོད་དབེན་པའི་རི་ལ་གནས་བཅས་ནས། །འདོད་ཡོན་སྒོ་ཀུན་རྟག་ཏུ་ཡིད་བྱེད་པ། །གཅན་གཟན་རི་ལ་ཉལ་བའི་སྒོམ་ཆེན་ཡིན། །ཞེས་གསུངས། ཡང་རེས་འགས་ཆུང་ནས་སློབ་གཉེར་མི་བྱེད། བླ་མ་མི་བསྟེན་པར་རི་ཕུག་རེ་ལ་འགྱིང་ནས་བསྡད། རྒས་པ་དང་བླ་མ་བསྟེན་ཁ། ཆོས་ཞུ་ཁ། རིག་གནས་བསླབ་ཁ་བྱེད་པ་དག་དཀོར་གྱི་ཟིན་པའམ། པེ་ཧར་གྱིས་ཐུགས་རྒྱུད་བསྐུལ་བ་མ་ཚོར་ཏེ། ཇི་སྐད་དུ། སྒོམ་ཆེན་རྒས་ནས་སློབ་གཉེར་དྲན། །བཙུན་པ་རྒས་ནས་ཁྱིམ་ཐབས་དྲན། །ཞེས་གསུངས་པ་དུས་ལ་བབ་བོ། །མཉམ་མེད་ཐུབ་པའི་དབང་པོའི་བསྟན་པ་འདི་ལ་ཞུགས་ཕྱིན་ཆད་བསྟན་པའི་སྙིང་པོ་ནི་རང་རྒྱུད་ཞི་དུལ་དང་ལྡན་པ་ཞིག་བྱུང་ན་ཚུལ་ཁྲིམས་ཀྱི་བསླབ་པ་ཙམ་དུ་མ་ཟད། བསླབ་པ་གསུམ་དང༌། དེའི་ཉེས་ལྟུང་ཕྲ་མོ་རྣམས་ཀྱང་ཤུགས་ཀྱིས་འགགས་ཤིང༌། བསླབ་གཞི་ཕྲ་མོ་རྣམས་ཀྱང་ཚང་བ་ཞིག་གི་སྙིང་པོ་ནི། སྡིག་པ་ཅི་ཡང་མི་བྱ་ཞིང༌། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་འདུལ། །ཞེས་གསུངས་པའི་དོན་ལ་སྡེ་སྣོད་གསུམ་གྱི་ཉམས་ལེན་ཐམས་ཅད་ཚང་འགྲོ་བ་སྟེ། ད་ནི་དུས་དབང་དང་རང་གཞན་རྣམས་སྙིང་རུས་ཆུང་བའི་དབང་གིས་ཚུལ་ཁྲིམས་ཀྱི་བསླབ་གཞི་སོགས་ཤེས་ཀྱང་བུད་མེད་མ་ལེན་པ་ཙམ་ལ་ཚུལ་ཁྲིམས་གཙང་མའི་ཚད་དུ་བྱེད་པ་ལས། བསླབ་པ་གསུམ་ལ་ཡིད་ཁ་མི་འདུག །རྩ་བ་བཞི་དང་ལྷག་མ་བཅུ་གསུམ་སོགས་སྡེ་ལྔ་ལ་ཇི་མི་སྙམ་པར་བཞག །དེའི་ནང་ནས་དགོང་ལྟོ་སྤངས་པ་ཡིན་ཟེར་ཞིང༌། ཞོ་འོ་དང་བུར་སྦྲང་ཚོགས་རྫས་རྣམས་ཀྱིས་གྲོད་པ་གང་བྱེད་པ་ལ་དགེ་སློང་ཚད་མར་འཇོག་པ་དང༌། ནང་གསེས་ཤ་ཆང་མི་འཛེམས་པ་འདི་དང༌། བརྐུས་འཕྲོག་མ་བྱིན་ལེན་པ་སྤངས་ཕྱིར་བྱིན་ལེན་བྱེད་པ་སོགས་མ་ཤེས་ནས། རང་ཟས་རང་གིས་ལོངས་སྤྱོད་པ་ལའང་བྱིན་ལེན་མ་བྱས་པར་མི་ཟ་བ་དང༌། ཇ་ལ་རུང་བར་བརྗོད་པ་ཙམ་ལ་ཡང་སྲོག་ཆད་པ་ཙམ་བྱེད་དེ། ལོག་འཚོ་ལྔར་བག་མེད་དུ་སྤྱད་ཅིང༌། བསྲུང་བྱ་རགས་པ་ཐམས་ཅད་དོར་བ་ནི་ཁ་བཙུམ་ནས་སྣ་དགོད་རྒྱུ་ཞིག་འདུག །དེ་ལ་ལོག་འཚོ་ལྔ་ནི། རྩ་བ་ཚུལ་འཆོས། ཁ་གསག །གཞོག་སློང༌། ཐོབ་འཇལ། རྙེད་པས་རྙེད་འཚོལ་བ་སྟེ་ལྔ། དང་པོ་ཚུལ་འཆོས་ནི། རང་རྒྱུད་མ་དུལ་བཞིན་དུ་གཞན་དག་བསླུ་བའི་ཕྱིར་ཞི་བ་དང་འདུལ་བའི་ཚུལ་དང༌། མ་ཤེས་ཀྱང་ཤེས་མདོག །མ་གྲོལ་བར་གྲོལ་མདོག་སོགས་ཀྱིས་ཕ་རོལ་པོ་བསླུ་བའི་རང་འདོད་གང་སྒྲུབ་པའོ། །ཁ་གསག་ནི། བདག་གིས་དགེ་རྩ་རྒྱ་ཆེན་པོ་འདི་དང་འདི་ཞེས་བྱ་བ་དང༌། སྐུ་གསུང་ཐུགས་རྟེན་དགོན་སྡེ་གྲུ་ཟམ་ལམ་འཕྲང་འཆོས་པ་སོགས་དང༌། མཆོད་སྦྱིན་སྣ་ཚོགས་པར་བྱེད་པ་ཡིན་པས། ཁྱོད་རྣམས་ཀྱིས་ཀྱང་ཅི་འབྱོར་ཕུལ་ཅིག་ཟེར་ནས། རྣམ་འགྱུར་བསྟན་པ་སོགས་གཡོ་སྒྱུའི་བསམ་པ་བཅང་ནས་དགེ་བསྐུལ་དང་ཚོགས་རྫོགས་ལ་སྙད་དེ་གཞན་ནོར་ལེན་པའོ། །གཞོག་སློང་ནི། ཁ་གསག་དང་ཚུལ་མཚུངས་པ་ལྟར་ཏེ། སྔོན་བཙུན་པ་གཡོ་ཅན་ཞིག་གིས་ལྷ་ཁང་མཇལ་མཁན་གྱི་ཡོན་བདག་ཕོ་མོ་མང་པོ་འོང་བའི་སར་བསྡད་ནས། གདིང་བ་ཞིག་རྩིད་སྐུད་ཀྱིས་བཙེམས་ཚུལ་བྱས་པས། ཡོན་བདག་རྣམས་ཀྱིས་གདིང་བ་དེ་འདྲའི་སྐུད་པས་བཙེམས་རུང་ངམ་སྨྲས་པས། ཁོ་ན་རེ། བདག་ལ་བལ་གྱིས་སྐུད་པ་མ་འབྱོར་བ་ལགས་བྱས་པས། དེ་ཡོན་བདག་དེ་རྣམས་ཀྱིས་ཕུལ་ལོ་ཟེར་ནས་བལ་སྐུད་མང་པོ་བྱུང་བ་ལྟར། གོས་ལྷམ་ཡོ་བྱད་སོགས་དབུལ་བའི་ཚུལ་གྱིས་འོང་དུ་རེ་བ་སོགས་སོ། །ཐོབ་འཇལ་ནི། བདག་གིས་ཁྱོད་གཤིན་གསོན་རྣམས་ཀྱི་དོན་འདི་ལྟར་བྱས་པའི་ཡོན་འབུལ་སྔར་ནས་ལམ་སྲོལ་འདི་ལྟར་ཡོད་སྨྲ་བ་དང༌། ཡང་སྤྲུལ་སྐུ་ཆེ་གེ་མོའི་རྣམ་སྤྲུལ་དང༌། རིགས་རུས་ཕུན་སུམ་ཚོགས་ཚུལ་སོགས་དང༌། དགོན་སྡེ་འདིའི་སྔར་གྱི་ཕྱག་སྲོལ་ཡིན་ཚུལ་དང༌། རང་ལ་ནོར་རྫས་འདོད་ཕྱིར་དབང་ལུང་གདམས་ངག་ཟབ་མོ་འདི་དང་འདི་ཞེས་བྱ་བ་སྟེར་རོ་ཟེར་བ་ལྟ་བུའོ། །རྙེད་པས་རྙེད་འཚོལ་བ་ནི། མི་ཆོས་ཀྱིས་ངོ་བསྲུང་ཐབས་སྣ་ཚོགས་པའི་སྒོ་ནས་ཕྲན་བུ་ཕར་སྟེར་ན་ཆེན་པོ་རང་ལ་འོང་དུ་རེ་བ་དང༌། ཇ་དང་ཆང་གིས་བསུ་བ། དམ་རྫས་བྱིན་རྟེན་སོགས་ཀྱིས་བསླུ་ཐབས་སོ། །དེས་ནི་ཡོན་མཆོད་གཉིས་ཀ་དམྱལ་བར་སྐྱེ་བའི་རྒྱུར་མདོ་ལས་མང་དུ་གསུངས་སོ། །གཞན་ཡང་དད་ཟས་དང་གཤིན་ཟས་བཟའ་བ་ལ། མདོ་ལས། དགེ་སློང༌། གཉིས་པོ་འདིས་དད་པའི་ཟས་བཟའ་བར་གནང་གི །གཞན་དག་ལ་ནི་ཅུང་ཟད་ཀྱང་མ་གནང་ངོ༌། །གཉིས་གང་ཞེ་ན། ལྡན་པ་དང་གྲོལ་བའོ། །ཞེས་གསུངས་པས། ལྡན་པ་ནི་ཚུལ་ཁྲིམས་དང་ལྡན་པ། གྲོལ་བ་ནི་སེམས་རྒྱུད་གྲོལ་བ་ལ་གསུངས་ཀྱང༌། དེ་ནི་རང་གཞན་ཀུན་ལ་དཀོན་པར་གདའོ། །ཇོ་བོ་རྗེ་དང་ཁྲོ་ཕུ་ལོ་ཙཱ་སོགས་ཀྱི་བསླབ་གསུམ་གང་རུང་མེད་ན་དཀོར་ཟས་མི་འཇུ་བར་གསུངས། བསླབ་པ་གསུམ་ནི། ཚུལ་ཁྲིམས། ཏིང་འཛིན། ཤེས་རབ་སྟེ་གསུམ་མོ། །ཆོས་རྒྱལ་སྲོང་བཙན་སྒམ་པོས། འབྲུ་གསུམ་བསྲེག་སྦྱང་མ་ཤེས་ན། །བདུད་རྩི་འཐུང་ཡང་དུག་ཏུ་འགྱུར། །ཐམས་ཅད་སྒྱུ་མར་མ་ཤེས་ན། །རྩི་ཤིང་བཅག་པའང་སྡིག་ཏུ་འགྲོ། །ཟས་ཀྱི་དེ་ཉིད་མ་ཤེས་ན། །ཕ་ནོར་ཡིན་རུང་དཀོར་དུ་འགྲོ། །ཞེས་གསུངས་པས་སོ། །ཡང་ཁ་ཅིག་འདི་དག་སོ་ཐར་ལྟ་བུ་ལ་ཡིན་གྱི། བྱང་སེམས་དང་སྔགས་ལ་མ་ཡིན་སྙམ་ན། བྱང་སེམས་དང་གསང་སྔགས་ཀྱི་ལམ་ནི་དེ་ལས་ཀྱང་ཤིན་ཏུ་དཀའ་བ་དང༌། གོང་གི་བསླབ་གསུམ་དགོས་ཚུལ་ནི། ཚུལ་ཁྲིམས་ཏིང་འཛིན་དང་ཤེས་རབ་ནི་མདོ་སྔགས་ཐུན་མོང་དུ་ཕྱག་ལེན་གཅིག་པས་སོ། །སྔོན་བཅོམ་ལྡན་འདས་ཀྱི་དྲུང་དུ་དགྲ་བཅོམ་པ་མང་པོས་ཟས་ཀྱི་ཉེས་པ་ལ་དགོངས་ནས། དད་ཟས་མི་འབྱུང་བའི་ཆེད་དུ་བསླབ་པ་ཕུལ་བར་ཞུས་པས། སྟོན་པས་དེ་བཞིན་ཏེ་ལེགས་སོ་གསུངས་པས། དེར་དགོངས་ཏེ་བླ་མ་གྲུབ་ཐོབ་མང་པོས་སྐྱེ་བ་ནས་ཚེ་རབས་སུ་དཀོར་ཟས་དང་མི་འབགས་པའི་སྨོན་ལམ་དང༌། དམ་བཅའ་མང་པོ་འདུག་པ་རང་རེ་རྣམས་ལ་གསུངས་པ་ཡིན། གཞན་ཡང་ས་པཎ་གྱིས། ཤུགས་དྲག་འདོད་པ་རྩ་ཡི་མེ་བཞིན་འབར། །ཁ་ཕྱིར་ཀུན་ཏུ་རྒྱུ་བའི་བརྩོན་པ་དག །ལོག་པའི་འཚོ་བས་རྟག་ཏུ་འཚོར་བྱེད་པ། །ཁྱི་རྐུན་གྲོང་མཐར་ཉུལ་བའི་སྒོམ་ཆེན་ཡིན། །ཞེས་སོ། །ད་ནི་དཀོན་བརྩེགས་དང་ཟླ་བ་སྙིང་པོའི་མདོ་སོགས་དུ་མ་ནས། སྙིགས་དུས་ཀྱི་དགེ་སྦྱོང་གཟུགས་བརྙན་རེ་འགས་དམ་ཆོས་ཚུལ་བཞིན་མི་སྤྱོད་པར། ཞིང་ལས་དང༌། ཚོང་ཁེ། དམག་འཁྲུག་རྩོད། བུད་མེད་སོགས་ཁྱིམ་པའི་བྱ་བ་དང༌། ནོར་གྱི་བསོག་སྒྲུབ་གསོག་འཇོག་དང༌། བླ་མ་དགོན་སྡེ་ཆོས་ལུགས་ཀྱི་ཕྱོགས་རིས། ཡུལ་དང་སྡེ་དཔོན་གྱི་འདོད་ཕྱོགས། རྒྱལ་པོ་དང་སྦྱིན་བདག་གི་ངོ་བསྲུངས་གཡོག་བྲན་ཁོ་ན་ལ་མི་ཚེ་འཛད་པ་སོགས་དང༌། གཞན་ཡང་བཟའ་བཏུང་གོས་རྒྱན་གླུ་གར་བཞོན་པ་གོ་མཚོན་ཕྱུགས་སྤེལ་སོགས་ལ་སྒོ་གསུམ་རྟག་ཏུ་གཡེང༌། རྣམ་པར་གཡེང༌། ལོག་པར་གཡེང་ཞིང༌། ཐ་ན་བུད་མེད་ཀྱིས་གཡོག་ཏུ་བཀོལ་ནས་སྐྲ་ཆུ་བླུགས་པ་ཡན་ཆད་ཀྱིས་བསྟན་པ་ཉམས་པར་བྱས་པའི་ཚེ། དཀར་ཕྱོགས་སྐྱོང་བ་རྣམས་ཀྱང་མྱ་ངན་གྱིས་རིང་དུ་དོར། ནག་པོའི་ཕྱོགས་རྣམས་མཐུ་སྟོབས་རྒྱས་ཤིང༌། དགོན་སྡེ་དང་གྲོང་པ་ཁྱིམ་གཅིག་ཡན་ཆད་ལ་གདུག་འདྲེ་རེར་མཆོད་ཅིང་གསོལ་བའི་དབང་གིས་འཇིག་རྟེན་ཁམས་སུ་མི་ནད་དང་ཕྱུགས་ནད་སྣ་ཚོགས་མང་བ། ས་གཡོས་པ། རི་བྲག་ཉིལ་བ། ཆུ་ལོག་དང་ཤྭ་འོད་འབྱུང་བ། རྟག་ཏུ་རླུང་དམར་ལྡང་ཞིང༌། བཙའ་སད་སེར་བ་འབུ་སྲིན་ཐན་པ་ཞོད་སོགས་ཀྱིས་ལོ་འབྲས་མི་འབྱུང་བ། དཀར་ཆུ་ཉུང་ཞིང་ནུས་པ་ཆུང་བ། མདོར་ན་གཅན་གཟན་དུག་སྦྲུལ་འབྱུང་པོ་རྒྱལ་བསེན་སོགས་ཀྱིས་སྐྱེ་འགྲོ་རྣམས་མི་བདེ་བྱེད་པའི་ལུང་བསྟན་དུས་ལ་བབ་ནས་འདུག །དེས་ན་རང་རེ་རྣམས་ཀྱིས་དམ་པའི་ཆོས་རྣམ་དག་མི་འགྲུབ་པ་ནི་ལོག་འཚོ་ལྔ་དང༌། འཇིག་རྟེན་ཆོས་བརྒྱད་འདི་སྤང་མ་ནུས་པས་ལན་པ་སྟེ། འདི་གཏིང་ནས་སྤང་ནུས་ན་ཆོས་ཀྱང་རབ་དང༌། འབྲིང་ལས་སྤང་མ་ནུས་ན་ཆོས་ཀྱང་འབྲིང་ཙམ། ཐ་མ་ཞིག་ལས་སྤང་མ་ནུས་ན་ཆོས་ཀྱང་ཐ་མ་ཞིག་ལས་མི་འོངས་ཤིང༌། ལར་ཆོས་བརྒྱད་ནི་ཀླུ་སྒྲུབ་ཀྱིས། འཇིག་རྟེན་ཁྱིམ་པ་རྣམས་ནས་ཀྱང་མི་རུང་བར་གསུངས་པས་ན། དམ་ཆོས་སྒྲུབ་པ་རྣམས་ནས་སྤང་བྱ་ལྟ་ཅི། བརྒྱད་གང་ཞེ་ན། ཆགས་སྡང་ཕྱོགས་ནས་བཞི་བཞིར་དབྱེ་བའི་བརྒྱད་དེ། ནོར་ལོངས་སྤྱོད་སོགས་རྙེད་ན་དགའ་བ། མ་རྙེད་ན་མི་དགའ་བ་དང་གཉིས། རང་གི་ཡོན་ཏན་སོགས་ཀྱི་སྙན་གྲགས་ཡོད་ན་དགའ་བ། མེད་ན་མི་དགའ་བ་དང་གཉིས། གཞན་གྱིས་རང་ལ་བསྟོད་ན་དགའ་བ། སྨད་ན་མི་དགའ་བ་དང་གཉིས། ཚེ་འདི་ཁོ་ནར་སྐྱིད་ན་དགའ་བ། སྡུག་ན་མི་དགའ་བ་དང་གཉིས་ཏེ། བརྒྱད་པོ་འདིས་བྱིན་གྱིས་བརླབས་ནས་གྲུབ་རྟགས་མ་བསྟན་པའི་ཆོས་པ་འགའ་ཡང་མེད་དོ། །ཡང་རང་འདོད་སྤུ་ཙམ་གྱིས་མ་གོས་པའི་བྱང་ཆུབ་སེམས་དཔའི་རླབས་ཆེན་གྱི་སྤྱོད་པ་དང༌། གསང་སྔགས་ཀྱིས་གཞན་དོན་ཁོ་ན་ལ་དགོངས་པ་ཞིག་ཡིན་ན། གོང་གི་རྟེན་རྣམས་བྱེད་ལུགས་འདྲ་ན་ཡང༌། བསམ་པའི་ཁྱད་པར་དུ་མ་ཡོད་པས་ཤེས་པར་བྱ་སྟེ། སྔོན་གྲུབ་ཆེན་ཀརྨ་པཀྴི་རྒྱ་ནག་ཏུ་འབྱོན་སྐབས་འབྲོག་གི་ཕྱུགས་རྣམས་མེད་པར་བྱ་དགོས་དགོངས་ཙ་ན། སྐབས་དེར་དཔལ་ལྡན་ལྷ་མོས་ཞལ་བསྟན་ཏེ། ཕྱུགས་རྣམས་ད་དུང་མ་སྟོར། སླད་ནས་བྱ་བ་མང་པོར་དགོས་པའི་དུས་ཡོད་གསུངས་པར། ཕྱིས་རྒྱ་ནག་ནས་གདན་སར་ཕེབས་སྐབས་སྟོད་ལུང་ལྷ་ཆེན་གཙུག་ལག་ཁང་གི་རྟེན་དུ་གྱུར་ཚུལ་ལྟ་བུའོ། །འོན་ཀྱང་རི་ཁྲོད་པ་རྣམས་ནས་དེ་ལྟར་བརྩོན་པ་མི་རིག་ཅིང༌། རི་དྭགས་སྨས་མ་ལྟ་བུའི་སྤྱོད་པའི་སྐབས་ལགས། རྐྱེན་དང་མི་ལྡན་བཞིན་དུ་བརྩོན་ན་དམ་ཆོས་སྒྲུབ་པའི་བར་ཆད་ནོར་བ་ཆེན་པོ་ཡིན་ཏེ། རྒྱལ་བ་ཀློང་ཆེན་པས། ཆེ་བཙན་དྲེག་པས་གཡེངས་པའི་ཆེན་པོ་ནོར། །མི་ཆོས་བྱ་བ་སྒྲུབ་པའི་བཙུན་པ་ནོར། །ཐ་སྙད་མི་ཚེ་འདའ་བའི་སྟོན་པ་ནོར། །དུག་ལྔས་རང་རྒྱུད་བསྲེག་པའི་སྔགས་པ་ནོར། །བླུན་རྨོངས་ལོག་འཚོ་སྒྲུབ་པའི་སྒོམ་ཆེན་ནོར། །བློ་གཏད་འཁྲུལ་སྣང་འཆའ་བའི་སྐྱེ་བོ་ནོར། །ནོར་བ་སྤངས་ནས་ཆོས་ལ་བརྩོན་པར་གཅེས། །ཞེས་སོ། །ཡང་བླ་དཔོན་དབང་ཤད་ཅན་དག་གིས་སྔོན་གྱི་སྲོལ་ལ་འགྲན་ནས་གཙུག་ལག་ཁང་དང༌། རྟེན་ཆེན་བཞེངས་པ་རྣམས་ལ་བློ་གྲོས་ཞིབ་མོས་མ་དཔྱད་ན། ལྟར་སྣང་དགེ་བ་ལ་བརྟེན་ནས་སྡིག་པ་བསོག་པའི་རྒྱུར་འགྲོ་བའང་ཡོད་དེ། རྒྱལ་བ་ཀློང་ཆེན་པས། དབུལ་ཕོངས་རྣམས་ལས་ཁྲལ་ཆེན་བསྡུས་ནས་ནི། །རྟེན་ཆེན་བཞེངས་དང་ཡོ་ལང་འགྱེད་ལ་སོགས། །དགེ་ལ་བརྟེན་ནས་གཞན་སྡིག་བསོག་པའི་རྒྱུ། །རང་སེམས་དགེ་བ་ཁོ་བོའི་སྙིང་གཏམ་ཡིན། །ཞེས་གསུངས་སོ། །ད་ལྟ་བདག་ལྟ་བུའི་ཆོས་པ་རྣམས་ཀྱི་ཤེས་རྒྱུད་རྒྱལ་འགོང་དང་བདུད་ཀྱིས་བརླམས་པ་མང་སྟེ། རང་མ་གྲོལ་བར་གཞན་གྲོལ་དུ་རེ་བ། རང་བདེ་མེད་པར་གཞན་བདེར་འགོད་འདོད་པ། སྒྲུབ་ཞག་ཁ་ཤས་སོང་ནས་ལྷ་ཞལ་མཇལ་དུ་རེ་བ། གྲུབ་པ་མ་ཐོབ་གྲུབ་བརྫུ། མ་གྲོལ་གྲོལ་བརྫུ། མངོན་ཤེས་ལུང་བསྟན། མོ་དང་པྲ་སོགས་དྲན་པ། འགྲོ་ན་སྡོད་སྙིང་འདོད་པ། བསྡད་ན་འགྲོ་སྙིང་འདོད་པ། འདོད་ཡོན་ལོངས་སྤྱོད་བསྙེན་བཀུར་སྙན་གྲགས་ལ་དགའ་བ། འཆད་སྤེལ་རྫུ་འཕྲུལ་ལ་སོགས་མདོར་ན་ཆོས་དང་མི་མཐུན་པའི་རྟོག་པ་གང་ཤར་ཐམས་ཅད་རང་རྒྱུད་བདུད་དང་རྒྱལ་འགོང་གིས་བྱིན་གྱིས་བརླབས་པ་སྟེ། ཨོ་རྒྱན་ཆེན་པོས་པེ་ཧར་དམ་བཏགས་ཀྱི་སྐབས། རྒྱལ་པོས་རང་གིས་འཁུ་ལུགས་དང༌། འདའ་ཚུལ་རྣམས་ཞུས་པ་ནི། ང་འདའ་བ་ལ་འདའ་ལུགས་གསུམ་དུ་ཡོདཿ ཡི་དམ་ལྷ་བསྒོམ་ཏིང་ངེ་འཛིན་ལ་འདའཿ བཟླས་བརྗོད་བསྙེན་པ་བྱེད་ཚེ་སྔགས་ལ་འདའཿ སྒྲུབ་གཞི་འཛབ་སྟེ་བརྟེན་པའི་རྫས་ལ་འདའཿ སྒོམ་པ་ཏིང་ངེ་འཛིན་ལ་འདའ་ཙ་ནཿ ཡི་དམ་བསྒོམ་སྙིང་མི་འདོད་སྒོམ་པ་འཆོརཿ སྒོམ་པའི་དུས་ན་རྣམ་རྟོག་ཕྲ་མོ་ལྡངཿ བདག་བསྐྱེད་མདུན་བསྐྱེད་གཅིག་གསལ་གཅིག་བརྗེད་འགྲོཿ སྒོམ་སྒྲུབ་ནམ་བྱེད་དུས་སུ་བར་གཅོད་ཡོདཿ ཅི་སྙེད་ཅིར་བཏགས་འཇམ་རྩུབ་གཉིས་སུ་ཡོདཿ བསྟན་བཅོས་ཚིགས་བཅད་རྩོམ་པ་ཡིད་ལ་བྱེདཿ འདུག་སར་སྡོད་པ་མི་ཚུགས་མྱུག་མྱུག་མངཿ རང་འཁོར་ནང་འཐབས་སྙིང་རུལ་སྙིང་འཚངས་ཡོངཿ སྙིང་ནི་མི་དགའ་སྟོང་སྟོང་ངུ་སྙིང་འདོདཿ གཡང་ས་རྦབ་སར་ཕྱིན་ནས་མཆོང་སྙིང་འདོདཿ སེམས་ནི་ཡེང་ཡེང་བན་བུན་ཆད་ཆོད་འབྱུངཿ གདམས་པར་བློ་མི་ཁེལ་ཞིང་ཡིད་གཉིས་ཟཿ ནང་རྟགས་བཟང་པོ་བྱུང་ན་དགའ་སེམས་བྱེདཿ ནང་རྟགས་ངན་པ་བྱུང་ན་སྙིང་མི་དགའཿ ཉམ་ང་བག་ཚ་རེ་དོགས་དམ་ལས་འདསཿ བཟླས་བརྗོད་བསྙེན་པ་སྔགས་ལ་འདའ་ཙ་ནཿ སྔགས་བཟླས་དུས་སུ་སྔགས་ལ་ལྷག་ཆད་ཡོངཿ ལྕེ་བསྒྱུར་མི་ཤེས་སྔགས་བཟླས་མི་ཤེས་ཤིངཿ སྔགས་བཟླས་ཙ་ན་དམིགས་པ་བསྒོམ་མི་ཤེསཿ རྒྱལ་པོའི་ཆོ་འཕྲུལ་འཇིགས་སྐྲག་སྣ་ཚོགས་འབྱུངཿ ཇི་ཙམ་སྔགས་བཟླས་དགྲ་ལ་མཐུ་མི་ཡོངཿ རང་ལ་གློ་བུར་ནད་དང་འཚེ་བ་འོངཿ ངག་ནུས་བྱིན་རླབས་ཉམས་པ་སྔགས་ལ་འདའཿ སྒྲུབ་གཞི་བརྟེན་པའི་རྫས་ལ་འདའ་ཙ་ནཿ ཕྱི་རྟེན་ལ་འདའ་གཉེན་ཚན་མང་པོ་འཆིཿ ནང་རྟེན་ལ་འདའ་བུ་སྨད་ནད་འགྲམས་བྱུངཿ གསང་རྟེན་ལ་འདའ་མི་འདོད་སྣ་ཚོགས་འོངཿ ང་ནི་འཇིག་རྟེན་ཡ་ཀིའི་སྐབས་སུ་སྤྲུལཿ གང་ནས་འོངས་དང་འདི་ནས་འོངས་ནི་མེདཿ ང་བཟློག་པ་ལ་བཟློག་ལུགས་གསུམ་བྱས་འོངཿ རང་གི་ལུས་སྲོག་བསོད་ནམས་ཁ་རྗེར་ཟློགཿ བུ་སྨད་མི་ནོར་ཟས་གསུམ་ཀུན་ལ་ཟློགཿ ཉེ་འབྲེལ་འཁོར་གཡོག་མཐུན་རྐྱེན་སྒྲུབ་ལ་ཟློགཿ རང་གི་ལུས་སྲོག་ཁ་རྗེར་ཟློག་ཙ་ནཿ ལུས་ལ་ནད་མང་སེམས་ལ་སྡུག་བསྔལ་མངཿ སྲོག་ལ་ཧུར་ཐུམས་འགག་གྲི་སྦོས་གྲིར་འཆིཿ དགྲ་ལ་ཕར་རྦད་རང་ལ་ཚུར་ལོག་ཡོངཿ འཁོར་འཐོར་ཐག་ཐུག་མང་ཞིང་སོ་མི་གསོདཿ དགྲ་སྔོན་མ་སང་ཕྱི་མ་རླུང་ལྟར་ལྡངཿ བྱད་འཇུག་རྦོད་གཏོང་བྱེད་སྙིང་མི་འདོད་ཅིངཿ དམོད་བཅོལ་མི་བྱེད་ཟུག་འཕྲོ་བཙད་ནས་འཇོགཿ མི་ཁ་མང་པོ་ཟུག་ཟེར་རང་ལ་གླེངཿ ཡུལ་མི་དགྲ་ལྡང་སྙིང་དུ་རྒྱལ་འགོང་འཇུགཿ དམ་རྫས་འབོད་དང་སྒྲུབ་རྫས་གཅོག་སྙིང་འདོདཿ ལྟ་སྤྱོད་མི་མཐུན་གྲོགས་བསྲེལ་རང་ལ་བཟློགཿ ཅེས་དང༌། ཡང༌། དགྲ་དར་གཉེན་རྒུད་འདྲེ་ཡི་ལོག་མིན་སློབཿ རྨི་ལམ་བཟང་བ་ལྟར་བསྟན་ཉེས་པ་ཡོངཿ ནོར་ཕྱུགས་པེ་ཧར་ཆགས་ནས་ལག་མི་ལོནཿ ཅི་ཡོད་ནོར་རྫས་ཐམས་ཅད་མི་ལག་འགྲོཿ རང་ལ་པེ་ཧར་སྙིང་དུ་ཞུགས་ནས་ཀྱངཿ ལུས་ངག་ཡིད་གསུམ་འདྲེ་ཡི་སྤྱོད་པ་བྱེདཿ སྣང་སྤྱོད་ཐམས་ཅད་གཅོག་དང་རྡེབ་པ་ཡོངཿ རང་དབང་མི་ཐོབ་ཁྱི་སྨྱོན་བཞིན་དུ་འཁྱམསཿ ཆང་བཏུངས་སེམས་ལ་ཅི་ཡོད་ཁ་རུ་འདོནཿ རེ་འགའ་ངུ་ཞིང་བྲང་བརྡུངས་འོ་འདོད་འབོདཿ ཅེས་དང༌། ཡང༌། རང་གི་ནད་པ་གསོའམ་སྲིའུ་གསོཿ གང་དུ་ཕྱིན་ཕྱིན་ཕྱི་ལ་པེ་ཧར་འབྲངཿ ས་གཞི་གཤགས་ཤིང་རྒྱ་མཚོ་དཀྲུགས་པར་བྱེདཿ བན་སྔགས་འདྲེ་ཅན་འགྲོ་བའི་དགེ་འདུན་འབྱུངཿ སྒྲུབ་ཁང་འདྲེ་ཅན་སོང་བས་བཀྲ་མི་ཤིསཿ ཞེས་པ་དང༌། གཞན་ཡང་ཆོ་འཕྲུལ་བསྟན་པ་ནི། །དུས་ངན་སྙིགས་མའི་མཐའ་རུ་ཕྱིན། །དམ་སྲི་འདྲེ་གདོན་རྒྱལ་འགོང་རྣམས། །ཆོས་པ་ཀུན་གྱི་སྙིང་ལ་ཞུགས། །བླ་མར་བརྫུས་ནས་འགྲོ་བ་བསླུ། །སློབ་མར་བརྫུས་ནས་དམ་ཉམས་བྱེད། །འཁོར་དུ་བརྫུས་ནས་བསྟན་པ་བཤིག །འོལ་ཚོད་མངོན་ཤེས་ལུང་བསྟན་འཆད། །ཅེས་དང༌། ཡང་དམ་འདོགས་ལས། ང་ནི་པེ་ཧར་སྲོག་བདག་སྟེཿ འགྲོ་བ་ཀུན་གྱི་བླ་ཚེ་བསྡུཿ ཁྱད་པར་ཆོས་བྱེད་ཀུན་ལ་ཉུལཿ རྡོ་ལ་རྗེས་དང་གྲུབ་རྟགས་བསྟནཿ རླུང་སེམས་གཡོ་ཞིང་སྣང་བ་འཁྲུལཿ རེས་འགའ་ཆོས་དང་བླ་མ་ལཿ ལོག་ལྟ་སྐྱེ་ཞིང་ཆོས་སྤོང་བྱེདཿ དེ་ཡང་ང་ཡི་ཆོ་འཕྲུལ་ཡིནཿ རེས་འགའ་མཆེད་ལྕམ་ནང་དམེ་བྱེདཿ བརྐུ་དང་རྫུན་གྱིས་མཁན་སློབ་བསླུཿ ས་གཅིག་མི་སྡོད་ཕྱོགས་མེད་འཕྱོཿ ཆོས་ཟུང་མི་མགོ་བསྐོར་ནས་བསླུཿ ལྷ་མཐོང་འདྲེ་བསྐྲད་ནོར་ལ་རྔམཿ བུ་སྨད་ཆུང་དང་སྡིག་གྲོགས་བསྟེནཿ དེ་ཡང་ང་ཡི་ཆོ་འཕྲུལ་ཡིནཿ རེས་འགའ་དབེན་གནས་རི་ཁྲོད་རྒྱུཿ ཆོས་མིན་ཆོས་བརྫུ་གྲུབ་པ་བརྫུཿ མི་དང་མི་མཐུན་གཅན་གཟན་དངཿ མི་ཤ་རི་དྭགས་ཤ་ལ་བརྟེནཿ ལན་གཅིག་གྲོང་ཁྱེར་ཚོང་འདུས་རྒྱུཿ མངོན་ཤེས་གྲུབ་རྟགས་གཡོ་སྒྱུའི་འཕྲུལཿ ཀུན་གྱིས་སྤྱི་བོར་འཁུར་ཞིང་བསྟོདཿ དེ་ཡང་ང་ཡི་ཆོ་འཕྲུལ་ཡིནཿ རེས་འགའ་ཆོས་འདྲ་གཏེར་འདྲ་བརྩམསཿ ཕོ་སྡུད་མོ་སྦྱོར་བྱིས་ཕྲུག་གསོཿ དེ་ཡང་ང་ཡི་ཆོ་འཕྲུལ་ཡིནཿ རེས་འགའ་རྒྱལ་བློན་སྙིང་ལ་ཞུགསཿ བསྟན་པའི་གཤེད་མ་དམག་འཁྲུག་བྱེདཿ འགྲོ་བ་ཀུན་གྱི་སྲོག་ལ་འཚེཿ མི་དགེ་བཅུ་ཡི་ལོག་ལམ་སྤེལཿ དགེ་བཅུའི་ལས་རྣམས་ཐབས་ཀྱིས་བསྣུབསཿ དེ་ཡང་ང་ཡི་ཆོ་འཕྲུལ་ཡིནཿ ཞེས་པ་ལ་སོགས་མང་ངོ༌། །གཞན་ཡང་སེམས་ལ་བདུད་ཀྱིས་བར་ཆད་དང༌། རྒྱལ་པོའི་ཆོ་འཕྲུལ་སྣ་ཚོགས་པས་ཆོས་ལ་བར་དུ་གཅོད་པ་སྟེ། རང་བྱུང་རྒྱལ་བས། སྙིགས་མ་ལྔ་བདོའི་མར་འགྲིབ་དུས། །ཐུབ་པའི་བསྟན་ལ་ཞུགས་ལགས་ཀྱང༌། །རྒྱལ་འགོང་བདུད་ཀྱིས་ཆོ་འཕྲུལ་གྱིས། །ཕལ་ཆེར་ལོག་པའི་ལམ་དུ་འཁྲིད། །ཐེག་ཆེན་བླ་མ་རིན་ཆེན་ལ། །སངས་རྒྱས་དངོས་སུ་མ་ཤེས་པས། །དཔོན་གཡོག་ཟོལ་འགྲོགས་འདུ་ཤེས་འབྱུང༌། །འདི་རྩ་བ་འཕྱུགས་པའི་བར་ཆད་ཡིན། །བླ་མའི་རྣམ་ཐར་གཞན་དོན་ལ། །མཛད་སྤྱོད་སྣ་ཚོགས་མཐའ་ཡས་པས། །དག་པའི་སྣང་བ་མ་སྐྱེས་པར། །རང་གིས་འདོད་པས་སྤར་ཚོད་བྱེད། །འདི་རྟེན་འབྲེལ་གཞི་འཕྱུགས་བར་ཆད་ཡིན། །རྒྱལ་བའི་ཟབ་དོན་མི་ཞུ་བར། །ཟས་ནོར་ཐུགས་ལ་གང་འདོགས་སྙམ། །བྱིན་ནས་ཐོབ་བློར་སྐྱེས་པ་དེ། །བསོད་ནམས་ཟད་བྱེད་བར་ཆད་ཡིན། །ཅི་གསུངས་གདམས་པར་མ་གོ་བར། །ཕྱེ་གཏོར་བཏང་ན་རང་མཐོང་སྐྱེ། །བཀའ་བཀྱོན་བྱས་ན་ལོག་ལྟ་བྱེད། །འདི་དམྱལ་བར་འཁྲིད་པའི་བར་ཆད་ཡིན། །ཞེས་དང༌། རབ་བྱུང་སྡོམ་གསུམ་ཞུས་ནས་ཀྱང༌། །ཚུལ་བཞིན་མི་བསྲུང་ངོས་ལྐོག་ཅན། །སྤྱོད་ངན་སྣ་ཚོགས་ཕག་ཏུ་བྱེད། །མི་ཁོམ་ལྟུང་བའི་བར་ཆད་ཡིན། །ཕོ་ཚུགས་ཆོས་བརྒྱད་བཟུང་ནས་ཀྱང༌། །རང་སྐྱོན་བཤགས་སྡོམ་མི་བྱེད་པར། །གཞན་སྐྱོན་བརྗོད་ཅིང་འཕྱ་ཁ་བཏང༌། །བསྟན་པ་ཉམས་བྱེད་བར་ཆད་ཡིན། །གཞན་གྱིས་ཚོགས་བསགས་བྱེད་པ་ལ། །ཡི་རང་མི་བྱེད་ཆུད་གསོན་བྱེད། །དད་གཤིན་དཀོར་ལ་ཉིས་འདབ་ལེན། །ཡི་དྭགས་སྐྱེ་བའི་བར་ཆད་ཡིན། །ཐོས་པ་ཚུལ་བཞིན་མི་བྱེད་དང༌། །ཅུང་ཟད་ཤེས་ལ་ང་རྒྱལ་སྐྱེ། །མཁས་པ་བླ་སློབ་ཟུར་ཟ་བཏང༌། །དུད་འགྲོར་སྐྱེ་བའི་བར་ཆད་ཡིན། །འཁོར་འདས་གཞི་རྩ་མ་ཆོད་པར། །ཡིག་ནག་བསགས་ལ་མཁས་པར་རློམས། །དགེ་བཤེས་བླུན་པོར་འཆི་བ་འདི། །གཏིང་ཆོས་མ་ཤེས་བར་ཆད་ཡིན། །ཞེས་དང༌། རྒྱུ་འབྲས་ཁྱད་བསད་སྟོང་སྐད་སྨྲ། །ཁ་ནས་ཐམས་ཅད་བདེན་མེད་ཟེར། །ལག་ལེན་ཁྱི་དང་བོང་བུ་འདྲ། །མནར་མེད་སྐྱེ་བའི་བདུད་ཀྱི་ལས། །བསྟན་པའི་སྲོག་ཤིང་བྱེད་དོ་ཞེས། །གཡོ་སྒྱུ་ཟོལ་ཁྲམ་ནོར་རྫས་བསོགས། །ཕོ་རྒོད་སྨྲ་མཁས་ཚུལ་འཆོས་ཅན། །མ་ཤེས་སྟོབས་འཆོར་བདུད་ཀྱི་ལས། །གསང་སྔགས་ཐབས་ལམ་བསྒོམ་ཟེར་ཞིང༌། །སྣོད་མིན་དྲུང་དུ་ཤ་ཆང་བརྟེན། །དགེ་བཙུན་སྡོམ་ལྡན་ཁྱིམ་པར་འབེབས། །གཉིས་ཕུང་ལོག་པར་སྦྱོར་བའི་བདུད། །རོ་སྙོམས་སྤྱོད་པ་བྱེད་དོ་ཞེས། །ངོ་ཚ་བཏང་ནས་གྲོང་ཡུལ་འཁྱམས། །ནག་ཆང་དགེ་སྡིག་འཇོལ་ཉོག་བྱེད། །འདི་ཕྱི་གཉིས་མེད་བདུད་ཀྱི་ལས། །ཆེན་པོའི་ཕོ་རུས་ཞེར་བཟུང་ནས། །དད་ལྡན་ལོག་པའི་ལམ་དུ་འཁྲིད། །རང་གི་རྣམ་ཐར་འདི་བཟུང་ཞེས། །སྟོན་པ་བདུད་ཀྱི་ཕོ་ཉ་ཡིན། །ཞེས་གསུངས་པ་དང༌། མ་ཅིག་ཌཱཀྐིའི་ཞལ་ལས་ཀྱང༌། སྙིགས་དུས་སེམས་ཅན་བསོད་ནམས་ཆུང༌། །བདུད་དང་དམ་སྲི་བསླུ་ཐབས་མཁས། །བླ་མར་བརྫུས་ནས་ལུང་བསྟན་བྱེད། །ཡི་དམ་སྤྲུལ་ནས་སྙིང་ཁར་ཐིམ། །མཁའ་འགྲོར་བརྫུས་ནས་ཞལ་གཟིགས་འབྱུང༌། །གྲོགས་ལ་བརྫུས་ནས་བསླུ་བྲིད་བྱེད། །ཟས་ལ་བརྫུས་ནས་ཐབས་ཀྱིས་བསླུ། །ནོར་ལ་བརྫུས་ནས་ལོངས་སྤྱོད་སྤེལ། །རང་ལ་བརྫུས་ནས་བློ་སྣ་མང༌། །གཉན་ས་རི་ཁྲོད་སྤངས་བྱས་ནས། །ཕྱོགས་མེད་གྲོང་དང་ཁྲོམ་ཚོགས་འགྲིམས། །བླ་མ་ལྷ་དང་མཆེད་གྲོགས་སྤངས། །གཏད་སོ་མེད་བཞིན་ཁྱི་སྨྱོན་ལྟར། །ཕྱོགས་མེད་རྒྱུ་ནས་གཉིས་མེད་བྱེད། །ཆོས་དང་ཆས་རྟགས་སྤངས་བྱས་ཏེ། །ཆོས་མིན་མི་ནག་སྐྱེ་ཆས་བརྩོན། །གཡེང་བའི་ལས་དང་ཁྲོམ་ཐོག་བཅད། །འདི་དག་བདུད་དང་རྒྱལ་གོང་གི །ཆོ་འཕྲུལ་ཤེས་ནས་ཟློག་པར་མཛོད། །ཅེས་གསུངས་པས། དེང་སྐབས་རང་གཞན་ཕལ་ཆེར་འདི་དག་གི་དབང་དུ་མ་སོང་བ་འགའ་ཡང་མེད་པས། བླ་མའི་མན་ངག་ཟབ་མོས་ཟློག་ཐབས་དང༌། ཆོས་ལ་སྙིང་རུས་བརྟན་འཚལ། དེ་ལྟར་སྤང་བླང་རྣམས་ངེས་པར་བྱས་ནས། དངོས་གཞི་ཉམས་ལེན་ཐུན་མོང་གི་བློ་ལྡོག་རྣམ་པ་བཞི། ཐུན་མིན་གྱི་སྐྱབས་སེམས་དང་རྡོར་སེམས་སྒོམ་བཟླས། མཎྜལ་བླ་མའི་རྣལ་འབྱོར་རྣམས་ཀྱི་ལག་ལེན་ནི་ཁ་ཙམ་ཚིག་གྲངས་ཙམ་དུ་མ་ལུས་པར་རང་རྒྱུད་ཀྱི་ཐ་རྒོད་འདུལ་ཏེ། རང་རྒྱུད་དུལ་བའི་ཞིང་ས་ལ་སྐུ་བཞིའི་ས་བོན་སྨིན་བྱེད་ཀྱི་དབང་བསྐུར་ཟབ་མོས་ཡང་ཡང་དུ་སྨིན་པར་མ་བྱས་ན། གནད་དུ་མ་སོང་བའི་དབང་འབུམ་ཕྲག་མང་པོ་ཞུས་ཀྱང་ནུས་པ་ཏིལ་འབྲུ་ཙམ་ཡང་མེད། ནུས་པ་དེར་ལྡན་གྱི་སྐྱེ་གནས་བཞི་དང་མཐུན་པའི་བསྐྱེད་རིམ། དེ་མཐུན་གྱི་བསྙེན་སྒྲུབ་ལས་གསུམ་མཐར་འཁྱོལ་བ། དེའི་སྟེང་དུ་སྤྲོས་བཅས་རྫོགས་པའི་རིམ་པ་གནས་པ་རྩ། གཡོ་བ་རླུང༌། བཀོད་པ་བྱང་ཆུབ་སེམས་ཀྱི་གནད་ཤེས་པར་བྱས་ཏེ། དྲོད་སྐྱེ་བ་ཙམ་དང༌། གཉིས་སྦྱོར་བྱེད་པ་ཙམ་ལ་དོན་དུ་གཉེར་བ་མ་ཡིན་པར། བླ་ན་མེད་པའི་བྱང་ཆུབ་ཐོབ་ཕྱིར་དུ་འབད་པར་བྱ། ད་ལྟ་རླུང་རོ་འབུད་ཤེས་ཙམ་ཡན་ཆད་ཀྱིས་གོས་རས་རྐྱང་བྱེད། ཆང་བག་མེད་དུ་བཏུངས། བུད་མེད་ཀྱི་ཁྱུ་ལ་བརྟེན་པ་འདི་ཚོ་ནི་སྔགས་གསར་རྙིང་གང་ནས་མ་བཤད་པའི་ལམ་ཞིག་བླ་མས་འཆད་ཁ་དང༌། སློབ་མས་ཉན་ཁ་བྱས་པ་རྣམས་ནི་དམྱལ་བ་མངོན་སུམ་དུ་སྒྲུབ་པ་ལས་མེད་དེ། རིག་འཛིན་འཇིགས་མེད་གླིང་པས། གོས་རས་གོས་གྱོན་པས་རྟོགས་ལྡན་དུ་མི་འགྲོ། །མགོ་སྐྲ་ཡི་ལྭ་བ་མུ་སྟེགས་པ་ལའང་ཡོད་དོ། །ཞེས་དང༌། ཆང་རྩ་རུ་བཞུགས་པའི་སྨྱོ་རྒོད་ཀྱི་གྲུབ་ཐོབ། །ཁོང་ཉ་པ་བཤན་པའི་ཁྱུ་ཚོགས་ན་མང་ངོ༌། །ཞེས་གསུངས་པ་ལ་གོ་རྒྱུ་ཆེན་པོ་འདུག །གསང་སྔགས་རྡོ་རྗེ་ཐེག་པ་ལ་ཐིག་ལེ་ཡུང་འབྲུ་ཙམ་ཉམས་ན། གནས་གསུམ་གྱི་མཁའ་འགྲོ་མ་རྣམས་ངུ་དི་རི་རི་བྱེད་པ་མཁའ་འགྲོ་སྙིང་ཐིག་སོགས་ནས་གསུངས་ཤིང༌། གསང་སྔགས་སྐབས་ནས་དགེ་སློང་རྡོ་རྗེ་འཛིན་པ་གསང་སྔགས་ཀྱི་སྣོད་མཆོག་ཏུ་གྱུར་པ་ཡིན་གསུངས་པ་ནི། དགེ་སློང་ལ་ཐིག་ལེ་མ་ཉམས་པར་ཡོད་པའི་དབང་དུ་ཡིན་ལ། དེ་མིན་དགེ་སློང་ཡིན་པར་ལྷག་ཏུ་བཟང་རྒྱུ་ཅི་ཡོད། རྒྱ་གར་ན་རྒྱལ་པོ་ཨིནྡྲ་བྷོ་དྷི་སོགས་གྲུབ་ཐོབ་ཕལ་མོ་ཆེ་དང༌། བོད་དུའང་རྟེན་དགེ་སློང་མིན་རུང་མཆོག་གི་དངོས་གྲུབ་བརྙེས་པ་མང་ངོ༌། །དེས་ན་རྩ་རླུང་མ་ཟད། ཕྱག་རྫོགས་དབུ་གསུམ་ལ་ཀུན་རྫོབ་རྒྱུའི་ཐིག་ལེ་ཉམས་ན། དོན་དམ་འབྲས་བུ་བྱང་ཆུབ་ཀྱི་སེམས་རྒྱུད་ལ་མི་སྐྱེ་བ་བཀའ་གཏེར་གསར་རྙིང་ཀུན་ནས་གསུངས། གསང་སྔགས་ཀྱི་ལམ་དུ་མ་ཞུགས་ཀྱང༌། ཆོས་པ་རྣམས་ཀྱི་ཐིག་ལེ་ཉམས་ན། རང་རྒྱུད་ལ་དད་པ་དག་སྣང་མི་སྐྱེ་བ་དང༌། ཤེས་རབ་མི་གསལ་བ་དང༌། ཚེ་ཐུང་ཞིང་དབང་པོའི་སྒོ་ལྔ་ཉམས་པ་དང༌། ཚིག་མི་ཟིན་དོན་མི་གོ་བ་སོགས་མདོར་ན་འཆད་རྩོད་རྩོམ་སོགས་གང་བྱས་ཀྱང་གསར་པ་རྒྱུད་ལ་མི་སྐྱེ། སྔར་ཡོད་ཉམས། ད་ལྟ་ཤེས་པ་འཁྲུལ་ནས་དྲན་པ་དང་བྲལ་ཏེ། སྨྱོ་བའི་སྐྱོན་དང་སྙིང་རླུང་སྐྱེད་པར་གསུངས། མདོ་སྔགས་ཀྱི་ལམ་ལ་ཞུགས་པ་དག་ལྟ་ཅི། འཇིག་རྟེན་ཁྱིམ་པ་རྣམས་ལའང་རིགས་བརྒྱུད་འཇོག་ཕྱིར་གཅིག་དང་གཉིས། མང་ན་ཡང་ལྔ་ལས་སྤྱད་ན། སྨན་རྒྱུད་ལས། ཚེ་བསོད་དཔལ་འབྱོར་གཟི་བརྗིད་ཉམས། །སྣ་ཚོགས་ནད་དང་གདོན་རྣམས་བསྐྱེད། །དྲི་མི་ཞིམ་ཞིང་བློ་སེམས་འཕྱོ། །འདོད་ཆགས་ཞེ་སྡང་དུག་ལྔ་འཕེལ། །དྲན་པ་ཉམས་ཤིང་བློ་སེམས་འཁྲུལ། །ཤེས་པ་བྱིང་ཞིང་རྟག་ཏུ་གཉིད། །རི་རྒྱལ་ཙམ་གྱི་བསོད་ནམས་ཡང༌། །ཐིག་ལེ་ཉམས་པས་སྐད་ཅིག་བརླག །ཅེས་གསུངས་པས་ན། དམ་ཆོས་སྒྲུབ་པ་རྣམས་ནས་ངེས་པར་སྤང་བར་བྱའོ། །བྱང་ཆུབ་མ་འདོད་ཅིང་འཁོར་བར་གཏན་འཁྱམས་བྱེད་ན་ཅི་ཞུ། རྩ་རླུང་གི་རྣལ་འབྱོར་ལ་གཏུམ་མོ་སྡུག་བསྔལ་གྱི་དུས། གཏུམ་མོ་འདོད་ཆགས་ཀྱི་དུས། གཏུམ་མོ་བདེ་བའི་དུས་དང་གསུམ་གསུངས་པ་ལ། རྩ་ཟུག་རླུང་ཟུག་ཆེ་བ་སྡུག་བསྔལ་གྱི་དུས་ཏེ་བར་ཆད་དང་པོ། ཐིག་ལེ་བཞུ་བའི་ལམ་དུ་ཞུགས་སྐབས་འདོད་ཆགས་ཀྱིས་སྡོམ་པ་ཤོར་བའི་དུས་ཏེ་བར་ཆད་གཉིས་པ། དགའ་བ་བཞིའི་ཡེ་ཤེས་རྒྱུད་ལ་སྐྱེ་སྐབས་བདེ་བའི་དུས་ཏེ་བར་ཆད་དང་བྲལ་བ་གསུམ་ལས། དང་པོ་གཉིས་ཀྱི་སྐབས་སུ་བར་ཆད་ཤིན་ཏུ་མང་ངོ༌། །དེ་ནས་ཤིན་ཏུ་རྣལ་འབྱོར་ཕྱག་རྫོགས་གང་རུང་གི་རྣམ་དབྱེ་དང་ཁྱད་ཆོས། རྣལ་འབྱོར་བཞི་དང་སྣང་བཞིའི་དབྱེ་བ་སོགས་མ་འཛོལ་བ་ཉམས་འོག་ཏུ་ཚུད་པར་བྱས་ཏེ། ཉིན་མཚན་དལ་མེད་ཀྱིས་འབྲས་བུ་མངོན་དུ་མ་གྱུར་བར་དུ་འབད་དགོས་པར་ཞིག་གོ །དེ་ལྟར་མ་ཡིན་པའི་བླ་མ་དམ་པ་མི་བསྟེན་པ་དང༌། བསྟེན་ལོ་བྱས་ཀྱང་རིམ་གཉིས་ཟབ་མོའི་འགྲོ་ཕྱོགས་ཙམ་ཡང་མི་ཤེས་པ་དང༌། ཕྲན་བུའི་གོ་བ་ཙམ་ཡོད་ཀྱང༌། གསང་ཆེན་བླ་ན་མེད་པའི་དགོངས་པ་མཐའ་གྲོལ་དུ་མ་སྐྱོང་བར། སེམས་འཛིན་དང་རྟོག་དཔྱད་ཀྱིས་སྒོམ་དུ་རློམ་པ་ནི་དོན་མེད་དེ། ས་པཎ་གྱིས། དམ་པས་གདམས་པའི་སྤྲོས་པ་མ་ཆོད་པར། །ཞི་གནས་བྱིང་པོ་ཞིག་ལ་སེམས་བཟུང་ནས། །གཏི་མུག་མུན་པ་ཡང་ཡང་སྤེལ་བྱེད་པ། །བྱི་བ་ཚང་དུ་ཉལ་བའི་སྒོམ་ཆེན་ཡིན། །ཞེས་སོ། །ཡང་ལོ་གསུམ་ཕྱོགས་གསུམ་ཟེར་བ་གྲགས་ཆེ་ཡང༌། རང་རྒྱུད་ལ་ཡོད་ཏན་གྱི་འཕེལ་ཁ་གཏིང་ནས་མ་རྫོགས་ན་ལོ་གསུམ་མི་དགོས་ཚེ་གཅིག་ལ་བསྡད་ཀྱང་མི་ཕན། ཡོན་ཏན་རྒྱུད་ལ་སྐྱེས་ན་ཞག་རེ་ཟུང་གིས་ཀྱང་ཆོག་པ་ཞིག་ཡིན་པར་རྣམ་དཔྱོད་བློ་གྲོས་ཅན་དག་གིས་རིག་པར་བྱ། གང་ལྟར་ཡང་སེམས་ཅན་ཐམས་ཅད་ཀྱི་དོན་དུ་ཚེ་གཅིག་ལུས་གཅིག་ལ་བླ་ན་མེད་པའི་བྱང་ཆུབ་དོན་དུ་གཉེར་ནས། འཇིག་རྟེན་གྱི་འཁྲི་བ་བཙན་ཐབས་སུ་བཅད་པའི་གང་ཟག་གཅིག་དགོས། དེ་ལྟར་མ་ཡིན་པར་འཇིག་རྟེན་ཆོས་ཚུལ་བརྒྱད་པོའི་དབང་དུ་སོང་ནས། བདེ་བདེ་སྐྱིད་སྐྱིད་དོན་དུ་གཉེར་བའི་མིས་ཆོས་མཐར་ཕྱིན་པ་མི་འོང༌། ལོ་ཤས་ཟླ་ཤས་རེར་སྒྲུབ་ལོ་བྱས་ཀྱང༌། ཤོག་དྲིལ་ལྟར་སྔར་གྱི་བློ་ངན་ཤོར་དུ་འགྲོ། མི་གཞི་དང་བློ་སྟོབས་ཟུང་ལྡན་ཞིག་གིས་མ་གཏོགས་དབེན་པའི་ས་མི་ཟིན། སྤྱིར་ཐེག་པ་ཆེན་པོའི་སྡེ་སྣོད་ལྟར་ན། འགྲོ་ཀུན་རང་བཞིན་རྣམ་དག་བདེ་བར་གཤེགས་པའི་སྙིང་པོ་ཅན་དུ་གསུངས་ནའང༌། བློ་བུར་གྱི་དྲི་མས་ཉེས་འཁྲུལ་དུ་གྱུར་ཏེ། མི་ཁོམས་པར་སྐྱེས་པ་རྣམས་ནི་སངས་རྒྱས་ཀྱི་མཚན་ཐོས་པའི་དུས་རིང་པོ་ཞིག་ལ་ཕན་པ་ལས་ཆོས་ཀྱི་སྐལ་བ་མེད། མི་ལུས་ཐོབ་ཀྱང༌། འཁོར་བ་ལས་བློ་ལྡོག་པའི་སྐྱོ་ཤས་ངེས་འབྱུང་རྣམ་དག་ཅིག་མ་སྐྱེས་ན། མཐོ་རིས་སྐྱེ་བའི་རྒྱུ་ཚོགས་ཙམ་གྱི་སྣོད་ལས། ངེས་པར་ལེགས་པའི་སྣོད་དུ་མ་གྱུར། འཕྲལ་དུ་ཤེས་རབ་ཆེ་ཆེ་ལྟར་སྨན་རྩིས་སྒྲ་ཚད་སྡེབས་སྦྱོར་སྙན་ངག་ཟློས་གར་སོགས་ལ་གོམས་པ་རྣམས་ཀྱང༌། ངེས་འབྱུང་དང་ངེས་ལེགས་ཇི་ལྟ་བ་མི་སྐྱེ། བསྐྱེད་རྫོགས་རིམ་གཉིས་ལམ་ལ་ཞུགས་ལོ་བྱས་ཀྱང༌། ཕྱོགས་ཞེན་དང་གྲུབ་མཐའ་བཟུང་བའི་རྟོག་གེར་འགྱུར། ཆོས་སྐད་མཐོ་ཞིང་དད་པ་མོས་གུས་ཆུང༌། རྒྱུ་འབྲས་བླང་དོར་ཅུང ཟད་ཙམ་ཡང་མི་བྱེད། འབྱོར་ལྡན་ཁེ་དྲགས་ཅན་དང་དུད་འགྲོའི་གཡོག་ཏུ་གོལ། སྡིག་ལ་སྙིང་ཁམ་ཆེ། སྟོང་ཉིད་གོ་བ་ཙམ་ལ་དངོས་རློམ་སྐྱེ། དགེ་མེད་སྡིག་མེད་ནག་པོ་བདུད་ཀྱི་ལྟ་བ་ལ་ཁ་འབྱམས་ནས་སྙིང་པོའི་སྣོད་དུ་མ་གྱུར། ཡང་ཐར་འདོད་ཀྱི་དད་པ་ཙམ་ཡོད་པ་ཕལ་ཆེར་ནི་ཆོས་སྤྱི་ཙམ་གྱི་སྣོད་དུ་རུང་ཡང༌། རྡོ་རྗེ་ཐེག་པའི་སྣོད་ཉུང་བས་ན། དེ་དག་ངེས་འབྱུང་གིས་བསྐུལ་ཏེ། ཐུན་མོང་གི་བསླབ་པ་གསུམ་ལ་སྦྱར་ནས་རིམ་བཞིན་ཐར་པ་ཐོབ་པ་ནི་ཉན་རང་གི་སྣོད་ཡིན། དེའི་ནང་ནས་མ་ངེས་པའི་རིགས་སམ། སྙིང་སྟོབས་ཆེ་བ་རེ་བཟུང་ནས་ཕྱོགས་རེ་བའི་ཆོས་ཀྱིས་མ་ཚིམས་པ་ནི་ཐེག་ཆེན་བྱམས་སྙིང་རྗེ་དང༌། ཀུན་རྫོབ་བྱང་ཆུབ་སེམས་ཀྱི་སྣོད། བློ་གྲོས་ཟབ་ཅིང་རྒྱ་ཆེ་བ་ནི་ཐེག་ཆེན་ཐོས་བསམ་རྒྱ་ཆེ་བའི་སྣོད། ཟབ་མོ་ལ་མོས་ཤིང། བློ་སྣ་ཐུང་བ་ནི་སྟོང་ཉིད་དང༌། ཕྱིན་དྲུག་ཆོས་སྤྱོད་བཅུ་སོགས་བསགས་སྦྱོང་གིས་ལམ་བགྲོད་པ་མཚན་ཉིད་ཐེག་པའི་སྣོད། དེས་ཀྱང་ཡིད་མ་ཚིམས་པར། སྔགས་ལ་མོས་པ་རྣམས་ནི་རྒྱུད་སྡེ་ཕྱི་པ་གསུམ་གྱི་སྣོད་ནས་ཐུན་མོང་གི་དངོས་གྲུབ་ཐོབ་ནས་རིམ་གྱིས་སྐྱེ་བ་བརྒྱུད་དེ། མཆོག་གི་དངོས་གྲུབ་རྙེད་པ་ཡིན། ཤེས་རབ་ཤིན་ཏུ་ཟབ་ཅིང་བློ་སྟོབས་ཆེ་བ་དག་གོང་གི་དེ་རྣམས་ཀྱིས་ཡིད་མ་ཚིམས་པར། གོ་ཆ་དང་བརྩོན་འགྲུས་ཀྱི་མཐུ་ཕུལ་དུ་ཕྱིན་ཞིང༌། འགྲོ་བ་ཀུན་ལ་སྙིང་རྗེ་མི་བཟོད་པའི་སྒོ་ནས་ཚེ་གཅིག་ཉིད་ལ་བྱང་ཆུབ་དོན་དུ་གཉེར་བ་ནི་གསང་སྔགས་བླ་མེད་ཀྱི་སྣོད་མཆོག་ཏུ་གྱུར་པ་ཡིན་པས། རྡོ་རྗེ་ཐེག་པའི་མཚན་ཉིད་ཀུན་ལྡན་གྱི་བླ་མ་ལས་གཞི་དབང་ཟབ་མོ་ནོད་ནས། དབང་བཞིའི་འགྲོས་ཀྱིས་ལམ་སྔ་མ་སྔ་མས་རྒྱུད་སྨིན་པ་དང༌། ཕྱི་མ་ཕྱི་མས་ལམ་གོང་དུ་སྤར་ཞིང༌། སྤྱོད་པ་དེ་དང་དེའི་སྐབས་སུ་བསྟུན་པར་སྟོན་ན་བོགས་ཐོན་ཅིང་དངོས་གྲུབ་ཐོབ་པ་ཡིན་ནོ། །ཡང་ལམ་དེ་དག་ཀྱང་སྤྲོས་པའི་ལམ་དུ་གོ་ནས་ཡིད་མ་ཚིམས་པར། སྤྲོས་མེད་ཆོས་ཉིད་ཟབ་མོ་ལ་མི་སྐྲག་ཅིང༌། སྲིད་ཞིའི་ལམ་ལ་རེ་བ་མེད་པའི་ཤིན་ཏུ་རྣལ་འབྱོར་གྱི་མྱུར་ལམ་ཟབ་མོ་མཐར་ཐུག་རང་རིག་རྗེན་པ་གདོད་མའི་མགོན་པོའི་ཞལ་བཟང་སྐད་ཅིག་གིས་མཐོང་བ་ནི་གཅིག་ཆར་བའི་གང་ཟག་མཆོག་གོ །ཡང་གོང་གི་དེ་རྣམས་བརྩོན་པ་དྲག་པོས་སྔ་མ་སྔ་མས་རྒྱུད་ལ་སྐྱེས་པ་དང༌། ཕྱི་མ་ཕྱི་མའི་ལམ་ལ་སློབ་ནས་མཐར་རང་ངོ་མཐོང་བ་ནི་རིམ་གྱིས་པ་ཞེས་པ་སྟེ། དཔལ་ཡེ་ཤེས་ཐིག་ལེ་ལས། སེམས་ཅན་རྣམས་ཀྱི་བྱེ་བྲག་ཏུ། །སྣ་ཚོགས་ཐབས་ནི་རབ་ཏུ་བཤད། །ཁ་གཅིག་ལ་ནི་འདུལ་བའི་ཐབས། །ཁ་ཅིག་རྣམས་ལ་མདོ་སྡེ་སྟེ། །ལ་ལ་ཕ་རོལ་ཕྱིན་པའི་ལམ། །ཁ་ཅིག་ལ་ནི་སྔགས་ཀྱི་མཆོག །རབ་འབྲིང་ཐ་མའི་བྱེ་བྲག་ཏུ། །ཐར་པར་འགྲོ་བའི་ཐབས་ཡིན་ནོ། །བློ་གྲོས་ཆེ་ཡང་ཐེག་གཞན་གྱིས། །གྲངས་མེད་གསུམ་གྱི་སངས་རྒྱས་ཡིན། །སྔགས་ཀྱི་ཐེག་པ་ལ་མོས་ན། །ཚེ་འདི་ཉིད་ལ་སངས་རྒྱས་སོ། །ཞེས་གསུངས། ཡང་གོང་དུ་སྒྲ་ཚད་སོགས་གོམས་པའི་གང་ཟག་རེ་ཟུང་ཐེག་ཆེན་རྣམ་གཉིས་ཀྱི་ལམ་དུ་ཞུགས་ཀྱང༌། ཕྱི་མའི་དབང་གོང་མ་གསུམ་སྟོན་མ་རུང་བ་ཡང༌། དེ་ཉིད་ལས། གཞན་དུ་རྟོག་གེའི་ཚོགས་ལ་མཁས། །སྒྲ་ཡི་བསྟན་བཅོས་རྟག་མོས་ལ། །དབང་གི་མཆོག་ནི་རྣམ་པ་གསུམ། །བླང་བ་མི་བྱ་སྦྱིན་མི་བྱ། །ཞེས་གསུངས། བསྟན་པའི་ཡུལ་ནི། དེ་ཉིད་ལས། ཡང་དག་འབྲས་བུ་འདོད་པ་ཡི། །དེ་ནི་རིང་དུ་བླང་བར་བྱ། །ཞེས་གསུངས་པས། དེ་ལྟར་བླང་དོར་ལ་རྨོངས་ནས་རིམ་གྱིས་པའི་གང་ཟག་ལ་ཅིག་ཆར་བའི་ལམ་སྟོན་པ་དང༌། ཅིག་ཆར་བའི་གང་ཟག་ལ་རིམ་གྱིས་པའི་ལམ་སྟོན་པ་ནི་ཕྱིན་ཅི་ལོག་ཏུ་གྱུར་པ་སྟེ། དཔལ་ནཱ་རོ་པས། གང་ཟག་བློ་ཡི་ཁྱད་པར་གྱིས། །རིམ་གྱིས་པ་དང་ཅིག་ཆར་བ། །རིམ་གྱིས་པ་ཡི་སྨན་ཆེན་དེ། །ཅིག་ཆར་བ་ཡི་དུག་ཏུ་འགྱུར། །ཅིག་ཆར་བ་ཡི་སྨན་ཆེན་དེ། །རིམ་གྱིས་པ་ཡི་དུག་ཏུ་འགྱུར། །དེས་ན་སྦྱངས་པའི་འཕྲོ་ཅན་ལ། །ཅིག་ཆར་བ་ནི་བསྟན་པར་བྱ། །སེམས་ཅན་དང་པོའི་ལས་ཅན་ལ། །རིམ་གྱིས་པ་ནི་བསྟན་པར་བྱ། །ཞེས་སོ། །གཞན་ཡང་ལྟོ་ཕྱིར་རབ་ཏུ་བྱུང་བ་དང༌། གྲལ་ཕྱིར་བསྙེན་པར་རྫོགས་པ་དང༌། མགོ་གུག་ཚད་ལ་གསང་སྔགས་ཁྲོམ་དབང་དུ་བསྐུར་བ་དང༌། ལྟོ་གོས་ཀྱིས་ཕོངས་པ་དང༌། གྲྭ་སར་སློབ་གཉེར་མ་ནུས་པ་དང༌། བླ་དཔོན་གྱིས་དགོངས་ཕོག་གནས་དབྱུང་བཏང་བ་དང༌། ཕ་སྤུན་ཕུ་ནུ་སོགས་དང༌། དད་གཤིན་གྱི་རྫས་ལོག་པའི་འཚོ་བར་བརྟེན་ནས་དམ་ཆོས་སྒྲུབ་པ་སྐད་རྣམས་ཨོ་རྒྱན་ཆེན་པོས་ལུང་བསྟན་པ་ཇི་བཞིན་མངོན་ནོ། །བླ་མ་ཡང་ཡི་གེ་ཀློག་གྲྭར་ཚུད་པ་ཙམ་གྱིས་ཆོས་བཙོངས། དམིགས་རྐང་གྲངས་འགྲིགས་དང༌། དཔེ་ཆ་ཡོད་པ་ཙམ་གྱིས་སུ་བྱུང་བྱུང་ལ་ཆོས་འཆད། སོ་ཐར་སྣ་གཅིག་བསྲུང་བའི་སྣོད་ཀྱང་མི་རུང་བའི་གང་ཟག་རྣམས་ལ་རྩ་ཐིག་རླུང་གསུམ་བསླབ་པའི་སྟངས་ཀ་བྱེད། ལག་ལེན་ཁྱི་མི་རི་བ་ལ་ཆོས་སྐད་རྟ་རི་བ་བཏང༌། གྲུབ་པ་མ་ཐོབ་ཐོབ་བརྫུ། མ་གྲོལ་གྲོལ་བརྫུ་བྱེད་པའི་བླ་སློབ་ཀྱིས་བསྟན་པ་སྤྱིའི་རྐང་འདྲེན། ཁྱད་པར་རྡོ་རྗེ་སྙིང་པོའི་ཐེག་པའི་བསྟན་པ་བཤིག་པའི་གཤེད་མར་གྱུར་བ་ཡིན་ནོ། །དེ་ལྟར་མ་ཡིན་པའི་གང་ཟག་འཆི་བ་སྙིང་ལ་ཟུག་ཅིང༌། དམ་པའི་ཆོས་མ་གཏོགས་ཉིན་མོར་ལྟོ་མི་དྲན། མཚན་མོར་གཉིད་མི་དྲན་པར་ལས་འབྲས་སྲོག་དང་བསྡོས་ཏེ། སྲིད་ལ་སྐྱོ་ཞིང༌། ཞི་ལ་མི་སྨོན་པ་རྣམ་པར་གྲོལ་བའི་ལམ་ལ་མོས་པ། དམན་པའི་རིང་ལམ་བསླབ་ཤེས་ལས་བྱོལ་བ། མི་རྒྱུ་གསེར་ལས་བཟང་ཡང༌། བླ་མ་མ་གཏོགས་གཞན་གྱིས་ངག་ལ་མི་ཉན་པ། བསམ་ནག་ཕྱོགས་ཞེན་མེད་པ། ཁོང་ཁྲོ་ཆགས་སྡང་ཆུང་བ། ཀུན་དང་མཐུན་པ། ཁ་གཏིང་མཚུངས་ཤིང་སེམས་རྒྱུད་དཀར་བ། རིགས་རུས་དང་ལོངས་སྤྱོད་ཕུན་སུམ་ཚོགས་ཀྱང༌། དམན་ས་བཟུང་ཞིང་དཀའ་སྤྱད་ནུས་པ། བྱ་བྱེད་ཉུང་ཞིང་དགེ་བ། ཡུལ་གཞི་ཕ་མ་གཉེན་འབྲེལ་ཆུང་མ་མཛའ་གྲོགས་ལོངས་སྤྱོད་སོགས་ལ་མི་ཆགས་པ། ཁ་ཆོས་དང་དཔེ་སྣ་ཟོག་ཆོས་སོགས་ལ་མི་དགའ་ཞིང༌། གཅིག་པུར་དབེན་པའི་རི་ལ་བེ་ཕུར་གདབ་པ་བཞིན་དུ་སྡོད་ཚུགས་པ། སྙིང་པོའི་ཉམས་ལེན་ཁོ་ན་ལ་བརྩོན་ཞིང༌། ཆོས་དང་བླ་མ་མཆེད་གྲོགས་ལ་དག་སྣང་ཆེ་བ། སྙིང་ལ་རུས་པ་ཡོད་པ་དཀར་གོང་མར་གྱིས་གཡོག་པ་ལྟར་ཕྱི་སླ་ཞིང་འཇམ་པ། ནང་ལྟར་ཚུགས་ཟིན་ཞིང་དམ་པའི་གང་ཟག་རེ་བྱུང་ན་རི་ཁྲོད་ཟིན་ཞིང༌། རང་གཞན་དོན་གཉིས་ཕུན་ཚོགས་ཀྱི་རྣལ་འབྱོར་ངེས་དོན་བསྟན་པའི་རྒྱལ་མཚན་རེ་འོང་བ་ཡིན་པས་ཀུན་གྱིས་ཐུགས་ལ་མངའ་བར་ཞུ། དེ་ལྟར་མ་ཡིན་པའི་གླ་ལྤགས་ཀྱི་ཐག་པ་ལྟར་གར་འཐེན་འཐེན་དུ་འོང་ཞིང༌། བླ་མའི་ཆོས་ར་ནས་སྨད་ཚོང་མའི་ནང་ཡན་ཆད་དུ་སླེབ་པ། མི་ཚོགས་དང་ལྟད་མོ་ལ་དགའ་བ། གླུ་བྲོ་རྩེ་སྣ་ལ་གཡེང་བ། རི་ཁྲོད་དུ་ཉི་མ་ཅི་འགྲོ་དང༌། ཞག་གྲངས་ལོ་ཟླའི་གྲངས་རྩིས་ཀྱིས་ཟས་སྤྱོད་བག་མེད་ཁོ་ནས་དུས་འདའ་བར་བྱེད། ལོ་གཅིག་སོང་ནས་གསར་ལོ་ཚེས་པ་དང༌། ལོ་གསར་ཞེས་འཇིག་རྟེན་ཁྱིམ་པ་དང༌། གཞི་དགོན་ཞིང་བདག་འཚོའི་རྗེས་སུ་འབྲང་སྟེ། ཤ་ཁྲག་ཆང་དང་ཉ་ཕག་སྒོང་གསུམ་སོགས་ཟས་ཀྱི་རིགས་མི་འདྲ་བ་དག་ལ་ལོངས་སྤྱོད་ཅིང་སྐྱིད་སྐྱིད་དང་དགའ་དགའ་རུ་རློམ་ཡང༌། ལོ་གསར་ཞེས་པ་དེ་ནམ་ཟླ་དུས་བཞིའི་འགྱུར་ལྡོག་དང༌། ཞག་ཟླ་རིམ་སོང་གིས་ལོ་རེར་སོང་བཞིན་ཚེ་འཐུང་དུ་འགྲོ་བ་ཡིན་པས། དེ་ལ་དགའ་རྒྱུ་ཅི་ཡོད། དགའ་ན་མི་ལུས་རིན་པོ་ཆེ་ཐོབ། མཚན་ལྡན་དགེ་བའི་བཤེས་གཉེན་གྱིས་ཟིན། ཟབ་མོའི་གདམས་པ་དང་མཇལ་བ་འདིར་དགའ་སྟེ། རེ་ཟུང་གིས་མ་གཏོགས་མི་ཤེས། སྡུག་ན་ཚེ་འདིའི་དོན་ཁོ་ན་ལ་དལ་མེད་དུ་འབད་དེ། དམྱལ་བ་མངོན་སུམ་དུ་མཐོང་ཡང་འཇིགས་མི་ཤེས། དམ་ཆོས་ཐང་མར་གདལ་ཡང་དད་མོས་མེད་པ་འདི་རྣམས་སྡུག་དགོས་ཏེ། དུད་འགྲོ་ལ་སྤང་བླང་བཤད་ཀྱང༌། བླང་དོར་མི་ཤེས་པ་དང་མཚུངས་པས་སྙིང་རྗེ། དེ་ལྟར་ཆོས་པ་དང་རི་ཁྲོད་པར་ཁས་ལེན་ནས། ལག་ལེན་ཕྱིན་ཅི་ལོག་ཏུ་བྱེད་པ་དག་གི་རྒྱུད་ལ་ལུང་རྟོགས་ཀྱི་ཡོན་ཏན་ཅི་ཡང་མི་སྐྱེ་བས། ངེས་པར་དེའི་སྐྱོན་རྣམས་བསལ་དགོས་པ་སྟེ། རང་བྱུང་རྒྱལ་བས། བྱ་ར་གཡེང་བ་ཆགས་པའི་སྐྱོན། །འདོད་པ་གཙོ་དང་གནོད་པའི་སེམས། །ཏིང་འཛིན་མ་ཐོབ་ལས་བྱེད་པ། །འདི་རྣམས་བསམ་གཏན་མི་མཐུན་ཕྱོགས། །རི་ཟུར་ལམ་གྱི་གཞི་མདོར་བསྡད། །སྣ་ཚོགས་འཕྲོ་འདུ་དུ་འགྲོ་བགྲངས། །རང་གི་རྣམ་རྟོག་ངོ་མ་ཤེས། །སོ་པ་འདྲ་སྟེ་སྒོམ་ངང་རིང༌། །ཕོ་ཟོ་མཐོ་ལ་ཁ་རྒྱུ་བཟང༌། །གྲོགས་ལ་དགའ་ཞིང་ཟས་ལ་བཟང༌། །མི་གསུམ་འཛོམ་སར་སླེབ་པ་ཡི། །ཚོགས་དཔོན་འདྲ་ལ་བསམ་གཏན་རིང༌། །ཕོ་མོ་གཟུགས་བཟང་ཡུལ་བཟང་ལ། །སེམས་འཕྲོ་ཕོ་རུས་ལ་སྲེད་ཅིང༌། །གཞན་ལ་ཕྲག་དོག་ཟུར་ཟ་སྨྲ། །ཁྱི་རྒན་འདྲ་ལ་བསམ་གཏན་རིང༌། །དཀོན་མཆོག་བླ་མའི་རྫས་ལ་སྲེད། །ཚོང་དང་ཁེ་སྤོགས་དོན་དུ་གཉེར། །ཟ་འདོད་བསླུ་བའི་སེམས་དང་ལྡན། །བྱ་རོག་ལྟ་བུར་སྒོམ་དང་འཁོན། །ཕྱི་ཚིས་ཆེ་ལ་རྟག་སེམས་ཅན། །མི་རྟག་མི་དྲན་རྣམ་གཡེང་དགའ། །ཁོག་ཡངས་ཞི་བ་ངན་པ་ཡི། །གཙོ་བོ་འདྲ་སྟེ་བདུད་ཀྱིས་འཁྱེར། །ཁ་འཇམ་ཁོང་ངན་སྒྱུ་དང་བཅས། །ཅུང་ཟད་ཙམ་ལའང་འཁོན་དུ་འཛིན། །ཞེ་སྡང་སྡེར་མོ་རྣོ་བ་ཡི། །མི་དེ་བསམ་གཏན་རླན་དང་འདྲ། །ཁ་དད་ཆེ་ལ་མངག་ལོ་ཡང༌། །ཁ་ལ་སྒོམ་ཟེར་གར་ཡང་སླེབ། །ཅོལ་ཆུང་ཟས་ལ་གདུང་བ་ཡི། །རང་ཚུགས་མི་ཟིན་ཤོག་སྐྱ་འདྲ། །དང་བླངས་མཁན་ལ་སྒོམ་དང་རིང༌། །དེ་དག་སྤངས་ཏེ་དབེན་པའི་རིར། །རྩེ་གཅིག་དྲིལ་ལ་བསྒོམ་པ་གལ། །ཞེས་གསུངས་པ་ཇི་བཞིན་སྤང་བླང་མ་འཛོལ་བ་གནད་དུ་ཆེ། འོན་ཀྱང་རྐྱེན་དེ་དག་དང་བྲལ་རུང༌། དབེན་པའི་གནས་སུ་ཚེ་གཅིག་རང་ལ་སྡོད་ཚུགས་པ་ཞིག་མ་བྱུང་ན། སྐྱིད་སྐྱིད་བདེ་བདེ་འདྲ་ན་བསྡད། མ་སྐྱིད་མ་བདེ་ན་མི་སྡོད་ཅིང༌། སྙན་གྲགས་བདེ་སྐྱིད་དོན་དུ་གཉེར་བ་ལ་ལོ་ཟླ་རེ་ཟུང་དུ་ཆོས་ཚུགས་མ་ཤོར་བ་ཙམ་རེ་འོངས་ཀྱང༌། མཐར་མི་འཁྱོལ། སྡུག་བསྔལ་མི་འདོད་ཅིང༌། བདེ་སྐྱིད་ཁོ་ན་འདོད་པའི་མི་དེ་རི་ལ་མི་ཆགས། ཆོས་མི་འོངས། བདེ་སྡུག་གང་བྱུང་ལམ་དུ་ཁྱེར་ཤེས་པ་ཞིག་དགོས། ཉམས་དང་རྟོགས་པའི་ཡོན་ཏན་གྱི་རྣམ་པ་གང་བྱུང་ཡང་རང་སྣང་ཙམ་དུ་ཤེས་པ་ལས། སྐྱོན་ཡོན་གང་དུ་མི་སྙེམས། མདོར་ན་སྒོ་གསུམ་དགེ་བའི་ལས་ལ་ཕྱི་བཤོལ་བྱེད་པའི་མི་དེ་ཕ་མ་ཡིན་ཀྱང་ཐབས་ཀྱིས་སྤངས་ནས། རི་དྭགས་སྨས་མ་བཞིན་དུ་རང་ཉིད་གཅིག་པུ་དབེན་པའི་རི་ལ་འགྲོ་བར་བྱ་སྟེ། ཞི་བ་ལྷས། འཇིག་རྟེན་ཀུན་ནས་གདུང་བཞིན་དུ། །ཇི་སྲིད་སྐྱེས་བུ་བཞི་ཡིས་ནི། །དེ་ནི་དེ་ལས་མ་བསྟེགས་བར། །དེ་སྲིད་དུ་ནི་ནགས་སུ་སོང༌། །བཤེས་མེད་འཁོན་པའང་མེད་བྱས་ནས། །ལུས་འདི་གཅིག་པུ་དབེན་གནས་ཏེ། །སྔ་ནས་ཤི་དང་འདྲེས་བརྩེས་ནས། །ཤི་ནའང་མྱ་ངན་བྱེད་པ་མེད། །དྲུང་ནས་འཁོད་པ་སུ་དག་ཀྱང༌། །མྱ་ངན་གནོད་པ་བྱེད་མེད་པས། །འདི་ཡི་སངས་རྒྱས་རྗེས་དྲན་སོགས། །སུས་ཀྱང་གཡེང་བར་འགྱུར་བ་མེད། །དེ་བས་ཤིན་ཏུ་མདངས་དཀའ་བའི། །ནགས་ཚལ་ཚེགས་ཆུང་བདེ་སྐྱིད་ཅིང༌། །གཡེང་བ་ཐམས་ཅད་ཞི་བྱེད་པར། །བདག་ཉིད་གཅིག་པུ་གནས་པར་བྱ། །ཞེས་གསུངས་ཤིང། དེ་ཡང་དབེན་པའི་གནས་དེ་ལ་མཚན་ཉིད་ཇི་ལྟ་བུ་ཞིག་དགོས་ཞེ་ན། འཕགས་པ་དཀོན་ཅོག་སྤྲིན་ལས། གནས་གང་ན་བསོད་སྙོམས་བླང་བའི་ཡུལ་དང༌། ཧ་ཅང་མི་ཉེ། ཧ་ཅང་མི་རིང་བ་དང༌། གནས་གང་ན་ཆུ་དྭངས་ཤིང་རྙོག་པ་མེད་པ། གཙང་ཞིང་དྲི་མ་མེད་པ། ཚེགས་ཆུང་བ་ཡོད་པ་དང༌། གནས་གང་ན་ཤིང་ཕུན་སུམ་ཚོགས་པར་མེ་ཏོག་དང་འབྲས་བུ་ཕུན་སུམ་ཚོགས་པ། ལོ་མ་ཕུན་སུམ་ཚོགས་པ། གཅན་གཟན་ཁྲོ་བ་མེད་པ། སྨན་ལྗོངས་དང་ལྡན་པ། ཐག་ཐུག་མེད་པ། འགྲོ་ན་བདེ། ཞི་བ་གཉིས་སུ་མེད་པའི་གནས་དེ་འདྲ་བ་དག་ན་གནས་སོ། །ཞེས་དང༌། མདོ་སྡེ་རྒྱན་ལས། བློ་ལྡན་གང་དུ་སྒྲུབ་པའི་ཡུལ། །ལེགས་པར་རྙེད་དང་གནས་བཟང་དང༌། །ས་བཟང་བ་དང་གྲོགས་བཟང་དང༌། །རྣལ་འབྱོར་བདེ་བའི་ཡོན་ཏན་ལྡན། །ཞེས་དང༌། ཀུན་མཁྱེན་འཇིགས་མེད་གླིང་པས། ཡུལ་ནི་མཐུན་པར་གྱུར་པ་དག་ལ་བརྟེན། །སྐྱེས་བུ་དམ་པ་བསྙེན་ལས་ཡོན་ཏན་ཐོབ། །ལེགས་པར་སྨོན་དང་བསོད་ནམས་སྐྱབས་འདུན་ལ། །འཁོར་ལོ་ཆེན་པོ་བཞི་ཞེས་ཀླུ་དབང་བཞེད། །ཚོགས་ཀྱི་དབུས་ན་དུག་ཅན་ཟས་ལྟ་བུའི། །ཡུལ་དང་རྐྱེན་གྱི་རྣམ་འགྱུར་ཤིན་ཏུ་རྒོད། །དེ་ལས་བསྲིང་ནས་གཅིག་པུར་ཞི་ལ་མོས། །རྙེད་ལ་མ་ཆགས་རླུང་དང་མཁའ་ལྡིང་བཞིན། །རི་དྭགས་བཞིན་དུ་དབེན་པར་གནས་པ་དེ། །བབ་བཅོལ་སྤྱོད་པས་འཁྲུགས་པར་མི་འགྱུར་ལ། །གཞི་ལ་བརྟེན་ན་གཞན་ངོ་བསྲུང་བ་དང༌། །ཕྲག་དོག་བཟོད་པའི་སྙིང་སྟོབས་བྲི་བར་འགྱུར། །ཡིད་ནི་ཤིན་ཏུ་རེངས་པའི་བྱི་ལ་ཡང༌། །འགྲོ་འདུག་ཞི་ཞིང་སྤྱོད་ལམ་ངེས་པ་ལྟར། །སྡིག་པའི་གྲོགས་ཀྱིས་བག་ཕེབས་བསྟེན་པའི་ཡུལ། །ཕུན་སུམ་ཚོགས་ཀྱང་ཆོས་ལས་འཕྲལ་དུ་ཉམས། །བསྐྱོད་པ་ཡངས་པས་ཉི་ཟླ་ཀུན་དང་མཛའ། །འདྲིས་ཤིང་གཉུག་མར་གནས་ལ་ཁྲོ་བས་གདུང༌། །གསར་པ་གསར་པར་གྱུར་པའི་ཡུལ་འཇོམས་ཞིང༌། །སྐྱེ་བོ་ཀུན་ཀྱང་བཤེས་པར་འགྱུར་བ་མཐོང༌། །སེམས་ལྡན་ལྟ་བུ་ཅ་ཅོ་སྒྲོག་འགྱུར་ཡང༌། །བརྗོད་པ་བཟང་ངན་རྗེས་སུ་དེ་ཡི་སེམས། །འགྲོ་བ་མ་ཡིན་བྲག་ཆ་ལྟ་བུ་ཡི། །ཀུན་སྤྱོད་ཅན་ལ་ཡུལ་གྱི་དམ་བཅའ་བྲལ། །སྐྱེས་བུ་ཚངས་པར་མཚུངས་པ་སྤྱོད་པ་དང༌། །བསམ་གཏན་དོན་ལ་གཅིག་ཏུ་སེམས་པ་ཡི། །རྟུལ་ཞུགས་བརྟན་པར་མ་སོན་གང་དང་གང༌། །ཡུལ་དང་གྲོགས་ལ་བརྟེན་ནས་མཐོ་དམན་བྱེད། །སྟོན་པས་གནང་བས་གཞན་ལ་བསོད་སྙོམས་བསྐྱོད། །བདག་ཀྱང་དཀའ་ཐུབ་ཉམས་པ་མི་འགྱུར་ལ། །སློང་བ་རྣམས་ཀྱིས་ཡིད་བཞིན་ནོར་བུ་ལྟར། །མཐུན་པར་གྱུར་པའི་བསོད་སྙོམས་ཁོ་ན་ཡིན། །འཚོ་བ་ཤིན་ཏུ་མ་དག་ཐབས་ཀྱིས་བསྡུད། །རྙེད་པས་རྙེད་འཚོལ་ཁ་གསག་ཚུལ་འཆོས་དང༌། །ཐོབ་ཀྱི་འཇལ་བའི་ལོག་འཚོ་རྣམ་པ་ལྔས། །དྲང་སྲོང་རྣམས་ཀྱི་བརྟུལ་ཞུགས་སྨ་ཕབ་འགྱུར། །དེ་ཕྱིར་གནས་མལ་བཟང་དང་འཚོ་བ་བཟང༌། །གྲོགས་བཟང་སྦྱོར་བ་བཟང་པོས་སྙིང་སྟོབས་སློང༌། །ཞེས་གསུངས་པས། དཀའ་ཐུབ་ཀྱི་རྫས་ཡོད་པ། བསོད་སྙོམས་སོགས་རྙེད་སླ་བ། ཆོམ་རྐུན་དང་བྲལ་བའི་གནས་བཟང་གངས་ཆུ་ངན་པའི་རྐྱེན་གྱིས་ཁམས་མི་འཁྲུགས་པའི་ས་ཆུ་བཟང་བ། གྲོགས་ལྟ་སྤྱོད་མཐུན་པའི་གྲོགས་བཟང་བ། ཉིན་པར་སྐྱེ་བོ་འདུས་པའི་རྣམ་གཡེང་མེད་པ། མཚན་མོར་ཆུ་རླུང་སོགས་ཀྱི་སྒྲ་དྲག་པོ་མེད་ཅིང༌། རྣལ་འབྱོར་བདེ་བའི་ཡོན་ཏན་དང་ལྡན་པ་ཞིག་གི་གནས་སུ་སྡོད་དགོས་པར་གསུངས་པས། ཇི་ལྟར་གྲོགས་ཡོད་མེད་གང་ལྟར་ཡང་རུང༌། རྣམ་གཡེང་མེད་ཅིང༌། དགེ་སྦྱོར་ངང་གི་འཕེལ་བའི་གནས་སུ་སྡོད་པར་བྱ་སྟེ། རྒྱལ་སྲས་ལག་ལེན་སོ་བདུན་མ་ལས། ཡུལ་ངན་སྤངས་པས་ཉོན་མོངས་རིམ་གྱིས་འགྲིབ། །རྣམ་གཡེང་མེད་པས་དགེ་སྦྱོར་ངང་གིས་འཕེལ། །རིག་པ་དྭངས་པས་ཆོས་ལ་ངེས་ཤེས་སྐྱེ། །དབེན་པར་བསྟེན་པ་རྒྱལ་སྲས་ལག་ལེན་ཡིན། །ཞེས་སོ། །དེ་ལྟ་བུའི་གནས་སུ་སྡོད་པ་ལ་ཡོན་ཏན་ཅི་ལྟར་ཡོད་ཅེ་ན། ཟླ་བ་སྒྲོན་མེའི་མདོ་ལས། རབ་ཏུ་བྱུང་ནས་ཆོས་སྤྱོད་ཅི་འདྲ་བར། །ཟས་དང་སྐོམ་དང་དེ་བཞིན་གོས་རྣམས་དང༌། །མེ་ཏོག་སྤོས་དང་ཕྲེང་བ་རྣམས་ཀྱིས་ནི། །ཁྱུ་མཆོག་རྒྱལ་བ་བསྙེན་བཀུར་བྱས་མི་འགྱུར། །གང་ཞིག་བྱང་ཆུབ་རབ་ཏུ་འདོད་བྱེད་ཅིང༌། །འདུས་བྱས་ངན་པས་ཡིད་དབྱུང་སེམས་ཅན་གྱི། །དོན་དུ་དགོན་པར་ཕྱོགས་ཏེ་གོམ་བདུན་བོར། །འདི་ནི་དེ་བས་བསོད་ནམས་ཁྱད་པར་འཕགས། །ཞེས་དང༌། ཡང་དེ་ཉིད་ལས། ཉེས་པའི་ཆོས་རྣམས་ཐམས་ཅད་སྤངས་ནས་སུ། །རྣལ་འབྱོར་ཅན་བརྩོན་རྟག་ཏུ་བྱེད་པ་ཉུང༌། །རྣལ་འབྱོར་ཅན་བརྩོན་ནམ་ཡང་རྩོད་པ་མེད། །དགོན་པར་གནས་པ་དེ་ཡི་ཡོན་ཏན་འདི། །དེ་ནི་རྟག་ཏུ་འདུས་བྱས་ཡིད་དབྱུང་འགྱུར། །དེ་ནི་འཇིག་རྟེན་ཅི་ལའང་འདོད་པ་མེད། །ཟག་པ་དག་ནི་རྣམ་པར་འཕེལ་མི་འགྱུར། །ནགས་ན་གནས་པ་དེ་ཡི་ཡོན་ཏན་འདི། །དེ་ནི་ནམ་ཡང་བརྩོན་པར་མི་འགྱུར་ཏེ། །རྟག་ཏུ་ཞི་ཞིང་དགའ་བའི་དབེན་པ་རུ། །ལུས་དང་ངག་དང་ཡིད་ཀྱང་རབ་བསྡམས་འགྱུར། །དགོན་པར་གནས་པ་འདི་ལ་ཡོན་ཏན་མང༌། །ཞེས་དང༌། འཇའ་ལུས་པ་ལྕེ་བཙུན་ཆེན་པོས། གང་ཞིག་རི་ཁྲོད་དབེན་པར་གནས་པ་ལ། །ལུང་སྟོང་རི་བྲག་ས་ལ་ང་བདག་མེད། །བྱ་དང་རི་དྭགས་མི་སྙན་བརྗོད་མི་བྱེད། །ལུས་ལ་ཀུན་ལ་མི་མཁོ་གོས་ཧྲུལ་གྱོན། །མི་རྒོད་འཚེ་བའི་འཇིགས་པ་ག་ལ་ཡོད། །ས་ཕུག་བྲག་ཕུག་བྱ་སྐྱིབས་ཉམས་དགའ་བ། །མ་བརྩེགས་རང་བྱུང་ཁང་བཟང་རྡོ་རྗེའི་མཁར། །འབབ་ཆུ་གཙང་མ་སྲོག་ཆགས་རྙོག་པ་མེད། །རྩི་ཤིང་ནགས་ཚལ་རི་དྭགས་སྣ་ཚོགས་དང༌། །སྨན་དང་སྤོས་དང་མེ་ཏོག་སྣ་ཚོགས་ལ། །རང་དབང་སྤྱོད་ཅིང་གཞན་གྱི་སེར་སྣ་མེད། །རྔོན་པ་རྫི་བོ་ཤིང་ཐུ་ལ་སོགས་ཀྱང༌། །རྟག་ཏུ་རི་ཁྲོད་གནས་པའི་རྣལ་འབྱོར་ལ། །དད་གུས་མོས་པའི་སེམས་ནི་དགའ་བར་འགྱུར། །སྙན་པ་སྒྲོགས་ཤིང་མཐུན་རྐྱེན་བསྒྲུབ་པར་བྱེད། །དེ་ཕྱིར་བརྩོན་པས་རི་ཁྲོད་བརྟེན་པར་བྱ། །འགལ་རྐྱེན་མེད་ཅིང་མཐུན་རྐྱེན་ཚང་བ་ཡི། །རི་ཁྲོད་དབེན་པའི་གནས་མཆོག་དམ་པ་དེ། །སྐལ་མེད་རྨོངས་པ་རྣམས་ཀྱིས་ངོ་མི་ཤེས། །བདག་འཛིན་རྣམ་རྟོག་ཅན་རྣམས་ཐེ་ཚོམ་ཟ། །ཉོན་མོངས་འདོད་ལྡན་དབང་གྱུར་སྐྱེ་བོས་སྤངས། །འདུ་འཛིའི་བསོད་ནམས་ཅན་རྣམས་ཕྱི་ཤུལ་ལུས། །སྙིང་མེད་ལེ་ལོ་ཅན་རྣམས་རྣམ་གཡེང་ཆེ། །དེ་ཕྱིར་རི་ཁྲོད་གནས་པ་རབ་དཀོན་ཡང༌། །སྔར་འདས་འཕགས་པ་རྣམས་ཀྱི་གཤེགས་ཤུལ་ཡིན། །ད་ལྟ་དམ་པ་རྣམས་ཀྱི་བཞུགས་གནས་ཡིན། །མ་འོངས་སྐལ་ལྡན་རྣམས་ཀྱི་སྒྲུབ་གནས་ཡིན། །མཁས་བཙུན་དམ་པ་རྣམས་ཀྱིས་སྨོན་པ་ཡིན། །དུས་གསུམ་སངས་རྒྱས་རྣམས་ཀྱིས་བསྔགས་པ་ཡིན། །དེ་ཕྱིར་རི་ཁྲོད་དབེན་པར་ཅིས་མི་སྤྲོ། །རི་ཁྲོད་གྲོགས་མེད་སྐྱོ་བ་འགྱུར་ཞེ་ན། །ཕུ་ཆེ་ལུང་བཟང་རི་ཁྲོད་དགོན་པ་ན། །འགྲོགས་ན་བདེ་བའི་གྲོགས་ནི་མང་ཡོད་དེ། །བྱ་དང་རི་དྭགས་གཟུགས་ལེགས་སྤུ་སྡུག་ལྷག །ཀུན་ཀྱང་བག་ཕེབས་སོས་དལ་རྩེ་དགའ་རོལ། །གཟུགས་དང་ཁ་དོག་སྒྲ་སྐད་སྣ་ཚོགས་ལ། །རང་རང་བྱ་སྤྱོད་སྣ་ཚོགས་ཕན་ཚུན་རྩེ། །དགའ་བའི་རོལ་མོ་དེ་དག་ཤིན་ཏུ་མང༌། །ནམ་ཟླ་དཔྱིད་སོས་དབྱར་གྱི་དགའ་སྟོན་ལ། །རྩི་ཤིང་ནགས་ཚལ་ལོ་འདབ་ཐམས་ཅད་སྨིན། །རི་ཀླུང་ཐམས་ཅད་ཡིད་འོང་སྤུ་སྡུག་འདྲ། །དེ་ལ་མེ་ཏོག་སྣ་ཚོགས་བརྒྱན་དུ་སྤུད། །བུང་བའི་ཚོགས་རྣམས་གླུ་ལེན་ཀུན་ནས་བསྐོར། །ཤིང་རྣམས་མེ་ཏོག་འབྲས་བུ་ཡལ་ག་དུད། །བྱ་རིགས་རི་དྭགས་མ་བུས་སྒྲ་དབྱངས་སྒྲོགས། །གཙང་ཞིང་བསིལ་བའི་ཕུ་ཆུའི་རྒྱུན་སྒྲ་སྒྲོགས། །གངས་ཆུ་གཡའ་ཆུ་སིལ་སྙན་རོལ་མོ་འཁྲོལ། །སྤོས་དང་མེ་ཏོག་དྲི་བསུང་ངད་དང་ལྡན། །རི་རྩེ་སྤང་རྒོད་བསེར་བུའི་ངད་ལྡན་ཞིང༌། །རྫ་བྲག་བྱ་སྐྱིབས་བསིལ་ཁང་ཉམས་དགའ་ཡོད། །ལུང་སྟོང་སྤང་ཐང་ན་ཀླུང་བསིལ་ཡངས་ན། །རི་དྭགས་རྟ་རྒྱུག་རྫི་བོ་ཕན་ཚུན་བརྩེ། །མཚོ་དང་རྫིང་བུ་ལྟེང་ཀ་ཆུ་ངོག་ན། །ཆུ་བྱ་སྣ་ཚོགས་རྩེ་འཇོ་སྐད་སྙན་སྒྲོགས། །ཆགས་དང་སྡང་བའི་གྲོགས་ལ་སྐྱོ་མི་འགྱུར། །མི་དང་འགྲོགས་ན་ཆགས་སྡང་ངང་གི་འཕེལ། །འདུ་འཛི་བྱ་བྱེད་སྡུག་བསྔལ་སྣ་ཚོགས་བསྐྱེད། །མི་དང་མི་འགྲོགས་རྟག་ཏུ་བདེ་བར་གནས། །དེ་ཕྱིར་རྟག་ཏུ་རང་ཉིད་གཅིག་པུར་བདེ། །གང་ཞིག་གཅིག་པུར་རི་ཁྲོད་གནས་པའི་ཚེ། །གལ་ཏེ་མཚན་མོར་འཇིགས་སྐྲག་སེམས་སྐྱེས་ན། །འཇིགས་པ་ཡ་ང་དགེ་བའི་བསྐུལ་མ་ནི། །རང་གི་ཉམས་རྟོགས་བླ་མའི་མན་ངག་ལ། །དྲན་པས་བརྗོད་མེད་རྟག་ཏུ་བསྒོམ་གྱུར་པ། །སེམས་ལ་བརྟན་པ་མྱུར་དུ་ཐོབ་པར་ངེས། །གྲོང་ཁྱེར་དག་ཏུ་ཉིན་མོར་རྣམ་གཡེང་ཆེ། །མཚན་མོར་བག་མེད་གཉིད་ལོག་གཏི་མུག་པས། །སེམས་ལ་བརྟན་པ་ཐོབ་པ་ཤིན་ཏུ་དཀའ། །རྣལ་འབྱོར་རིག་པ་བཏང་སྙོམས་བསྐུལ་བ་ལ། །ཉམ་ངའི་གནས་སུ་སྒོམ་པ་ཤིན་ཏུ་གཅེས། །ལུས་སྲོག་ཕྱག་དར་ཁྲོད་བཞིན་བོར་བྱས་ནས། །བྱམས་དང་སྙིང་རྗེ་བྱང་ཆུབ་སེམས་བསྒོམ་ཞིང༌། །བདག་མེད་དོན་དམ་ཕྱོགས་བྲལ་ངང་གནས་པས། །འབྱུང་པོ་མི་མིན་གདུག་པའི་སེམས་ལྡན་རྣམས། །བསྲུང་བའི་གོ་ཆ་གཞན་དག་འདིར་མི་དགོས། །གང་ཞིག་རི་ཁྲོད་དབེན་པར་གནས་པ་ལ། །བླ་མ་ཡི་དམ་མཁའ་འགྲོའི་ཚོགས་རྣམས་ནི། །རབ་ཏུ་དགྱེས་པས་རྟག་ཏུ་བྱིན་གྱིས་བརླབས། །ཕྱོགས་བཅུའི་སངས་རྒྱས་བྱང་ཆུབ་སེམས་དཔའ་རྣམས། །གྲོགས་དང་སྤུན་ཟླའི་དགོངས་པ་རྟག་ཏུ་གཟིགས། །དཀར་པོའི་ཕྱོགས་ལ་དགའ་བའི་ལྷ་རྣམས་ཀྱང༌། །རྟག་ཏུ་དེ་ཡི་ངང་གནས་བར་ཆད་སེལ། །རི་དྭགས་བཞིན་དུ་སྐྱེ་བོའི་ཚོགས་སྤངས་ནས། །རི་སུལ་དབེན་པར་གཅིག་པུར་གནས་གྱུར་ན། །ཉེས་པའི་སྐྱོན་རྣམས་ངང་གི་མི་འབྱུང་ཞིང༌། །ལེགས་པའི་ཡོན་ཏན་མཐའ་ཡས་ཤུགས་ཀྱི་འབྱུང༌། །ཆགས་མེད་རི་ཁྲོད་གནས་པས་སྦྱིན་པ་རྫོགས། །འདོད་ཆགས་ཡུལ་རྐྱེན་བྲལ་བས་ཚུལ་ཁྲིམས་དག །མི་སྡུག་ཁོང་ཁྲོ་མེད་པས་བཟོད་ལ་གནས། །སྙོམས་ལས་ལེ་ལོ་མེད་པས་བརྩོན་འགྲུས་ལྡན། །གྲོགས་མེད་གཅིག་པུར་གནས་པས་བསམ་གཏན་འཕེལ། །བསམ་རྒྱུ་ཆོས་ལས་མེད་པས་ཤེས་རབ་སྐྱེད། །ཚུལ་བཞིན་ལམ་གྱི་མི་མཐུན་ཡུལ་སྤངས་པས། །མི་དགེ་སྡིག་པའི་དྲི་མས་མ་གོས་ཤིང༌། །དྲན་པ་ཤེས་བཞིན་ངང་གི་ལྡན་པ་ན། །ལྷག་པའི་བསླབ་པ་གསུམ་དང་སྡོམ་པ་གསུམ། །བསྐྱེད་རྫོགས་གཉིས་དང་ལྟ་སྒོམ་སྤྱོད་པ་གསུམ། །ཆོས་སྤྱོད་བཅུ་སོགས་ཚོགས་གཉིས་ངང་གི་འཕེལ། །ཞི་གནས་ལྷག་མཐོང་ཏིང་འཛིན་ཤུགས་ཀྱི་སྐྱེ། །ཉོན་མོངས་རྣམ་རྟོག་སྒྲིབ་པ་དེ་ཡིས་སྤངས། །མཆོག་དང་ཐུན་མོང་དངོས་གྲུབ་མ་ལུས་ཐོབ། །དེས་ན་རི་ཁྲོད་དབེན་པའི་གནས་མཆོག་དེར། །དུས་གསུམ་སངས་རྒྱས་རྣམས་ཀྱི་གཤེགས་ཤུལ་ཡིན། །གྲུབ་ཐོབ་རྣལ་འབྱོར་རྣམས་ཀྱི་བཞུགས་གནས་ཡིན། །དེ་ཕྱིར་རྒྱལ་བ་རྣམས་ཀྱི་དབེན་པ་ཡིན། །ཡོན་ཏན་བསྔགས་པ་རྒྱ་ཆེར་གསུངས་པས་ན། །རྒ་དང་ན་དང་རྒུད་པ་མ་གཏོགས་པ། །ལང་ཚོ་ལྡན་པས་རི་ཁྲོད་ཅིས་མི་བརྟེན། །སྙིང་པོ་མེད་པའི་བྱ་བ་སུ་ཞིག་བྱེད། །གང་ཞིག་གྲོང་གི་འདུ་འཛིའི་ནང་གནས་པ། །འགལ་རྐྱེན་སྡུག་བསྔལ་སྣ་ཚོགས་ནང་ན་གནས། །དོན་མེད་མི་ཚེ་ཡེངས་མ་ལམ་དུ་ཟད། །དེ་ཕྱིར་བརྩོན་པས་རི་ཁྲོད་ཅིས་མི་བརྟེན། །ཞེས་སོགས་རྒྱ་ཆེར་གསུངས་སོ། །འདི་དག་ནི་དབེན་པའི་ཡོན་ཏན་དང༌། བརྟེན་པའི་ཕན་ཡོན་སོགས་བཤད་པ་ཡིན་གྱི། གཙོ་བོ་ནི་སྙིང་པོ་ཁོ་ན་ཉམས་སུ་ལེན་པ་གལ་ཆེ། ཉམས་ལེན་མེད་ན་སྤྱོད་པ་གོང་གི་དེ་དག་དང་ཚུལ་མཚུངས་པར་བྱེད་དེ། ཚུལ་འཆོས་མཁན་ཀྱང་འོངས་པས། དེས་ན་གྲོང་ཡུལ་འདུ་འཛིའི་གནས་རྣམས་སུ་དགེ་ལ་བར་དུ་གཅོད་པའི་མཚང་རིག་ནས་འཇིགས་ཤིང་སྐྲག་སྟེ། དབེན་པ་ཁོ་ན་བསྔགས་པའི་རྒྱུ་མཚན་ཤེས་པར་བྱས་ནས། གཞན་ཕན་བྱང་ཆུབ་སེམས་ཀྱི་གཞི་བཟུང་ཞིང༌། ལམ་ཕྱོགས་རེ་བ་མ་ཡིན་པའི་བསྐྱེད་རྫོགས་བདེན་གཉིས་དབྱེར་མེད་ཀྱི་ངང་དུ་ལ་བཟླ་བ་ཞིག་མ་བྱུང་ན། རི་ཁྲོད་དུ་བསྡད་པ་ཙམ་གྱིས་བྱ་གཅན་རི་དྭགས་རྣམས་དང་འདྲ་བས་དོན་མེད་དེ། ཁྱིམ་བདག་དྲག་ཤུལ་ཅན་གྱིས་ཞུས་པའི་མདོ་ལས། ཁྱིམ་བདག་གཞན་ཡང་བྱང་ཆུབ་སེམས་དཔའ་རབ་ཏུ་བྱུང་བ་དགོན་པ་ན་གནས་པས་འདི་ལྟར། བདག་ཅིའི་ཕྱིར་དགོན་པ་ན་གནས། དགོན་པ་ན་གནས་པ་འབའ་ཞིག་ནི་དགེ་སྦྱོང་མ་ཡིན་ཏེ། འདི་ན་མ་སྦྱངས་པ། མ་བསླབ་པ། མ་ཞི་བ། མ་དུལ་བ། མ་འགྲུས་པ། རབ་ཏུ་མི་བརྩོན་པ་དག་འདི་ལྟ་སྟེ། རི་དྭགས་དང༌། སྤྲེའུ་དང༌། བྱ་མང་པོ་དང༌། ཆོམ་རྐུན་དང༌། གདོལ་པ་དག་ཀྱང་མང་དུ་གནས་ཏེ། དེ་དག་ཀྱང་དགེ་སྦྱོང་གི་ཡོན་ཏན་དང་ལྡན་པ་མ་ཡིན་པས། གང་གི་ཕྱིར་བདག་དགོན་པ་ན་གནས་པ་འདི་ལྟ་སྟེ། དགེ་སྦྱོང་གི་དོན་དེ་ཡོངས་སུ་རྫོགས་པར་བྱའོ་སྙམ་དུ་བརྟགས་པར་བྱའོ། །ཁྱིམ་བདག་གཞན་ཡང་བྱང་ཆུབ་སེམས་དཔའ་རབ་ཏུ་བྱུང་བ་དགོན་པ་ན་གནས་པས། བདག་ཅིའི་ཕྱིར་དགོན་པ་ན་འོང་སྙམ་དུ་བརྟགས་པར་བྱ་སྟེ། དེ་ཡང་འདི་ལྟར་བདག་ནི་འཇིགས་ཤིང་སྐྲག་སྟེ་དགོན་པར་འོངས་སོ། །ཅི་ཞིག་གིས་འཇིགས་ཤིང་སྐྲག་ཅེ་ན། འདུ་འཛིར་འཇིགས་ཤིང་སྐྲག་གོ །འགྲོགས་པའི་འདོད་ཆགས་དང༌། ཞེ་སྡང་དང༌། གཏི་མུག་དང༌། ང་རྒྱལ་དང༌། རྒྱགས་པ་དང༌། བྱང་ཆུབ་པས་ཆགས་པ་དང༌། ཕྲག་དོག་དང༌། སེར་སྣར་འཇིགས་ཤིང་སྐྲག་གོ །དེ་བཞིན་དུ་སྦྱར་ཏེ། མདོར་ན་མི་དགེ་བའི་ཆོས་ཐམས་ཅད་ཡིད་ལ་བྱེད་པར་འཇིགས་ཤིང་སྐྲག་སྟེ། བདག་དེ་ལྟ་བུར་འཇིགས་ཤིང་སྐྲག་པས་འཇིགས་ནས་དགོན་པར་འོངས་སོ། །དེ་བཞིན་དུ་སྦྱར་ཏེ། ཁྱིམ་བདག་གཞན་ཡང་བྱང་ཆུབ་སེམས་དཔའ་རབ་ཏུ་བྱུང་བ་འཇིགས་ཤིང་སྐྲག་ནས། དགོན་པ་ལ་གནས་པས་འདི་ལ་ཅུང་ཟད་འཇིགས་པ་སྐྱེ། དེ་དག་ཐམས་ཅད་ནི་བདག་ཏུ་འཛིན་པ་ལས་སྐྱེས་སོ། །དེ་བཞིན་དུ་བདག་བསྲུང་བ་ལས་སྐྱེས་ཏེ། གལ་ཏེ་བདག་དགོན་པ་ལ་གནས་ལ། བདག་ཏུ་འཛིན་པ་ཡོངས་སུ་མ་སྤང༌། དེ་བཞིན་དུ་སྦྱར་ཏེ། བདག་བསྲུང་བ་ཡོངས་སུ་མ་སྤང་ན་ནི། བདག་དགོན་པར་གནས་པ་དོན་མེད་པར་འགྱུར་རོ་སྙམ་དུ་བསླབ་པར་བྱ་སྟེ། བདག་ཏུ་འདུ་ཤེས་པ་ལ་ནི་དགོན་པ་ལ་གནས་པ་མེད་དོ། །གཞན་དུ་འདུ་ཤེས་པ་ལ་ཡང་མེད་དོ། །དེ་བཞིན་དུ་སྦྱར་ཏེ། ཁྱིམ་བདག་དགོན་པ་ལ་གནས་པ་ཞེས་བྱ་བ་ནི། ཆོས་ཐམས་ཅད་ལ་མི་བརྟེན་པར་གནས་པའོ། །ཆོས་ཐམས་ཅད་ལ་མི་འཛིན་པར་གནས་པའོ། །མཚན་མ་ཐམས་ཅད་ལ་མི་ཆགས་པར་གནས་པའོ། །དེ་བཞིན་དུ་སྦྱར་ཏེ། འདི་ལྟ་སྟེ། དཔེར་ན་དགོན་པ་ན་རྩ་དང་ཤིང་གེལ་བ་དང༌། ནགས་ཚལ་ལ་གནས་ཀྱང་འཇིགས་པ་མེད་ཅིང༌། མི་སྐྲག་སྐྲག་པར་མི་འགྱུར་རོ། །དེ་བཞིན་དུ་བྱང་ཆུབ་སེམས་དཔའ་རབ་ཏུ་བྱུང་བ་དགོན་པ་ལ་གནས་པས་ཀྱང༌། ལུས་ལ་རྩ་དང་ཤིང་གེལ་བ་དང༌། སྨན་དང་རྩིགས་པ་དང་ཤིང་དང་མིག་གཡོར་ལྟ་བུ་དང༌། སྒྱུ་མ་དང་མཚུངས་པའི་འདུ་ཤེས་བསྐྱེད་པར་བྱ་སྟེ། ལུས་ལ་སུ་ཞིག་འཇིགས་པར་འགྱུར། ལུས་ལ་སུ་ཞིག་སྐྲག་པར་འགྱུར་སྙམ་དུ་སེམས་བསྐྱེད་པར་བྱའོ། །དེ་བཞིན་དུ་སྦྱར་ཏེ། ཇི་ལྟར་འཇིགས་པ་ཞེས་བྱ་བ་འདི་ནི། ཡང་དག་པ་མ་ཡིན་པ་ཀུན་བཏགས་པ་ཡིན་གྱི། བདག་གིས་ནི་ཡང་དག་པ་མ་ཡིན་པའི་ཀུན་བཏགས་པ་དེ་ལ་བརྟགས་པར་མི་བྱའོ་སྙམ་དུ་ཚུལ་བཞིན་དུ་བཏགས་པར་བྱའོ། །ཞེས་དང༌། རིན་པོ་ཆེ་ཕུང་པོའི་མདོ་ལས། གལ་ཏེ་དགེ་སློང་དགོན་པར་འབྲས་བུ་མ་ཐོབ་པར་སོ་སོར་སྐྱེ་བོའི་དྲུང་དུ་སྡིག་སྦྲུལ་དང༌། གཅན་གཟན་གཏུམ་པོ་དག་འོངས་ནས། དེས་དེ་ལས་འཇིགས་པ་དང་སྐྲག་པ་དག་མི་བྱ། དེས་འདི་སྙམ་དུ་བདག་ཐོག་མ་ཉིད་ནས་ལུས་དང་སྲོག་བོར་ནས་དགོན་པའི་གནས་སུ་འོངས་ཀྱི། འདི་ལ་བདག་གི་འཇིགས་པར་མི་བྱ། སྐྲག་པར་མི་བྱ་ཡི། བྱམས་པའི་སེམས་བསྐྱེད་པར་བྱ། ཞེ་སྡང་རྣམ་པར་སྤང་བར་བྱ། འཇིགས་པ་སྤང་བར་བྱ་སྙམ་དུ་སེམས་བསྐྱེད་པར་བྱའོ། །གལ་ཏེ་དེ་ལྟར་བྱས་ན་སྦྲུལ་དང་གཅན་གཟན་དེ་དག་གིས་སྲོག་གཅོད་ཅིང་ཟ་ན་ཡང༌། དེས་འདི་སྙམ་དུ་གཅན་གཟན་འདི་དག་ལ་བདག་གིས་ཟང་ཟིང་ཙམ་གྱིས་ཚིམས་པར་བྱེད་མི་ནུས་ཀྱི། དེ་དག་གིས་བདག་གི་ཤ་ཟོས་ན་བདེ་བ་ལ་རེག་པར་གནས་པར་འགྱུར་ལ། བདག་གིས་ཀྱང་སྙིང་པོ་མེད་པའི་ལུས་འདི་ལ་སྙིང་པོ་བླངས་པར་འགྱུར་བས། བདག་གིས་རྙེད་པ་ལེགས་པར་རྙེད་དོ། །དེ་བཞིན་དུ་སྦྱར་ཏེ། གལ་ཏེ་དགོན་པའི་གནས་དེ་ན་གནས་ནས་མི་མ་ཡིན་པ་འོངས་ན་མདོག་སྡུག་ཀྱང་རུང༌། དེ་ལ་ཆགས་པར་མི་བྱ། ཁོང་ཁྲོ་བར་མི་བྱའོ། །དེ་བཞིན་དུ་སྦྱར་ཏེ། དགོན་པའི་གནས་དེ་ན་གནས་པ་དེས་རྩ་དང་ཤིང་གེལ་བ་དང༌། སྨན་དང་ནགས་ཚལ་དེ་དག་ཇི་ལྟར་འབྱུང་བ་དང༌། ཇི་ལྟར་འཇིགས་པར་འགྱུར་བ་དང༌། ཇི་ལྟར་ཕྱི་རོལ་གྱི་དངོས་པོ་འདི་དག་བདག་པོ་མེད་པ། གཡོ་བ་མེད་པ། བྱེད་པ་མེད་པ། རྒྱུ་རྐྱེན་ཚོགས་པ་ལས་བྱུང་གི །རྒྱུ་དང་རྐྱེན་མ་ཚོགས་ན་མི་འབྱུང་སྟེ། འདི་ལ་དོན་དམ་པར་སྐྱེ་བ་དང་འགགས་པའི་ཆོས་གང་ཡང་མེད་དོ་སྙམ་དུ་མཚན་མར་གཟུང་བར་མི་བྱའོ། །ཞེས་དང༌། ཡང་དེ་ཉིད་ལས། དགོན་པའི་གནས་དེ་ན་གནས་པས་འདི་ལྟར་སེམས་བསྐྱེད་པར་བྱ་སྟེ། འདི་ལྟར་བདག་ནི་ལམ་རིང་པོ་ནས་འདིར་འོངས་པ་གཅིག་པ་གཉིས་སུ་མེད་དེ། ལེགས་པར་བྱས་པའོ། །ཉེས་པར་བྱས་པ་བསྐུལ་བའི་གྲོགས་ནི་འགའ་ཡང་མེད་ཀྱི། ལྷ་དང་ཀླུ་དང་གནོད་སྦྱིན་དང་དྲི་ཟ་དང༌། སངས་རྒྱས་བཅོམ་ལྡན་འདས་གང་གིས་བདག་གི་སེམས་ཤེས་པ་དག་ཡོད་དོ། །བདག་དགོན་པའི་གནས་ན་གནས་ལ། མི་དགེ་བའི་སེམས་ཀྱི་དབང་དུ་སོང་ན་དེ་དག་དབང་དུ་འགྱུར་རོ། །དེ་བཞིན་དུ་སྦྱར་ཏེ། ཅི་ནས་ཀྱང་བདག་ལྷ་རྣམས་འཕྱ་བར་མི་འགྱུར་བ་དང༌། སངས་རྒྱས་བཅོམ་ལྡན་འདས་རྣམས་ཀྱང་དགྱེས་པར་འགྱུར་བ་དེ་ལྟར་བྱའོ་སྙམ་དུ་སེམས་བསྐྱེད་པར་བྱའོ། །ཞེས་གསུངས་པས། སྒྲུབ་པ་མཐར་མ་ཕྱིན་བར་དུ་ན་ཚ་དུཿཁ་སོགས་ཀྱིས་འགལ་རྐྱེན་ཇི་ལྟར་བྱུང་ཡང་དཀའ་སྤྱད་ནུས་ཤིང༌། ལུས་དང་སྲོག་ལའང་ལྟོས་པ་མེད་པའི་བཟོད་བསྲན་ཐུབ་པ་ཞིག་དགོས་ཏེ། རྒྱལ་བ་ཀློང་ཆེན་པས། གསོད་ཀྱང་དམ་པའི་ཆོས་ལས་བློ་མི་ལྡོག །ན་ཡང་ལོག་པར་ལྟ་བ་མི་སྐྱེ་ཞིང༌། དམ་བཅའ་ངོ་བསྲུང་བར་ཆད་ཀྱིས་མི་བཤིག །མཉམ་བཞག་མྱོང་བ་རྗེས་ཐོབ་བསྲེ་ནུས་ཤིང༌། །མ་གྲུབ་བར་དུ་བརྩོན་པ་འདོར་མི་བྱེད། །སྤང་གཉེན་ཐུག་ཕྲད་རོ་སྙོམས་ནུས་པའོ། །ཞེས་གསུངས་པ་བཞིན་དུ་བླང་དོར་མ་འཛོལ་བ་ཅི་ནས་བྱ་དགོས་སོ། །དེ་མདོར་བསྡུ་ན། ཉིན་མཚན་ཁོར་ཡུག་ཏུ་དམ་པའི་ཆོས་མ་གཏོགས་བསམ་རྒྱུ་མེད་པ། ཉམས་ལེན་མ་གཏོགས་བྱེད་རྒྱུ་མེད་པ་ཞིག་གིས་མི་མེད་དབེན་པའི་རི་ཁྲོད་རང་དུ་འཆི་མཐའ་གཏུགས་དགོས་པ་སྟེ། རྗེ་བཙུན་ཆེན་པོའི་ཞལ་ལས། ང་སྐྱིད་པ་གཉེན་གྱིས་མ་ཚོར་ཞིང༌། །སྡུག་པ་དགྲ་ཡིས་མ་ཚོར་བར། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །རྒས་པ་གྲོགས་ཀྱིས་མ་ཚོར་ཞིང༌། །ན་བ་སྲིང་མོས་མ་ཚོར་བར། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །ཤི་བ་མི་ཡིས་མ་ཚོར་ཞིང༌། །རོ་རུལ་བྱ་ཡིས་མ་མཐོང་བར། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །ཤ་རུས་སྦྲང་མས་འཇིབ་པ་དང༌། །རྩ་རྒྱུས་འབུ་ཡིས་བཟའ་བ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །ང་སྒོ་ན་མི་རྗེས་མེད་པ་དང༌། །ནང་ན་ཁྲག་རྗེས་མེད་པ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །རོ་ལ་འཁོར་མི་མེད་པ་དང༌། །ཤི་ན་ངུ་མཁན་མེད་པ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །ང་གར་སོང་དྲི་མི་མེད་པ་དང༌། །འདིར་སོང་གཏད་སོ་མེད་པ་རུ། །རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། །མི་མེད་ལུང་པའི་བྲག་ཕུག་ཏུ། །སྤྲང་པོ་འཆི་བའི་སྨོན་ལམ་འདི། །འགྲོ་བའི་དོན་དུ་ཐེབས་པར་ཤོག །ཐེབས་ན་བསམ་པ་རྫོགས་པ་ཡིན། །ཞེས་གསུངས་པ་ལྟར་བྱུང་ན་དགའ་སྟེ། དེ་འདྲ་ནི་དེང་སང་ནམ་མཁའི་མེ་ཏོག་གི་རྣམ་ཐར་ལགས་མོད། འོན་ཀྱང་སྙིང་ལ་རུས་པ་ཡོད་པ་རེ་འགའ་ཡོད་ན་དགའ་ལ། ཁ་གཅིག་གིས་སྔོན་རྗེ་བཙུན་ཆེན་པོའི་དཀའ་སྤྱད་ལ་དེ་ཙམ་མེད་དེ། དེའི་སྐབས་ཀྱི་ཟྭ་ཚོད་དང༌། དེང་དུས་བཟའ་བྱའི་རིགས་གཉིས་རོ་བཅུད་མཉམ་ཟེར་བ་འདུག་ཀྱང༌། ཕྱོགས་ཞེན་གྱི་གཏམ་ལས་མ་ཡིན་ཏེ། རྗེ་བཙུན་ཆེན་པོས་ཟྭ་ཚོད་བཞེས་པས་སྐུ་ལུས་ཟྭ་ཡི་སྲིན་འབུ་ལྟར་སྔོན་པོར་གྱུར་བ་དང༌། རུས་མགོ་པགས་པས་གཏུམས་ཙམ་དང༌། སྐུ་ལ་སྤུ་སྐྱེས་པ་སོགས་ལ་དཔྱད་ན། དེང་དུས་བཟའ་བཅའི་རིགས་ལོངས་གང་ལ་སྤྱོད་ཀྱང་དཀར་ལ་དམར་མདངས་ཆགས་ཤིང༌། ཤ་རྒྱས་རྒྱ་གླང་ལྟ་བུ་གྱུར་པ་ལས། རྗེ་བཙུན་ཆེན་པོའི་སྐུའི་ཆ་ཤས་ཙམ་ཡང་མི་འགྲོ་བར་མཐོང་ངམ། དེ་འདྲའི་ལོག་རྟོག་གིས་རང་ཉིད་དུད་འགྲོ་དང་ཀླ་ཀློར་སྐྱེ་བའི་རྒྱུ་མ་སྒྲུབ་ཅིག །དེ་ཙམ་མ་བྱུང་རུང༌། དེའི་ཆ་ཤས་ཙམ་རེ་བྱུང་ན་ཡང་བསྟན་འགྲོར་ཕན་ཞིང༌། རང་དོན་མཐར་ཕྱིན་པ་ཡིན། ཡང་གངས་ཅན་གྲུབ་ཐོབ་ཀུན་གྱི་གཙུག་རྒྱན་ཁམས་གསུམ་འགྲོ་བ་ཡོངས་ཀྱི་འདྲེན་པ་མཉམ་མེད་རྗེ་བཙུན་ཆེན་པོ་བཞེད་པ་རྡོ་རྗེ་ལའང༌། བླུན་པོ་འགས་རྗེ་མི་ལའི་སྐུ་ཡོད་ན་ནོར་དབུལ་དུ་འགྲོ་སྨྲ་བའང་འདུག་པས། དེ་དག་ནི་ཚེ་རབས་དུ་མར་གཏི་མུག་གིས་ཟིལ་གྱིས་ནོན་པའི་ལོག་རྟོག་ཆེན་པོ་སྟེ། རྗེ་བཙུན་ཆེན་པོས་འཁོར་བའི་གནས་གྲོགས་འདུ་འཛི་ལ་སོགས་པའི་རྐྱེན་ངན་ཐམས་ཅད་མེ་དཔུང་འབར་བའི་ཁྲོད་ལྟར་གཟིགས་ནས་ཞེན་ཆགས་སྤངས་པ་ལས། རྗེ་བཙུན་མི་ལ་ཐབས་སྡུག་དྲག་ནས་ལྟོ་གོས་མ་རྙེད་པ་ག་ལ་ཡིན། རྗེ་བཙུན་ཆེན་པོའི་སྐུ་བསོད་ལྟ་བུ་སུ་ལའང་མེད། ཡོད་ན་རྗེ་བཙུན་ལ་ཚོགས་ཀྱི་བདག་པོས་ནོར་རྫས་འབུལ་བ་དང༌། མུ་མན་གྱི་སྣོད་དུ་བ་མན་གྱི་ཞོ་གསོལ་བ་དང༌། བཻ་ཌཱུརྻའི་སྣོད་དུ་ལོངས་སྤྱོད་པ་དང༌། གནས་ཡུལ་གྱི་དཔའ་བོ་མཁའ་འགྲོ་རྣམས་ཀྱིས་ཚོགས་མཆོད་ལ་རོལ་བ་དང༌། ཨ་རུ་རྣམ་རྒྱལ་འབུལ་བ་དང༌། ལྷ་ཡུལ་གྱི་འབྲས་ས་ལུར་ལོངས་སྤྱོད་པ་སོགས་ཡོད་པས། དེ་རྣམས་ད་ལྟ་ཆེན་པོ་དང་མཐོན་པོར་རློམ་པ་སུ་ལའང་མེད། དེ་འདྲ་འདོད་པ་མང་སྟེ་རྨི་ལམ་དུའང་རྨི་བ་དཀའ། ད་ལྟ་ཤ་ཆེན་སྣ་དགུ་ཟ་བ་དང༌། ལོག་པའི་འཚོ་བར་ལོངས་སྤྱོད་པ་དང༌། འབུ་རིགས་སྡིག་ཟས་ཀྱིས་འཚོ་བ་དང༌། བརྐུས་འཕྲོག་བཅོམ་པའི་ནོར་ཕྲན་བུ་ཡོད་པ་རྣམས་བསོད་ནམས་ཆེན་པོ་རུ་མཐོང་ཡང༌། དེ་ནི་བསོད་ནམས་དམན་ཞིང་དབུལ་པོ་ཉིད་དུ་ཤེས་པར་བྱ་སྟེ། སྔོན་འཕགས་ཡུལ་དུ་དགེ་སློང་ཞིག་ནས་ནོར་བུ་རྙེད་པར། སློང་མོ་བ་རྣམས་ཀྱིས་བསླངས་པས། དགེ་སློང་ན་རེ། ཁྱོད་རྣམས་དབུལ་པོ་མ་ཡིན། དབུལ་པོ་ནི་རྒྱལ་པོ་གསལ་རྒྱལ་ཡིན་པས། ངས་དེ་ལ་སྟེར་གྱི་ཡིན་གསུངས་ནས། ནོར་བུ་རྒྱལ་པོ་གསལ་རྒྱལ་ལ་བྱིན་པས། གསལ་རྒྱལ་གྱིས་བཅོམ་ལྡན་འདས་ལ་རྒྱུ་མཚན་ཞུས་སྐབས། བཅོམ་ལྡན་འདས་ཀྱིས་འཇིག་རྟེན་འདི་ན་གསལ་རྒྱལ་ཁྱོད་ལས་དབུལ་བ་སུ་ཡང་མེད་གསུངས་པར་གཟིགས་སམ། བསོད་ནམས་ཟེར་བ་དེ་འཁོར་བ་དང་ངན་སོང་དུ་མི་སྐྱེ་བའི་ཐབས་ལས་རྒྱུ་འབྲས་ལ་ཞིབ་ཏུ་འབད་དེ། གཞན་ཕན་བྱང་ཆུབ་སེམས་ཀྱིས་རྒྱུད་འབྱོངས་ཤིང༌། སྤྱོད་པ་རླབས་ཆེན་ཕྱིན་དྲུག་ལ་བསླབ་ནས་ཚེ་གཅིག་སངས་རྒྱས་སྒྲུབ་ལ་བརྩོན་པ་ཞིག་ལ་གསུངས་པ་ཡིན། དེ་མིན་ནོར་ལོངས་སྤྱོད་ཆེ་ལ་བསོད་ནམས་ཆེན་པོར་སྙམ་ན། ཕྱི་པ་མུ་སྟེགས་པ་དང་མཐའ་འཁོབ་རྣམས་ལའང་མང་དུ་ཡོད། ནོར་རྫས་ལོངས་སྤྱོད་དབུལ་བས་བསོད་ནམས་དམན་པ་ཡིན་ན། མཉམ་མེད་ཐུབ་པའི་དབང་པོ་འཁོར་དང་བཅས་པས་འཚོ་བ་བསོད་སྙོམས་ཁོ་ན་ལ་བརྟེན་པ་ལས། ནོར་རྫས་ལོངས་སྤྱོད་བདག་གིར་མཛད་དེ་རང་མནོག་བྱས་པའི་རྣམ་ཐར་མེད་པར་མ་མཐོང་ངམ། དུད་འགྲོ་མི་གཟུགས་སུ་འོངས་པའི་བླུན་གཏམ་དེ་འདྲ་མི་མཛད་པར་ཞུ། རྒྱུ་མཚན་དེར་བརྟེན་དེང་དུས་རི་ཁྲོད་དུ་རྣམ་གཡེང་འདུ་འཛིའི་བུམ་གཏེར་སྦ་བ་དང༌། ནོར་སྒྲུབ་བྱེད་པ་སོགས་ཀྱང་སྣང་བས། དེ་དག་ནི་དམ་ཆོས་སྒྲུབ་པའི་སྙིང་ལ་རྒྱལ་འགོང་ཞུགས་པ་ཡིན། ངས་ནི་དུས་རྒྱུན་དུ་ཡོངས་འཛིན་རྣམ་གཉིས་ཀྱི་ཕྱག་སྲོལ་འདི་ཁོ་ན་ལ་གཙོར་འདོན་བྱེད་ཅིང༌། བསོད་ནམས་གསོག་པའི་ནོར་སྒྲུབ་ཀྱི་སྙིང་པོ་འདི་འདྲ་ཞིག་བྱེད་ཀྱི་ཡོད་པས། ཀུན་ཀྱང་འདི་འདྲར་མཛད་ན་བསམ། དེ་ཡང་དང་པོ་གཡང་སྒྲུབ་བྱེད་པ་ལ་འགོང་རྫོང་མ་བྱས་ན་གཡང་མི་འགྲུབ་པས། དང་པོ་འགོང་རྫོང་ལ་བསྐུལ་འདི་དགོས། ཧཱུྃ། བསྐུལ་ལོ་བསྐུལ་ལོ་དོན་དམ་དབྱིངས་ཀྱི་ལྷ། །བསྐུལ་ལོ་བསྐུལ་ལོ་རྒྱལ་བ་རྒྱ་མཚོའི་ཚོགས། །སྐྱེ་མེད་ཁྲོས་པའི་ལྷ་ཚོགས་ཐུགས་དམ་བསྐུལ། །དཀོན་མཆོག་གསུམ་གྱིས་ཕྲིན་ལས་མི་མཛད་ན། །དམ་ཉམས་བདག་འཛིན་འགོང་པོ་འདིས། །བདག་དང་ཁམས་གསུམ་སེམས་ཅན་རྣམས། །སྡུག་བསྔལ་འཁོར་ལོའི་རྩིབས་ལ་བསྐྱོན། །མཐོ་རིས་ཐར་པའི་ལམ་སྣ་དགགས། །འཕགས་པའི་ནོར་ལ་གོད་འདྲེ་བྱེད། །ཐོས་བསམ་སྒོམ་ལ་སྲི་རུ་ལྡང༌། །རིམ་གཉིས་མྱུ་གུར་སད་སེར་འབེབ། །ལྟ་སྒོམ་སྤྱོད་པའི་མུ་གེ་བཏང༌། །ཁྱད་པར་རི་ཁྲོད་རྣལ་འབྱོར་ལ། །སྒོས་སུ་སྡང་བའི་དགྲ་བོ་ཆེ། །ང་དང་བདག་ཏུ་འཛིན་པ་ཁྱོད། །འཇིག་རྟེན་ཆོས་བརྒྱད་ཐར་པའི་དགྲ། །བྱུར་དང་ལྟས་ངན་ཁྱོད་ལས་བྱུང༌། །སྔོན་ཚེ་འཁོར་བ་ཐོག་མེད་ནས། །བདག་གཞན་འགྲོ་བ་ཡོངས་ཀྱི་དགྲ། །གཞན་ལ་བརྫུས་ནས་ཐབས་ཀྱིས་བསླུ། །རང་ལ་བརྫུས་ནས་རང་ཉིད་ཕུང༌། །ཁྱོད་ཀྱིས་ཉེས་ཚོགས་དཔག་མེད་བྱས། །ང་ཡིས་འཁོན་རྣམས་ད་ཤེས་པས། །འདི་རུ་མ་འདུག་གཞན་དུ་དེངས། །ཁྱོད་ལ་རྫོངས་སུ་འདེབས་པ་ནི། །གཉིས་སུ་འཛིན་པའི་བཟའ་བཏུང་དང༌། །གཟུང་འཛིན་གཉིས་ཀྱི་སྦང་མ་དང༌། །རེ་དང་དོགས་པའི་ཟོ་ཤེ་སོགས། །འགོང་པོ་འགྲོ་བའི་རྫོངས་སུ་འདེབས། །རྟག་ཆད་གཉིས་ཀྱི་ཐལ་བ་དང༌། །བྱིང་རྒོད་གཉིས་ཀྱི་ཚྭ་སྒོག་དང༌། །སེར་སྣ་ལ་སོགས་ཕྱིན་དྲུག་གི །མི་མཐུན་ཕྱོགས་རྣམས་རྫོངས་སུ་འདེབས། །ད་ནི་འགྲོ་རེ་ཆས་རེ་རན། །སྐྱེ་བ་མེད་པའི་གཞལ་ཡས་འདིར། །འགགས་པ་མེད་པའི་ལྷ་ཚོགས་འཁྲིགས། །གནས་མེད་ཁྲོ་བོའི་དམག་དཔུང་འཕྱོ། །ཁྱོད་ནི་བདེན་འཛིན་ཨ་འཐས་འདྲེ། །ང་ནི་དམིགས་མེད་ཆོས་ཀྱི་སྐུ། །ཟུང་དུ་སྡེབས་པའི་སྐབས་མེད་པས། །ཆོས་ཉིད་ཡངས་པའི་ཀློང་དུ་དེངས། །མཐའ་བྲལ་མཁའ་དབྱིངས་འཇའ་ལྟར་ཡལ། །དོན་དམ་སྐྱེ་མེད་རྒྱ་ཡིས་གདབ། །ཧཱུྃ་ཧཱུྃ་ཧཱུྃ་བྷྱོ་བྷྱོ་ཟློག་ཟློག །གལ་ཏེ་མི་འགྲོ་འདུག་གྱུར་ན། །བྷྱོ་ཟློག་དྲག་པོའི་དུས་ལ་བབས། །བདག་ཉིད་གཅིག་པའི་བྱས་པ་ཡི། །ལྷན་སྐྱེས་ཀུན་བཏགས་ཚོགས་པ་བརྒྱད། །སྒོ་ལྔའི་རྣམ་ཤེས་སྡིག་ཅན་འདི། །ད་ནི་ཟློག་པའི་དུས་ལ་བབ། །བརླག་ཅིང་བཅོམ་པའི་དུས་ལ་བབ། །ཁམས་གསུམ་རིགས་དྲུག་སྡུག་བསྔལ་དང༌། །ཉོན་མོངས་ཤེས་བྱ་ལས་ཀྱི་སྒྲིབ། །ཐམས་ཅད་རང་གཤེད་རང་ལ་ཕོབ། །ལྟས་ངན་བརྒྱད་ཅུ་རྩ་གཅིག་དང༌། །ཡེ་འདྲོག་སུམ་བརྒྱ་དྲུག་བཅུ་དང༌། །གློ་བུར་དགུ་བཅུ་རྩ་གཅིག་ཀྱང༌། །བདག་ཏུ་འཛིན་པའི་འདྲེ་ལ་ཟློག ། ང་རུ་འཛིན་པའི་སྟེང་དུ་བསྒྱུར། །རྐྱེན་ངན་ཉི་ཁྲི་ཆིག་སྟོང་དང༌། །ནད་རིགས་བཞི་བརྒྱ་རྩ་བཞི་དང༌། །གདོན་རིགས་སུམ་བརྒྱ་དྲུག་ཅུ་ཡང༌། །ཟ་འདོད་ཆེ་བའི་འདྲེ་ལ་ཟློག །ལྟོག་ཅིང་འགོང་པོའི་བགེགས་ལ་ཡ། །དུས་མིན་འཆི་བ་རྣམ་བརྒྱད་དང༌། །ཕྱི་ནང་བྱད་མ་ལྷ་སྲུང་དང༌། །བྱད་ཕུར་སྲི་སྐེག་དམོད་ཟོར་ཡང༌། །ནོར་འདོད་ཆེ་བའི་འདྲེ་ལ་ཟློག །དཀོར་འདོད་ཆེ་བའི་སྲི་ལ་ཡ ། །རྟགས་དང་རྟེན་འབྲེལ་ངན་པ་དང༌། །རྨིས་ལྟས་མཚན་མ་པྲ་ལྟས་ངན། །བཟང་འདོད་ཆེ་བའི་འདྲེ་ལ་ཟློག །ཆོས་པ་འཕྱོར་པོའི་སྙིང་ལ་ཡ། །རྒྱལ་བསེན་ཡུལ་འདྲེ་འཁྱམས་པོ་དང༌། །དམ་སྲི་ཕོ་གཤེད་མོ་གཤེད་ཡང༌། །དམ་ཚིག་ཉམས་པའི་འདྲེ་ལ་ཟློག །བཀའ་ལོག་དམ་ཉམས་སྙིང་ལ་ཡ། །ལོ་ཟླ་ཞག་དུས་ཟ་མའི་སྐེག །འབྱུང་བ་དགྲ་གཤེད་མེ་ཆུའི་སྦྱོར། །མནན་བསྲེགས་གྱི་ཤང་རླུང་འཁོར་གྱིས། །སྦྱོར་ངན་མི་མཐུན་བཀྲ་མི་ཤིས། །ང་དང་བདག་ཏུ་འཛིན་པའི་འདྲེ། །འགོང་པོའི་སྟེང་དུ་བྷྱོ་བྷྱོ་ཟློག །ཧཱུྃ་བྷྱོཿ དམ་ཆོས་བར་ཆད་གཉེན་གྲོགས་ཕ་སྤུན་ཟློག །སྡོམ་པའི་བར་ཆད་བུད་མེད་གཡོ་སྒྱུ་ཟློག །བྱ་བཏང་བར་ཆད་འཇིག་རྟེན་ཆོས་བརྒྱད་ཟློག །དབེན་པའི་བར་ཆད་འདུ་འཛི་ལོག་འཚོ་ཟློག །ཆོས་ཀྱི་བར་ཆད་ཁ་རྗེ་དབང་ཐང་ཟློག །སྒྲུབ་ལ་བར་ཆད་ལོངས་སྤྱོད་སྙན་གྲགས་ཟློག །དགའ་རབ་དབང་ཕྱུག་མདའ་ལྔའི་མེ་ཏོག་ཟློག །རྟག་ཆད་དོན་ལ་སེམས་པའི་ལྟ་ངན་ཟློག །ཁས་ལེན་གྲུབ་མཐས་བཅིངས་པའི་སྒོམ་པ་ཟློག །ཚུལ་འཆོས་བླང་དོར་བྱེད་པའི་སྤྱོད་པ་ཟློག །བློས་བྱས་ཡིད་དཔྱོད་རེ་དོགས་འབྲས་བུ་ཟློག །ཞེན་ཆགས་ཆེ་བའི་བདག་འཛིན་ཨ་འཐས་ཟློག །ཆོས་པ་སྐྱིད་དུ་རེ་བའི་ལྟས་ངན་ཟློག །སྒོམ་ཆེན་སྡུག་ཏུ་དོགས་པའི་ནོར་སྒྲུབ་ཟློག །རི་ཁྲོད་བདེ་སྐྱིད་འདོད་པའི་ཐེའུ་རང་ཟློག །མི་འདོད་སྡུག་བསྔལ་འདོར་འདོད་བསེ་རག་ཟློག ། སྔགས་པ་ཟ་འདོད་ཆེ་བའི་གྲོང་ཆོག་ཟློག །དགེ་སློང་ནོར་འདོད་ཆེ་བའི་ཚུལ་འཆོས་ཟློག །དགེ་བཤེས་མཁས་འདོད་ཆེ་བའི་ང་རྒྱལ་ཟློག །བཙུན་པ་ཕྱོགས་རིས་ཆེ་བའི་ཆོས་སྤོང་ཟློག །གཞན་དོན་རློམ་ནས་རང་དོན་སྒྲུབ་པ་ཟློག །རྒྱ་ཁྲིམས་ནོར་གྱི་དབང་དུ་སོང་བ་ཟློག །བོད་ཁྲིམས་རང་འདོད་ཕྱོགས་སུ་ཤོར་བ་ཟློག །དགེ་བཅུའི་ཁྲིམས་ཀྱི་དར་མདུད་ཆད་པ་ཟློག །རྒྱལ་ཁམས་ཕུང་བའི་དཔོན་ཆུང་བསེ་རག་ཟློག །དཔོན་ཆེན་ཕུང་བའི་བློན་གཉེར་གཙོ་བོར་ཟློག །དགོན་སྡེ་ཕུང་བའི་བླ་མའི་ཆེ་འགྲན་ཟློག །མཆེད་གྲོགས་ཕུང་བའི་བདུད་གྲོགས་སྤྱོད་ངན་ཟློག །བཙུན་མའི་འཕྱོར་འདོད་ཁྱིམ་གཞིའི་ཁ་འཛིན་ཟློག །བཙུན་ཆུང་ལྟོག་འགོང་ལངས་པའི་བོན་ཆུང་ཟློག །དགེ་སློང་སོ་ནམ་བྱེད་པའི་བསྟན་དགྲ་ཟློག །བྱང་སེམས་གཞན་གནོད་ཆེ་བའི་ཧ་ལ་ཟློག །སྔགས་པ་བསྐྱེད་རྫོགས་བྲལ་བའི་གཏོར་རྒྱགས་ཟློག །མ་ཇོ་མཛེས་འདོད་ཆེ་བའི་ཆུང་སྲི་ཟློག །ཐོས་བསམ་རྒྱ་ཆེ་སྒོམ་པ་རླུང་ཁྱེར་ཟློག །མཁས་ཤིང་ཡོན་ཏན་རེ་བའི་བདུད་བཞི་ཟློག །དམ་སྡོམ་མེད་པར་དངོས་གྲུབ་རེ་བ་ཟློག །གཞན་ཕན་བྲལ་བའི་བསྐྱེད་རྫོགས་བསྙེན་སྒྲུབ་ཟློག །ངན་དུ་དོགས་པའི་འཆིང་བ་དམ་སྲི་ཟློག །ཚེ་སྟོད་སྐྱིད་དུ་རེ་བའི་རྒྱལ་འགོང་ཟློག །ཚེ་མཇུག་སྡུག་ཏུ་དོགས་པའི་འདྲེ་མོ་ཟློག །བདེན་མེད་བདེན་འཛིན་བདུད་ཀྱི་ཞགས་པ་ཟློག །དངོས་མེད་དངོས་འཛིན་བཙན་གྱི་བྱོ་བཏོལ་ཟློག །གཟུང་འཛིན་མཚན་འཛིན་སྡེ་བརྒྱད་ཆོ་འཕྲུལ་ཟློག །བདག་ཏུ་གྲུབ་པ་མེད་པའི་བདག་འཛིན་ཟློག །ལོངས་སྤྱོད་སྙན་གྲགས་འདོད་པའི་མཆོད་སྦྱིན་ཟློག །ལན་དང་རྣམ་སྨིན་རེ་བའི་སྦྱིན་པ་ཟློག །རློམ་སེམས་ང་རྒྱལ་ཆེ་བའི་ཚུལ་ཁྲིམས་ཟློག །འཁོར་གཞི་ཚེ་འདིར་བསམ་པའི་བཟོད་པ་ཟློག །དོན་མེད་བྱ་བ་ངན་པའི་བརྩོན་འགྲུས་ཟློག །རྟག་ཏུ་ཚེ་འདིར་བསམ་པའི་བསམ་གཏན་ཟློག །མི་དགེའི་ལས་ངན་བསགས་པའི་ཤེས་རབ་ཟློག །ཧཱུྃ་བྷྱོཿ ཡང་གཅིག་ཟློག་པའི་ཕྲིན་ལས་དུས་ལ་བབ། །ཚེ་འདིར་བྱ་བ་བཏང་ལ་སྡུག་བསྔལ་སེམས། །བྱམས་པ་གོ་ལོག་བྱེད་པའི་མགོ་འཁོར་ཟློག །རང་ཡུལ་ཁྱིམ་གཞི་སྤངས་པའི་བྱ་བཏང་ལ། །ཕ་རྗེས་མ་ཟིན་སྙམ་པའི་སྙིང་རྗེ་ཟློག །དགྲ་ལ་མི་འདོད་བྱུང་ཚེ་དགའ་སེམས་སྐྱེ། །ཕྲག་དོག་མི་དགེའི་བསམ་ངན་དགའ་བ་ཟློག ། འགྲོ་ལ་བདེ་སྡུག་གང་བྱུང་རང་དོན་བསྒྲུབ། །ཉེ་རིང་ཆགས་སྡང་ཆེ་བའི་བཏང་སྙོམས་ཟློག །བྷྱོ་བྷྱོ་ཟློག་ཟློག་འགོང་པོའི་སྟེང་དུ་ཟློག །ཐུམ་ཐུམ་རྦད་རྦད་སརྦ་མཱ་ར་ཡ། །འཁོར་འདས་འཛིན་པའི་འཁྲུལ་སེམས་དབྱིངས་སུ་ཟློག །དུག་ལྔ་ཡེ་ཤེས་ལྔ་ཡི་ཀློང་དུ་ཟློག །ཕུང་ལྔ་ཟག་མེད་སྐུ་ལྔའི་དབྱིངས་སུ་ཟློག །ཁམས་ལྔ་ཡུམ་ཆེན་ལྔ་ཡི་ཀློང་དུ་ཟློག །ཚོགས་བརྒྱད་སྐྱེ་མེད་ཀ་དག་བྱིངས་སུ་ཟློག །ཟློག་དང་མི་ཟློག་མཐའ་བྲལ་གཉིས་མེད་ངང༌། །བདག་འཛིན་འདྲེ་རྒོད་དམིགས་མེད་རྡུལ་དུ་རློག །ངར་འཛིན་འགོང་པོ་ཆོས་ཀྱི་དབྱིངས་སུ་ཤི །རྣམ་དག་དབྱིངས་ལ་འཁྲུལ་རྟོག་རྒྱ་ཡན་ཞིག །ཁྱབ་གདལ་སྤྲོས་བྲལ་ཆོས་དབྱིངས་ངང་དུ་ཨ། །ད་ནི་ཟློག་པའི་བྱུང་ཁུངས་གང་ནས་བྱུང༌། །ད་ནི་གཡང་སྒྲུབ་སྲོལ་འདི་སུ་ཡིས་བྱས། །དང་པོ་བཅོམ་ལྡན་རྒྱལ་བ་ཤཱཀ་ཐུབ་ཀྱིས། །རྒྱལ་སྲིད་སྤངས་ནས་ཆོས་བརྒྱད་འགོང་པོ་ཟློག །ནཻ་རཉྫ་ནར་གཤེགས་ནས་དཀའ་ཐུབ་མཛད། །སྦྱངས་ཡོན་བཅུ་གཉིས་ལྡན་པའི་འཁོར་ཚོགས་དང༌། །ཉན་རང་དགྲ་བཅོམ་བྱང་སེམས་རྒྱ་མཚོས་བསྐོར། །བར་དུ་འཆི་མེད་མགོན་པོ་པད་འབྱུང་རྗེས། །རྒྱལ་སྲིད་སྤངས་ནས་དུར་ཁྲོད་བརྒྱད་དུ་གཤེགས། །འཁོར་དུ་དཔའ་བོ་མཁའ་འགྲོའི་ཚོགས་ཀྱིས་བསྐོར། །དེ་འོག་ས་ར་ཧ་དང་ཀླུ་སྒྲུབ་སོགས། །གྲུབ་ཐོབ་ཕོ་མོ་རྒྱ་མཚོས་སྲོལ་འདི་འཛིན། །དེ་ནས་ཇོ་བོ་ཆེན་པོ་ཨ་ཏི་ཤས། །རྒྱལ་སྲིད་སྤངས་ནས་རྒྱ་བོད་ངེས་མེད་ཉུལ། །འཁོར་དུ་བཀའ་གདམས་བྱང་སེམས་རྒྱ་མཚོས་བསྐོར། །བོད་འདིར་དབང་ཕྱུག་མི་ལ་རས་པ་ཡིས། །ཆོས་བརྒྱད་སྤངས་ནས་ཚེ་གཅིག་སངས་རྒྱས་བསྒྲུབས། །འཁོར་དུ་རྣལ་འབྱོར་ཕོ་མོ་རྒྱ་མཚོས་བསྐོར། །ཡང་གཅིག་རྒྱལ་བ་བློ་བཟང་གྲགས་པ་ཡིས། །ཚེ་འདིའི་བྱ་བ་མ་ལུས་རླུང་ལ་བསྐུར། །འཁོར་དུ་རྒྱལ་སྲས་དག་པ་རྣམ་བརྒྱད་བསྐོར། །དེ་ལྟར་རིམ་བརྒྱུད་རྩ་བའི་བླ་མ་ནས། །ད་ལྟ་རྣལ་འབྱོར་དྷརྨཱ་སེང་ཧས་འཛིན། །བླུན་པས་ཐོས་ན་སྤངས་ཤིང་སྐྲག་པར་བྱེད། །མཁས་པས་གསན་ན་དགའ་ཞིང་སྤྲོ་སེམས་བསྐྱེད། །དེ་དག་འགོང་རྫོང་ཡིན་པས་མེད་ཐབས་མེད། །ད་ནི་གཡང་སྒྲུབ་དངོས་ནི་འདི་ལྟར་གྱེར། །ཧཱུྃ། སྐྱོན་སེལ་བདུད་དབང་ཆོས་བརྒྱད་བྲལ། །མཁས་གྲུབ་ཟུང་དང་ལྡན་པ་ཡི། །ཐུགས་རྗེ་བཞི་ལྡན་བླ་མ་མཆོག །བཤེས་གཉེན་དམ་པའི་གཡང་ཁུག་ཅིག །དད་དང་གུས་པས་མིག་བཞིན་དུ། །བསྟེན་ནས་དམ་པ་མཉེས་བྱས་ཏེ། །གདམས་ངག་ཟབ་མོའི་གཡང་ཁུག་ཅིག །ཐེ་ཚོམ་ལོག་རྟོག་ཀུན་ཞི་ཞིང༌། །ཞལ་ནས་གསུངས་པའི་བདུད་རྩིའི་ཆུས། །རང་རྒྱུད་སྨིན་ཅིང་གྲོལ་བ་ཡི། །རྟག་ཏུ་སྒྲུབ་པའི་གཡང་ཁུག་ཅིག །དོན་མེད་ཚེ་འདིའི་བྱ་བ་ཀུན། །མི་རྟག་འཇའ་ཚོན་ལྟར་མཐོང་ནས། །ཆོས་ལ་ཕྱོགས་པའི་གཡང་ཁུག་ཅིག །ཁམས་གསུམ་འཁོར་བའི་སྡུག་བསྔལ་ཀུན། །དུག་གི་འབྲས་ཟོས་ལྟར་མཐོང་ནས། །ཆོས་ལམ་འགྲོ་བའི་གཡང་ཁུག་ཅིག །རང་གཞན་དོན་གཉིས་བསྒྲུབ་པ་ཡང༌། །སྒྱུ་མ་རྨི་ལམ་ཇི་བཞིན་ཤེས། །འཁྲུལ་སྣང་སེལ་བའི་གཡག་ཁུག་ཅིག །འཁོར་འདས་ཆོས་ཀུན་སྤྲོས་དང་བྲལ། །ནམ་མཁའ་ལྟར་བསྒོམ་འཁྲུལ་པ་ཉིད། །ཡེ་ཤེས་འཆར་བའི་གཡང་ཁུག་ཅིག །སྐུ་གསུམ་འབྲས་བུ་རང་ལ་རྫོགས། །རྗེས་དཔག་གཏན་ཚིགས་གྲུབ་མཐའི་བློས། །ཕྱོགས་རིས་མེད་པའི་གང་ཁུག་ཅིག །འགྲོ་དྲུག་རང་སེམས་འཁྲུལ་པ་ལས། །སོ་སོའི་སྡུག་བསྔལ་ལས་ལ་སྤྱོད། །འཁྲུལ་པ་ཡེ་སངས་གཡང་ཁུག་ཅིག །ལམ་རིམ་རིམ་དགུའི་ཐེག་པ་ཡང༌། །ལྟ་སྒོམ་སྤྱོད་འབྲས་འཁྲུལ་པས་བཅིངས། །ཀུན་རྫོབ་ཙམ་མེད་ཆད་མཐར་འཁྲུལ། །ཡུལ་དང་ཡུལ་ཅན་རྟག་མཐར་འཁྲུལ། །རྟག་ཆད་གཉིས་མེད་གཡང་ཁུག་ཅིག །ཉན་ཐོས་ཞི་བདེའི་ལམ་ལ་འཁྲུལ། །རང་རྒྱལ་རྟེན་ཅིང་འབྲེལ་འབྱུང་འཁྲུལ། །འཁྲུལ་པ་ལུགས་ལྡོག་གཡང་ཁུག་ཅིག །སེམས་ཙམ་འཁོར་འདས་སེམས་སུ་འཁྲུལ། །དབུ་མ་རིག་པའི་རླུང་གིས་བསྐྱོད། །གདོད་ནས་བློ་བྲལ་གཡང་ཁུག་ཅིག །བྱ་སྤྱོད་བྲམ་ཟེའི་བརྟུལ་ཞུགས་གོལ། །ཡོ་ག་ཟབ་གསལ་རྒྱས་སུ་འདེབས། །ངལ་མེད་བློ་བྲལ་གཡང་ཁུག་ཅིག །ཕ་རྒྱུད་སྒྱུ་ལུས་བདེ་སྟོང་འཁྲུལ། །མ་རྒྱུད་སྟོང་གསལ་བདེ་བར་འཁྲུལ། །རྒྱས་འདེབས་མེད་པའི་གཡང་ཁུག་ཅིག །ཐབས་ཤེས་ཡེ་ནས་ཟུང་འཇུག་ལ། །མངོན་དུ་མ་གྱུར་བློ་ཡིས་འཆོས། །གཉིས་མེད་བདེ་བའི་གཡང་ཁུག་ཅིག །ཕྱག་ཆེན་བློ་འདས་བློ་ཡིས་འཆོས། །གཞི་གཅོད་འདྲེར་རྟོག་རང་རྒྱུད་འཁྲུལ། །གཤིས་ལུགས་མ་བཅོས་གཡང་ཁུག་ཅིག །སེམས་སྡེ་གསལ་བའི་འོད་ལ་གོལ། །ཀློང་སྡེ་རྒྱས་འདེབས་དབྱིངས་སུ་འཆོས། །མ་བཅོས་ཡེ་ནས་རྣམ་དག་པ། །མན་ངག་སྡེ་ཡི་གཡང་ཁུག་ཅིག །དེ་ལྟར་རིམ་དགུའི་ཐེག་པ་ལ། །ཡུལ་དང་ཡུལ་ཅན་གཉིས་སུ་མེད། །གཉིས་སུ་མེད་པའི་གཡང་ཁུག་ཅིག །ཡུལ་མེད་སེམས་མེད་ལྟ་སྒོམ་དང༌། །སྤྱོད་དང་འབྲས་བུ་ཡེ་ལྡན་ན། །གཡང་རྣམས་མ་སྒྲུབ་རང་བྱུང་ཡིན། །གཡང་གི་གཡང་ཆོག་ཕྱྭ་ཁུ་ཡེ། །དེ་རིང་རྣལ་འབྱོར་བདག་གིས་འགུགས། །འགྲོ་དྲུག་དུག་ལྔས་མནར་བ་རྣམས། །གཡང་ཆོག་འདི་ཡི་མཐུ་སྟོབས་ཀྱིས། །འབྲས་བུ་སྐུ་གསུམ་ནམ་མཁའ་མཛོད། །མངའ་དབང་བསྒྱུར་བའི་བཀྲ་ཤིས་ཤོག །དེ་ནས་གཡང་ཁ་མ་བསྡམ་ན་བོ་ཟག་ཏུ་འགྲོ་བས་འདི་སྐད་དོ། །ཧོ། སྒོ་གསུམ་མི་དགེའི་དབང་ཤོར་ན། །དགེ་བཅུ་གཟེར་བུའི་རྒྱ་ཡིས་གདབ། །གཞན་ཕན་བསླབ་བྱའི་གཡང་ཉམས་ན། །ཚུལ་ཁྲིམས་གསུམ་གྱི་རྒྱ་ཡིས་གདབ། །རིམ་གཉིས་ཟབ་མོའི་གཡང་ཉམས་ན། །སྣང་སྟོང་རྩོལ་མེད་རྒྱ་ཡིས་གདབ། །ལྟ་སྒོམ་སྤྱོད་པའི་གཡང་ཉམས་ན། །ཡེ་རྫོགས་འབྲས་བུའི་རྒྱ་ཡིས་གདབ། །རྒྱས་གདབ་ཚིག་གིས་སྤྲོས་པ་ཙམ། །སྤྲོས་བྲལ་མ་བཅོས་ལྷུན་གྱིས་གྲུབ། །འཁོར་འདས་ཡོངས་ལ་དབང་བསྒྱུར་བའི། །སྐུ་གསུམ་རྒྱལ་བའི་རྒྱལ་སྲིད་ཆེ། །གཡང་སྒྲུབ་ཀུན་གྱི་མཐར་ཐུག་པ། །འགྲོ་བ་ཀུན་ལ་དགེ་བར་ཤོག །སྨོན་ལམ་ནི། ཧོ། ཀུན་དང་མཐུན་ཞིང་ཀུན་གྱི་ཡིད་མིར་འགྲོ། །མཁས་པས་བསྟོད་ཅིང་བླུན་པོས་སྨད་པའི་ཆོས། །རྒྱལ་བ་དགྱེས་ཤིང་སུ་མི་མགུ་བའི་ཚིག །ཀུན་དང་མི་མཐུན་ཀུན་ལ་བསྒྲགས་པ་འདི། །བདག་ཉིད་བྱ་རོག་དཀར་པོ་འགྲུབ་གྱུར་ཅིག །གང་ཞིག་བདག་ལ་གཏོགས་པ་ཐམས་ཅད་ཀྱང༌། །འདི་འདྲའི་གཡང་སྒྲུབ་དམ་པའི་གནས་ཐོབ་ཤོག །བསྔོ་བ་ནི། ཆོས་ཀུན་མ་བཅོས་རང་རིག་བྱང་ཆུབ་སེམས། །སྤྲོས་བྲལ་རྣམ་ཀུན་མཆོག་ལྡན་ཆོས་ཀྱི་སྐུར། །དམིགས་མཐའ་བྲལ་བས་ཡུལ་དང་ཡུལ་མེད་ཀྱང༌། །རིག་རྩལ་རོལ་པའི་དགེ་ཚོགས་རི་པའི་ཆོས། །བླ་ན་མཐོ་ཕྱིར་ཁམས་གསུམ་འགྲོ་ལ་བསྔོ། །དེ་ལྟར་རི་ཁྲོད་འགྲིམ་ཞིང༌། དམ་པའི་ཆོས་ཉམས་སུ་ལེན་པ་ལ་རི་ཆོས་འདི་གལ་ཆེ་ཆེ་མཛད་ཅིང༌། སྔོན་བྱོན་དམ་པ་རྣམས་ནས་ཀྱང་རི་ཆོས་མང་དུ་མཛད་དེ། ཐུབ་པའི་དབང་པོ་དང༌། སློབ་དཔོན་ཆེན་པོས་རྒྱལ་སྲིད་སྤངས་པ་རྣམས་རི་ཆོས་ཀྱི་ཐོག་མ་ཡིན་ཞིང༌། དེ་བཞིན་དུ་རྒྱ་བོད་ཀྱི་མཁས་གྲུབ་བྱང་ཆུབ་སེམས་དཔའ་རྣམས་ཀྱི་རྣམ་ཐར། ཇོ་བོ་ཆེན་པོའི་རི་ཆོས། ཁྱད་པར་དུ་རྗེ་བཙུན་ཆེན་པོ་མི་ལའི་རྣམ་ཐར་འདི་ནི་རི་ཆོས་ཐམས་ཅད་ཀྱི་རྒྱལ་པོ་ལགས་པས། ཀུན་གྱིས་དབུ་སྔས་དང་མ་བྲལ་བར་བྱ། གཞན་ཡང་ཡོངས་སུ་གྲགས་པའི་བཤེས་གཉེན་ཆེན་པོ་རྒྱལ་བ་ཡང་དགོན་པའི་རི་ཆོས། ལྷ་བཙུན་ཀུན་བཟང་གི་རི་ཆོས། འཇིག་རྟེན་མགོན་པོའི་རི་ཆོས་བསྡུས་པ་གསེར་ཁུག་མ། འབྲུག་ཀུན་དགའ་ལེགས་པའི་རྣམ་ཐར། ཇོ་ནང་པའི་རི་ཆོས། པཎ་ཆེན་བློ་བཟང་ཆོས་རྒྱན་གྱིས་རི་ཁྲོད་པ་རྣམས་ལ་ཁྲིམས་སུ་བཅའ་བ། མ་ཅིག་གི་རི་ཆོས། ཆགས་མེད་རིན་པོ་ཆེའི་རི་ཆོས་ཐེམ་ཡོད། སྨིན་གླིང་རྒྱལ་སྲས་རིན་ཆེན་རྣམ་རྒྱལ་གྱི་རི་ཆོས། རྒྱལ་བ་ཀློང་ཆེན་པས་དབེན་པ་ལ་བསྔགས་པ། ཀུན་མཁྱེན་འཇིགས་མེད་གླིང་པའི་རི་ཆོས་ཞལ་གདམས་ངོ་མཚར་རྒྱ་མཚོ་ལ་སོགས་པ་རྣམས་ལ་ཞིབ་མོས་ཐུགས་དཔྱད་མཛད་ན་རང་གཞན་གྱི་དོན་ཆེན་པོ་དང་ལྡན་པ་ལགས། གཞན་ཆགས་མེད་རི་ཆོས་ནས་བསླབ་པ་ཐོས་བསམ་གྱི་འཁོར་ལོ་དང༌། སྤངས་པ་བསམ་གཏན་གྱི་འཁོར་ལོ་གཉིས་ཀྱི་སྐབས་ནས་ཆོས་བརྒྱད་སྤང་དགོས་ཚུལ་གསུངས་ཀྱང༌། རང་དོན་མངོན་དུ་གྱུར་ནས། གཞན་དོན་ལ་བབ་པའི་ཚེ་བྱ་བ་ལས་ཀྱི་འཁོར་ལོ་ཞེས་བསྟན་འགྲོའི་དོན་རླབས་པོ་ཆེ་སྒྲུབ་པ་ལ་དགོངས་ཏེ། ཀུན་རིག་དང༌། རི་ཆོས་ཐེམ་མེད་སོགས་བསྐྱེད་རྫོགས་ཀྱི་སྒོ་ནས་འཕྲིན་ལས་བཞིས་གཞན་ཕན་སྒྲུབ་སྐབས་སུ་གསུངས་པ་ལ་གྲོང་ཆོག་འབུལ་སྡུད་ཙམ་གྱི་ཟ་ཐབས་སུ་འཁྲུལ་པ་མི་བྱའོ། །གཞན་ཡང་འགོང་པོ་བརྫངས་པ་ལ་སྤྱིར་བཀའ་སྡེ་སྣོད། རྒྱུད་རྒྱ་གཞུང་ཐམས་ཅད་ཐ་དད་མེད་པར་བདག་འཛིན་འདུལ་བའི་ཐབས་སུ་གསུངས་ཤིང༌། ཁྱད་པར་དྷརྨཱ་རཀྵི་ཏའི་བློ་སྦྱོང་མཚོན་ཆའི་འཁོར་ལོ། རྗེ་བཙུན་ཆེན་པོའི་བོན་ཆོག །ཤ་ཕོ་པའི་འགོང་རྫོངས། དཔལ་སྤྲུལ་རིན་པོ་ཆེའི་བསུར་བསྔོ། མ་ཅིག་གིས་གཅོད་ཡུལ་འདི་རྣམས་ཟབ་ཅིང་རྣོ་ལ་ཉམས་འོག་ཏུ་ཆུད་བདེ་བ་ཡིན་ནོ། །སྨྲས་པ། འཇིག་རྟེན་ཚེ་འདིའི་གཟི་བྱིན་དབང་པོའི་གཞུ། །བྱིས་པ་གླང་པོའི་ཁྱུ་ཚོགས་གཡེང་བའི་མདངས། །གང་ལ་མཚན་ཉིད་ཤེས་པའི་སྐྱེས་བུ་དང༌། །མཚུངས་ལྡན་གནས་ཀྱང་སོ་སོའི་རྣམ་དབྱེ་བཀྲ། །རང་ལུས་རྒྱལ་བའི་དཀྱིལ་འཁོར་རྒྱལ་བ་དངོས། །རིག་པ་དྲི་མེད་མཚམས་པ་ཉམས་རེ་དགའ། །རི་ངོག་དབེན་པའི་དགའ་ཚལ་ཨེ་དགོས་ན། །གང་ཤར་གང་བྱུང་ཆོས་ཉིད་སྤྲོས་བྲལ་ལ། །ལོ་ཟླའི་མཚམས་ཀྱི་སྡུག་རྒུར་ཡི་རེ་མུག །སྣང་གྲགས་རིག་གསུམ་ཡེ་ཤེས་འཆར་བ་ན། །ཐུན་དང་ཐུན་མཚམས་དབྱེ་བ་རྣམ་རྟོག་ཆེ། །འཁྲུལ་གྲོལ་གཉིས་མེད་གཞི་ལ་དག་པ་ན། །སྤྲོས་པས་དུབ་པའི་མདུན་མ་འོ་རེ་བརྒྱལ། །སྣོད་བཅུད་སྐུ་གསུམ་ཞིང་དུ་འཆར་བ་ན། །སྒོམ་དང་སྒྲུབ་པའི་དམ་བཅའ་རྨང་ནས་འགྱེལ། །དགོངས་མེད་ཕྱོགས་ལྷུང་མེད་པར་མཐའ་ཡས་ན། །རེ་དོགས་མཚན་མའི་འདུ་ཤེས་དབྱིངས་སུ་ཡལ། །གང་ཞིག་དཔག་ཚད་ལྔ་བརྒྱར་སྤྲུལ་གང་དཔེར། །ལྷག་པའི་ང་རྒྱལ་རྙེད་པ་གསུངས་ཕྱིར་ན། །དོན་དམ་དབེན་པ་འདི་ནི་རབ་ཏུ་གཅེས། །དེ་ནི་དབང་པོ་ཡང་རབ་སྐལ་ལྡན་ཏེ། །དཀོན་ན་དབེན་པའི་གནས་ཉིད་མཆོག་ཏུ་གསུངས། །འགྲོ་ལ་བརྩེ་བའི་བྱང་ཆུབ་སེམས་དང་ནི། །རང་བཞིན་མེད་པར་རྟོགས་པའི་ཡེ་ཤེས་ཚོགས། །ཟུང་འཇུག་དམ་པ་སྐུ་ཉིད་དོན་ལ་བརྩོན། །ཞེས་པའང་ཡར་ཀླུང་ཤེལ་བྲག་འཇའ་ཚོན་ཕུག་ཏུ་སྨྲས་པ། མཇུག་ལོ་ཤས་ལུས་པར། སླར་ཡང་ཕྲལ་རྐྱེན་ཞིག་ལ་བརྟེན་ནས་མཐར་རྫོགས་པར་བྱས་པས། རེས་འགར་བྲམ་ཟེ་ལ་མཾ་ས་སྟེར་བ་ལྟར་གྱུར་ཡང༌། ལས་ཅན་རེ་ལ་ཕན་པར་སྙམ་ནས་ཤ་བ་རི་པ་གཏི་རྒན་གཉིས་མེད་ཆོས་ཀྱི་སེངྒེས་ཡར་ཀླུང་ཆོས་དུང་དབེན་པའི་དགའ་ཚལ་དུ་བྲིས་པ་དགེ་བར་གྱུར་ཅིག །ཚོགས་གཉིས་དགེ་ཚོགས་ཟབ་མོ་ཡི། །རང་རིག་ལྷན་སྐྱེས་ཡེ་ཤེས་ཆེར། །ཚེ་འདིར་མངོན་དུ་གྱུར་ནས་སླར། །འགྲོ་བའི་བླ་མ་བདག་གྱུར་ཅིག །དགེའོ། །དགེའོ། །དགེའོ། །ཨོཾ་ཡེ་དྷརྨཱ་ཧེ་ཏུ་པྲ་བྷ་ཝཱ་ཧེ་ཏུནྟེ་ཥཱནྟ་ཐཱ་ག་ཏོ་ཧྱ་བ་དཏ། ཏེ་ཥཱཉྩ་ཡོ་ནི་རོ་དྷ་ཨེ་ཝཾ་བཱ་དཱི་མ་ཧཱ་ཤྲ་མ་ཎཿསྭཱ་ཧཱ། ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། མངྒ་ལཾ།། །།

༢

༄༅། །ཐོག་མཐའ་བར་གསུམ་དུ་དགེ་བའི་གཏམ་ལྟ་སྒོམ་སྤྱོད་གསུམ་གྱི་ཉམས་ལེན་དམ་པའི་སྙིང་ནོར་ཞེས་བྱ་བ་བཞུགས་སོ། །

༄༅། །ན་མོ་ལོ་ཀེ་ཤྭ་རཱ་ཡ། གང་མཚན་བདུད་རྩིའི་ཟེགས་མ་གཅིག་ལྷུང་བས། །ཚེ་རབས་དུ་མར་རྣ་བར་ཆོས་ཀྱི་སྒྲས། །འགེངས་པའི་ངོ་མཚར་རིན་ཆེན་རྣམ་གསུམ་ཞེས། །གྲགས་པའི་དཔལ་དེས་ཀུན་ཏུ་ཤིས་གྱུར་ཅིག །གང་ཞིག་སྟོན་གྱི་དུས་ན་ཨ་མྲའི་འབྲས། །ཁ་གཅིག་ནང་མ་སྨིན་ཀྱང་ཕྱི་སྨིན་འདྲ། །སྣང་བ་དེ་ལྟར་ཆོས་པའི་གཟུགས་བརྙན་བདག །སེམས་དང་ཆོས་མ་འདྲེས་ཕྱིར་ཆོས་གཏམ་དཀོན། །དེ་ལྟ་ན་ཡང་དམ་པ་ཁྱེད་ཀྱི་བཀས། །བསྐུལ་བའི་ནན་མ་ལྡོག་ཕྱིར་དྲང་པོའི་ངག །སྙིགས་སྤྱོད་ཕལ་པའི་ཚུལ་དང་མི་མཐུན་པར། །གཡོ་སྒྱུ་མེད་པའི་སེམས་ཀྱིས་གསོལ་འདིར་དགོངས། །དྲང་སྲོང་ཆེན་པོ་ཐུབ་དབང་ལྷའི་ཡང་ལྷས། །དྲང་པོའི་ལམ་ནས་དྲང་པོའི་གོ་འཕང་བརྙེས། །དྲང་པོའི་ལམ་བཟང་འགྲོ་ལ་དྲང་པོར་སྟོན། །དེ་སླད་དྲང་སྲོང་ཆེ་ཞེས་གྲགས་མིན་ནམ། །ཀྱེ་མ་སྙིགས་མའི་དུས་འདིར་འགྲོ་བའི་རྒྱུད། །དྲང་པོའི་གཞུང་བཟང་ཉམས་ནས་གཡོ་སྒྱུ་སྤྱོད། །དེ་སླད་འཁྱོག་པོའི་བློ་དང་འཁྱོག་པོའི་ངག །གྱ་གྱུས་གཞན་སེམས་བསླུ་ལ་སུ་ཡིད་གཏོད། །ཀྱི་ཧུད་སྙིགས་འགྲོ་མཐོང་ནས་བློ་འདི་རྨོངས། །ཀྱེ་མ་སུ་ཡི་ངག་ལ་སུ་ཡིད་རྟོན། །མི་སྲུན་སྲིན་པོའི་གླིང་ན་གནས་འདྲ་འདི། །དགོངས་ནས་རང་དྲིན་རང་ལ་ཆེ་བར་མཛོད། །སྔོན་ཡང་རང་སེམས་རྣམ་ཤེས་གཅིག་པུ་ཞིག །འཁྱམས་ཤིང་ལས་ཀྱིས་བདས་ནས་འདིར་སྐྱེས་ཟིན། །ད་ཡང་མར་གྱི་དཀྱིལ་ནས་སྤུ་བཏོན་ལྟར། །ཐམས་ཅད་བཞག་ནས་རང་ཉིད་གཅིག་པུར་འགྲོ། །རང་སེམས་རང་ལ་མི་དཀར་ཐབས་མེད་ཀྱིས། །རང་བློ་རང་ལ་མི་དྲང་མི་སྲིད་ཀྱིས། །རང་དོན་སྙིང་པོའི་ལྷ་ཆོས་མ་འགྲུབ་ན། །རང་སྲིད་རང་གིས་བརླག་པ་མ་ཡིན་ནམ། །སྙིགས་མའི་སྐྱེ་བོ་བསམ་སྤྱོད་དམན་ཆེ་བས། །སུས་ཀྱང་རང་ལ་མི་ཕན་གཡོ་སྒྱུས་བསླུ། །སུ་ལའང་རང་གིས་ཕན་པ་འགྲུབ་དཀའ་བས། །འདུ་འཛིའི་འབྲེལ་ཐག་བཅད་ན་མི་ལེགས་སམ། །བཀུར་ཀྱང་གོང་མ་མཉེས་དུས་མི་འོང་གིས། །སྐྱོང་ཡང་འོག་མ་མགུ་དུས་མི་འོང་གིས། །བརྩེ་ཡང་ཕར་བསམ་ཚུར་ལ་མི་སེམས་པའི། །ཚུལ་འདི་དགོངས་ལ་བློ་ཐག་ཆོད་པར་མཛོད། །མཁས་ཀྱང་བསྟན་དོན་མི་འགྲུབ་རྩོད་པ་འཕེལ། །གྲུབ་ཀྱང་གཞན་དོན་མི་འབྱུང་སྒྲོ་སྐུར་མང༌། །མཐོ་ཡང་སྡེ་ཆུས་མི་འོང་ཁེངས་ལོག་ཆེ། །ད་ལྟའི་དུས་འདི་དགོངས་ལ་སྐྱོ་བར་མཛོད། །བཤད་ཀྱང་བདེན་དུ་མི་འཛིན་གཞན་དུ་གོ །ཕན་སེམས་གཏིང་ནས་དཀར་ཡང་ལོག་པར་འཛིན། །འཁྱོག་པོས་དྲང་པོ་འཁྱོག་པོར་མཐོང་དུས་འདིར། །སུ་ལའང་ཕན་པ་མི་འགྲུབ་རེ་ཐག་ཆོད། །ཆོས་ཀུན་སྒྱུ་མ་ལྟ་བུར་རྒྱལ་བས་གསུངས། །ད་ནི་སྒྱུ་མ་ལས་ཀྱང་སྒྱུ་ཆེན་ཏེ། །གཡོ་སྒྱུའི་སྒྱུ་མ་ཤོམ་པའི་མིག་འཕྲུལ་མཁན། །སྙིགས་སྤྱོད་སྒྱུ་མ་འདི་ལ་འཇིགས་པར་མཛོད། །གཏམ་རྣམས་བྲག་ཅ་ལྟ་བུར་རྒྱལ་བས་གསུངས། །ད་ནི་བྲག་ཅ་ལས་ཀྱང་ཡང་ཅ་སྟེ། །ཁ་དང་དོན་དུ་མི་མཚུངས་བྲག་ཅའི་གཏམ། །སླུ་ཚིག་བྲག་ཅ་འདི་ལ་སུན་པ་སྐྱེད། །སུ་མཐོང་མི་མ་ལགས་ཏེ་སླུ་བྱེད་མཁན། །སུས་བཤད་གཏམ་མ་ལགས་ཏེ་བསླུ་བྲིད་ཚིག །ད་ནི་སུ་ལའང་བློ་གཏད་མི་འདུག་གིས། །རང་ཉིད་གཅིག་པུ་རང་དགར་གནས་པར་མཛོད། །ལུས་སྤྱོད་ཆོས་བཞིན་སྤྱོད་ན་ཀུན་དང་འགལ། །ངག་གཏམ་དྲང་པོར་བཤད་ན་ཕལ་ཆེར་ཁྲོ། །སེམས་བཟང་གཏིང་ནས་དཀར་ཡང་སྐྱོན་དུ་རྩི། །ད་ནི་རང་ཚུལ་སྦེད་པའི་དུས་ལ་བབ། །ལུས་སྦས་དབེན་པའི་རི་ལ་གཅིག་པུར་སྡོད། །ངག་སྦས་སྨྲ་བ་མ་མང་འབྲེལ་ཐག་ཆོད། །སེམས་སྦས་རང་སྐྱོན་ཁོ་ན་ཅེར་རེ་ལྟོས། །སྦས་པའི་རྣལ་འབྱོར་ཟེར་ན་དེ་ལ་ཟེར། །སུ་ལའང་བློ་གཏད་མི་འདུག་ཞེ་ལོག་གི །གང་ལའང་སྙིང་པོ་མི་འདུག་སྐྱོ་ཆད་དེ། །གང་བསམ་འགྲུབ་དུས་མི་འདུག་རྦད་ཐག་ཆོད། །འདི་གསུམ་གཏན་དུ་འགྲོགས་ན་ཕན་པར་མཆིས། །སྐྱིད་དུས་མི་འདུག་སྐྱིད་པོ་ད་ནི་ཟད། །སྡུག་པོ་མི་འདོད་སྡུག་མཐའ་ཆོས་ཀྱིས་ཆོད། །སྐྱིད་སྡུག་ཅི་འོང་སྔོན་ལས་བཙན་པོས་ཤེས། །ད་ནི་སུ་ལའང་མི་རེ་མི་དགོས་སོ། །མི་ལ་རེ་ཆེ་རེ་ཁ་འཛུམ་མུལ་མུལ། །རང་ལ་དགོས་མང་དགོས་དགོས་སྒྲུབ་པའི་ཤོམས། །འདི་བྱ་འདི་བྱེད་ཕྱི་ཚིས་རེ་དོགས་བློ། །ད་ནི་ཅི་ལ་བབ་ཀྱང་མི་བྱེད་དོ། །དེ་རིང་ཤི་ཡང་མི་འགྱོད་འཁོར་བའི་ཆོས། །ལོ་བརྒྱར་བསྡད་ཀྱང་མི་དགའ་ལང་ཚོ་སོང༌། །ད་ནི་ཤི་ཡང་གསོན་ཡང་ཚེ་འདིས་ཅི། །ཕྱི་མའི་ཆོས་ཙམ་འགྲུབ་ན་དེ་ག་རང༌། །ཀྱེ་མ་བདག་གི་མགོན་གཅིག་ཐུགས་རྗེའི་གཏེར། །རྩ་བའི་བླ་མ་མགོན་པོ་སྤྱན་རས་གཟིགས། །གསུང་གི་སྙིང་པོ་དམ་ཆོས་ཡི་གེ་དྲུག །ད་ནི་རེ་ས་ཁྱེད་ལས་མི་འདུག་གོ །ཤེས་ཚད་གོ་བར་ལུས་ནས་ད་མ་ཕན། །བྱས་ཚད་ཚེ་འདིར་ཤོར་ནས་ད་མ་ཕན། །བསམ་ཚད་འཁྲུལ་པར་སོང་ནས་ད་མ་ཕན། །ཕན་ངེས་ཡིག་དྲུག་བགྲང་བའི་དུས་ལ་བབ། །མི་བསླུ་གཏན་གྱི་སྐྱབས་གཅིག་དཀོན་མཆོག་གསུམ། །དཀོན་མཆོག་ཀུན་འདུས་ངོ་བོ་སྤྱན་རས་གཟིགས། །ཁྱེད་ཤེས་བློ་གཏད་གཅིག་ལས་མི་འགྱུར་བའི། །ངེས་ཤེས་བློ་ཐག་ཆོད་ལ་ཡིག་དྲུག་སྒྲོངས། །ཐེག་ཆེན་ལམ་གྱི་རྩ་བ་བྱང་ཆུབ་སེམས། །སེམས་མཆོག་རྒྱལ་བ་ཀུན་གྱི་བགྲོད་གཅིག་ལམ། །ལམ་བཟང་བྱང་ཆུབ་སེམས་དང་མི་འབྲལ་ཞིང༌། །འགྲོ་ལ་སྙིང་རྗེའི་ངང་ནས་ཡིག་དྲུག་སྒྲོངས། །ཐོག་མེད་འཁོར་བར་འཁྱམས་ནས་ད་ཕན་ཆད། །ཅི་བྱེད་སྡིག་ཏུ་སོང་ནས་སྲིད་པར་འཁྱམས། །སྡིག་ལྟུང་སྙིང་ནས་མཐོལ་ཞིང་བཤགས་སེམས་ཀྱིས། །སྟོབས་བཞི་ཚང་བའི་ངང་ནས་ཡིག་དྲུག་སྒྲོངས། །བདག་འཛིན་ཞེན་པའི་བློ་འདི་སྲིད་པའི་རྒྱུ། །དེ་སླད་ལུས་དང་ལོངས་སྤྱོད་དགེ་བའི་ཚོགས། །ཡར་མཆོད་མར་སྦྱིན་འཁོར་འདས་ཀུན་ལ་བསྔོ། །གཅེས་འཛིན་རྒྱངས་ཀྱིས་སྐྱུར་ལ་ཡིག་དྲུག་སྒྲོངས། །སངས་རྒྱས་ཀུན་གྱི་ངོ་བོ་བླ་མ་རྗེ། །སྐུ་དྲིན་སངས་རྒྱས་ཀུན་ལས་ལྷག་པའི་མགོན། །བླ་མ་སྤྱན་རས་གཟིགས་དང་དབྱེར་མེད་དུ། །དད་པའི་གདུང་ཤུགས་སྐྱེད་ལ་ཡིག་དྲུག་སྒྲོངས། །སྒྲིབ་བྱང་ལམ་སྒོམ་སྐུ་བཞི་མངོན་དུ་བྱེད། །དབང་བཞིའི་བདག་ཉིད་བླ་མ་སྤྱན་རས་གཟིགས། །རང་སེམས་བླ་མར་ཤེས་ན་དབང་བཞི་རྫོགས། །རང་དབང་རང་ཐོབ་ངང་ནས་ཡིག་དྲུག་སྒྲོངས། །འཁོར་བ་རང་སྣང་ཙམ་སྟེ་ལོགས་ན་མེད། །སྣང་སྲིད་ལྷ་རུ་ཤེས་ན་གཞན་དོན་རྫོགས། །དག་སྣང་དབང་བཞི་འགྲོ་ལ་དུས་གཅིག་བསྐུར། །འཁོར་བ་དོང་སྤྲུགས་ངང་ནས་ཡིག་དྲུག་སྒྲོངས། །བསྐྱེད་རིམ་རྣམ་གྲངས་མང་མང་བློས་མི་འཁྱུས། །བདེ་གཤེགས་གཅིག་བསྒོམ་རྒྱལ་བ་ཀུན་གྱི་ངང༌། །གང་སྣང་སྣང་བ་ཐུགས་རྗེ་ཆེན་པོའི་སྐུ། །སྣང་སྟོང་ལྷ་སྐུའི་ངང་ནས་ཡིག་དྲུག་སྒྲོངས། །བཟླས་བརྗོད་བསྙེན་སྒྲུབ་ལས་སྔགས་སྤྲོས་པ་ཙམ། །ཆིག་ཆོད་ཡི་གེ་དྲུག་པ་ཆོས་ཀྱི་སྒྲ། །སྒྲ་གྲགས་འཕགས་པའི་གསུང་དང་འདུ་འབྲལ་མེད། །གྲགས་སྟོང་སྔགས་སུ་ཤེས་པས་ཡིག་དྲུག་སྒྲོངས། །སྒྲིབ་གཉིས་རྣམ་རྟོག་ཞི་ན་ཉམས་རྟོགས་རྒྱས། །རང་སྣང་དབང་དུ་འདུས་ན་དགྲ་བགེགས་ཐུལ། །མཆོག་ཐུན་ཚེ་འདིར་སྩོལ་མཛད་སྤྱན་རས་གཟིགས། །ལས་བཞི་ལྷུན་གྲུབ་ངང་ནས་ཡིག་དྲུག་སྒྲོངས། །གང་ཤར་གཏོར་མ་ཤར་གྲོལ་མགྲོན་ལ་བསྔོས། །སྣང་སྟོང་སཱཙྪ་གང་སྣང་ས་ལ་འདེབས། །གཉིས་མེད་ལྷ་ཕྱག་སེམས་ཉིད་མགོན་པོར་འཚལ། །ཆོས་སྤྱོད་ཡོངས་རྫོགས་ངང་ནས་ཡིག་དྲུག་སྒྲོངས། །ཞེ་སྡང་དགྲ་བོ་བྱམས་པའི་མཚོན་གྱིས་ཐུལ། །རིགས་དྲུག་གཉེན་འཁོར་སྙིང་རྗེའི་ཐབས་ཀྱིས་སྐྱོངས། །དད་པའི་ཞིང་ལ་ཉམས་རྟོགས་ལོ་ཏོག་རྨོས། །ཚེ་འདིའི་ལས་རྫོགས་ངང་ནས་ཡིག་དྲུག་སྒྲོངས། །བདེན་ཞེན་རོ་རྒན་ཞེན་མེད་མེ་ལ་སྲེགས། །འདིར་སྣང་བདུན་ཚིགས་སྙིང་པོའི་ཆོས་ཀྱིས་དེད། །ཚོགས་བསགས་རོ་བརྒྱགས་ཚེ་རབས་གསུར་དུ་བསྔོས། །གཤིན་པོའི་དགེ་ཚོགས་ངང་ནས་ཡིག་དྲུག་སྒྲོངས། །དད་པའི་བུ་ཚ་ཉམས་ལེན་ཆོས་སྒོར་ཚུད། །འདིར་སྣང་ཁྱིམ་དུ་ཞེན་ལོག་བུ་ཐང་ཞོག །སྙིང་རྗེའི་བུ་མོ་ཁམས་གསུམ་བག་མར་བྱིན། །གསོན་པོའི་ཆུས་རྫོགས་ངང་ནས་ཡིག་དྲུག་སྒྲོངས། །སྣང་ཚད་འཁྲུལ་པ་ལགས་ཏེ་བདེན་པ་མེད། །འཁོར་འདས་རྣམ་རྟོག་ཙམ་སྟེ་ལོགས་ན་མེད། །རྣམ་རྟོག་ཤར་གྲོལ་ཤེས་ན་ས་ལམ་རྫོགས། །གྲོལ་ལུགས་གནད་ཀྱི་ངང་ནས་ཡིག་དྲུག་སྒྲོངས། །རང་སེམས་རིག་སྟོང་གཉིས་མེད་ཆོས་སྐུའི་ངང༌། །མ་བཅོས་གཉུག་མར་བཞག་ན་རང་གསལ་འཆར། །བྱར་མེད་ཆིག་ཆོད་ངང་དུ་བྱས་ཆོས་ཟིན། །རིག་སྟོང་རྗེན་པར་ཞོག་ལ་ཡིག་དྲུག་སྒྲོངས། །གནས་པའི་སྟེང་ནས་འགྱུ་བའི་རྗེས་མཐུད་ཆོད། །འགྱུ་བའི་ངང་ནས་གནས་པའི་རང་ངོ་ལྟོས། །གནས་འགྱུ་གཉིས་མེད་ཐ་མལ་ཤེས་པ་སྐྱོངས། །རྩེ་གཅིག་ཉམས་ཀྱི་ངང་ནས་ཡིག་དྲུག་སྒྲོངས། །ཀུན་རྫོབ་བརྟགས་ནས་དོན་དམ་གཏན་ལ་ཕོབ། །དོན་དམ་ངང་ནས་ཀུན་རྫོབ་འཆར་ཚུལ་ལྟོས། །བདེན་གཉིས་དབྱེར་མེད་བློ་བྲལ་གཉུག་མའི་གཤིས། །སྤྲོས་བྲལ་ལྟ་བའི་ངང་ནས་ཡིག་དྲུག་སྒྲོངས། །སྣང་བའི་སྟེང་དུ་སེམས་ཀྱི་ཞེན་པ་ཆོད། །སེམས་ཀྱི་སྟེང་དུ་སྣང་བའི་རྫུན་ཕུག་རྡིབ། །སྣང་སེམས་གཉིས་མེད་རྒྱ་གྲོལ་ཕྱལ་བ་ཆེ། །རོ་གཅིག་རྟོགས་པའི་ངང་ནས་ཡིག་དྲུག་སྒྲོངས། །སེམས་ཀྱི་རང་བཞིན་རིག་སྟོང་གཉུག་མར་གྲོལ། །རིག་པའི་རང་རྩལ་སེམས་རྟོག་རང་སར་དག །སེམས་རིག་གཉིས་མེད་ཐིག་ལེ་གཅིག་གི་ངང༌། །བསྒོམ་མེད་ཆོས་སྐུའི་ངང་ནས་ཡིག་དྲུག་སྒྲོངས། །གཟུགས་སྣང་ལྷ་རུ་ཤེས་ན་བསྐྱེད་རིམ་གནད། །མཛེས་དང་མི་མཛེས་སྣང་ཞེན་རང་སར་གྲོལ། །ཞེན་མེད་སེམས་ཀྱི་སྣང་ཆ་འཕགས་པའི་སྐུ། །མཐོང་སྣང་རང་གྲོལ་ངང་ནས་ཡིག་དྲུག་སྒྲོངས། །སྒྲ་སྣང་སྔགས་སུ་ཤེས་ན་བཟླས་བརྗོད་གནད། །སྙན་དང་མི་སྙན་སྣང་ཞེན་རང་སར་གྲོལ། །ཞེན་མེད་འཁོར་འདས་རང་སྒྲ་ཡིག་དྲུག་གསུང༌། །ཐོས་སྣང་རང་གྲོལ་ངང་ནས་ཡིག་དྲུག་སྒྲོངས། །དྲི་སྣང་སྐྱེ་མེད་ཤེས་ན་རྫོགས་རིམ་གནད། །ཞིམ་དང་མི་ཞིམ་ཞེན་སྣང་རང་སར་གྲོལ། །ཞེན་མེད་དྲི་སྣང་འཕགས་པའི་ཚུལ་ཁྲིམས་དང༌། །དྲི་སྣང་རང་གྲོལ་ངང་ནས་ཡིག་དྲུག་སྒྲོངས། །རོ་སྣང་ཚོགས་སུ་ཤེས་ན་མཆོད་པའི་གནད། །བཅུད་དང་མི་བཅུད་ཞེན་སྣང་རང་སར་གྲོལ། །ཞེན་མེད་བཟའ་བཏུང་འཕགས་པ་དགྱེས་པའི་རྫས། །རོ་སྣང་རང་གྲོལ་ངང་ནས་ཡིག་དྲུག་སྒྲོངས། །རེག་སྣང་མཉམ་ཉིད་ཤེས་ན་རོ་སྙོམས་གནད། །འགྲང་ལྟོག་ཚ་གྲང་སྣང་བ་རང་སར་གྲོལ། །ཞེན་མེད་ཕྱི་ནང་རེག་བྱ་ལྷའི་ཕྲིན་ལས། །རེག་སྣང་རང་གྲོལ་ངང་ནས་ཡིག་དྲུག་སྒྲོངས། །ཆོས་ཀུན་སྟོང་པར་ཤེས་ན་ལྟ་བའི་གནད། །བདེན་རྫུན་བློ་ཡི་འཛིན་སྟངས་རང་སར་གྲོལ། །ཞེན་མེད་སྣང་སྲིད་འཁོར་འདས་ཆོས་སྐུའི་ངང༌། །རྟོག་ཚོགས་རང་གྲོལ་ངང་ནས་ཡིག་དྲུག་སྒྲོངས། །ཞེ་སྡང་ཡུལ་རྗེས་མ་འབྲང་ཁྲོ་བློར་ལྟོས། །ཁྲོ་སྣང་རང་ཤར་རང་གྲོལ་གསལ་སྟོང་ངང༌། །གསལ་སྟོང་མེ་ལོང་ཡེ་ཤེས་ལོགས་ན་མེད། །ཞེ་སྡང་རང་གྲོལ་ངང་ནས་ཡིག་དྲུག་སྒྲོངས། །ང་རྒྱལ་ཡུལ་རྗེས་མ་འཛིན་འཛིན་བློ་ལྟོས། །མཆོག་འཛིན་རང་ཤར་རང་གྲོལ་ཡེ་སྟོང་ངང༌། །ཡེ་སྟོང་མཉམ་ཉིད་ཡེ་ཤེས་ལོགས་ན་མེད། །ང་རྒྱལ་རང་གྲོལ་ངང་ནས་ཡིག་དྲུག་སྒྲོངས། །འདོད་ཆགས་ཡུལ་རྗེས་མ་ཞེན་ཞེན་བློ་ལྟོས། །ཞེན་སྣང་རང་ཤར་རང་གྲོལ་བདེ་སྟོང་ངང༌། །བདེ་སྟོང་སོར་རྟོག་ཡེ་ཤེས་ལོགས་ན་མེད། །འདོད་ཆགས་རང་གྲོལ་ངང་ནས་ཡིག་དྲུག་སྒྲོངས། །ཕྲག་དོག་ཡུལ་རྗེས་མ་འབྲང་དཔྱོད་བློ་ལྟོས། །རྟོག་དཔྱོད་རང་ཤར་རང་གྲོལ་བློ་སྟོང་ངང༌། །བློ་སྟོང་བྱ་གྲུབ་ཡེ་ཤེས་ལོགས་ན་མེད། །ཕྲག་དོག་རང་གྲོལ་ངང་ནས་ཡིག་དྲུག་སྒྲོངས། །གཏི་མུག་ཡུལ་ལ་མ་རློམ་རང་ངོ་ལྟོས། །རྟོག་ཚོགས་རང་ཤར་རང་གྲོལ་རིག་སྟོང་ངང༌། །རིག་སྟོང་ཆོས་དབྱིངས་ཡེ་ཤེས་ལོགས་ན་མེད། །གཏི་མུག་རང་གྲོལ་ངང་ནས་ཡིག་དྲུག་སྒྲོངས། །གཟུགས་ཕུང་ཡེ་སྟོང་སྐྱེ་མེད་ནམ་མཁའི་ངང༌། །སྟོང་ཉིད་རིག་པའི་ཐིག་ལེ་སྤྱན་རས་གཟིགས། །འཕགས་པ་ནམ་མཁའི་རྒྱལ་པོ་ལོགས་ན་མེད། །སྟོང་ཉིད་ལྟ་བའི་ངང་ནས་ཡིག་དྲུག་སྒྲོངས། །ཚོར་བ་ཡུལ་སེམས་གཉིས་སྦྲེལ་འཆིང་བའི་ཞགས། །མཉམ་ཉིད་གཉིས་མེད་རྟོགས་ན་སྤྱན་རས་གཟིགས། །འཕགས་པ་དོན་ཡོད་ཞགས་པ་ལོགས་ན་མེད། །རོ་མཉམ་རྟོགས་པའི་ངང་ནས་ཡིག་དྲུག་སྒྲོངས། །འདུ་ཤེས་མཚན་མར་འཛིན་པ་འཁྲུལ་པའི་བློ། །འགྲོ་ཀུན་སྙིང་རྗེས་འཛིན་ན་སྤྱན་རས་གཟིགས། །འཕགས་མཆོག་འཁོར་བ་དོང་སྤྲུགས་ལོགས་ན་མེད། །དམིགས་མེད་སྙིང་རྗེའི་ངང་ནས་ཡིག་དྲུག་སྒྲོངས། །འདུ་བྱེད་འཁོར་བའི་ལས་ཀྱིས་རིགས་དྲུག་འཁོར། །སྲིད་ཞི་མཉམ་ཉིད་རྟོགས་ན་སྤྱན་རས་གཟིགས། །འགྲོ་འདུལ་ཐུགས་རྗེ་ཆེན་པོ་ལོགས་ན་མེད། །གཞན་ཕན་རོ་གཅིག་ངང་ནས་ཡིག་དྲུག་སྒྲོངས། །རྣམ་ཤེས་སེམས་ཀྱི་རང་བཞིན་ཚོགས་བརྒྱད་ཆ། །སེམས་ཉིད་ཆོས་སྐུར་རྟོགས་ན་སྤྱན་རས་གཟིགས། །འཕགས་མཆོག་རྒྱལ་བ་རྒྱ་མཚོ་ལོགས་ན་མེད། །རང་སེམས་སངས་རྒྱས་ཤེས་པས་ཡིག་དྲུག་སྒྲོངས། །ལུས་སྣང་གདོས་བཅས་འཛིན་པ་འཆིང་བའི་རྒྱུ། །སྣང་སྟོང་ལྷ་རུ་ཤེས་ན་སྤྱན་རས་གཟིགས། །འཕགས་མཆོག་ཁརྶ་པ་ཎི་ལོགས་ན་མེད། །སྣང་སྟོང་ལྷ་སྐུའི་ངང་ནས་ཡིག་དྲུག་སྒྲོངས། །དག་སྣང་བརྗོད་པའི་སྒྲ་རྟོག་འཁྲུལ་པའི་རྒྱུ། །གྲགས་སྟོང་སྔགས་སུ་ཤེས་ན་སྤྱན་རས་གཟིགས། །འཕགས་མཆོག་སེངྒེ་སྒྲ་ཞེས་ལོགས་ན་མེད། །སྒྲ་གྲགས་སྔགས་སུ་ཤེས་པས་ཡིག་དྲུག་སྒྲོངས། །སེམས་སྣང་བདེན་ཞེན་འཁྲུལ་པ་འཁོར་བའི་རྒྱུ། །རྟོག་བྲལ་གཤིས་ལ་བཞག་ན་སྤྱན་རས་གཟིགས། །འཕགས་པ་སེམས་ཉིད་ངལ་བསོ་ལོགས་ན་མེད། །སེམས་ཉིད་ཆོས་སྐུའི་ངང་ནས་ཡིག་དྲུག་སྒྲོངས། །སྣང་སྲིད་ཡེ་ནས་དག་པ་ཆོས་སྐུའི་ངང༌། །ཆོས་སྐུའི་རང་ཞལ་མཇལ་ན་སྤྱན་རས་གཟིགས། །འཕགས་མཆོག་འཇིག་རྟེན་དབང་ཕྱུག་ལོགས་ན་མེད། །དག་པ་རབ་འབྱམས་ངང་ནས་ཡིག་དྲུག་སྒྲོངས། །ལྷ་གཅིག་རྒྱལ་བ་ཀུན་འདུས་སྤྱན་རས་གཟིགས། །སྔགས་གཅིག་སྙིང་པོ་ཀུན་འདུས་ཡི་གེ་དྲུག །ཆོས་གཅིག་བསྐྱེད་རྫོགས་ཀུན་འདུས་བྱང་ཆུབ་སེམས། །གཅིག་ཤེས་ཀུན་གྲོལ་ངང་ནས་ཡིག་དྲུག་སྒྲོངས། །བྱས་པས་ཅི་བྱ་བྱ་བྱེད་འཁོར་བའི་རྒྱུ། །བྱས་ཚད་སྙིང་པོ་མེད་པའི་ཚུལ་ལ་ལྟོས། །ད་ནི་བྱར་མེད་ངང་ལ་བཞག་ན་དགའ། །བྱ་བྱེད་ཅམས་སེ་ཞོག་ལ་ཡིག་དྲུག་སྒྲོངས། །སྨྲས་པས་ཅི་བྱ་སྨྲས་ཚད་བྲེད་མོའི་གཏམ། །འབྲེལ་མེད་རྣམ་གཡེང་སྐྱེད་པའི་ཚུལ་ལ་ལྟོས། །ད་ནི་བརྗོད་མེད་ངང་ལ་གནས་ན་དགའ། །འཁྱམས་ཤིང་ཆོས་ལས་རིང་བའི་ཚུལ་ལ་ལྟོས། །ད་ནི་གཅིག་ཏུ་སེམས་བག་ཕེབ་ན་དགའ། །བག་ཕེབ་ལྷོད་ཀྱིས་སྡོད་ལ་ཡིག་དྲུག་སྒྲོངས། །ཟོས་པས་ཅི་བྱ་ཟོས་ཚད་མི་གཙང་རྒྱུ། །ཟ་འདོད་ཚིམ་པ་མེད་པའི་ཚུལ་ལ་ལྟོས། །ད་ནི་ཏིང་འཛིན་ཟས་སུ་ཟོས་ན་དགའ། །བཟའ་བཏུང་བྱེད་འཕྲོ་བོར་ལ་ཡིག་དྲུག་སྒྲོངས། །བསམ་པས་ཅི་བྱ་བསམ་ཚད་འཁྲུལ་པའི་རྒྱུ། །བསམ་དོན་ཐོག་ཏུ་མི་ཁེལ་ཚུལ་ལ་ལྟོས། །ད་ནི་ཚེ་འདིའི་བློ་སྣ་བསྟུངས་ན་དགའ། །བློ་ཐག་རྦད་ཀྱིས་ཆོད་ལ་ཡིག་དྲུག་སྒྲོངས། །འབྱོར་པས་ཅི་བྱ་ལོངས་སྤྱོད་ཞེན་པའི་བློ། །བསགས་ཚད་ཤུལ་དུ་ལུས་པའི་ཚུལ་ལ་ལྟོས། །ད་ནི་བདག་འཛིན་ཞེན་པ་བཅད་ན་དགའ། །གསོག་འཇོག་རྩོལ་སྒྲུབ་བོར་ལ་ཡིག་དྲུག་སྒྲོངས། །ཉལ་བས་ཅི་བྱ་གཉིད་ཚད་གཏི་མུག་ངང༌། །སོས་དལ་མི་ཚེ་འཛད་པའི་ཚུལ་ལ་ལྟོས། །ད་ནི་སྙིང་ནས་བརྩོན་འགྲུས་བསྐྱེད་ན་དགའ། །ཉིན་མཚན་རྣམ་གཡེང་སྤངས་ནས་ཡིག་དྲུག་སྒྲོངས། །ལོང་མེད་ལོང་མེད་སྡོད་པའི་ལོང་མི་འདུག །འཆི་བདག་གློ་བུར་སླེབ་ན་ཅི་ཞིག་བྱ། །ད་ནི་འཕྲལ་ལ་ལྷ་ཆོས་སྒྲུབ་ན་དགའ། །ད་ལྟ་ལ་འུར་ཉིད་དུ་ཡིག་དྲུག་སྒྲོངས། །ལོ་དང་ཟླ་གྲངས་ཞག་གི་རྩིས་ཀྱིས་ཅི། །ད་ལྟ་སྐད་ཅིག་འགྱུར་བའི་ཚུལ་ལ་ལྟོས། །སྐད་ཅིག་རེ་རེར་སོང་བཞིན་འཆི་ལ་ཉེ། །ད་ལྟ་ད་ལྟ་ཉིད་ནས་ཡིག་དྲུག་སྒྲོངས། །ཚེ་ནི་ཉི་མ་བཞིན་དུ་ཕར་ཕར་འགྲོ། །འཆི་བདག་གྲིབ་སོ་བཞིན་དུ་ཚུར་ཚུར་འོང༌། །ད་ནི་ཚེ་ལྷག་ཉི་རྒས་གྲིབ་སོ་ཙམ། །སྡོད་པའི་ལོང་ཁོམས་མི་འདུག་ཡིག་དྲུག་སྒྲོངས། །ཆོས་སུ་ཡི་གེ་དྲུག་པ་བཟང་མོད་དེ། །ཁ་ཡེངས་མིག་ཡེངས་བཟླས་པས་འབྲས་མི་འབྱིན། །ངག་བཟླས་གྲངས་ལ་ཞེན་པ་ཨ་འཐས་བློ། །རྩེ་གཅིག་སེམས་ལ་ལྟོས་ལ་ཡིག་དྲུག་སྒྲོངས། །ཡང་དང་ཡང་དུ་རང་གི་སེམས་བརྟགས་ན། །ཅི་ལྟར་བྱས་ཀྱང་ཡང་དག་ལམ་ལ་འགྲོ། །གདམས་པའི་གནད་བརྒྱ་འདུས་པ་འདི་ཁོ་ན། །གནད་དོན་གཅིག་ལ་སྒྲིལ་ལ་ཡིག་དྲུག་སྒྲོངས། །དང་པོར་སྙིགས་མའི་སྤྱོད་ལ་སྐྱོ་བའི་གཏམ། །གཏམ་འདི་རང་གིས་རང་ལ་གདམས་པ་སྟེ། །རང་བློ་གཏིང་ནས་འགྱུར་པའི་སྨྲེ་སྔགས་ཚིག །ཁྱེད་ལའང་འདྲའམ་སྙམ་ནས་ཕུལ་བ་ལགས། །མི་འདྲ་ལྟ་སྒོམ་མཐོན་པོའི་གདེངས་ཚད་དང༌། །ལུགས་གཉིས་བྱ་བཞག་འགྲུབ་པའི་རྣམ་དཔྱོད་བློ། །རང་གཞན་བློ་གཏད་ཕེར་བའི་འདུན་གྲོས་ཤོམས། །ཁྱེད་ལ་ཡོད་པར་གྱུར་ན་མཐོལ་ལོ་བཤགས། །བར་དུ་ལྟ་སྒོམ་གཏན་ལ་འཕེབས་པའི་གཏམ། །རྟོགས་པའི་ཉམས་མྱོང་བདག་ལ་མེད་མོད་ཀྱང༌། །ཀུན་མཁྱེན་ཡབ་སྲས་བརྒྱུད་པ་རིན་པོ་ཆེའི། །གསུང་གིས་བསྐྱངས་པའི་གོ་ཡུལ་བཤད་པ་ལགས། །ཐ་མ་ངེས་འབྱུང་ཆོས་ལ་བསྐུལ་བའི་གཏམ། །གཏམ་འདི་བརྗོད་དོན་མེད་ཀྱང་ཤུགས་ཀྱིས་ཐལ། །འོན་ཀྱང་སྲས་བཅས་རྒྱལ་བའི་བཞེད་གཞུང་དང༌། །མི་འགལ་ཉམས་སུ་བླངས་ན་སྐུ་དྲིན་ཆེ། །དེ་ལྟར་ཐོག་མཐའ་བར་དུ་དགེ་བའི་གཏམ། །བྲག་དཀར་རྩེ་རྒྱལ་གྲུབ་པའི་བྲག་ཕུག་ཏུ། །སྔར་འདྲིས་གྲོགས་ཀྱིས་བསྐུལ་བ་མ་བཟོད་ནས། །དུག་ལྔ་མེ་འབར་ཨ་བུ་ཧྲལ་པོས་བྲིས། །ཁ་བཤད་རྐྱང་པར་སོང་ཡང་ཅི་ཆ་སྟེ། །དོན་བཟང་འཁྲུལ་པ་མེད་པའི་དགེ་ཚོགས་རྒྱུན། །ཁྱེད་དང་བདག་བཅས་ཁམས་གསུམ་འགྲོ་བ་ཀུན། །ཆོས་མཐུན་བསམ་པ་འགྲུབ་པའི་རྒྱུ་རུ་བསྔོ།། །། ༈ འདབ་བརྒྱས་ཟེའུ་འབྲུ་རྒྱས་པའི་གེ་སར་གྱི་ལང་ཚོ། །ཉ་གང་ཟླ་བས་ནོན་པའི་འོད་དཀར་གྱི་གདན་ལ། །བདེ་སྟོང་ཕྱག་རྒྱའི་རྣམ་རོལ་གཡོ་མེད་དུ་བཞུགས་པའི། །ལྷ་གཅིག་བླ་མ་རྡོ་རྗེ་སེམས་དཔའ་དེ་མཁྱེན་ནོ། །ལས་ངན་ཨ་བུ་ཤྲཱི་རྣམ་གཡེངས་ཅན་ཁྱོད་ཉོན་དང༌། །སྔར་འཁྲུལ་འཁྲུལ་པས་བསླུས་བསླུས་ཨི་དྲན་ཨི་གོ །ད་འཁྲུལ་འཁྲུལ་པ་འདི་ལ་བག་ཟོན་དགོས་སོ། །སྟོང་ཟོབ་མི་ཚེ་མ་བསྐྱལ་རང་སེམས་བསྐོར་དང༌། །དགོས་མེད་བྱ་བློ་མང་པོ་ད་ནི་སྐྱུར་ཐོང༌། །བསམ་བརྒྱ་འགྲུབ་དུས་མེད་པའི་རང་སེམས་སྡུག་ཁུར། །བྱས་བྱས་ཟིན་པ་མེད་པའི་རྣམ་གཡེངས་ཆུ་རིས། །རང་མགོ་རང་གིས་མ་བསྐོར་ཁ་རོག་འདུག་དང༌། །བརྒྱ་ཐོས་གཅིག་ཀྱང་མ་ཟིན་ཐོས་པས་ཅི་ཕན། །ཐོས་ཀྱང་དགོས་དུས་མི་དྲན་བསམ་པས་ཅི་ཕན། །ཉོན་མོངས་གཉེན་པོར་མ་སོང་སྒོམ་པ་སྐྱུར་ཐོང༌། །བཟླས་གྲངས་བསྙེན་ཚད་སོང་ཡང་བསྐྱེད་རིམ་མ་གོམས། །ཨ་འཐས་ལྷ་སྐུ་གསལ་ཡང་གཉིས་འཛིན་མ་ཞིག །ལྟར་སྣང་འདྲེ་གདོན་འདུལ་ཡང་རང་རྒྱུད་མ་ཐུལ། །བསྙེན་བསྒྲུབ་ཁྲིགས་ཆགས་ལེགས་པའི་ཐུན་བཞི་སྐྱུར་ཐོང༌། །མཐོ་ན་གསལ་གསལ་འདྲ་ཡང་ལྷོད་ཆ་མ་སྐྱེས། །དམའ་ན་གནས་གནས་འདྲ་ཡང་དྭངས་ཆ་མ་ཐོན། །ཕུར་ཚུགས་རིག་ཆ་འདྲ་ཡང་གཏད་སོ་མདུང་ཚུགས། །སེམས་འཛིན་རྟོད་ཕུར་བརྟན་པའི་ལྟ་སྟངས་སྐྱུར་ཐོང༌། །བཤད་ཡམ་སྙན་སྙན་འདྲ་ཡང་སེམས་ལ་མི་ཕན། །རིགས་ལམ་རྣོ་རྣོ་འདྲ་ཡང་འཁྲུལ་པའི་རུ་མ། །གདམས་ངག་ཟབ་ཟབ་འདྲ་ཡང་ཉམས་སུ་མི་ལེན། །སེམས་གཡེངས་མིག་ནད་སྐྱེད་པའི་དཔེ་ལྟས་སྐྱུར་ཐོང༌། །རྔ་ཆུང་ཏིང་ཏིང་བརྡུངས་ཀྱང་ཉན་ཡུལ་མཛེས་ཆོས། །ཤ་ཁྱེར་ཁྲག་ཁྱེར་ཟེར་ཀྱང་གཅེས་འཛིན་མ་ཞིག །ཏིང་ཤག་སིལ་སིལ་བརྡུང་ཡང་དམིགས་གཏད་མི་འདུག །མཛེས་མཛེས་ལྟར་སྣང་ལེགས་པའི་ཨོ་ཟོབ་སྐྱུར་ཐོང༌། །ད་ལྟ་སློབ་སློབ་འདྲ་ཡང་ནམ་ཕུག་མི་སྐྱོང༌། །དེ་རིང་ཤེས་ཤེས་འདྲ་ཡང་ག་ལེར་རྗེས་མེད། །བརྒྱ་ལ་ལོབ་ནས་སོང་ཡང་སེམས་ལ་མི་བསྐོར། །དོ་གལ་ཆེ་མདོག་ཁ་པོའི་སློབ་མ་སྐྱུར་ཐོང༌། །ད་ལོ་གཅེས་གཅེས་འདྲ་ཡང་སང་ཕོད་དེ་མེད། །ཉམ་ཆུང་བྱེད་མདོག་ཁ་ཡང་མཐོ་སྣང་ཆེ་འོང༌། །ཕར་ལ་བརྩེ་བས་བསྐྱངས་ན་ཕར་ཕར་རིང་བའི། །ཨ་གསར་ཁ་འཛུམ་ངོ་དགའི་སྙིང་གྲོགས་སྐྱུར་མཐོང༌། །འཛུམ་ལམ་དགའ་དགའ་འདྲ་ཡང་ཨི་བདེན་མི་ཤེས། །སྐོར་གཅིག་བདེ་སྣང་འཆར་ཡང་ཟླ་དགུའི་སེམས་ནད། །ཟླ་གཅིག་སྟབས་ཀ་བསྒྲིགས་ཀྱང་འགྲིགས་དུས་དཀའ་བས། །མིས་འཕྱ་རང་སེམས་ཁྲེལ་བའི་གྲོགས་མོ་སྐྱུར་ཐོང༌། །བཤད་བཤད་ཟིན་དུས་མེད་པའི་ཆགས་སྡང་རུ་མ། །མཚར་མཚར་ཡག་ཡག་འདྲ་ཡང་གཞན་སྐྱོན་རྗེས་ཟློས། །བཤད་ཡུལ་ཉན་ཉན་འདྲ་ཡང་ཞེ་ཁྲེལ་ཡོད་འོང༌། །དོན་མེད་ཁ་སྐོམ་སྐྱེ་བའི་སྐད་ཆ་སྐྱུར་ཐོང༌། །རང་ལ་ཉམས་མྱོང་མེད་པའི་དཔེ་ཐོག་བྲོ་བརྡུང༌། །ཉན་མཁན་མོས་མོས་འདྲ་ཡང་མི་བདེན་ངོ་མ། །ཆོས་འགལ་རང་གིས་བྱས་ན་ག་ལེར་ངོ་ཚ། །ཁ་བཤད་ལེགས་ལེགས་འདྲ་བའི་ཆོས་བཤད་སྐྱུར་ཐོང༌། །མེད་དུས་མཁོ་སྣང་འཆར་ཏེ་ཡོད་ན་མི་མཁོ། །ལྡེབས་གྲངས་ཉུང་སྣང་འཆར་ཡང་བྲི་དུས་ཟད་དཀའ། །ས་སྟེང་དཔེ་ཆ་བྲིས་ཀྱང་ཆོག་ཤེས་མི་སྐྱེ། །བེད་མེད་བྲིས་གླ་མེད་པའི་དཔེ་ཆ་སྐྱུར་ཐོང༌། །དེ་རིང་དགའ་དགའ་འདྲ་ཡང་སང་ཉིན་ཁྲོས་འོང༌། །མི་ངོ་དཀར་ནག་འཚོས་འཚོས་དགའ་དུས་མི་འོང༌། །དགའ་ཡང་དགོས་དུས་མི་ཕན་ཡི་ཆད་སྣོན་པ། །ངོ་དགའ་ངོ་བསྟོད་དགོས་པའི་ངོ་འཛིན་སྐྱུར་ཐོང༌། །ཆོས་དང་འཇིག་རྟེན་བྱ་བཞག་ཕོ་རབ་ཕྱག་ལེན། །དེ་འདྲའི་ཤག་པོ་མ་རེ་ཨ་བུ་བུ་ལུ། །གླང་རྒན་སླས་ན་ཉལ་བའི་འདུན་ཕུག་ཨེ་གཟིགས། །ཟ་ཉལ་བཤང་གཅི་འདོར་འདི་མི་བྱེད་ཁ་མེད། །བྱ་བྱེད་དེ་ལས་མ་མང་ཁྱོད་ཀྱི་ཡུལ་མིན། །རང་ཚོད་བྱ་བ་བགྱིས་ལ་ཁ་རོག་ཉོལ་སྡོད། །སྟོང་གསུམ་དམན་ན་ཁྱོད་ཡོད་དམན་ས་ཟིན་དགོས། །རྒྱལ་ཁམས་གོང་ན་ཡོད་ཀྱི་མཐོ་སྣང་མ་ཆེ། །རང་འདྲར་གཅིག་ཀྱང་མེད་ཀྱིས་ཤག་ཕོ་མ་མང༌། །ལུགས་གཉིས་བྱ་བ་མེད་ཀྱང་ཡོད་དགོས་མ་ཟེར། །ཐམས་ཅད་ཐམས་ཅད་སྐྱུར་ན་མདོ་དོན་དེ་ཡིན། །ཞེས་རྣལ་འབྱོར་དྲི་མེད་བློ་གྲོས་ཀྱིས་རང་གིས་རྒྱུད་ཚོད་དང་བསྟུན་པའི་ཞལ་གདམས་ཨ་བུ་ཤྲཱི་སྙིང་དང་འདྲ་བ་ལ་གདམས་པ་ཉམས་སུ་ལེན་དགོས། ཉམས་སུ་ལེན་རྒྱུ་ཅང་མེད་ཀྱང་བྱ་བ་ཐམས་ཅད་སྐྱུར་ན་མདོ་དོན་དེ་ཡིན། ཆོས་མ་འགྲུབ་ཀྱང་མ་ཁྲོ། ཞེས་གསུངས་སོ།། །། ༈ གང་ཞིག་འཁོར་བར་འཁྱམས་པའི་འགྲོ་མང་ཁམས། །ཐུགས་བསྐྱེད་སྨོན་པས་དུས་ཀུན་མི་གཏོང་བའི། །བྱང་ཆུབ་སེམས་ཀྱི་མངའ་བདག་དམ་པའི་མགོན། །ཀུན་མཁྱེན་ཡབ་སྲས་བརྒྱུད་པར་གསོལ་བ་འདེབས། །རིང་ནས་དྲིན་གྱིས་བསྐྱངས་པའི་མ་རྒན་འགྲོ། །སྣ་ཚོགས་ལས་ངན་ཁུར་གྱིས་ཆེས་ནོན་ཅིང༌། །བཟོད་དཀའི་སྡུག་བསྔལ་ཆར་བཞིན་འབབས་མཐོང་ནས། །བདག་གི་སྙིང་འདི་དུམ་བུར་གས་ལ་ཐུག །འཁྲུལ་རྟོག་གྱ་གྱུའི་བློ་སྣ་བསླུ་བྲིད་མཁས། །ལས་ངན་སྡིག་པའི་གྲོགས་པོ་སྤང་རེ་དཀའ། །རང་ཐག་དམ་པའི་ཆོས་སུ་མ་ཆོད་ནས། །བདག་ཀྱང་འཁོར་བའི་བཙོན་རར་ད་དུང་ཉལ། །ཆུང་ནས་གཞན་དབང་སོང་བས་ཆོས་མ་འགྲུབ། །དར་ནས་འདོད་པའི་རྩེ་དགས་ཆོས་མ་འགྲུབ། །རྒས་ནས་ལང་ཚོ་རྒུད་པས་ཆོས་མ་འགྲུབ། །ཀྱཻ་མ་ཀྱི་ཧུད་ད་ནི་ཅི་ཞིག་བྱ། །དུས་ངན་སྐྱེ་བོའི་བསམ་སྤྱོད་གྱ་མ་གྱུ། །སུ་དང་བསྟུན་ཀྱང་དམ་པའི་ཆོས་དང་འགལ། །གང་ལྟར་བྱས་ཀྱང་ཀུན་ལ་མགུ་དུས་མེད། །ད་ནི་དབེན་པའི་རི་ཁྲོད་མི་སྙོགས་རེ། །ཅི་ཙམ་འབྱོར་ཀྱང་སེམས་ལ་ཁེངས་དུས་མེད། །གང་ཙམ་བསྒྲུབས་ཀྱང་ལས་ལ་འགྲུབ་དུས་མེད། །སུ་ངོ་ཟིན་ཡང་ཀུན་ངོ་ཟིན་དུས་མེད། །ད་ནི་མཐུན་འཇུག་བློ་སྣ་མི་བསྟུང་རེ། །ཅི་ཙམ་སྤྱོད་ཀྱང་འདོད་པར་ཆོག་ཤེས་མེད། །གང་མང་ཤེས་ཀྱང་ཚིག་ལ་སྙིང་པོ་མེད། །ཚེ་གཅིག་ཟད་ཀྱང་རྣམ་གཡེངས་ཟད་དུས་མེད། །ད་ནི་བློ་སྣ་འཕྲལ་ཆོད་མི་བྱེད་རེ། །ཉམས་སུ་མ་ལོན་ཐོས་པས་ཅི་ཞིག་བྱ། །འཁྲུལ་རྟོག་སྐྱེད་འཕེལ་བསམ་པས་ཅི་ཞིག་བྱ། །གཞི་མེད་རེ་དོགས་སྒོམ་པས་ཅི་ཞིག་བྱ། །ད་ནི་ཆོས་མེད་གཅེར་ཉལ་མི་བྱེད་རེ། །ཚུལ་འཆོས་གཟུགས་བཅོས་དུལ་བས་ཅི་ཞིག་བྱ། །ཉམས་ལེན་ཁས་བཤད་མདོ་སྡེས་ཅི་ཞིག་བྱ། །དོན་མེད་སྟོང་འདིངས་མངོན་པས་ཅི་ཞིག་བྱ། །ད་ནི་སྨྱོན་པ་གང་བདེ་མི་བྱེད་རེ། །གསོག་དཀའ་བསྲུང་དཀའ་འབྱོར་པས་ཅི་ཞིག་བྱ། །མངགས་དཀའ་མགུ་དཀའ་འཁོར་གྱིས་ཅི་ཞིག་བྱ། །འགྲུབ་དཀའ་བསྐྱུར་དཀའ་ཁྱིམ་གྱིས་ཅི་ཞིག་བྱ། །ད་ནི་སྤྲང་པོ་ལམ་ཟན་མི་བསྒུགས་རེ། །སྣང་བ་དགྲར་ལངས་ཉན་ཐོས་དེས་ཅི་བྱ། །རྒན་མོ་བསམ་བཟང་བྱང་སེམས་དེས་ཀོ་ཅི། །ཉོན་མོངས་འཆོལ་ཉོག་གསང་སྔགས་དེས་ཅི་བྱ། །ད་ནི་གུ་ཡངས་ཐ་མལ་མི་སྡོད་རེ། །རང་སྤྱོད་བསམ་ན་རང་ལ་ཁྲེལ་རྒོད་འཆོར། །གཞན་སྤྱོད་བསམ་ན་གཞན་ལ་ཡི་མུག་སྐྱེ། །ད་ནི་གང་ལ་བསམས་ཀྱང་སྙིང་རླུང་ལྡང༌། །ད་ནི་སུ་ལ་བསམས་ཀྱང་ཡི་ཆད་སྐྱེས། །འབྱུང་བ་དགྲར་ལངས་སྣོད་ལ་ཡི་རེ་ཆད། །གཡོ་སྒྱུ་ཟོལ་ཟོག་བཅུད་ལ་ཡི་རེ་ཆད། །ལས་ངན་རྒྱུན་རིང་འགྲོ་ལ་ཡི་རེ་ཆད། །ཚེ་གང་དོན་མེད་ཀུན་ལ་ཡི་རེ་ཆད། །ཡི་ཆད་ཉམ་ཐག་སྡུག་གི་མཆི་མ་འདི། །ཐུགས་རྗེ་ཡས་སྤྲུལ་མགོན་གྱིས་མ་ཕྱིས་ན། །འཁྲུལ་པ་རྒྱུན་རིང་འཁོར་བའི་སེམས་ཅན་ལ། །ལས་ངན་སྡུག་བསྔལ་ངལ་བསོ་སུ་ཡིས་སྦྱིན། །ཡོད་ཡོད་མེད་མེད་ཁ་འབྱམས་ཁ་ལ་ཁྱེར། །ཡིན་ཡིན་མིན་མིན་ཚིག་གིས་མགོ་བསྐོར་གཏོང༌། །རྟོག་གེ་མགོ་མཁྲེགས་ལྟ་བས་བསླུ་མཐོང་ནས། །ད་ནི་ལྟ་བ་ཕྱགས་མས་འདེད་སྙིང་འདོད། །ལྷ་མཐོང་འདྲེ་མཐོང་ཉམས་ཀྱི་སྣང་བ་བྲིད། །ཁ་གདངས་མིག་བགྲད་ལྷ་བསྒོམ་འདྲེ་རུ་ལོག །ཨུ་ཚུགས་གླེན་སྒོམ་སྒོམ་པས་བསླུས་མཐོང་ནས། །ད་ནི་སྒོམ་པ་རླུང་ལ་བསྐུར་སྙིང་འདོད། །ཚེ་འདིར་དོན་གཉེར་འདུལ་སྤྱོད་རྟགས་ལ་རེ། །འདོད་ཆགས་དོན་གཉེར་སྔགས་སྤྱོད་རྐུབ་ལ་རེ། །གནད་མེད་སྟོང་རྒྱུག་སྤྱོད་པས་བསླུས་མཐོང་ནས། །ད་ནི་སྤྱོད་པ་ཆུ་ལ་བསྐྱུར་སྙིང་འདོད། །རང་འདོད་ཕུགས་བཅུག་གཞན་ཕན་ཁ་ལ་རེ། །རང་ངོ་མ་འཕྲོད་ངོ་སྤྲོད་རོ་ལ་འདེབས། །རང་དོན་མ་འགྲུབ་གཞན་ཕན་བསླུས་མཐོང་ནས། །ད་ནི་འགྲོ་དོན་གཡངས་ལ་བསྐྱུར་སྙིང་འདོད། །རྟོག་ངོ་རང་རིག་བཅོས་མའི་གཅེར་ལ་རེ། །གནས་ངོ་རྒྱ་ཡན་ཟིན་བུའི་ཉམས་ཀྱིས་བཅིངས། །ཡིན་རློམ་ང་རྒྱལ་འབྲས་བུས་བསླུས་མཐོང་ནས། །ད་ནི་འབྲས་བུ་ཆུ་ལ་འཕེན་སྙིང་འདོད། །རང་ཉམས་མ་ལོན་གཞན་ལ་ཆོས་བཤད་བྱེད། །ཐོས་པ་དགྲར་ལངས་ལོག་ལྟས་རང་རྒྱུད་སྦོས། །ཚིག་མཐའ་རྐྱང་དེད་ཐོས་པས་བསླུས་མཐོང་ནས། །ད་ནི་ཐོས་བསམ་རྒྱུན་ཐག་བཅད་སྙིང་འདོད། །དབང་མེད་འཁོར་ངན་འཐབ་མོས་རང་སྐྱིད་ཕུད། །ལོག་ལྟ་སྐུར་འདེབས་མི་ཁས་རང་གཞན་ཕུང༌། །དམ་པ་མདོ་མེད་ནག་མོས་བསླུས་མཐོང་ནས། །ད་ནི་མཇེ་གོག་རྩད་ནས་བཅད་སྙིང་འདོད། །རང་ལུགས་མི་སྒྲུབ་གཞན་ལུགས་སྒྲུབ་ལ་རྒྱུག །གཅིག་ཉམས་མ་ལོན་གཉིས་སྒྲུབ་ཟབ་ལ་རེ། །བློ་མང་སེམས་གཡེངས་ཡིག་སྣས་བསླུས་མཐོང་ནས། །ད་ནི་ཉམས་ལེན་གཅིག་ལ་དྲིལ་སྙིང་འདོད། །གཏོང་ཕོད་མེད་པའི་ནོར་སྒྲུབ་བསེ་རག་འཁོར། །བྱང་སེམས་མེད་པའི་དབང་སྡུད་རང་དབང་འཆོར། །མཆོག་པོར་ལས་སྒྲུབ་ལྷ་འདྲེས་བསླུས་མཐོང་ནས། །ད་ནི་རང་སེམས་དབང་དུ་སྡུད་སྙིང་འདོད། །གང་ལྟར་བསམས་ཀྱང་འགྲུབ་དུས་མི་འདུག་གི །ཇི་ལྟར་བྱས་ཀྱང་སྙིང་པོ་མི་འདུག་གི །བྱས་བྱས་བསྒྲུབས་བསྒྲུབས་རང་གཞན་བསླུས་མཐོང་ནས། །ད་ནི་བྱར་མེད་འཆི་བ་སྒུགས་སྙིང་འདོད། །རྟོག་གེ་ཟོལ་ཟོག་གསར་མ་བྱེད་རེ་ཤི །ཟོག་པོ་གཏེར་རྫུན་རྙིང་མ་བྱེད་རེ་ཤི །ཚུལ་འཆོས་ངོམ་ཁྱེར་ཆོས་པ་བྱེད་རེ་ཤི །ང་རྒྱལ་མགོ་མཐོ་བླ་མ་བྱེད་རེ་ཤི །ཟ་འདོད་སྟོང་རྒྱུག་གྲྭ་པ་བྱེད་རེ་ཤི །ཕྱི་ཆེ་ནང་སྟོང་བླ་བྲང་བྱེད་རེ་ཤི །རྙེད་མང་ཡོད་ཉུང་གདུལ་བྱ་བྱེད་རེ་ཤི །རང་གཡེང་གཞན་བསླུ་ཆོས་བཤད་བྱེད་རེ་ཤི །མགོ་དམ་མཇུག་ལྷོད་དགེ་སློང་བྱེད་རེ་ཤི །ཁ་འཇམ་རྒྱུད་རྩུབ་བྱང་སེམས་བྱེད་རེ་ཤི །སྡོམ་ཤོར་སྟུ་དགའ་སྔགས་པ་བྱེད་རེ་ཤི །རེ་དོགས་ཟད་མེད་སྒྲུབ་པ་བྱེད་རེ་ཤི །ད་ནི་མི་བྱེད་བྱས་པས་བསླུས་ལ་ལྟོས། །དོན་དེ་མི་བསམ་བསམས་པས་འཁྲུལ་ལ་ལྟོས། །ད་ནི་མི་བཤད་བཤད་པས་གཡེངས་ལ་ལྟོས། །ད་ནི་མི་སྒྲུབ་བསྒྲུབས་པས་བཅིངས་ལ་ལྟོས། །ད་ནི་ཁྱི་རྒན་གྲོང་མཐའ་ཉུལ་སྙིང་འདོད། །ད་ནི་བ་རྒན་སླས་སུ་ཉལ་སྙིང་འདོད། །ད་ནི་མདོ་མེད་ཅི་དགར་བྱེད་སྙིང་འདོད། །ད་ནི་མངོན་ཆུང་སྤྲང་འཁྱམས་བྱེད་སྙིང་འདོད། །བླ་མ་མི་དགོས་རང་རྒྱུད་རང་གིས་ཤེས། །གྲྭ་པ་མི་དགོས་རང་གཡོག་རང་གིས་ཐུབ། །བློ་རྩེ་མི་དགོས་སྐྱབས་འགྲོ་ཁ་ཏོན་ཤེས། །ད་ནི་ཅི་བྱུང་གང་བྱུང་ཡིན་པ་སྙམ། །མདོ་མེད་ཤི་རོའི་རང་ཚུགས་དེ་འདྲ་སྟེ། །ཁྱི་རྒན་རུལ་བའི་སྣང་ཚུལ་དེ་ལྟར་ལགས། །ང་རྗེས་མ་སློབ་བསྟན་འཛིན་དམ་པ་རྣམས། །ཡ་རབས་སྤྱོད་ལ་སྤྱན་མིག་ཡངས་པར་མཛོད། །ཕྱི་ཚུལ་སོ་ཐར་ཆོས་གོས་སེར་ཟང་ཟང༌། །ནང་ཚུལ་བྱང་སེམས་གཏོད་སྡུད་འཚུབ་ཉིལ་ཉིལ། །གསང་བ་སྔགས་སྤྱོད་བརླ་ཁུག་རློན་ཙ་རེ། །དེ་འདྲའི་སྡོམ་པ་གསུམ་ལྡན་མཛད་པར་ཞུ། །རང་དོན་ལྟ་སྒོམ་ལྟ་སྟངས་མཐོ་ཅེར་ཅེར། །གཞན་དོན་ཆོས་བཤད་སྙན་འགྱུར་འུར་ཆེམ་ཆེམ། །གཉིས་དོན་འཁོར་སློབ་འདུ་བ་བྲེལ་ལིང་ལིང༌། །དེ་འདྲའི་དོན་གཉིས་མཐར་ཕྱིན་མཛད་པར་ཞུ། །ཆོས་ཕྱོགས་ཐོས་བསམ་སྒོམ་པའི་རྣམ་གྲངས་མང༌། །འཇིག་རྟེན་གཡོ་སྒྱུ་སྐོར་མགོའི་བློ་སྣ་རྒོད། །ཟུང་འཇུག་བྱ་བ་ལས་ཀྱིས་འཁོར་ལོ་རྒྱས། །དེ་འདྲའི་ལུགས་གཉིས་ཁྱད་འཕགས་མཛད་པར་ཞུ། །མཚན་ཉིད་གཞུང་བཤད་མཁས་མང་ཁ་ལས་ཉོས། །གསང་སྔགས་ཟབ་དོན་ཟབ་གཏེར་རྡོ་ལས་བརྐོས། །སྣ་ཚོགས་ཉམས་དབྱངས་ཀློང་རྡོལ་ཐུགས་ལ་ཤར། །དེ་འདྲའི་མཁས་གྲུབ་གཏེར་སྟོན་མཛད་པར་ཞུ། །གྲུབ་མཐའ་ཀུན་ཤེས་ཤེས་ཐོབ་ཡིག་ཚོགས་མང༌། །ཡི་དམ་ཀུན་སྒྲུབ་ཐུགས་དམ་རྣམ་གྲངས་མང༌། །ཆོས་སྐྱོང་ཀུན་བསྟེན་གཏོར་བསྔོས་པོད་ཁ་མཐོ། །དེ་འདྲའི་བླ་མ་མཚན་ལྡན་མཛད་པར་ཞུ། །ཕྱི་ཚུལ་གཟུགས་མཛེས་སྤྱོད་ལམ་ཆ་ལུགས་གཙང༌། །ནང་ཚུལ་བློ་རྣོ་ངོ་དགའ་རྙེད་ཚུལ་མཁས། །བལྟ་དགའ་འགྲོགས་སྐྱིད་སེར་སྣའི་མདུད་པ་གྲོལ། །དེ་འདྲའི་གྲྭ་པ་ཚད་ལྡན་བསྟེན་པར་ཞུ། །ཆོས་ཕྱོགས་ལག་དམ་མཐུན་འཇུག་རྣམ་གྲངས་མཁས། །རང་དབང་མི་སྦྱིན་དཀོར་ཐོག་འགྱེད་ལ་མཁས། །རྙེད་ལོན་འཕྲལ་སྡུད་འཆའ་ཚོན་བྲིད་མཁས་པའི། །དེ་འདྲའི་ཕྱག་མཛོད་ཚད་ལྡན་བསྟེན་པར་ཞུ། །ཟད་བསྒོམ་མེད་བཟླས་ཐབས་མེད་གཏོང་སྒོ་ཡངས། །བཟང་བཙོང་ངན་འཇོག་ཁེངས་དཀའ་སྟོང་པར་སླ། །བཞིན་སྡུད་སྡང་གཟིགས་དམན་ལ་ཕྱག་ཀྱང་འབེབས། །དེ་འདྲའི་གཉེར་པ་ཚད་ལྡན་བསྟེན་པར་ཞུ། །དེ་ལྟར་མཛད་ན་སྤྲུལ་སྐུའི་གྱོད་མ་བརྡབས། །བསླུས་པ་ཁེབ་ཆེ་བླ་བྲང་རྐང་མ་སྟོང༌། །གྲྭ་པའི་མགོ་འདུས་རང་གཞན་དོན་གཉིས་འགྲུབ། །དེ་འདྲའི་ཕུན་སུམ་ཚོགས་པའི་བཀྲ་ཤིས་ཤོག། །། ༈ ཆིག་བརྒྱུད་མན་ངག་གི་ཡི་གེ་རིན་པོ་ཆེའི་མཛོད་ཅེས་བྱ་བ་བཞུགས་སོ།། བུ་ཤྲཱིའི་ཡིད་ལ་ངེས་རྒྱུ། བརྗེད་མི་ཉན་པ་གསུམ་ཡོད་དེ། བཀའ་དྲིན་ཅན་གྱི་བླ་མ། ཐུགས་རྗེ་ཅན་གྱི་སངས་རྒྱས། དྲན་པ་དང་ཤེས་བཞིན། དྲན་དགོས་པ་གསུམ་ཡོད་དེ། བསླབ་པ་སྦྱིན་པའི་མཁན་པོ། བསླབ་པ་སྟོན་པའི་ཆོས། བསླབ་བྱ་དམ་སྡོམ། ཡོད་དགོས་པ་གསུམ་ཡོད་དེ། ལུས་ན་སེམས། མལ་ན་ལུས། སེམས་ན་ལྷོད། བརྗེད་ན་དགའ་བ་གསུམ་ཡོད་དེ། ཁྲོ་བའི་དགྲ། ཆགས་པའི་ཡུལ། གཏི་མུག་གཉིད། འཛིན་ན་དགའ་བ་གསུམ་ཡོད་དེ། ཚོགས་སུ་ཁ། གཅིག་པུར་ལག །ནམ་ཡང་སེམས། གསང་དགོས་པ་གསུམ་ཡོད་དེ། རང་གི་ཡོན་ཏན། གཞན་གྱི་སྐྱོན། ཕྱིན་ཆད་ཀྱི་བསམ་བློ། ངོམ་མི་ཉན་པ་གསུམ་ཡོད་དེ། གློ་བུར་གྱི་ངེས་འབྱུང༌། གཡོ་སྒྱུའི་ཁུག་མགོ །འཕྲལ་གྱི་དགེ་སྦྱོར། འགྲོར་མི་ཉན་པ་གསུམ་ཡོད་དེ། འཁོན་གྱི་གསེབ། མང་པོའི་ཚོགས། རྩེད་མོའི་གྲལ། བཤད་མི་ཉན་པ་གསུམ་ཡོད་དེ། མི་མོས་པ་ལ་ཆོས། མ་འདྲིས་པ་ལ་ལོ་རྒྱུས། མི་སྲིད་པའི་སྐད་ཆ། མི་དགོས་པ་གསུམ་ཡོད་དེ། གྲོགས་ལ་དགའ་སྡུག །གཏམ་ལ་འགྱུར་ལྡོག །བྱ་བ་ལ་ངོ་ལྐོག །བྱེད་མི་ཉན་པ་གསུམ་ཡོད་དེ། རང་མཐོང་གི་འགྱིང༌། གཞན་གྱི་བླ་བཙག །སུ་ལའང་བརྙས་བཅོས། འཆོར་མི་ཉན་པ་གསུམ་ཡོད་དེ། མཐོན་པོ་ལ་རྒྱུ། ཟོག་པོ་ལ་དད་པ། སུ་ལའང་སྙིང་གཏམ། བརྟག་མི་ཉན་པ་གསུམ་ཡོད་དེ། མཛེས་མའི་ལུས། གྲོགས་ཀྱི་བྱ་བ། རང་གི་ཡོན་ཏན། བསྟུན་དགོས་པ་གསུམ་ཡོད་དེ། གཏམ་གྲོགས་དང་བསྟུན། གོས་ཡུལ་དང་བསྟུན། སེམས་ཆོས་དང་བསྟུན། ཉན་མི་ཉན་པ་གསུམ་ཡོད་དེ། གཞན་གྱིས་བསྟོད་པ། ཨ་གསར་གྱི་སྐད་ཆ། ཤེས་མེད་ཀྱི་ཁ་ད། ཡིད་ཀྱིས་སྨོན་མི་ཉན་པ་གསུམ་ཡོད་དེ།ཕྱུག་པོའི་རྒྱུ། མཐོན་པོའི་ཐོབ། འཕྱོར་པོའི་རྒྱན། གཏམ་གྱིས་སྨོད་མི་ཉན་པ་གསུམ་ཡོད་དེ། ཡུལ་སྡེས་བརྩི་བའི་མི། གཞན་གྱིས་བཙོང་རྒྱུའི་ནོར། རང་ལ་བརྩེ་བའི་བཤེས། བསྟོད་མི་ཉན་པ་གསུམ་ཡོད་དེ། ཀུན་གྱིས་སྨད་པའི་མི། རང་མཐོང་ཅན་གྱི་གླེན་པ། ཅང་མི་ཤེས་པའི་བྱིས་པ། བསྟོད་སྨད་གཉིས་ཀ་མི་ཉན་པ་གསུམ་ཡོད་དེ། རང་གི་ཉེ་འབྲེལ། རྒྱུས་མེད་ཀྱི་བླ་མ། ལར་སུ་ལ་ཡང༌། དེ་ལ་སོགས་པ་དུ་མ་ཞིག་ཡོད་དེ། མདོར་དྲིལ་ན་དུས་ནམ་ཡང་རང་གིས་རང་ལ་ལྟོས། མ་བརྗེད། ཆོས་དང་འཇིག་རྟེན་གཉིས་ཀ་འདིར་འདུས། གདམས་ངག་ཚིག་གཅིག་ཡིན། ཤིན་ཏུ་ཟབ། རྣལ་འབྱོར་པ་དྲི་མེད་ཀྱིས་བུ་ཤྲཱི་སྙིང་དང་འདྲ་བ་ལ་གདམས་པ་ཡིན་པས་ཉམས་སུ་ལོངས་ཤིག །དགེའོ།། །། ༈ ཀུན་བཟང་ཆོས་རྒྱལ་ལ་གདམས་པ། རྒྱལ་དང་རྒྱལ་བའི་སྲས་པོ་ཇི་སྙེད་པ། །ཀུན་གྱི་ཐུགས་རྗེ་བྱིན་རླབས་འདུས་པའི་དཔྱིད། །དྲིན་ཆེན་བླ་མ་རྫོགས་པའི་སངས་རྒྱས་དངོས། །མི་འབྲལ་སྤྱི་གཙུག་རྒྱན་དུ་རྟག་པར་བཞུགས། །གང་ཞིག་འཁོར་བའི་གནས་ཀུན་ཉེས་པའི་སྣོད། །དུག་སྦྲུལ་གཟེབ་དང་འདྲ་བར་ལེགས་མཁྱེན་ནས། །ཡང་དག་ཐར་པའི་ལམ་ལ་འབྱོན་བཞེད་པ། །དེ་དག་ཀུན་གྱི་ལག་ལེན་འདི་ལྟར་ལགས། །དང་པོ་ངེས་འབྱུང་ཆོས་ཀྱི་མགོ་ཡིན་པས། །ཡ་ཀི་དགའ་ལྡན་ལྷ་ཡུལ་མན་ཆད་ནས། །མ་ཀི་ངན་སོང་གནས་གསུམ་ཡན་ཆད་ཀྱི། །འཁོར་བའི་གནས་འདི་མེ་ཡི་འོབས་ལྟ་བུར། །ཤེས་ནས་ཐེག་གསུམ་ལམ་ལ་སློབ་པ་དགོས། །བར་དུ་བྱང་སེམས་ཆོས་ཀྱི་ལུས་ཡིན་པས། །འགྲོ་བ་འདི་ཀུན་ཕ་དང་མར་ཤེས་ནས། །དེ་དག་དོན་དུ་སངས་རྒྱས་ཐོབ་འདོད་བློ། །བཅོས་མ་མིན་པར་སྙིང་ནས་སྐྱེ་བ་དགོས། །ཐ་མ་ཡང་དག་ལྟ་དང་དེའི་ཉམས་ལེན། །ཐར་ལམ་མྱུར་བགྲོད་ཆོས་ཀྱི་རྐང་པ་སྟེ། །སྣང་སྲིད་ཆོས་ཀུན་སྤྲོས་བྲལ་སྟོང་པའི་ངང༌། །ལུང་དང་རིགས་པས་གཏན་ལ་འབེབས་པ་ལགས། །འཁོར་འདས་ཆོས་ཀུན་རྩ་བ་རང་གི་སེམས། །སེམས་ནི་དང་པོ་བྱུང་བའི་ཡུལ་མེད་ཅིང༌། །བར་དུ་གནས་པའི་གཞི་མེད་སྟོང་པ་ཉིད། །ཐ་མ་འགྲོ་འོང་བྲལ་བ་གཉུག་མའི་ངང༌། །བྱུང་གནས་འགྲོ་གསུམ་བྲལ་བའི་རང་སེམས་ལ། །བལྟར་མེད་རང་ངོ་བལྟས་ན་སྟོང་པར་མཐོང༌། །སྟོང་ཉིད་ལོགས་སུ་མེད་དེ་སེམས་ཀྱི་གཤིས། །ཡུལ་མེད་ཟང་ཐལ་མཐོང་ན་ལྟ་བ་ལགས། །གནས་ལུགས་ལྟ་བའི་ཉམས་ལེན་དེའི་ངང་དུ། །རྩལ་སྣང་འཁྲུལ་པའི་རྣམ་རྟོག་ཅི་ཤར་ཡང༌། །སྤང་བླང་ཆེད་འཛིན་མེད་པར་ཕྱམ་བརྡལ་བའི། །ཡེངས་སྒོམ་བྲལ་བའི་མཉམ་བཞག་སྒོམ་པ་ལགས། །ཡུལ་སྣང་དགའ་སྡུག་ཆགས་སྡང་རེ་དོགས་བློ། །གང་ལའང་སྤང་བླང་དགག་སྒྲུབ་མི་བྱ་བར། །ཐམས་ཅད་མཉམ་པའི་ངང་ནས་འགྲོ་འདུག་དང༌། །སྒྱུ་མའི་རོལ་པར་འཆར་བ་སྤྱོད་པ་ལགས། །མདོར་ན་རང་ངོ་ཤེས་པ་ལྟ་བ་ལགས། །དེ་ཡི་ངང་ལ་གནས་པ་སྒོམ་པ་སྟེ། །དེ་ཉིད་རྐྱེན་དང་བསྲེ་བ་སྤྱོད་པའི་གནད། །ལྟ་སྒོམ་སྤྱོད་འབྲས་ཐ་དད་མེད་པ་ལགས། །ལྟ་བ་གང་ཡང་ཞེན་པ་མེད་པ་གཙོ། །སྒོམ་པ་གང་ཡང་འཛིན་པ་མེད་པ་གནད། །སྤྱོད་པ་གང་ཡང་ཆོས་དང་མཐུན་པ་མཆོག །ལྟ་སྒོམ་སྤྱོད་འབྲས་གཅིག་ཏུ་འདྲིལ་བ་གནད། །ཅི་ནས་རང་གི་སེམས་ལ་མི་ཕན་པའི། །ཆོས་དེ་ཁ་ཆོས་ཡིན་གྱི་དོན་ཆོས་མིན། །རང་གི་སེམས་ལ་ཁྱད་པར་མི་འདུག་ན། །ལོ་བརྒྱར་མཚམས་སྒྲུབ་བྱས་ཀྱང་ངལ་བའི་རྒྱུ། །དེ་ཡང་ཡང་དག་ཆོས་ཀྱི་གནད་འགགས་ཀུན། །དོར་ནས་གཟུགས་བརྙན་སྒྲུབ་པའི་སྒྲུབ་པ་པོས། །ནེ་ཙོའི་འདོན་པ་ལྟ་བུའི་ཉམས་ལེན་འདི། །འཁྲུལ་མེད་རྒྱལ་བསྟན་ཡིན་སྙམ་བདག་ལ་མེད། །ལོ་མཚམས་ཟླ་མཚམས་ཁ་གྲངས་གྲངས་རྫོགས་ཤིང༌། །དུང་ཕྱུར་དུང་ཕྱུར་བཟླས་པའི་གྲངས་འཁྱོལ་ཡང༌། །སེམས་ལ་ཆགས་སྡང་རྨོངས་གསུམ་མ་བྲི་ན། །ཆོས་དེ་དོན་མེད་ཁོ་ན་ལགས་སྙམ་བགྱིད། །བསྐྱེད་རྫོགས་མེད་པའི་ཆོ་ག་ཐུན་བཞི་དང༌། །དག་དྲན་མེད་པའི་རྔ་རོལ་འུར་ཆེམས་དང༌། །ཏིང་འཛིན་མེད་པའི་བཟླས་བརྗོད་འབུག་འབུག་འདི། །ཐར་པའི་ལམ་ལ་ཕྱོགས་ཙམ་ཉེ་རེ་ཀན། །གལ་ཏེ་བསྐྱེད་རྫོགས་ཏིང་འཛིན་ཡོད་ན་ཡང༌། །ཡང་དག་བྱང་ཆུབ་སེམས་དང་མ་འབྲེལ་ན། །འཁྲུལ་སྣང་འཁོར་བར་སྐྱེ་བའི་ས་བོན་ལས། །རྣམ་མཁྱེན་གོ་འཕང་འཐོབ་ལ་མི་ཕན་ནོ། །དེས་ན་གནད་དོན་མེད་པའི་ཆོས་གཟུགས་དང༌། །འཁྲུལ་སྣང་ཚེ་འདི་སྒྲུབ་པའི་བན་འཁྱམས་དང༌། །དཀོར་ཟན་དལ་ཁོམ་མེད་པའི་བླ་ཆུང་གི །ལད་མོ་མ་བྱེད་རང་སེམས་ཆོས་ཀྱིས་ཐུལ། །སེམས་ཐུལ་སེམས་ཐུལ་རང་སེམས་ཆོས་ཀྱིས་ཐུལ། །བློ་ལྡོག་རྣམ་བཞིས་རང་གི་སེམས་ཐུལ་ན། །ལྟ་སྒོམ་བཟླས་བརྗོད་བསྐྱེད་རྫོགས་མེད་ན་ཡང༌། །ཐར་པའི་ལམ་ལས་གཞན་དུ་འཕྱུགས་པ་མེད། །བློ་སྦྱོངས་བློ་སྦྱོངས་རང་གི་བློ་འདི་སྦྱོངས། །བྱང་ཆུབ་སེམས་ཀྱིས་རང་གི་བློ་སྦྱངས་ན། །ལུས་ངག་དགེ་བ་སྣ་གཅིག་མ་འགྲུབ་ཀྱང༌། །རང་གཞན་དོན་གཉིས་མ་འབད་ཤུགས་ཀྱིས་འགྲུབ། །གལ་ཆེན་བྱང་ཆུབ་སེམས་ལ་ཐུན་གཅིག་ཀྱང༌། །ཉམས་ལེན་མི་བྱེད་བསྐྱེད་རྫོགས་སྒོམ་ལོ་དང༌། །བཟླས་བརྗོད་བྱེད་ལོ་ཆོས་པའི་གཟུགས་བརྙན་འདིའི། །ཁ་དེ་གྲོང་ཚོ་དགུ་ཡི་ཀྱག་པས་ཆོད། །གྲོགས་ཁྱེད་ཡང་དག་ཆོས་ཞིག་སྒྲུབ་དགོངས་ན། །བློ་སྦྱོངས་བློ་སྦྱོངས་སྙིང་རྗེ་བྱང་སེམས་སྦྱོངས། །གལ་ཆེན་ལན་དགུ་བཟླས་འདི་དགོངས་མཛད་ན། །རང་སེམས་ཆོས་ཀྱིས་ཐུལ་དང་གནད་དེ་ལགས། །ཁོ་བོས་ཡང་དག་བླ་མ་མང་བསྟེན་ཞིང༌། །ཕྱོགས་མེད་གྲུབ་མཐར་ཐོས་བསམ་རྒྱ་ཆེར་བྱས། །གནད་དོན་སྙིང་པོར་བཏོན་ན་ཚིག་གཅིག་ཡིན། །ཚིག་འདི་དཔེ་ལ་མ་བཞག་ཉམས་སུ་ལོངས། །ཞལ་གདམས་ཞལ་གདམས་ཟེར་མཁན་མང་ན་ཡང༌། །དཔེ་བྲིས་ཤོག་བུར་དྲིལ་ནས་ཉར་ཚག་བྱེད། །དེ་དོན་ཅི་ཡོད་ཙམ་ཡང་མི་ལྟ་ན། །དོན་མེད་ཡི་གེ་བྲིས་པ་ངལ་བའི་རྒྱུ། །དེ་འདྲའི་རང་བཞིན་མ་བྱེད་སྐུ་ཚེ་རིང༌། །དེ་དོན་ཉམས་སུ་ལོངས་མཛོད་སྐུ་ཚེ་རིང༌། །དེ་འབྲས་འདི་ཕྱིར་མངོན་འོངས་སྐུ་ཚེ་རིང༌། །ཞལ་གདམས་དེ་ལས་མེད་དོ་སྐུ་ཚེ་རིང༌། །སྐུ་ཚེ་རིང་མཛོད་ཀུན་བཟང་ཆོས་རྒྱལ་ཁྱེད། །ལུགས་གཉིས་བྱ་བཞག་བྲལ་བའི་སྤྲང་འཁྱམས་བདག །བླ་མར་མཐོང་ན་ཞལ་གདམས་དེ་ཡིན་ནོ། །གྲོགས་པོར་མཐོང་ན་སྙིང་གཏམ་དེ་ཡིན་ནོ། །རྒྱལ་འཕགས་དགོན་དུ་ཀུན་བཟང་ཆོས་རྒྱལ་ལ་གདམས་པ་དགེ། །། ༈ ལྷུན་གྲུབ་རྡོ་རྗེར་གདམས་པ། རྟག་ཏུ་རྒྱལ་བ་ཀུན་དང་སེམས་ཅན་གྱི། །སྙིང་ལ་བདེ་ཆེན་རོ་གཅིག་ཡེ་ཤེས་སེམས། །འཇམ་པའི་དབྱངས་དེ་ང་དང་ཁྱོད་ཀྱི་ཡང༌། །བྱང་ཆུབ་བར་དུ་རིགས་བདག་དགེ་གྱུར་ཅིག །ངན་སྤྱོད་སྣ་དགུ་བག་མེད་བྱུང་རྒྱལ་གྱིས། །རྒྱུད་ཡོད་ཡིད་ལ་སུན་པ་བསྐྱེད་ཟིན་ཀྱང༌། །རྒྱུས་མེད་ཡུལ་ནས་ལྷུན་གྲུབ་རྡོ་རྗེ་དེས། །བཟང་པོར་མཐོང་ནས་ཨ་བུ་ཧྲལ་པོ་བཀུར། །མ་སྨིན་སྨིན་འདྲའི་ཕྱི་ཡི་ཚུལ་དཔགས་ནས། །ཨ་མྲའི་རོ་བཞིན་ཆོས་དོན་བླང་འདོད་དེ། །སྤང་བླང་གནད་ལ་རྩོམ་པ་གྱིས་ཤིག་ཅེས། །ནན་གྱིས་བསྒོས་ནས་བྲི་གཞིའི་ལྡེབ་མའང་བྱིན། །དམ་པའི་ཞལ་གདམས་དམན་པས་ཉན་རིགས་ཀྱང༌། །གདོལ་པའི་གཏམ་ལ་སུ་ཡིས་ཡིད་ཆེས་འོས། །འོན་ཀྱང་རི་དྭགས་རོ་ལས་གླ་རྩི་བཞིན། །ལེགས་པར་བཤད་པ་ཀུན་ལས་བླང་འོས་ཡིན། །དམ་པ་དུ་མས་ཐུགས་རྗེས་བཟུང་བ་དང༌། །མཁས་པའི་གཞུང་ལ་ཅུང་ཟད་སྦྱངས་པའི་མཐུས། །ཉམས་སུ་མ་བླངས་ནེ་ཙོའི་འདོན་པ་ལྟའི། །ལེགས་བཤད་སྨྲ་བ་ལྷ་ཡུལ་བྱ་བཞིན་དབང༌། །དེ་སླད་སྤོབས་པ་བསྐྱེད་དེ་ཐོས་པ་དང༌། །བསམ་དང་སྒོམ་པའི་གནས་ལས་ལགས་བརྩམས་ཏེ། །ཁྱོད་ལ་ཅུང་ཟད་གསོལ་གྱིས་འདིར་གསོན་ལ། །བླང་འོས་ལགས་ན་བུང་བས་སྦྲང་བཞིན་བྱེད། །ཀྱེ་ལགས་ཐོས་པ་རིན་ཆེན་སྒྲོན་མེ་སྟེ། །ཐར་ལམ་སྣང་བྱེད་ལམ་དང་ལམ་མིན་འབྱེད། །བླང་དོར་གོ་འབྱེད་མིག་དང་འདྲ་བས་ན། །ལམ་ཞུགས་རྣམས་ཀྱིས་ཅིས་ཀྱང་བསྟེན་འོས་ཡིན། །དྲུག་པའི་ས་བརྙེས་རྒྱལ་སྲས་ཆེ་རྣམས་ཀྱང༌། །ཚིགས་བཅད་གཅིག་ཕྱིར་སྟོང་གསུམ་མེ་མདག་གིས། །གང་ལས་འབོག་ནས་ཐོས་པ་འཚོལ་མཛད་ན། །གནས་འདི་འདོར་ལ་ལམ་བཟང་ཇི་ལྟར་ཡོད། །ཐར་པའི་ཆ་མཐུན་ཚོགས་ཀྱི་ལམ་མཆོག་ཏུ། །ཐོས་པ་ཁོ་ནས་རང་རྒྱུད་གྲོལ་དགོས་ཀྱི། །སྒོམ་པའི་ཡེ་ཤེས་ཅིག་ཅར་སྐྱེ་དཀའ་བས། །ཤེས་རབ་གསུམ་ལས་དང་པོར་ཐོས་པ་བསྔགས། །ཐོས་བྲལ་གང་ཟག་བསམ་དང་སྒོམ་པ་ལ། །སྦྱོར་བར་རློམ་ཡང་ལམ་དང་ལམ་མིན་པ། །ཤེས་པ་མེད་པས་ལམ་གོལ་གཡང་ས་རུ། །མུན་པར་རྡོ་འཕེན་རང་རྒྱུད་བསླུས་པ་མང༌། །ཐོས་པ་བྱ་བ་གསུང་རབ་རིན་པོ་ཆེ། །རྒྱལ་བའི་སྡེ་སྣོད་བྱིན་རླབས་འོད་སྣང་ཅན། །ཚིག་གཅིག་ཐོས་ཀྱང་བསྐལ་མང་སྒྲིབ་སྦྱོང་བའི། །ཁྱད་ཆོས་དགོངས་ལ་ཉན་ཀློག་ལྟ་བ་བརྩོན། །རྒྱལ་དང་རྒྱལ་སྲས་སེམས་དཔའ་ཆེ་རྣམས་ཀྱི། །མཛད་པའི་ཚུལ་དང་བསམ་གྱིས་མི་ཁྱབ་པའི། །ཆོས་ཚུལ་མཐོང་ནས་ཐུན་མོང་མ་ཡིན་པའི། །མོས་གུས་སྐྱེ་ངེས་ཆོས་ཀྱི་བྱིན་རླབས་ཡིན། །འདི་ལ་མོས་བློ་སྐད་ཅིག་སྐྱེས་པས་ཀྱང༌། །བསྐལ་མང་སྒྲིབ་བྱང་ཚེ་རབས་ཐམས་ཅད་དུ། །དཀོན་མཆོག་མི་འབྲལ་རྒྱལ་དང་རྒྱལ་སྲས་དྲུང༌། །པདྨོའི་སྟན་ནས་དམ་ཆོས་ཉན་པར་དབང༌། །དེ་སླད་གཉིས་སུ་མེད་གསུམ་སངས་རྒྱས་ཀྱི། །གསུང་རབ་ཐོག་མཐའ་བར་དུ་དགེ་བ་སྟེ། །འཁྲུལ་མེད་ལེགས་བཤད་གཅིག་པུར་ཤེས་གྱིས་ལ། །ཐོས་པའི་སྒོ་ཆེན་དང་པོ་ཕྱོགས་འདིར་དབྱེ། །བཀའ་ཡི་དགོངས་འགྲེལ་ཕུན་ཚོགས་བསྟན་བཅོས་གཞུང༌། །འཕགས་ཡུལ་རྒྱན་དྲུག་ཞི་ལྷ་ཟླ་གྲགས་དང༌། །ཡོངས་གྲགས་གྲུབ་བརྙེས་རྒྱལ་བ་དངོས་འདྲ་བའི། །ལེགས་བཤད་ཐོས་བསམ་འཇུག་སྒོ་གཉིས་པར་བཟུང༌། །ཁྱད་པར་འཇམ་པའི་དབྱངས་དངོས་ཞི་བ་ལྷའི། །གཞུང་བཟང་བྱང་ཆུབ་ལམ་གྱི་སྲོག་གཅིག་པུར། །བཟུང་ནས་གྲུབ་བརྒྱའི་སྤྱི་མེས་ས་ར་ཧའི། །དོ་ཧའི་སྐོར་ལས་བློ་བྲལ་ཡེ་ཤེས་བཙལ། །ལྔ་རིག་སྣང་བའི་ཉིན་བྱེད་ས་པཎ་རྗེ། །མདོ་སྔགས་ལེགས་བཤད་འབྱུང་གནས་ཙོང་ཁ་པ། །ཡོང་རྫོགས་བསྟན་པའི་མངའ་བདག་ཀློང་ཆེན་པ། །གངས་ལྗོངས་འཇམ་པའི་དབྱངས་དངོས་རྣམ་གསུམ་ཡིན། །ཕྱོགས་ལྷུང་གདོན་གྱི་དབང་དུ་མ་གྱུར་པས། །རྣམ་གསུམ་མཁས་པའི་གཞུང་ལ་ལེགས་སྦྱངས་ན། །ཡོངས་རྫོགས་རྒྱལ་བའི་བསྟན་པ་རིན་པོ་ཆེ། །ཇི་སྙེད་གཟུངས་དང་སྤོབས་པའི་ཡུལ་དུ་འགྱུར། །མཁས་པའི་གཞུང་ལ་གོམས་པ་ཆེར་བསྐྱེད་ནས། །འཁྲུལ་མེད་ལམ་ལ་ངེས་ཤེས་མ་ཐོབ་བར། །རྟོག་གེ་ཟོལ་མའི་ཆགས་སྡང་བསྟན་བཅོས་དང༌། །རྫུན་གཏེར་ཟོག་པོའི་བསླུ་ཆོས་དུག་ལྟར་འཛེམ། །རང་བློ་ཡང་དག་ལམ་ལས་མི་ཕྱེད་ཅིང༌། །སྤང་བླང་གནས་ལ་སྤྱོད་པའི་སྐལ་ཐོབ་ཚེ། །ངང་པས་ཆུ་ལས་འོ་མ་ཇི་ལྟ་བར། །ཕྱོགས་མེད་གཞུང་ལས་ལེགས་བཤད་ཆ་ཤས་འོངས། །དེ་ཚེ་ཐོས་པའི་ཉིན་བྱེད་བཀྲག་འབར་བས། །རྨོངས་བློའི་མུན་པ་འཇོམས་པའི་དཀྱིལ་འཁོར་དེ། །བློ་གྲོས་རླུང་གི་རྟ་བདུན་ལ་ཞོན་ནས། །འཆད་རྩོད་རྩོམ་པའི་གླིང་བཞི་ལོས་ཀྱང་བསྐོར། །ཐོས་པའི་ཚིག་གི་གོ་ཡུལ་མང་ན་ཡང༌། །བསམ་པས་རང་གི་རྒྱུད་ལ་མ་སྦྱར་ན། །རང་རྒྱུད་ཡང་དག་ལམ་ལས་ཕྱི་རོལ་དུ། །གྱུར་ནས་ངན་འགྲོའི་གཡང་སར་འཁྱམས་པ་མང༌། །དེ་སླད་ཐོས་པའི་ཆོས་རྣམས་རང་རྒྱུད་ལ། །སྦྱར་ནས་ནན་ཏན་བསམ་པས་ཉམས་བླངས་ན། །ཆོས་དང་སེམས་སུ་འདྲེས་ནས་རྒྱུད་གྲོལ་ཞིང༌། །ཐོས་པ་མི་བརྗེད་གཟུངས་ཀྱི་རྒྱས་ཐེབས་འགྱུར། །སྡེ་སྣོད་རྒྱ་ཆེ་གཞུང་ལུགས་གྲངས་མང་ཡང༌། །ཀུན་གྱི་སྙིང་པོ་རྒྱལ་བའི་ལམ་དུ་གཅིག །རྒྱལ་བའི་ལམ་བཟང་སྨོན་འཇུག་བྱང་ཆུབ་སེམས། །འདི་ལས་གཞན་མེད་ཆོས་ཀུན་ཉིང་ཁུ་ཡིན། །དམ་ཆོས་འོ་མའི་རྒྱ་མཚོ་བསྲུབས་པའི་སྐྱེས། །བྱང་ཆུབ་སེམས་མཆོག་མར་གྱི་ཉིང་ཁུ་འདི། །ཐར་པའི་སྲོག་གི་ཟུངས་གཅིག་འགྲན་ཟླ་མེད། །དེ་ཕྱིར་ཆོས་ཀྱི་སྡོམ་དུ་བསམ་པར་མཛོད། །ཆོས་གཅིག་བསམ་ན་ཆོས་ཀུན་དེར་འདུ་ཞིང༌། །ཆོས་ཀུན་བསམས་ཀྱང་མཐར་ཐུག་དེར་འབབས་པ། །ཆོས་ཀྱི་སྙིང་པོ་སེམས་མཆོག་རིན་པོ་ཆེ། །འདི་ལས་སྤྲོས་ཏེ་ཆོས་རྣམས་བསམ་པར་མཛོད། །དེ་ལྟར་བསམས་ན་རྒྱལ་བའི་ཆོས་མཛོད་ཡིན། །རང་གཞན་གྲུབ་མཐའི་ཆགས་སྡང་རང་སར་ཞི། །བསྟན་པ་ཐམས་ཅད་འགལ་མེད་གཅིག་ཏུ་རྟོགས། །རྒྱལ་བའི་ལམ་དང་ནམ་ཡང་འབྲལ་བ་མེད། །དེ་ལྟར་མ་ཤེས་ཕྱོགས་རེའི་ཐོས་པའི་རྗེས། །བསམས་ཤིང་བསམས་ན་འཆལ་བའི་ཤེས་རབ་སྐྱེ། །གཞུང་ལུགས་ཐམས་ཅད་འགལ་འདུ་ཁོ་ནར་མཐོང༌། །ཆགས་སྡང་དབང་གིས་རང་གཞན་ཕྱོགས་སུ་རྩོད། །ཁྱད་ཆོས་བྱེད་འདོད་ཆོས་སྤངས་ལས་ངན་གསོག །ཐ་སྙད་རྟོག་གེའི་རྩོད་པ་རྣམ་འཕེལ་ཏེ། །ཡང་དག་གཞུང་ལུགས་ལོག་པའི་ལམ་དུ་འགྲེལ། །ཆོས་ལ་བརྟེན་ནས་ཆོས་མིན་འཕེལ་བར་འགྱུར། །ཆགས་དང་སྡང་ཞུགས་མི་ཟད་ཀུན་སློང་འཕེལ། །ཆོས་མིན་ཆོས་ལྟར་བཅོས་ནས་སྟོན་པ་དང༌། །རྙེད་དང་བཀུར་སྟིའི་ཆེད་དུ་བདག་འཚོང་བའི། །བྱང་ཆུབ་སེམས་དཔའ་ཕམ་པའི་ལག་རྗེས་སུ། །ཤར་བའི་ཡིག་ཕྲན་བདུད་ཀྱིས་བྱས་པ་ན། །རང་སྡེས་མཐོང་ན་ལོག་པའི་ལམ་འགྲོ་ཞིང༌། །གཞན་སྡེས་མཐོང་ན་བསྟན་པའི་བླ་བཙོང་ལ། །སུ་ཡིས་མཐོང་ཡང་ཆགས་སྡང་ཁོ་ན་འཕེལ། །དེ་སླད་གསར་ཕྱོགས་རྟོག་གེའི་ཟོལ་མ་དང༌། །རྙིང་ཕྱོགས་རྫུན་གཏེར་ཟོག་པོའི་བདུད་ལས་འདིས། །ཐར་འདོད་ལོག་ལམ་ཁྲིད་པ་གྲངས་མང་ཞིང༌། །བསྟན་སེམས་སྔ་འཁྲུགས་སློང་བའི་རྗེས་མི་འབྲང༌། །ཡང་དག་ལམ་ལ་ཐོས་བསམ་བྱས་པའི་རྗེས། །སྒོམ་པའི་ཉམས་ལེན་བླ་མའི་མན་ངག་བཞིན། །བྱང་ཆུབ་སེམས་ཀྱི་བསླབ་པས་གཞི་བཟུང་ནས། །བསྐྱེད་དང་རྫོགས་དང་རྫོགས་པ་ཆེན་པོར་དྲིལ། །བྱང་ཆུབ་སེམས་བྲལ་བསྐྱེད་རྫོགས་སྒོམ་ལོ་ཡང༌། །ཐར་པའི་ལམ་དུ་འགྲོ་བར་དཀའ་བས་ན། །ཡང་དག་རྒྱལ་བའི་ལམ་བཟང་གཞུང་བསྲངས་ཏེ། །ཀུན་ཏུ་བཟང་པོའི་སྤྱོད་ལ་དོན་གཉེར་དགོས། །བསྐྱེད་རིམ་གསང་ཆེན་ལམ་གྱི་གཞི་མ་སྟེ། །གསང་སྔགས་ཐབས་ཀྱིས་ཆེ་བའི་ཁྱད་ཆོས་མཆོག །ཐ་མལ་མཚན་རྟོག་སྡོམ་ལ་མེད་ཐབས་མེད། །དེ་ཕྱིར་འོག་མིན་བགྲོད་པའི་ཐེམ་སྐས་བཞིན། །གཡོ་ཐོབ་གོམས་བརྟན་མཐར་ཕྱིན་གྱུར་གྱི་བར། །རྟོག་པའི་ལྷ་སྐུར་རྩལ་སྦྱང་ཆོས་ཉིད་དུ། །བསྲེ་བའི་སྣང་སྟོང་ཟུང་འཇུག་རྩལ་འབྱོངས་ནས། །སྲོག་སྡོམ་གཟེར་བཞིའི་མན་ངག་གནད་དུ་བསྣུན། །རྫོགས་རིམ་མཚན་བཅས་རྣམ་པ་གྲངས་མང་ཡང༌། །ཀུན་གྱི་རྩ་བ་གཏུམ་མོའི་གནད་ལ་འདུས། །དེ་སླད་མན་ངག་གནད་དང་ལྡན་པ་ཡིས། །དྲོད་ཙམ་དོན་དུ་གཉེར་བ་མ་ཡིན་པར། །རླུང་སེམས་དབུ་མར་འཛུད་པའི་མན་ངག་གིས། །སྣང་གསུམ་དོན་གྱི་འོད་གསལ་ལ་འདྲེས་ན། །རིམ་ལྔ་ཆོས་དྲུག་སྦྱོར་དྲུག་ལ་སོགས་པ། །ཀུན་གྱི་གནད་དོན་གཅིག་ཏུ་འདུས་པ་ཡིན། །རྫོགས་ཆེན་ཀ་དག་ལྷུན་གྲུབ་ཟུང་འཇུག་ལམ། །ཁྲེགས་ཆོད་ཐོད་རྒལ་གདམས་པའི་ཉམས་ལེན་མཐིལ། །སྙིང་ཏིག་གསང་བའི་མན་ངག་ཇི་ལྟ་བར། །ཚེ་གཅིག་འོད་ལུས་འགྲུབ་པའི་ལམ་ལ་བསླབ། །དེ་ལྟར་ཐོས་བསམ་སྒོམ་པས་རྒྱལ་བའི་བསྟན། །ཡོངས་རྫོགས་རང་གི་རྒྱུད་ལ་ཉམས་ལེན་པའི། །གནད་དོན་དེ་ལྟར་དགོངས་ན་བསྟན་པ་ཀུན། །འགལ་མེད་ལམ་གྱི་ཆ་ལགས་གཅིག་ཏུ་རྟོགས། །དེ་ཕྱིར་རྒྱལ་བའི་བསྟན་པའི་གནད་སྟོན་པའི། །ལེགས་བཤད་ཆིག་འདིས་ཁྱེད་ཐུགས་དགྱེས་སྐྱེད་པའི། །ཆོས་བཞིན་སྨྲ་བའི་ཨ་བུ་ཧྲལ་པོ་ཡང༌། །ཆོས་ལ་གོམས་པས་བསྐལ་མང་འདའ་གྱུར་ཅིག །མངྒ་ལཾ།། །། ༈ བཀའ་དྲིན་མཚུངས་པ་མེད་པའི་ཐུགས་རྗེ་ཅན། །བྱིན་རླབས་བསླུ་བ་མེད་པའི་དཀོན་མཆོག་གསུམ། །ཡིད་ཆེས་ཁྱེད་ཤེས་དད་པས་གསོལ་བ་འདེབས། །རེ་ལྟོས་འགྲོ་བའི་ཤེས་རྒྱུད་ཆོས་ལ་སྒྱུར། །གྲོགས་ཁྱོད་ཡང་དག་ཆོས་ལ་སློབ་འདོད་ན། །སྙིང་ནས་ཡིད་ཆེས་དད་པ་རྩེ་གཅིག་གིས། །བསླུ་མེད་དཀོན་མཆོག་གསུམ་ལ་སྐྱབས་སུ་སོང༌། །བློ་གཏད་བསླུ་བ་མེད་པ་འདི་ལ་གྱིས། །ཆོས་རྣམས་ཀུན་གྱི་གཞི་རྟེན་སྐྱབས་འགྲོ་སྟེ། །སྐྱབས་འགྲོ་མེད་ན་ཐེག་དགུའི་ཆོས་ཤེས་ཀྱང༌། །མུ་སྟེགས་ཕྱི་པའི་གཞུང་དང་ཁྱད་པར་མེད། །དེ་ཕྱིར་སྐྱབས་འགྲོ་ཆོས་ཀྱི་རྟེན་གཞིར་ཟུངས། །རྒྱལ་དང་རྒྱལ་སྲས་ཀུན་གྱི་བགྲོད་གཅིག་ལམ། །ཐེག་ཆེན་ལམ་གྱི་བློ་སྦྱོང་འདི་ཡིན་ཏེ། །བྱང་ཆུབ་སེམས་མཆོག་ཡིད་བཞིན་རིན་པོ་ཆེ། །འདི་ལ་མ་བརྟེན་རྫོགས་པའི་སངས་རྒྱས་མེད། །བྱང་ཆུབ་སེམས་ཀྱིས་མ་ཟིན་བསྐྱེད་རྫོགས་སོགས། །གསང་སྔགས་ལམ་གྱི་ཉམས་ལེན་བྱེད་ལོ་ཡང༌། །ཐེག་ཆེན་ལྟ་ཅི་ནང་པའི་ཆོས་སུ་ཡང༌། །འགྲོ་དང་མི་འགྲོ་ཤེས་པར་དཀའ་བ་ལགས། །བྱང་ཆུབ་སེམས་དང་ལྡན་ན་ཚེ་རབས་ཀུན། །ངན་འགྲོར་མི་ལྟུང་ཚོགས་གཉིས་ཤུགས་ཀྱིས་རྫོགས། །རང་གཞན་དོན་གཉིས་མ་ལུས་མཐར་ཕྱིན་ནས། །མཐར་ཐུག་རྫོགས་པའི་སངས་རྒྱས་ངེས་པར་ཐོབ། །དེ་ཕྱིར་སྐྱབས་སུ་འགྲོ་དང་སེམས་བསྐྱེད་པ། །འདི་གཉིས་ཆོས་རྣམས་ཀུན་གྱི་མདོ་འགགས་ཏེ། །གཉིས་འདི་ཇི་ལྟར་བཤད་བཞིན་ཉམས་བླང་ན། །སྡོམ་པ་གསུམ་སོགས་ཆོས་ཀྱི་གནད་ཀུན་འདུས། །དེ་བས་གཉིས་འདིར་མ་འདུས་གཞན་པའམ། །གཉིས་པོ་འདི་ལས་ལྷག་པའི་ཉམས་ལེན་ཞིག །ངས་ནི་སྡེ་སྣོད་བལྟས་ཀྱང་མ་མཐོང་ལ། །དམ་པའི་བཤེས་གཉེན་བསྟེན་ཀྱང་མ་ཐོས་སོ། །གང་ཞིག་འཁོར་བ་མེ་དོང་འདྲ་བའི་འོབས། །འདི་རུ་ཆུད་ན་སྡུག་བསྔལ་རང་བཞིན་ཏེ། །བདེ་བའི་གོ་སྐབས་གང་ནའང་མེད་པའི་ཚུལ། །ཡང་དག་ཤེས་ནས་ངེས་འབྱུང་བློ་སྐྱེ་མཛོད། །ངེས་འབྱུང་འདི་ལ་བརྟེན་ནས་རང་དང་གཞན། །གཉིས་པོའི་དོན་དུ་སྐྱབས་སུ་འགྲོ་བ་དང༌། །བླ་ན་མེད་པའི་བྱང་ཆུབ་སེམས་མཆོག་བསྐྱེད། །རྒྱུན་དུ་རང་གི་སེམས་ལ་བརྟག་བྱ་སྟེ། །རང་རྒྱུད་རྣམ་རྟོག་ཡན་པར་མ་ཤོར་བར། །དགེ་བློ་བསྐྱེད་ཅིང་མི་དགེའི་རྟོག་པ་སྤང༌། །གང་ཡང་རང་བཞིན་མེད་པར་ཤེས་པར་བྱ། །རྒྱུན་དུ་རང་གི་སེམས་ལ་མ་བརྟགས་ན། །ཆོས་གྲུབ་རློམ་ཡང་ང་རྒྱལ་སྣོན་མ་སྟེ། །གཞན་གྱིས་བསྟོད་ཅིང་དཀོར་ནག་འཕེལ་བའི་རྒྱུས། །ཆོས་དེ་ངན་སོང་སྐྱེ་བའི་སྣོན་མ་ལགས། །གཞན་གྱིས་མི་ཤེས་རང་སེམས་ལྐོག་ཏུ་འདུལ། །ཆོས་དང་སེམས་རྒྱུད་དབྱེར་མེད་འདྲེས་པ་དང༌། །བསྒོམས་བསྒོམས་བཟླས་བཟླས་ཁ་པོ་མེད་ན་ཡང༌། །རྒྱལ་བ་རྣམས་ཀྱི་རྗེས་འཇུག་ངེས་པར་ཡིན། །དེ་ཕྱིར་ཁྱེད་ཀྱང་འདི་འདྲའི་ཚུལ་བསླབས་ཏེ། །ཆོས་བརྫུ་ཟོག་པོའི་རྗེས་སུ་མི་འབྲང་བར། །ཆོས་མཛད་དམ་པའི་མཛད་བཟང་ལྟར་བགྱིས་ཏེ། །རང་གཞན་དོན་གཉིས་མཐར་ཕྱིན་མཛད་པར་ཞུ། །ཁོ་བོའི་རྒྱུད་ན་ཡོན་ཏན་སྣ་གཅིག་ཀྱང༌། །མེད་མོད་རྩ་བའི་བླ་མ་སངས་རྒྱས་དངོས། །དེ་ཡི་གསུང་སྒྲོས་མང་ཞིག་ཐོས་དེའི་ཕྱིར། །བཤད་པའི་ཚིག་འདི་ཡང་དག་ཆོས་དང་མཐུན། །དེ་སྐད་དམ་པ་གང་གི་བཀས་བསྐུལ་ནས། །མི་འདོད་ལས་ཀྱིས་དེད་པའི་སྒར་གྲལ་ནས། །བརྒྱ་བསམ་གཅིག་དོན་མེད་པའི་ལས་ངན་པོ། །ཁྱི་རྒན་དཔལ་དགེ་སྡོམ་པོས་བྲིས་མདོག་བྱས། །དགེའོ། །དགེའོ། །དགེའོ།། །། ༈ བླ་མ་ལ་ཕྱག་འཚལ་ལོ། །ཐོག་མཐའ་མི་མངོན་སྲིད་པའི་གྲོང་ཁྱེར་དུ། །སྡུག་བསྔལ་གསུམ་གྱིས་མནར་བའི་འགྲོ་ཁམས་ལ། །གཅིག་ཏུ་བརྩེར་དགོངས་ཡེ་ཤེས་སྒྱུ་མའི་འཕྲུལ། །ཅིར་ཡང་ངོམ་མཛད་དཔལ་མགོན་བླ་མར་འདུད། །མ་རིག་ཤིང་ལ་དུག་ལྔའི་མེས་བཟུང་བའི། །རྨོངས་པའི་ཁ་འདི་ནགས་ཀྱི་མེ་ཆེན་བཞིན། །གདམས་པའི་རླན་བཅུད་སྤྲོ་བ་མ་མཆིས་ཀྱང༌། །བསྐུལ་པོའི་ཚུལ་གྱིས་རྔ་ལ་དབྱུག་གུ་བཞིན། །རང་ཉམས་མེད་པའི་བཤད་ཡམ་རི་དྭགས་ཁྱུས། །སྙིང་གི་སྤང་ཐང་ལྷས་སུ་བགྱིད་མོད་ཀྱང༌། །ཐུགས་ལ་འཕྲོད་པའི་དོན་བཟང་བདུད་རྩིའི་ཞོ། །དམ་པའི་གྲོགས་ལ་དྲང་དུ་མེད་དེས་ནོངས། །དེ་ལྟ་ན་ཡང་གྲུབ་བརྙེས་གོང་མ་རྣམས། །ཕྱི་ཡི་ཡུལ་འདི་དཔེ་ཆར་གསུངས་པས་ན། །དཔེ་ལས་བཤུས་ཏེ་ངེས་ཤེས་དམ་པའི་ངག །ཁྱེད་ལ་གསོལ་ན་བརྩེ་བའི་ཐུགས་ཀྱིས་དགོངས། །ཀྱེ་ལགས་ལྟོས་དང་མི་རྟག་སྲིན་མོའི་ཁ། །གླལ་བའི་ཁྱོན་འདི་བདེན་བཞིའི་ཆོས་ཀུན་གྱི། །གླེང་གཞི་ལགས་ཏེ་འཁོར་བའི་གྲོང་ཁྱེར་ན། །སྣོད་བཅུད་འཇིག་རྟེན་ཟ་བ་པོ་ཡང་འདི། །སྔར་ཞིག་བཀོད་ཅིང་བཀོད་པའི་སྟོང་ཁམས་བརྒྱ། །ཟོས་པའི་སྒྲོགས་སྐད་ཐོས་པ་ཡོད་ལགས་ཀྱང༌། །ངེས་འབྱུང་རླུང་གིས་བ་སྤུ་མི་གཡོ་བ། །རྟག་འཛིན་བདུད་འདིས་ཡིད་དབང་འཕྲོག་པས་ལན། །ཀྱེ་མ་གཅིག་ཏུ་བརྟན་པའི་ནོར་འཛིན་མ། །སྲིད་ན་སྲ་བའི་དཔེ་རུ་བགྱི་མོད་ཀྱང༌། །མི་རྟག་སྲིན་མོ་འདི་མཐོང་རླུང་ཤུགས་ཀྱིས། །བཏབ་པའི་རང་བཞིན་འདར་བ་གཟིགས་ལགས་སམ། །ཚུལ་འདི་མཁས་པའི་རང་བཞིན་གྲོང་པའི་ཁྱིམ། །གྲུབ་པའི་གདན་སར་བཏགས་པའི་བརྗིད་བག་བརྒྱ། །གཏུབས་ནས་རྡུལ་གྱི་ཕུང་པོར་སྤུངས་པ་འདིས། །སེམས་ཞིག་ཡོད་ན་ངེས་འབྱུང་མགྲོན་དུ་འབོད། །མི་རྟག་སྲིན་མོས་བྱ་གཏོང་འདི་མཐོང་ཡང༌། །ད་དུང་སྐྱོ་བ་མེད་པའི་ལུས་ཅན་པ། །རང་གསོད་འཇུར་བུ་བཅའ་བའི་བྲེལ་རྒྱུག་ལས། །ངེས་འབྱུང་ནགས་སུ་མི་འབྲོས་འདི་སྨྱོས་སམ། །ཀྱི་ཧུད་སུན་པ་མེད་པའི་འཁོར་བ་ན། །བྱ་བྱེད་མང་པོས་དམྱལ་བའི་འཐབ་མོ་བཞིན། །རང་བཞིན་གཉིས་ཕུང་ལན་བརྒྱར་མཐོང་ན་ཡང༌། །སྐྱོ་ནས་སྐྱུར་དུ་མེད་པ་འདི་ཅི་ཞིག །གདམས་ཟབ་ཐོང་བཤོལ་ཡོད་དགུའི་རྣོ་སོ་ཡང༌། །འདེབས་པ་འདི་སྣང་ཐ་བ་འདི་ལགས་ན། །སྲིད་འབྱོར་རྡུལ་དུ་ཞིག་པའི་ལྟད་མོ་འདི། །གདམས་ཟབ་སྟོང་གི་ཉིང་ཁུ་ཉིད་དུ་དགོངས། །འཁྲུལ་མེད་རྒྱལ་བའི་བཀའ་ཞེས་གྲགས་ན་ཡང༌། །དད་མེད་མིག་སྔར་ཤོག་ལོགས་རི་མོ་ཙམ། །ཟབ་གནད་དམ་པའི་གསུང་ཞེས་ཉན་ན་ཡང༌། །ངེས་འབྱུང་མེད་ལ་ཞལ་གྱི་རླངས་པར་ཟད། །སྐྱེས་ཚད་འཆི་དང་བསགས་ཚད་འཛད་པ་དང༌། །བརྩིགས་ཚད་འགྱེལ་བའི་སྣང་ཚུལ་ཕྱོགས་རེ་ཙམ། །མང་དུ་མཐོང་ཡང་སྙིང་ལ་མ་ངེས་པ། །ཆོས་ཀྱིས་དྲེད་པའི་རང་རྒྱུད་སྲ་བས་ལེན། །མི་རྟག་ལོང་དགུའི་སྣང་ཚུལ་འདུས་གཅིག་ཏུ། །ངོམས་པའི་གཤིན་རྗེའི་གར་མཁན་སླེབ་པ་འདི། །དམ་པའི་གསུང་སྒྲོས་སྟོང་གི་བདེན་དཔང་དུ། །ངེས་ན་ཡིད་ཆེས་འདི་ལ་འཆའ་བར་རིགས། །སློབ་དཔོན་འདི་ལགས་གདམས་པའི་ཟབ་གནད་འདི། །དྲན་བགྱིད་སྐྱོ་ཤས་བསྐྱེད་འོས་འདི་ལགས་ཏེ། །ད་རེས་གཤིན་རྗེ་འདུག་པའི་གར་སྟབས་འདིས། །མི་རྟག་སྲིན་མོའི་འཇབ་ཁུང་བུད་པ་ལགས། །ཀྱེ་ལགས་ཕུན་ཚོགས་དབེན་པའི་ལྗོངས་ཤིག་ན། །དབེན་གསུམ་གྲིབ་བསིལ་སྣུམ་པའི་རེག་འཇམ་ཅན། །རབ་དགའི་ལྗོན་ཤིང་ལྷ་མོའི་མཛེས་སྡུག་གིས། །ལག་པད་བསྐྱོད་བཞིན་འབོད་པ་དེ་གཟིགས་སམ། །རྒྱངས་ནས་མི་རྟག་སྲིན་མོ་འཇབ་འདུག་ཀྱེ། །མཆོངས་པའི་གོམ་སྟབས་ནམ་སླེབས་མི་ཤེས་ཀྱི། །མྱུར་བར་ང་ཅན་ཤོག་ཅེས་དུས་བཞིའི་མགྲོན། །གྲོགས་སུ་སྦྲན་ནས་འབོད་པ་མ་ལགས་སམ། །ལྷ་མོ་མཆོག་འདི་ལྷ་ཡི་ཡང་ལྷ་དེའི། །ལྷ་སྲས་སྟོང་གི་མ་མ་ཡིན་སྐད་དེ། །འདི་དྲུང་ཕྱིན་ན་འཁྲུལ་པའི་ཁུར་ཆེན་ཡང༌། །ཕོག་ནས་ངལ་བསོའི་སྟེགས་ལ་འགོད་ཅེས་ཐོས། །ངེས་འབྱུང་མདོག་དཀར་ཉམས་ལེན་བཅུད་ཀྱིས་རྒྱས། །དབེན་གསུམ་ཏོག་ལས་གཞིབས་པའི་སྟབས་བདེ་བ། །སྙིང་ལ་ངེས་པར་འབབས་པའི་ལྷ་ཆོས་བཅུད། །རོ་མངར་ནུ་མ་འདི་ཡིས་སྣུན་པར་ངེས། །སྔོན་བྱོན་དམ་པའི་སྐྱེ་བོ་སྟོང་དག་ཀྱང༌། །འདི་དྲུང་ཕྱི་ནས་ཉམས་ལེན་བཅུད་གསོལ་ཏེ། །ཡོན་ཏན་ལུས་རྩལ་རྒྱས་པའི་གར་སྟབས་དང༌། །རྟོགས་པའི་མྱོས་གླུ་ཅིར་ཡང་ངོམས་ཞེས་གྲགས། །ད་ལྟའི་དུས་ནའང་གཞན་ལ་ཕན་བརྩོན་ཞིང༌། །མཐའ་ཡས་ཡོན་ཏན་གཏེར་ལ་དབང་བསྒྱུར་བའི། །དམ་པ་དེ་དག་དབེན་པའི་ནགས་ཚལ་ལ། །གཅིག་ཏུ་དགྱེས་དེས་བསླབ་གསུམ་རྫོགས་པ་ལགས། །དེ་སླད་ཁྱེད་ཀྱང་མཁས་པའི་རྗེས་བསླབས་ཏེ། །འདུ་འཛིའི་གནས་ལས་དབེན་པར་ཕེབས་ཟིན་དེས། །ཡི་རངས་མེ་ཏོག་ཆར་སིལ་འཐོར་བ་ལས། །སྐུལ་འདེབས་ལྷ་ཡི་རྔ་ཆེན་ད་ཅི་བརྡུང༌། །འོན་ཀྱང་བག་ཡངས་གནས་ནས་བག་མེད་པས། །སྐྱེ་བ་ངེས་འབྱུང་བདུད་རྩིས་མ་ངོམས་ཤིང༌། །སྐུལ་འདེབས་མི་རྟག་ལྕག་གིས་བྲབ་ཉུང་བའི། །རྒྱུ་ལས་ངེས་པར་འབྱུང་བ་མཁྱེན་པར་མཛོད། །འཆི་བ་མ་དྲན་ཆོས་ཀྱི་གཟུགས་བརྙན་དེས། །འཆི་བདག་དྲུང་ན་ཆོས་གོ་མི་ཆོད་ཀྱི། །སེམས་དང་ཆོས་སུ་འདྲེས་པའི་ནོར་བུ་དེ། །རྟག་ཏུ་ཆོས་དོན་སེམས་པའི་ལག་རྗེས་ལགས། །ངུར་སྨྲིག་འཛིན་པའི་སེམས་ལ་གཡོ་སྒྱུ་དང༌། །དབེན་པའི་ནགས་ན་ཚེ་འདི་གཉེར་བའི་ལས། །མཐོང་ནས་ལྷ་ཡི་རྒྱལ་པོས་དམོད་འདོར་བས། །རྟག་ཏུ་རང་སེམས་འདི་ལ་བྱ་ར་མཛོད། །འཁྲུལ་པའི་སེམས་འདི་ངེས་པར་མ་བཏུལ་ནས། །མཆུ་འདབ་རླུང་གིས་བསྐྱོད་པའི་བཟླས་བརྗོད་དང༌། །ལེགས་སྨོན་དུག་གིས་བསྐྱེད་པའི་སྲུང་སྡོམ་དེ། །འབྲས་བུ་ཐར་མཆོག་བཅུད་དུ་སྨིན་པར་དཀའ། །དྲན་དང་ཤེས་བཞིན་སེམས་ཀྱི་ཁ་ལོ་པ། །བག་ཡོད་སེམས་ཀྱི་སྲུང་མ་དཔའ་བོ་སྟེ། །བྱང་ཆུབ་སེམས་མཆོག་སེམས་ཀྱི་ནོར་བུ་འདི། །ཤེས་ནས་སེམས་འདི་དབྱིག་དང་ལྡན་པར་མཛོད། །སེམས་ཀྱི་བུ་ཆུང་ཡིན་པར་ཤོར་བ་འདི། །དྲན་ཤེས་རྒན་པོའི་མིག་ལྕིབས་འགེབས་ཚེར་ཡང༌། །ཚུལ་མིན་ཡིད་བྱེད་ཚུལ་ལ་རྒྱུག་འཆོར་བས། །ལས་གཞན་སྤངས་ནས་འདི་ངོ་ཅེར་རེ་འཚོས། །ཕྱིན་དྲུག་ལམ་དང་བསྐྱེད་རྫོགས་རྫོགས་ཆེན་དོན། །འདི་ལ་དགོས་ཀྱི་གཞན་དུ་སུ་ཡིས་སྤྱོད། །བརྒྱད་ཁྲི་བཞི་སྟོང་ཆོས་ཀྱི་ཆར་པ་ཡང༌། །འབེབས་པ་སེམས་ཀྱི་ཞིང་ས་འདི་ཁོ་ན། །གཞན་གྱིས་མཐོང་དང་རང་གིས་བགྲང་རྒྱུ་ཡོད། །བྱས་ཡུས་ཅན་གྱི་ཆོས་དེ་གཟུགས་བརྙན་ཙམ། །ལགས་ཏེ་དེ་འདྲ་ང་རྒྱལ་སྣོན་མ་ལས། །ཐར་པའི་ལམ་དང་ཞལ་འདྲིས་མེད་པ་འདྲ། །འཁྲུལ་པའི་སེམས་དང་འཐབ་མོ་རྒྱུན་བསྲིངས་པས། །ཆོས་དང་རང་སེམས་ལྐོག་ནས་འདྲེས་པ་དེ། །ཆོས་བྱས་སྙམ་དུ་རློམ་པ་མི་སྐྱེ་ཡང༌། །ལྷ་དང་བླ་མ་དེ་ལ་དགྱེས་པར་འདུག །དེ་སླད་དྲན་པའི་མདུང་རྣོན་དེ་བརྡར་ནས། །རྟག་ཏུ་སེམས་ཀྱི་སྒོ་འདི་བསྲུང་ནུས་ན། །ཐེག་གསུམ་ལམ་གྱི་ཡོན་ཏན་ཇི་སྙེད་པ། །མ་ཚོར་ཤུགས་ཀྱིས་རྒྱུད་ལ་མཛའ་བར་འགྱུར། །ཕྱོགས་འདིར་གང་གིས་བཟུང་བའི་འདུས་པའི་སྡེ། །འདི་ན་ལམ་གྱི་སྲོལ་ཆེན་གཉིས་སྣང་སྟེ། །གཅིག་གིས་ཆོས་དང་གཅིག་གི་རྙེད་པ་ཡིས། །རྙེད་པ་བསྒྲུབ་ལ་ཕྱག་ལེན་གཅིག་ཏུ་མཐུན། །སོ་དཀར་གཞོན་པའི་དུས་ན་འདོད་པའི་ཡུལ། །རང་དགའ་དང་དུ་བླངས་ཏེ་རྩེས་རྩེས་ནས། །ཕྱེད་དཀར་མགོ་སྐྱེས་དུས་ན་སྒྲུབ་པའི་ཟོལ། །དབུ་དཀར་བླ་མའི་རྣམ་རོལ་དང་པོ་ལགས། །ཟ་ཆོག་ཚོགས་གྲལ་འགྲིམ་པ་གཞོན་ནུའི་དུས། །སྐྱ་སེར་གཉིས་གོ་ཆོད་པ་བར་དུ་སྟེ། །ཕྱི་ནས་རྒྱ་དབུས་འགྲིམ་པའི་ཚོང་དཔོན་དུ། །ཆས་པ་ཕྱོགས་འདིའི་ལམ་སྲོལ་གཉིས་པ་ལགས། །གཉིས་པོ་གང་ཡང་བསྟན་པའི་བཅུད་ཆེན་པོ། །འཛིན་པའི་བུམ་བཟང་ལགས་ཞེས་དར་དམར་གྱི། །མགུལ་ཆིངས་སྒྲོན་པའི་ཚེ་ན་འཆི་བདག་གིས། །ལྕགས་ཀྱུས་རྩེ་ཡང་དེ་ལ་ཉེ་བར་གྱུར། །སྔར་ནས་ཆོས་དང་རང་རྒྱུད་མ་བསྲེས་པས། །དེ་བློ་བསྟན་པའི་ཕྱོགས་སུ་ཅི་སྟེ་འགྲོ། །ཚེ་གང་ཚེ་འདིའི་ཕྱོགས་སུ་ཤོར་ཤོར་ནས། །འཆི་ཁ་བྲང་ལག་འཐབ་ཚེ་འགྱོད་ཀྱང་ཕྱིས། །དེ་བས་ཁྱེད་ཀྱང་དབེན་པའི་ནགས་ཁྲོད་དུ། །རང་གི་ཚེ་འདི་དོན་ཡོད་འདའ་བྱས་ན། །འདི་སྣང་ཆེ་དགུས་ཞལ་འཛུམ་མ་སྩལ་ཡང༌། །ལྷ་དང་བླ་མ་དབྱིངས་ནས་དགྱེས་པར་ངེས། །རང་དྲིན་རང་ལ་ཆེ་བའི་ཉམས་ལེན་ཤིག །ནུས་ན་དལ་འབྱོར་རིན་ཆེན་དོན་བཅས་ཏེ། །བསྒྲུབས་འབྲས་ཚེ་འདིའི་ཕྱོགས་སུ་ཤོར་བ་ཕལ། །ལམ་རིང་ཕྱི་མའི་རྒྱགས་ཕྱེ་གང་དུ་ཚོལ། །ཀྱེ་མ་བྱང་ཆུབ་སེམས་མཆོག་དམ་པའི་ལམ། །ལམ་འདི་སྲས་བཅས་རྒྱལ་བའི་གཤེགས་ཤུལ་ཏེ། །ལམ་མཆོག་འདི་ལ་བརྟེན་ན་རྣམ་མཁྱེན་ལམ། །རིང་བ་མིན་ཞེས་ལམ་མཐར་ཕྱིན་ཀུན་གསུངས། །དེ་སླད་བདེན་གཉིས་རང་བཞིན་དམ་པའི་སེམས། །སྙིང་གི་བདུད་རྩིར་སྤྱོད་དུ་ཡོད་པ་འདི། །བསྐལ་མང་རྙེད་དཀར་དགོངས་ནས་ཉམས་ལེན་རྒྱུན། །འཆི་བས་གཏུགས་པ་དེ་སྲིད་གཏོང་མི་འཚལ། །དེ་འདྲ་རྣམ་པ་ཀུན་ཏུ་དོན་ཆེ་བས། །སྐྱེ་དང་སྐྱེ་བར་འཕགས་པའི་རིགས་སད་ཅིང༌། །མཐར་ཐུག་རྣམ་མཁྱེན་ཡེ་ཤེས་སྒྲིབ་བྲལ་དུ། །རྒྱས་ནས་སྲིད་ན་ཆོས་ཆར་འབེབས་པར་འགྱུར། །དེ་ལྟར་གང་གསོལ་འདི་ཡང་དོན་བཅས་ཏེ། །མཚུངས་མེད་བླ་མ་སངས་རྒྱས་དངོས་ཞིག་གི །གསུང་གིས་བསྐྱངས་ཕྱིར་གསུང་སྒྲོས་ཉག་གཅིག་ཕྱིར། །ཞལ་གྱི་གདམས་པར་བཏགས་ཀྱང་འོས་པ་ཙམ། །གཞན་དུ་རང་རྒྱུད་ཆོས་དང་མ་འདྲེས་པའི། །བག་མེད་བདག་ལྟས་གདམས་ངག་ཅི་འཆད་དེ། །ཁ་སྦུབ་བུམ་པའི་དྲུང་ན་ཞལ་སྐོམ་ཡང༌། །དེ་ལས་བཏུང་བའི་རེ་བ་སུ་ཞིག་འཆའ། །འདི་ན་མཁས་གྲུབ་ཉི་ཟླའི་དཀྱིལ་འཁོར་ཟུང༌། །བཀྲག་ཏུ་འབར་དྲུང་སྲིན་བུའི་འོད་སྣང་ལ། །གཟིགས་ས་རྩེད་མོའི་རྣམ་འགྱུར་ཡིན་མཆི་ཡང༌། །འདི་རུ་ཅུང་ཟད་ངལ་ལས་གྲོན་གཞན་མེད། །དེ་སྐད་བུདྡྷའི་མཚན་ཅན་དེས་བསྐུལ་ནས། །ཁམས་གསུམ་ཟ་བར་བྱེད་པ་འཇིགས་བྱེད་དུས། །དུས་ཀྱང་ཟ་བར་བྱེད་པ་འཇམ་དཔལ་དབྱངས། །དུས་དགྲའི་དབང་པོའི་ཕོ་བྲང་བརྗིད་པ་ནས། །དུག་ལྔ་མེ་དཔུང་འབར་བའི་འཛུམ་ཟེར་རྩེར། །ཡེ་ཤེས་སྣང་བ་འཆར་བ་ལ་དགའ་ཞིང༌། །སྙིང་གི་ཉི་མ་འཇམ་མགོན་སྨྲ་བའི་ལྷར། །གསོལ་བ་འདེབས་པའི་ཨ་བུ་ཧྲལ་པོས་བྲིས། །དེ་ལས་རབ་དགེ་ཅུང་ཟད་ཐོབ་སྲིད་ན། །དགེ་བ་དེ་ཡང་གཏམ་འདི་བསྐུལ་བ་པོའི། །རྗེས་སུ་འབྲང་ནས་སྐྱེ་དང་ཚེ་རབས་སུ། །སྙིང་པོའི་སྒྲུབ་པ་མཐར་ཕྱིན་གྲོགས་བགྱིད་ཤོག། །། ༈ སྭ་སྟི། ཟུང་འཇུག་སྐུ་བཞིའི་མཁའ་ལ་རྣམ་རོལ་ཡང༌། །དཔལ་ལྡན་ཐུགས་བསྐྱེད་སྣང་བའི་དགེ་མཚན་གྱིས། །ས་གསུམ་འགྲོ་བློའི་མུན་པ་ཀུན་སེལ་བ། །དྲི་མེད་བློ་གྲོས་སྨྲ་བའི་ཉི་མར་འདུད། །མགོན་དེས་ལེགས་གསུངས་ཆོས་ཀྱི་སྐྱེད་ཚལ་ལས། །དུས་ཀུན་དགེ་བའི་མེ་ཏོག་ཕྲེང་མཛེས་པ། །དོན་བཟང་བདེན་བཞིའི་ཟེའུ་འབྲུ་དགོད་པ་འདི། །སྐལ་བཟང་བུང་བའི་ཉེར་འཚོ་ཁོ་ནར་སྨིན། །དེ་སླད་རྟོག་གེའི་རང་བཟོ་བྱ་རོག་མཆུས། །མ་རེག་ཞལ་གདམས་པུཎྜ་རི་ཀའི་ཚོགས། །པར་གཞིའི་སྲད་བུས་བརྒྱུས་པའི་དོ་ཤལ་དག །ཐར་འདོད་ཡོངས་ཀྱིས་མགུལ་པའི་རྒྱན་དུ་ལོངས། །དེ་ལྟར་མི་དམན་ལྷག་བསམ་དག་པ་ཡིས། །མི་འཛད་པར་དུ་བསྒྲུབས་པའི་དགེ་བ་ཡང༌། །སྡུག་བསྔལ་གསུམ་གྱིས་རྒྱས་བཏབ་འགྲོ་བ་རྣམས། །ཀུན་མཁྱེན་རྒྱལ་བའི་གོ་འཕང་ཐོབ་ཕྱིར་བསྔོ། །གཞན་ཡང་རྒྱལ་བའི་བསྟན་དང་བསྟན་འཛིན་གྱི། །བླ་མའི་སྐུ་ཚེ་དགེ་འདུན་འདུས་པའི་སྡེ། །འགྲོ་བའི་བདེ་སྐྱིད་རྒྱལ་པོའི་ཆབ་སྲིད་རྣམས། །འགྲན་པ་བཞིན་དུ་རྣམ་པར་འཕེལ་གྱུར་ཅིག །ཅེས་པའང་རབ་ཚེས་མེ་འབྲུག་ལོ་རང་ཁྱིམ་ཤེལ་གླིང་གཟིམ་ཤག་ནས་པར་གསར་བརྐོ་གནང་སྐབས་པར་བྱང་སྨོན་ཚིག་ཞིག་བྲིས་ཞེས་བཀའ་ཕེབས་པ་ལྟར་ཤཱཀྱའི་བཙུན་ཆུང་ཐུབ་བསྟན་ངག་གི་དབང་པོས་གཡར་ཕྲལ་ཙམ་དུ་ཕུལ་བ་སརྦ་ཛ་ག་ཏམ།། །།

༣

༄༅། །རི་ཆོས་བསླབ་བྱ་ཉམས་ལེན་དམར་ཁྲིད་གོ་བདེར་བརྗོད་པ་གྲུབ་པའི་བཅུད་ལེན་ཞེས་བྱ་བ་བཞུགས་སོ། །

༄༅། །བཀའ་དྲིན་མཚུངས་མེད་དཔལ་ལྡན་བླ་མ་དམ་པའི་ཞབས་ལ་གུས་པས་ཕྱག་འཚལ་ཞིང་སྐྱབས་སུ་མཆིའོ། །བདག་དང་བདག་གི་རྗེས་འཇུག་རྣམས་ཀྱི་རྒྱུད་ལ་ཟབ་ལམ་གྱི་རྟོགས་པ་ཕྱིན་ཅི་མ་ལོག་པ་མྱུར་དུ་སྐྱེས་ནས་ཚེ་འདི་ཉིད་ལ་གདོད་མའི་བཙན་ས་ཟིན་པར་བྱིན་གྱིས་བརླབ་ཏུ་གསོལ། དེ་ལ་འདིར་སྔོན་གྱི་སྨོན་ལམ་ལས་འཕྲོ་རྣམ་པར་དག་པས་མཚམས་སྦྱར་ཏེ་ཟབ་གསང་རྫོགས་པ་ཆེན་པོའི་ཆོས་དང་དེ་སྟོན་པའི་བླ་མ་ལ་སྙིང་ནས་བློ་ཁེལ་ཞིང་ཉམས་ལེན་མཐར་སྐྱེལ་བར་འདོད་པའི་གང་ཟག་སྐལ་བ་ཅན་རྣམས་ཀྱི་འཇུག་སྒོར་རི་ཆོས་གནད་ཀྱི་བསླབ་བྱ་ཡང་གསང་རྫོགས་པ་ཆེན་པོའི་ཉམས་ལེན་དམར་ཁྲིད་ལག་བཅངས་སུ་གོ་བདེ་བར་འཆད་པ་ལ་སྤྱི་དོན་རྣམ་པ་གསུམ་གྱི་སྒོ་ནས་ཤེས་པར་བྱ་སྟེ། སྦྱོར་བ་ཆགས་ཞེན་གྱི་འཁྲི་བ་བཅད་ནས་བློ་ཆོས་ཕྱོགས་སུ་བཀོལ་ཏེ་རྒྱུད་སྦྱོང་ཚུལ། དངོས་གཞི་ལྟ་སྒོམ་སྤྱོད་པའི་སྒྲོ་འདོགས་བཅད་དེ་སྒྲུབ་པ་ཉམས་ལེན་གྱི་སྲང་དུ་གཞུག་ཚུལ། རྗེས་ཐོབ་དམ་ཚིག་སྡོམ་པ་བསྐྱང་ཞིང་ཚེ་འདིའི་ལས་གཞུག་ཆོས་ཀྱིས་བསྡུ་ཚུལ་ལོ། །དེ་ལས་དང་པོའི་དོན་ཅུང་ཟད་སྨྲ་བར་བྱའོ། །ཀྱེ་མ་འོ་སྐལ་རྣམས་ཀྱི་སེམས་ཞེས་བྱ་བའི་རིག་རིག་ཏུར་ཏུར་པོ་འདི་ཀུན་ཏུ་བཟང་པོ་དང་དུས་མཉམ་དུ་དང་པོ་ཉིད་ནས་བྱུང་བ་ཡིན་ཀྱང༌། ཀུན་ཏུ་བཟང་པོས་རང་དུ་མཁྱེན་པས་གྲོལ། རང་རེ་སེམས་ཅན་རྣམས་ཀྱིས་ངོ་མ་ཤེས་པས་འཁོར་བ་མཐའ་མེད་དུ་འཁྱམས། རིགས་དྲུག་གི་ལུས་གྲངས་ལས་འདས་པ་ཞིག་བླངས། བྱས་པ་ཐམས་ཅད་དོན་མེད་དུ་སོང༌། ད་རེས་མི་ལུས་བརྒྱ་ལ་ལན་གཅིག་ཐོབ་པའི་དུས་འདིར་འཁོར་བ་ངན་སོང་དུ་མི་སྐྱེ་བའི་ཐབས་ཤིག་མ་འགྲུབ་ན། ཤི་ནས་གར་སྐྱེས་ངེས་པ་མེད་ཅིང༌། འགྲོ་བ་རིགས་དྲུག་གང་དུ་སྐྱེས་ཀྱང་སྡུག་བསྔལ་ཁོ་ན་ལས་མ་འདས། མི་ལུས་འདི་ཡང་ཐོབ་པས་མི་ཆོག་སྟེ་ནམ་འཆི་ཆ་མེད་པས་ད་ལྟ་ཉིད་དུ་ཆོས་གཤའ་མ་ཞིག་བྱེད་དགོས། དེ་ཡང་འཆི་ཁར་མི་འགྱོད་ཅིང་རང་གིས་རང་ལ་མི་ཁྲེལ་བ་རྗེ་བཙུན་མི་ལ་ལྟ་བུ་ཞིག་དགོས་ཏེ། ང་མི་ལ་རས་པའི་ཆོས་ལུགས་ལ། །རང་གིས་རང་ལ་མ་ཁྲེལ་བ། །ཞེས་གསུངས། ཆོས་ལམ་དུ་འཇུག་པ་ལའང་ཆོས་གཟུགས་མཁན་སྤྱི་འགྲེས་ནི་མི་ཆོག་སྟེ། ཚེ་འདིར་ལྟོས་ཀྱི་བྱ་བཞག་འདོད་ཡོན་གྱི་འཁྲི་བ་ཐམས་ཅད་གཅོད་དགོས། དེ་མ་ཆོད་པར་བློ་སབ་སོབ་ཙམ་གྱིས་ཆོས་སྒོར་ལན་གཅིག་ཞུགས་ཀྱང༌། ཕ་ཡུལ་ནོར་རྫས་གཉེན་བཤེས་མཛའ་གྲོགས་སོགས་ལ་ཆགས་ན། ཆགས་སེམས་དེས་རྒྱུ་དང༌། ཆགས་ཡུལ་དེས་རྐྱེན་བྱས། མཚམས་སྦྱོར་བར་ཆད་བདུད་ཀྱི་བྱས་ཏེ། སླར་ཡང་འཇིག་རྟེན་ཐ་མལ་པ་དང་འདྲེས་ནས་ལས་མཐའ་ལོག་པར་འགྱུར་བ་ཡིན། དེས་ན་གྱོང་ལྟོ་གོས་གཏམ་གསུམ་ལ་བསྐུར་ནས་འཇིག་རྟེན་ཆོས་བརྒྱད་ལ་མ་ཆགས་པར་རྩེ་གཅིག་ཏུ་ཆོས་ལ་བློ་སྒྲིལ་བར་བྱ་སྟེ། འཆི་བ་སྙིང་ཟུག་གི་དབེན་གནས་སུ། །ཞེན་པ་གཏིང་ལོག་གི་སྒྲུབ་པ་པོ། །ཚེ་འདི་བློས་བཏང་གི་སྐུ་མཚམས་བཅད། །སེམས་ཆོས་བརྒྱད་ཀྱི་མི་དང་མཇལ་འཕྲད་མེད། །ཅེས་རྒྱལ་བ་ཡང་དགོན་པ་ལྟ་བུ་ཞིག་བྱེད་གོས། དེ་མིན་ཆོས་བརྒྱད་དང་འདྲེས་པའི་ཆོས་དེ་དུག་དང་འདྲེས་པའི་ཁ་ཟས་བཟའ་བ་དང་མཚུངས་པས་ཕུང་ཚབ་ཤིན་ཏུ་ཆེ། ཆོས་བརྒྱད་དེའང་བསྡུ་ན་རེ་དོགས་གཉིས་སུ་འདུ་ལ་དེ་ཀ་དོན་ལ་ཆགས་སྡང་གཉིས་པོ་ཡིན། ནང་གི་ཆགས་སྡང་ཕྱི་རོལ་རྒྱལ་བསེན་གཉིས་སུ་བརྫུ་བས་བློ་ཆགས་སྡང་དང་མ་བྲལ་གྱི་རིང་ལ་རྒྱལ་བསེན་དང་མི་འབྲལ་བས་བར་ཆད་ལ་ཟད་པ་མི་འོང༌། དེས་ན་ཞེ་ཕུག་ཏུ་ཆོས་བརྒྱད་ཚེ་འདིའི་རློམ་ཞེན་ཨེ་འདུག་རང་གིས་རང་ལ་ཡང་ཡང་བརྟག་ནས་སྐྱོན་དེ་འདོར་བ་ལ་ནན་ཏན་བྱ། ཆོས་བརྒྱད་ཞེ་ལ་བཅངས་ནས། ལྟར་སྣང་ཆོས་ལྟར་བཅོས་ཏེ་གཡོ་སྒྱུས་བསྒྲུབས་པའི་ཡོ་བྱད་ཀྱང་ལོག་པའི་འཚོ་བ་ཡིན། ཕ་ཡུལ་སྤངས་པས་ཆོས་ཕྱེད་གྲུབ་ཟེར་བ་ལྟར་ཕ་ཡུལ་རྒྱབ་ཏུ་བསྐྱུར་ནས་ཆ་མེད་ཀྱི་རྒྱལ་ཁམས་འགྲིམ། གཉེན་བཤེས་དང་བཟང་འབྲེལ་བས་ཏེ་ཆོས་ཀྱི་གཤོལ་འདེབས་ལ་མི་ཉན། ནོར་རྫས་སྦྱིན་པར་བཏང་ནས་འཚོ་བ་བསོད་སྙོམས་གང་བྱུང་ལ་བརྟེན། འདོད་ཡོན་མཐའ་དག་ལང་ཤོར་གྱི་བར་ཆད་དུ་ཤེས་པར་བྱས་ལ་མི་འདོད་པའི་བློ་བསྐྱེད། ནོར་རྫས་ལྟ་བུ་ལའང་བག་ཙམ་གྱིས་ཆོག་ཤེས་པར་མ་བྱས་ན་གཅིག་བྱུང་གཉིས་དགོས་ཀྱི་རིང་ལ་འདོད་ཡོན་བསླུ་བྲིད་ཀྱི་བདུད་འཇུག་པ་ལ་ཚེགས་མེད། གཏམ་བཟང་ངན་གང་ལའང་བདེན་འཛིན་རེ་དོགས་དགག་བསྒྲུབ་མི་བྱེད་པར་མི་ཤི་བའི་ཤུལ་གྱི་གཏམ་བཞིན་ཅི་ལབ་རུང་ལབ་ཏུ་ཆུག །མཚན་ལྡན་གྱི་བླ་མ་མ་གཏོགས་བསླབ་བྱ་དྲང་པོར་བཤད་མཁན་ཕ་མ་ཡིན་ཀྱང་མི་ཡོང་བས་རང་ཚོད་རང་གིས་བཟུང་སྟེ་སྣ་ཐག་མི་ལ་མ་ཤོར་བར་བྱ། རྣམ་པ་ཙམ་དུ་ངང་རྒྱུད་རིང་བའི་སྒོ་ནས་ཀུན་གྱི་སྣ་མི་བསྲེག་པར་མཐུན་པས་འགྲོགས་ཤེས་པ་དང༌། དོན་ལ་སྒྲུབ་པའི་གེགས་སུ་འགྲོ་ན་དྲག་ཞན་སུས་ཀྱང་བསྒུལ་མི་ནུས་པ་ལྕགས་ཀྱི་ཕ་བོང་ལ་དར་ཡུག་བཏགས་པ་འདྲ་ཞིག་དགོས། རླུང་གང་ནས་རྒྱབ་རྒྱབ་ལ་མགོ་གུག་གུག་བྱེད་པ་ལ་ཁའི་འཇགས་མ་འདྲ་བའི་མི་གཞི་སླ་མོ་དེས་མི་ཡོང༌། སྒྲུབ་པ་ཉམས་ལེན་གང་ཡང་ཐོག་མར་བརྩམས་པ་ནས་མཐར་མ་ཕྱིན་གྱི་བར་དུ། སྟེང་ནས་ཐོག་བབས། འོག་ནས་མཚོ་བརྡོལ། ལོགས་ནས་བྲག་རལ། འཆི་བ་སྲོག་ལ་བབས་ཀྱང་དམ་བཅའ་བཤིག་རེ་སྙམ་དུ་ཞེ་མནའ་བོར་ལ་དེ་ཀ་བཞིན་དུ་མཐར་ཐོན་པའང་བྱེད། ཐུན་ཚོད། གཉིད་ཚོད། ཐ་ན་ཁམས་གསེང་ཟས་ཀྱི་ཚོད་སོགས་དང་པོ་རང་ནས་ལང་ཤོར་ལ་མ་བཏང་བར་རིམ་པས་སྲོལ་དུ་ཚུད་པར་བྱ། ལྷག་པར་སྤྲོས་བཅས་སྤྲོས་མེད་ཀྱི་དགེ་སྦྱོར་གང་ལའང་རེས་འཇོག་སྤངས་ལ་ས་སྟོང་ཐ་མལ་དུ་དར་གཅིག་ཀྱང་མ་ལུས་པའི་ཉམས་ལེན་བསྟར་རྐང་སྙོམས་པར་བྱེད། མཚམས་ཀྱི་ཚེ་སྦུག་སྒོ་འདག་སྦྱར་རམ་མིན་ཀྱང་གཞན་དང་གདོང་མི་འཕྲད། ངག་མི་གཏོང༌། བྱ་ར་མི་བྱེད། སེམས་ཙབ་ཙུབ་ཀྱི་རྣམ་གཡེང་ཐམས་ཅད་ཅམ་གྱི་བཞག་ནས། རླུང་རོ་དོར། ལུས་གནད་ལེགས་པར་བཅའ། ཡིད་དྲན་རིག་གི་ཐོག་ཏུ་སྤང་ལ་བེ་ཕུར་བཏབ་པ་ལྟར་སྐད་ཅིག་ཀྱང་གཡོ་མེད་དུ་སྡོད་ཚུག་པ་ཞིག་དགོས་ཏེ། ཕྱི་ནང་གསང་བའི་མཚམས་དམ་པ་ལས་རྟགས་དང་ཡོན་ཏན་ཐམས་ཅད་མྱུར་དུ་འབྱུང་བ་ཡིན། ད་རེས་ཁག་ཆེ་བས་ཁོང་དང་འཕྲད། ངག་ཀྱང་བཏང༌། དེ་ཕྱིན་ནས་དམ་པོ་བྱའོ་སྙམ་པས་དེ་ལྟར་ཐལ་ན་སྒྲུབ་པའི་གཡང་ཤོར་ནས་ཇེ་ལྷོད་ཇེ་ལྷོད་ལ་འགྲོ། དེས་ན་ཐོག་མ་ཉིད་ནས་སྡོད་ཐག་རྦད་ཀྱིས་བཅད་ན་ཇེ་དམ་ཇེ་དམ་ལ་འགྲོ་ཞིང་སྒྲུབ་པ་བར་ཆད་ཀྱིས་མི་ཁྱེར་བ་ཡིན། གནས་ཀྱི་ཁྱད་པར་མཚན་ཉིད་བརྟག་ཐབས་མང་དུ་འབྱུང་ཡང་སྤྱིར་བཏང་གུ་རུ་རིན་པོ་ཆེ་སོགས་གྲུབ་ཐོབ་གོང་མའི་བྱིན་གྱིས་བརླབས་ཤིང་དམ་སེལ་ཅན་གྱི་མ་བརྟེན་པ་དང༌། ཤིན་ཏུ་དབེན་ཅིང་མཐུན་རྐྱེན་འཛོམས་སླ་བ་སོགས་རང་རང་གི་ཁམས་དང་བསྟུན་པ་འཐད། དུར་ཁྲོད་དང་གཉན་ཁྲོད་སོགས་གཞི་བདག་གདུག་པ་ཅན་གནས་པ་རྣམས་སུ་ཕྱི་ནང་གི་རྟེན་འབྲེལ་འགྲིགས་པ་མྱུར་བས་ནུས་པའི་རྩལ་གྱིས་ཆུན་ན་སྒོམ་ལ་བོགས་དེ་རང་ཆེ། མ་ཆུན་ན་བར་ཆད་ཀྱང་མང༌། རྟོགས་པ་ཀློང་དུ་གྱུར་ཚེ་འགལ་རྐྱེན་ཐམས་ཅད་གྲོགས་སུ་འཆར་བ་ཡིན་པས་དེ་དུས་དུར་ཁྲོད་སོགས་སུ་གསང་སྤྱོད་བྱས་ན་ལྷག་པར་བཟང༌། རྒྱུན་དུ་ཕྱི་ནང་གི་འདུ་འཛིའི་བྱ་བ་ཐམས་ཅད་བཏང་སྟེ་བྱར་མེད་དུ་གནས་པ་དོན་གྱི་དབེན་གནས་ཡིན། རྒྱུད་སྦྱོང་བ་དངོས་ལ། ཐུན་མོང་དུ་བློ་ལྡོག་རྣམ་པ་བཞི་དང༌། ཐུན་མིན་སྐྱབས་སེམས་སྒྲིབ་སྦྱོང་ཚོགས་བསགས་རྣམས་ཁྲིད་ཡིག་བཞིན་རེ་རེ་ནས་ཉམས་ཀྱི་མྱོང་བ་ཐོན་ཐོན་གྱི་བར་དུ་འབད་ཅིང༌། ཁྱད་པར་བླ་མའི་རྣལ་འབྱོར་ལ་ཉམས་ལེན་གྱི་སྲོག་ཏུ་བཟུང་ནས་བརྩོན་དགོས། དེ་མ་བྱས་ན་བསྒོམ་སྐྱེ་བ་བུལ། ཅུང་ཟད་སྐྱེས་ཀྱང་གེགས་སྡང༌། རྟོགས་པ་གཤའ་མ་རྒྱུད་ལ་སྐྱེར་མི་བཏུབ་པས་བཅོས་མིན་གྱི་མོས་གུས་དྲག་པོས་གསོལ་བ་བཏབ་པས། ཇི་ཞིག་ནས་ཐུགས་རྒྱུད་ཀྱི་དགོངས་པ་འཕོས་ཏེ་རྟོགས་པ་ཁྱད་པར་ཅན་ཚིག་གིས་བརྗོད་དུ་མི་ནུས་པ་རང་གི་ནང་ནས་སྐྱེ་བར་ངེས་ཏེ། བླ་མ་ཞང་རིན་པོ་ཆེས། གནས་པ་བསྐྱང་བ། ཉམས་མྱོང་བསྐྱང་བ། ཏིང་ངེ་འཛིན་བསྐྱང་བ་ལ་སོགས་པ་མང་བར་གདའ་ཏེ། མོས་གུས་ཀྱི་སྟོབས་ལས་བླ་མའི་བྱིན་རླབས་ཀྱི་རྟོགས་པ་ནང་ནས་སྐྱེ་བ་འདི་དཀོན་པར་གདའ། ཞེས་གསུངས། དེས་ན་རྫོགས་པ་ཆེན་པོའི་དོན་རྒྱུད་ལ་སྐྱེ་བ་སྔོན་འགྲོ་ལ་རག་ལས་པ་ཡིན་པས། རྗེ་འབྲི་གུང་པས། ཆོས་གཞན་དངོས་གཞི་ཟབ་པར་བྱེད་དེ། ངེད་འདིར་སྔོན་འགྲོ་ཟབ་པར་བྱེད། ཅེས་གསུངས་པའི་དགོངས་པའང་དེ་ལྟར་ཡིན་པར་གདའ་འོ། །གཉིས་པ་དངོས་གཞི་ལྟ་སྒོམ་སྤྱོད་པའི་སྒྲོ་འདོགས་བཅད་དེ་སྒྲུབ་པ་ཉམས་ལེན་གྱི་སྲང་དུ་གཞུག་ཚུལ་ནི། ཐོག་མར་ཡིན་ལུགས་ཤེས་པའི་ལྟ་བ་ལ། འདི་ལྟར་རང་གི་སེམས་ཉིད་དོན་དམ་གཤིས་ཀྱི་གནས་ལུགས་དེ་ཐ་སྙད་བློས་བཟོ་བཅོས་ཀྱི་མཚན་མ་ཐམས་ཅད་དང་བྲལ་བར་རིག་ཐོག་ཏུ་གཏན་ལ་ཕབ་པས། རིག་པ་རང་བྱུང་གི་ཡེ་ཤེས་སུ་རྗེན་པར་ཤར་བ་ལ། ཚིག་གིས་བརྗོད་དུ་མེད། དཔེས་མཚོན་དུ་མེད། འཁོར་བ་ན་ངན་དུ་མ་སོང༌། འདས་པ་ན་བཟང་དུ་མ་སོང༌། སྐྱེ་མ་མྱོང༌། འགགས་མ་མྱོང༌། གྲོལ་མ་མྱོང༌། འཁྲུལ་མ་མྱོང༌། ཡོད་མ་མྱོང༌། མེད་མ་མྱོང༌། རྒྱ་གར་ཡང་མ་ཆད། ཕྱོགས་གང་དུའང་མ་ལྷུང༌། མདོར་ན་ཡེ་ནས་དངོས་པོ་སྤྲོས་པའི་མཚན་མ་ཅན་དུ་ནམ་ཡང་གྲུབ་མ་མྱོང་བས་ངོ་བོ་ཀ་དག་སྟོང་ཉིད་བརྡལ་ཁྱབ་ཆེན་པོ། སྟོང་པའི་མདངས་མ་འགགས་པར་འཁོར་འདས་ཀྱི་ཆོས་ཁམས་རྒྱ་མཚོ་ཉི་མ་དང་ཉི་མའི་ཟེར་བཞིན་རང་སྣང་བས་ན་ཅང་མེད་བྱང་ཆད་དུ་སྟོང་མ་མྱོང་བས་རང་བཞིན་ཡེ་ཤེས་ཡོན་ཏན་ལྷུན་གྲུབ་ཆེན་པོ། དེ་ལྟར་སྣང་སྟོང་ཟུང་དུ་འཇུག་པའི་རིག་པ་སྐུ་གསུམ་གྱི་བདག་ཉིད་གདོད་མ་གཤིས་ཀྱི་གནས་ལུགས་འདི་གའི་ཡིན་ལུགས་ཇི་ལྟ་བ་བཞིན་ངོ་ཤེས་པ་ལ་བློ་འདས་རྫོགས་པ་ཆེན་པོའི་ལྟ་བ་ཟེར། སློབ་དཔོན་ཆེན་པོས། བློ་འདས་ཆོས་སྐུ་དེ་བཞིན་ཉིད། །ཅེས་གསུངས། འོ་སྐོལ་རྣམས་ཀུན་ཏུ་བཟང་པོའི་དགོངས་པ་ལ་མངོན་སུམ་དུ་སྤར་འཛིན་བྱེད་པ་ལགས་ཏེ་ཨ་རེ་དགའ་ན། རྒྱལ་བས་ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིར་ཕྱེ་བ་ཐམས་ཅད་ཀྱི་མཐར་ཐུག་རྫོགས་ཆེན་རྒྱུད་འབུམ་ཕྲག་དྲུག་ཅུ་རྩ་བཞིའི་སྙིང་པོ་དེ་འདི་རང་ཡིན། འདིས་ལས་འགྲོ་ས་སྐར་མ་གང་མེད། འདིའི་ཐོག་ཏུ་ཆོས་ཐམས་ཅད་ཀྱི་སྨར་ཐག་གཅོད་དགོས་པ་ཡིན་ནོ། །ད་དེ་ལྟ་བུའི་ལྟ་བ་ལ་ཐེ་ཚོམ་དང་སྒྲོ་འདོགས་ནང་ནས་ཆོད་པར་བྱས་ཏེ་དེའི་རྒྱུན་སྐྱོང་བ་ལ་སྒོམ་པ་ཟེར་བ་ཡིན། གཞན་གཏད་སོ་དང་བཅས་པའི་སྒོམ་པ་ཐམས་ཅད་བློས་བྱས་ཀྱི་རྟོག་སྒོམ་ཡིན་པས་ང་ཅག་དེ་འདྲ་མི་བྱེད། སྔར་གྱི་ལྟ་བ་དེ་ཀ་ཚུགས་མ་ཤོར་བའི་ངང་ལ་སྒོ་ལྔའི་ཤེས་པ་ཐམས་ཅད་རང་བབས་སུ་ཀློད་ནས་ལྷུག་པར་བཞག །འདིའོ་ཞེས་ཆེད་དུ་མི་བསྒོམ། བསྒོམ་ན་བློ་ཡིན་པས་བསྒོམ་རྒྱུ་ཅི་ཡང་མེད། ཡེངས་སུ་སྐད་ཅིག་ཀྱང་མི་འཇུག །རང་ཐོག་ཏུ་འཇོག་པ་དེ་ལས་ཡེངས་ན་འཁྲུལ་པ་དངོས་ཡིན་པས་མ་ཡེངས་པར་བྱ། རྟོག་པ་ཅི་ཤར་ཡང་འཆར་དུ་བཅུག་ལ། དེའི་རྗེས་སུ་ཡང་མི་འབྲང༌།བཀག་ཀྱང་མི་བཀག །འོ་ན་ཇི་ལྟར་བྱ་ཞེ་ན། ཡུལ་གྱི་སྣང་བ་ཅི་ཤར་ཅིར་སྣང་ཐམས་ཅད་བུ་ཆུང་ལྷ་ཁང་ལ་བལྟ་བ་ལྟར་སྣང་ཆ་ལ་འཛིན་པ་མ་ཞུགས་པར་སོ་མར་བཞག་པས་ཆོས་ཐམས་ཅད་རང་ས་རང་ས་ན་བཟོ་མ་ཉམས། མདོག་མ་འགྱུར། བཀྲག་མ་ཡལ་བར་སྣང་ཡང་དེ་ལ་ཞེན་འཛིན་གྱི་རྟོག་པས་མ་བསླད་པས་སྣང་རིག་ཐམས་ཅད་གསལ་སྟོང་གི་ཡེ་ཤེས་རྗེན་པར་འཆར་བ་ཡིན་ནོ། །ལར་ཆོས་ཟབ་ཟབ་དང་རྒྱ་ཆེ་ཆེའི་མིང་བཏགས་མང་པོ་ཞིག་གིས་བློ་དམན་ཀུན་མགོ་འཁོར་ཞིང་འདུག་པས། དོན་རྡོག་རྡོག་ཧྲིལ་ཧྲིལ་མཛུབ་ཚུག་ཏུ་བསྟན་ན། རྟོག་པ་སྔ་མ་འགགས། ཕྱི་མ་མ་ཤར་བའི་བར་དེར། ད་ལྟའི་ཤེས་པ་སོ་མ་བསྒྱུར་བཀོད་སྤུ་ཙམ་མ་སོང་བའི་གསལ་རིག་རྗེན་ནེ་བ་ཞིག་མི་འདུག་གེ །འོ་འདི་ཀ་རིག་པ་རང་གི་བཞུགས་ཚུལ་ཡིན། ཡང་རྟག་པར་དེ་ཁོ་ནའི་ངང་དུ་མི་གནས་པར་རྣམ་རྟོག་ཅིག་ཐོལ་གྱིས་འཆར་གྱི་མི་འདུག་གེ །དེ་རིག་པ་དེའི་རང་རྩལ་ཡིན། འོན་ཀྱང་དེ་ལྟར་ཤར་མ་ཐག་ནས་ངོ་མ་ཤེས་པར་རྣམ་རྟོག་རང་རྒྱུད་པར་འབྱམས་ན་འཁྲུལ་པ་ལུ་གུ་རྒྱུད་ཅེས་འཁོར་བའི་རྩ་བ་ཡིན། ཤར་མ་ཐག་ཏུ་ངོ་ཤེས་ཙམ་གྱིས་རྗེས་མཐུད་མེད་པར་རང་ཐོག་ཏུ་ཀློད་དེ་བཞག་ན་རྣམ་རྟོག་གང་ཤར་ཐམས་ཅད་རིག་པ་ཆོས་སྐུའི་ཀློང་དུ་ཕྱམ་ཕྱམ་གྲོལ་བ་འདི་ག་ཁྲེགས་ཆོད་ཀྱི་ལྟ་སྒོམ་གཅིག་ཏུ་དྲིལ་བའི་ཉམས་ལེན་དངོས་གཞི་ཡིན། དགའ་རབ་རྡོ་རྗེས། གདོད་ནས་དག་པ་དབྱིངས་ཀྱི་ངང་ཉིད་ལས། །རིག་པ་ཐོལ་སྐྱེས་སྐད་ཅིག་དྲན་པ་དེ། །རྒྱ་མཚོའི་གཏིང་ནས་ནོར་བུ་རྙེད་པ་འདྲ། །སུས་ཀྱང་མ་བཅོས་མ་བྱས་ཆོས་ཀྱི་སྐུ། །ཞེས་གསུངས། འདི་ལ་རྡོ་རུས་གཏུགས་ཏེ་ཉིན་མཚན་ཡེངས་མེད་དུ་བསྒོམ་དགོས་པས་སྟོང་ཉིད་གོ་ཡུལ་དུ་མ་ལུས་པར་རིག་ཐོག་ངང་དུ་སྤུངས་ཤིག །ད་ནི་སྒོམ་པ་དེ་ལ་སྤྱོད་པས་བོགས་དབྱུང་ཞིང་ཉམས་ལེན་གྱི་སྲང་དུ་གཞུག་ཚུལ་ལ། གཙོ་བོར་སྔར་བཤད་པ་ལྟར་བླ་མ་ལ་སངས་རྒྱས་དངོས་ཀྱི་འདུ་ཤེས་དང་སྐད་ཅིག་ཀྱང་མ་བྲལ་བས་སྙིང་ནས་གསོལ་བ་ཕུར་ཚུགས་སུ་འདེབས་པ་འདི་མོས་གུས་དཀར་པོ་ཆིག་ཐུབ་ཅེས་བྱ་བ་ཡིན་ཏེ་གེགས་སེལ་བོགས་འདོན་གང་ལས་ཀྱང་འདི་ལྷག །ལམ་ཐམས་ཅད་བཙན་ཆོད་དུ་འགྲོ་བ་ཡིན། སྒོམ་སྐྱོན་བྱིང་ཞིང་རྨུག་ན་རིག་པ་ཧུར་ཕྱུངས། འཕྲོ་ཞིང་རྒོད་ན་ཤེས་པ་ཁོང་ཀློད། རྒྱུན་དུ་བསྒོམ་མཁན་གྱི་དྲན་རིག་ཏུར་ཏུར་པོ་དེས་ཆེད་དུ་བཅུར་བའི་འཇུར་དྲན་མ་ཡིན་པར་རང་ངོ་རང་ཤེས་མ་བརྗེད་ཙམ་པའི་དྲན་པས་ཟ་ཉལ་འགྲོ་འདུག་སྤྱོད་ལམ་མཉམ་རྗེས་གང་གི་སྐབས་སུའང་རྒྱུན་ཆགས་སུ་སྐྱོང་ཤིང༌། བདེ་སྡུག་དང་ཉོན་མོངས་པའི་རྟོག་པ་སོགས་གང་ཤར་ཐམས་ཅད་ལ་རེ་དོགས་སྤོང་ལེན་གཉེན་པོས་གཞོམ་པ་སོགས་གཏན་ནས་མི་བྱེད་པར་ཁོ་རང་གི་ངོ་བོ་བདེ་སྡུག་གི་ཚོར་བ་ཇི་ལྟར་འདུག་པ་དེ་ཀ་རྗེན་ནེ། ཧྲིག་གེ །ཡེ་རེ་འཇོག་པ་སྟེ། ཐམས་ཅད་ལ་གནད་གཅིག་ལས་མེད་པས་བསམ་བློ་མང་པོས་མགོ་མ་འཁོར། སྤང་བྱའི་རྣམ་རྟོག་དང་ཉོན་མོངས་ཀྱི་སྟེང་དུ་གཉེན་པོའི་སྟོང་ཉིད་ལོགས་སུ་བསྒོམ་མི་དགོས་ཏེ། སྤང་བྱ་ཁོ་རང་རིག་པས་ངོས་ཟིན་པ་དང་མཉམ་དུ་སྦྲུལ་གྱི་མདུད་པ་ཞིག་པ་ལྟར་རང་གྲོལ་དུ་འགྲོ་བ་ཡིན། འོད་གསལ་རྡོ་རྗེ་སྙིང་པོའི་སྦས་དོན་གྱི་མཐར་ཐུག་འདི་ལྟ་བུ་ཕལ་ཆེར་གྱིས་ཚིག་ཏུ་སྨྲ་ཤེས་ཀྱང་ཉམས་སུ་བླང་མ་ཤེས་པར་ནེ་ཙོའི་ཁ་ཏོན་བཞིན་དུ་སོང་ནས་གདའ། འོ་སྐོལ་རྣམས་བསོད་ནམས་ཤིན་ཏུ་ཆེ་བ་ཡིན་ནོ། །ད་དུང་ལེགས་པར་སོམས་དང་གོ་རྒྱུ་ཡོད་དེ། རང་ཅག་ཚེ་རབས་ཐོག་མ་མེད་པ་ནས་ད་ལྟའི་བར་དུ་འཁོར་བར་འཆིང་བྱེད་ཀྱི་དགྲ་མི་ཤ་བོ་དེ་གཟུང་འཛིན་གཉིས་པོ་འདི་ཡིན། ད་རེས་བླ་མའི་བཀའ་དྲིན་ལས་རང་གནས་ཀྱི་ཆོས་སྐུ་ངོ་འཕྲོད་པས་དེ་གཉིས་བྱ་སྤུ་མེ་ལ་བསྲེགས་པ་ལྟར་རྗེས་མེད་ཤུལ་མེད་དུ་གཏོང་བ་དེ་སྙིང་ཚིམས་པོ་མིན་ནམ། འདི་ལྟ་བུའི་མྱུར་ལམ་གདམས་ངག་ཟབ་མོ་ཐོབ་ནས་ཉམས་སུ་མ་བླངས་ན་ཡིད་བཞིན་གྱི་ནོར་བུ་རོའི་ཁ་ནང་དུ་བཅུག་པ་དང་འདྲ་སྟེ་རེ་འཕང༌། སྙིང་མ་རུལ་བར་ཉམས་སུ་ལོངས་ཤིག །དེ་ཡང་ལས་དང་པོ་པའི་རིགས་ལ་རྣམ་རྟོག་ནག་པོ་ཁ་འབྱམས་ཀྱིས་དྲན་པ་ཡེངས་སུ་བཅུག་ཡོང་བས་རྣམ་རྟོག་བརྟད་འགྲིལ་མང་ཙམ་འོག་འགྱུར་སོང་རྗེས་སྐབས་ཤིག་ན་དྲན་པ་ཧྲིག་གེ་སླེབས་ནས་ང་ཡེངས་འདུག་སྙམ་པའི་འགྱོད་པ་སྐྱེ་ཡང༌། དེ་ཚེ་རྣམ་རྟོག་སྔ་མའི་གཞུག་གཅོད་དང་ཡེངས་པ་ལ་འགྱོད་པ་སོགས་གང་ཡང་མི་བྱ་བར་དྲན་པ་ཧྲིག་གེ་སླེབས་པ་དེ་ཀའི་ཐོག་ཏུ་རང་བབས་ཀྱི་རྒྱུན་བསྐྱང་བ་ཁོ་ནས་ཆོག །ནམ་རྟོག་ལ་ཆོས་སྐུར་བལྟ་མི་སྤང་ཟེར་བ་གྲགས་ཆེ་ཡང་ལྷག་མཐོང་གི་རྩལ་མ་རྫོགས་རིང་ཆོས་སྐུ་ཡིན་ལོ་ཙམ་གྱི་ངང་ནས་ཞི་གནས་ཧད་པོར་བཞག་ན་ཅི་ཡིན་འདི་ཡིན་མེད་པའི་བཏང་སྙོམས་ལུང་མ་བསྟན་གྱི་སྟབས་སུ་ཚུད་ཉེན་ཡོད་པས། དེས་ན་དང་པོའི་རིང་རྣམ་རྟོག་གང་ཤར་ལ་ཅེར་གྱིས་བལྟས་ནས་བརྟག་དཔྱད་བསམ་གཞིག་ཅི་ཡང་མི་བྱ་བར་རྣམ་རྟོག་ངོ་ཤེས་མཁན་རང་གི་ཐོག་ཏུ་མི་རྒན་གྱིས་བྱིས་པའི་རྩེད་མོ་ལ་བལྟ་བ་ལྟར་སྣང་མེད་རྩིས་མེད་གཡས་ཆུང་དུ་འཇོག །དེ་ལྟར་བཞག་པ་ན་རྟོག་མེད་རང་བབས་སུ་གནས་བདོ་བའི་ཆ་དེའང་གློ་བུར་ཐོལ་བྱུང་དུ་བཤིག་པས་སྐད་ཅིག་མ་དེར་སེམས་ལས་འདས་པའི་ཡེ་ཤེས་རྗེན་ལྷང་ངེར་འཆར་བ་ཡིན། ལམ་གྱི་སྐབས་སུ་བདེ་གསལ་མི་རྟོག་གསུམ་གང་རུང་གི་ཉམས་དང་མ་འདྲེས་པ་ཞིག་མི་འོང་ཀྱང་མཆོག་འཛིན་ཞེན་རློམ་རེ་དོགས་སྤུ་ཙམ་མེད་པར་བཞག་ན་གོལ་ས་དེས་ཆོད། རྒྱུན་དུ་གཡེང་བ་སྤང་སྟེ་དྲན་འདུན་རྩེ་གཅིག་པས་བསྒོམ་པ་གལ་ཆེ། རེས་འཇོག་དང་གོ་ཡུལ་ལ་འབྱམས་ནས་ཞི་གནས་ཕྱོགས་མགོ་ཙམ་ལ་རང་མཐོང་སྐྱེས་ཏེ་ཉམས་མྱོང་ལ་གདར་ཤ་མ་ཆོད་བར་ཁ་ཁྱེར་དང་ཚིག་ཁྱེར་ལ་མཁས་པ་ཙམ་གྱིས་མི་ཕན་ཏེ། རྫོགས་ཆེན་ལས། གོ་བ་ལྷན་པ་འདྲ་སྟེ་གོག་ནས་འགྲོ། །ཞེས་དང༌། ཉམས་ན་བུན་འདྲ་སྟེ་ཡལ་ནས་འགྲོ། །ཞེས་པ་ལྟར་ཡུལ་གྱི་རྐྱེན་བཟང་ངན་ཕྲན་བུ་རེས་ཀྱང་སྒོམ་ཆེན་པ་བསླུས་ནས་རྐྱེན་ཐོག་ཏུ་འཆོལ་བ་མང༌། སྒོམ་རྒྱུད་ལ་ཐེབས་ཀྱང་རྒྱུན་དུ་མ་བསྒོམ་ན་གདམས་ངག་ཟབ་མོ་དཔེ་ཆའི་ལོགས་ལ་ལུས་ཏེ་བློ་དྲེད་ཆོད་དྲེད་ཉམས་ལེན་དྲེད་ནས་སྒོམ་གཤའ་མ་སྐྱེ་དུས་མི་ཡོང༌། སྒོམ་ཆེན་རྙིང་པ་ཉམས་ལེན་གསར་པའི་ངང་ནས་མགོ་བོ་བ་ཚྭ་ཁ་ལེར་གུམ་ཉེན་ཡོད་པས་ཤིན་ཏུ་གཟབ་དགོས་སོ། །དེ་ལྟར་རྒྱུན་རིང་བར་གོམས་པས་ཇི་ཞིག་ན་མོས་གུས་སོགས་རྐྱེན་གང་ཡང་རུང་བ་ཞིག་གིས་ཉམས་མྱོང་དེ་རྟོགས་པར་ན་འཕར་ནས་རིག་པ་རྗེན་ལྷག་གེར་མཐོང༌། མགོ་ཤུབ་ཕུད་པ་བཞིན་གུ་ཡངས་ཕྱ་ལེར་འགྲོ། དེ་ནི་མ་མཐོང་བ་མཐོང་བའི་མཆོག་ཅེས་པ་ཡིན། འདི་ནས་རྣམ་རྟོག་སྒོམ་ལ་ཤར་ཏེ་གནས་འགྱུ་མཉམ་གྲོལ་དུ་འགྲོ་སྟེ། དེ་ཡང་དང་པོ་རྣམ་རྟོག་ངོ་ཤེས་པས་གྲོལ་བ་སྔར་འདྲིས་ཀྱི་མི་དང་འཕྲད་པ་ལྟ་བུ། བར་དུ་རྣམ་རྟོག་རང་གིས་རང་གྲོལ་བ་སྦྲུལ་གྱི་མདུད་པ་ཞིག་པ་ལྟ་བུ། ཐ་མ་རྣམ་རྟོག་ཕན་མེད་གནོད་མེད་དུ་གྲོལ་བ་ཁང་སྟོང་གི་རྐུན་མ་ལྟ་བུ་རྣམས་རིམ་པར་འབྱུང་ཞིང༌། ཆོས་ཐམས་ཅད་རང་རིག་གཅིག་པུའི་ཆོ་འཕྲུལ་དུ་ཐག་ཆོད་པའི་ཡིད་ཆེས་དྲག་པོ་ཞིག་ནང་ནས་སྐྱེ། སྟོང་ཉིད་སྙིང་རྗེའི་རྦ་ཀློང་འཁྲུགས། འཁོར་འདས་གཉིས་ལ་འདམ་ཁ་ཟད། སངས་རྒྱས་དང་སེམས་ཅན་བཟང་ངན་མེད་པར་རྟོགས། ཇི་ལྟར་བྱས་ཀྱང་བློ་བདེ་ཆོས་ཉིད་ཀྱི་ངང་ཁོ་ན་ལས་གཡོ་མི་ཤེས་པས་ཉིན་མཚན་བར་མེད་དུ་འབྱམས་ཀླས་པས་ན། རྫོགས་ཆེན་ནས། རྟོགས་པ་ནམ་མཁའ་འདྲ་སྟེ་འགྱུར་བ་མེད། །ཅེས་པ་ལྟར་རྣལ་འབྱོར་པ་དེ་ལུས་ཐ་མལ་མི་རུ་སྣང་ཡང་སེམས་ཆོས་སྐུ་བྱ་རྩོལ་དང་བྲལ་བའི་དགོངས་པ་ལ་བཞུགས་པས་ས་ལམ་ཐམས་ཅད་བྱར་མེད་དུ་བགྲོད། མཐར་བློ་ཟད་ཆོས་ཟད་བུམ་པ་ཆག་པའི་ནམ་མཁའ་ལྟར་ལུས་རྡུལ་ཕྲན་དུ་དེངས། སེམས་ཆོས་ཉིད་དུ་དེངས། གདོད་མའི་གཞི་དབྱིངས་ནང་གསལ་གཞོན་ནུ་བུམ་པ་སྐུར་འཁྱིལ་བ་ཞེས་བྱ་བ་ཞིག་ཡོང་རྒྱུ་རེད་པ། འོ་དེ་ནི་ལྟ་སྒོམ་སྤྱོད་པ་མཐར་ཕྱིན་པས་ཐོབ་ཏུ་མེད་པའི་འབྲས་བུ་མངོན་དུ་གྱུར་པ་ཞེས་བྱ་བ་ཡིན། ཉམས་དང་རྟོགས་པའི་སོ་མཚམས་དེ་དག་ཀྱང་གོ་རིམ་ཅན་དང༌། གོ་རིམ་དང་བྲལ་བ་དང༌། གཅིག་ཅར་ཉིད་དུ་སྐྱེ་བའང་འབྱུང་བ་ནི་གང་ཟག་གི་དབང་པོའི་ཁྱད་པར་གྱིས་ཡིན་ཀྱང་འབྲས་བུའི་དུས་སུ་རྣམ་དབྱེར་མ་མཆིས་སོ། །སྤྱི་དོན་གསུམ་པ་རྗེས་ཐོབ་དམ་ཚིག་སྡོམ་པ་བསྐྱང་ཞིང་ཚེ་འདིའི་ལས་གཞུག་ཆོས་ཀྱི་བསྡུ་ཚུལ་ནི། དེ་ལྟར་ལྟ་སྒོམ་སྤྱོད་པའི་ཉམས་ལེན་ལ་འབད་དུ་ཟིན་ཀྱང་རྗེས་ཐོབ་སྤྱོད་ལམ་ལ་ཐབས་མི་མཁས་པས་སྡོམ་པ་དང་དམ་ཚིག་ལས་ཉམས་པར་གྱུར་ན། གནས་སྐབས་སུ་ས་ལམ་གྱི་གེགས་དང་བར་ཆད་དུ་འགྱུར་ཞིང་མཐར་ཐུག་མནར་མེད་པའི་དམྱལ་བར་ལྟུང་ངེས་པའི་ཕྱིར་རྟག་ཏུ་དྲན་ཤེས་ཀྱི་བྱ་ར་དང་མ་བྲལ་བས་སྤང་བླང་ཕྱིན་ཅི་མ་ལོག་པ་ཞིག་ཅི་ནས་གལ་ཆེ། སློབ་དཔོན་ཆེན་པོས། ལར་ལྟ་བ་ནམ་མཁའ་བས་ཀྱང་མཐོ། །ལས་རྒྱུ་འབྲས་བག་ཕྱེ་བས་ཀྱང་ཞིབ། །ཅེས་གསུངས། དེས་ན་ཧད་པོའི་བློ་རྩིངས་སྤངས་ལ་རྒྱུ་འབྲས་ལ་ཞིབ་པར་སྤྱད། དམ་ཚིག་བཅས་སྡོམ་ཕྲ་ཞིང་ཕྲ་བ་ཡང་མ་ཉམས་པར་བསྲུང་ཞིང་ཉེས་ལྟུང་གི་དྲི་མས་མ་གོས་པར་བྱ། གསང་སྔགས་ཀྱི་དམ་ཚིག་ལ་རྣམ་གྲངས་མང་ཡང་བསྡུ་ན་རྩ་བའི་བླ་མའི་སྐུ་གསུང་ཐུགས་ཀྱི་དམ་ཚིག་ཏུ་འདུ། བླ་མ་ལ་མིའི་འདུ་ཤེས་སྐད་ཅིག་ཙམ་སྐྱེས་པས་ཀྱང་དངོས་གྲུབ་ལོ་ཟླར་འགྱང་བར་གསུངས། དེ་ཅིའི་ཕྱིར་ཞེ་ན་ཡུལ་གཉན་པའི་གནད་ཀྱིས་ཏེ། གང་ཕྱིར་རྡོ་རྗེ་འཛིན་པ་ཡིས། །དངོས་གྲུབ་སློབ་དཔོན་རྗེས་འབྲང་གསུངས། །ཞེས་སོ། །དེས་ན་གང་སུ་ཡང་རུང་སྟེ་དང་པོ་བླ་མར་མ་བཟུང་བར་དུ་ནི་རང་ཉིད་ལ་རང་དབང་ཡོད་ལ། བླ་མར་བསྟེན་ནས་དབང་དང་གདམས་ངག །འབྲེལ་ཕན་ཆད་དམ་ཚིག་མི་སྲུང་བའི་དབང་མེད་དེ། དབང་བཞིའི་མཇུག་ཏུ་བླ་མ་དཀྱིལ་འཁོར་གྱི་གཙོ་བོའི་མདུན་དུ་བཏུད་དེ། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱི་སློབ་མར་བཟུང་བ་དང༌། །ཆ་ཤས་ཀྱང་ནི་སྤྱད་དུ་གསོལ། །ཅེས་ཁས་བླངས་པ་འདིས་རང་ཉིད་ཇི་ལྟར་ཆེ་ཞིང་བཙན་རུང་བླ་མ་ལ་གཉའ་ཤོར་ཟིན་པ་མ་ཡིན་ནམ། དེ་བཞིན་དུ། གཙོ་བོའི་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ཞེས་དམ་བཅས་ནས་དེ་ཕན་ཆད་གང་གསུངས་མི་བསྒྲུབ་པའི་དབང་ཨེ་ཡོད། རང་གིས་དམ་བཅས་པ་དེ་མ་བསྒྲུབ་ན་མིང་མ་སྙན་ཀྱང་དམ་ཉམས་ཟེར་བ་ལས་འོས་མ་མཆིས། གཞན་ཡང་བླ་ཆེན་འཁོར་མང་བ། ནོར་ཕྱུག་པ། དབང་བཙན་པ། ཁ་ཐབས་བཟང་བ་རྣམས་ལ་དམ་ཚིག་ལྷག་པར་བསྲུང༌། དམན་ཆ་བཟུང་བའི་བླ་ཆུང་སྤྲང་པོའི་བརྟུལ་ཞུགས་ཅན་རྣམས་ལ་དམ་ཚིག་བསྲུང་མི་དགོས་པར་བཤད་པའང་མེད། གང་ལའང་ཁེ་ཉེན་གྱི་གནད་ཀ་གོ་བ་ཞིག་དགོས་པ་ལས་རྟ་རྒན་འཐོམ་ལངས་པ་བཞིན་བསྡད་པས་ཡོང་བ་མིན། དེ་ལྟར་དམ་ཚིག་བསྲུང་དགོས་པ་དེའང་བླ་མའི་དོན་འདུག་གམ་རང་གི་དོན་དུ་འདུག་སེམས་རྣལ་དུ་ཕོབ་ལ་བསམ་མནོ་སྨན་འཐག་འཐག་ཐོངས། བླ་མའི་དོན་དུ་འདུག་ན་དེ་རིང་རང་ལ་ཅམ་གྱིས་བཞག་པས་ཆོག་སྟེ་དེ་མིན་རང་མགོ་རང་གིས་ཐལ་བ་འདེབས་མི་རིགས། མཆེད་གྲོགས་ཀྱི་དམ་ཚིག་སྤྱིར་བཏང་དུ་སངས་རྒྱས་ཀྱི་བསྟན་པའི་སྒོར་ཞུགས་སོ་ཅོག་ལ་བཟང་པོར་བལྟ་ཞིང་དག་སྣང་སྦྱང༌། གྲུབ་མཐའི་ཕྱོགས་ཁྱེར་དང་སྐུར་འདེབས་སོགས་སྤང༌། བྱེ་བྲག་ཏུ་བླ་མ་གཅིག་དང་དཀྱིལ་འཁོར་གཅིག་གིས་བསྡུས་ཚད་རྡོ་རྗེ་སྤུན་གྲོགས་ཡིན་པས་བརྙས་བཅོས་འགྲན་སེམས་ཕྲག་དོག་གཡོ་སྒྱུ་སོགས་སྤངས་ཏེ་སྙིང་ནས་མཛའ་ཞིང་གཅུག་པར་བྱ། སེམས་ཅན་ཐམས་ཅད་བདག་གི་ཕ་མ་དྲིན་ཅན་ཤ་སྟག་ཏུ་འདུག་པ་ལ་ཨ་ཙ་མ། འདི་རྣམས་འཁོར་བ་ཐར་མེད་ཀྱི་སྡུག་བསྔལ་དྲག་པོས་གཟིར་བ་ལས་བདག་གིས་མ་བསྐྱབ་ན་སུ་ཡིས་སྐྱོབ་སྙམ་དུ་ཤས་མི་བཟོད་པས་སྙིང་རྗེ་བསྒོམ་ལ་བློ་སྦྱོང༌། སྒོ་གསུམ་ཅི་ནུས་ཀྱིས་ཕན་པ་འབའ་ཞིག་སྒྲུབ་ཅིང་དགེ་བ་ཐམས་ཅད་གཞན་དོན་དུ་བསྔོ། རྒྱུན་དུ་བསམ་དགོས་རྒྱུ་ཆོས་དང་བླ་མ། སེམས་ཅན་གསུམ་ལས་མེད་པས་བསམ་པ་དང་ལག་ལེན་མ་འཆོལ། རྟགས་དང་མིང་གི་རྟོགས་ལྡན་དང་གྲྭ་པ་རྣམས་ལ་མ་འགྲན་པར་མ་མགལ་ཁ་རུ་ཆུག་ལ་རང་སེམས་ཆུན། འདི་ག་གལ་ཆེ་ཤོས་ཞིག་ཡིན་པས་ལྐུག་བརྫུས་མ་འདེབས། གཞི་ནས་རང་དོན་ཚེ་ཕྱི་མ་ཁོ་ནར་བསམ་ན་ཆོས་ཟེར་བ་དེ་རང་གིས་བྱས་པ་ཞིག་དགོས་རྒྱུ་ལས། ཤི་ཚར་རྟིང་གཞན་གྱིས་བསྒྲུབས་པའི་དགེ་རྩ་ལ་རེ་དགོས་བྱུང་ན་ཕན་པ་དཀའ་བར་མཆིས་སོ། །དེས་ན་བློ་ཁ་ནང་དུ་བཀུག་སྟེ་སྦྱོར་བ་སྙིང་ནས་ངེས་པར་འབྱུང་བའི་བློས་ཚེ་དང་སྒྲུབ་པ་མཉམ་པའི་དྲན་འདུན་བརྩོན་འགྲུས་དྲག་པོས་གཞི་བཟུང༌། དངོས་གཞི་ལྟ་སྒོམ་ཟབ་མོའི་ཉམས་ལེན་ལ་གནད་དུ་བསྣུན་ཏེ། རྗེས་ཐོབ་དམ་ཚིག་བསླབ་སྡོམ་གྱི་ཚུལ་ལ་སྤང་བླང་འགལ་མེད་དུ་སྤྱོད་པའི་ལག་རྗེས་སུ་ཡོན་ཏན་རང་དབང་མེད་པར་ནང་ནས་སྐྱེ་སྟེ། རྫོགས་པ་ཆེན་པོ་ནི་སྡིག་ཅན་བཙན་ཐབས་སུ་འཚང་རྒྱ་བའི་ལམ་ཡིན་པའི་ཕྱིར་རོ། །དེ་ལ་ཟབ་དྲག་པའི་དབང་གིས་བར་ཆད་ཀྱང་ཡོད་པས་ཁེ་ཆེ་སར་ཉེན་ཆེ་བ་དང་འདྲ། དེའི་རྒྱུ་མཚན་རང་གི་སྔོན་བསགས་ཀྱི་ལས་ངན་ཐམས་ཅད་གདམས་ངག་གི་ནུས་པས་སློང་བའི་རྟགས་སུ་ཕྱི་རོལ་དུ་བདུད་ཀྱི་བར་ཆད་ཆོ་འཕྲུལ་འབྱུང་བའང༌། སྒྲུབ་གནས་དེར་ལྷ་འདྲེས་གཟུགས་སྟོན་པ་དང༌། མིང་ནས་འབོད་པ་དང༌། བླ་མར་བརྫུས་ནས་ལུང་བསྟན་པ་དང༌། འཇིགས་སྐྲག་གི་ཆོ་འཕྲུལ་སྣ་ཚོགས་ཉམས་སམ་རྨི་ལམ་དུ་འབྱུང་བ་དང༌། དངོས་སུའང་གཞན་གྱིས་བརྡེག་བཙོག་ཇག་རྐུན་ན་ཚ་སོགས་མ་ངེས་པར་འབྱུང་བ་དང༌། སེམས་ཐོག་ཏུ་དོན་མེད་པར་སྡུག་བསྔལ་དྲག་པོ་མྱོང་བ་དང༌། སྐྱོ་ཞིང་ངུ་སྙིང་འདོད་པ་དང༌། ཉོན་མོངས་དྲག་པོ་སྐྱེ་བ་དང༌། མོས་གུས་བྱང་སེམས་སྙིང་རྗེ་བྲི་བ་དང༌།རྣམ་རྟོག་དགྲར་ལངས་ཏེ་སྨྱོ་གྲབ་བྱེད་པ་དང༌། ཕན་གཏམ་ལོག་པར་གོ་བ་དང༌། རི་ཁྲོད་དུ་སྡོད་སྙིང་མི་འདོད་པར་དམ་བཅའ་གཏོང་སྙིང་འདོད་པ་དང༌། བླ་མ་ལ་ལོག་ལྟ་སྐྱེ་བ་དང༌། ཆོས་ལ་ཐེ་ཚོམ་ཟ་བ་སོགས་དང༌། གཞན་ཡང་མ་ཉེས་ཁ་ཡོག་དང༌། གྲགས་པ་ངན་པ་དང༌། མཛའ་བོ་དགྲར་ལངས་པ་སོགས་ཕྱི་ནང་གི་རྐྱེན་མི་འདོད་པ་སྣ་ཚོགས་འབྱུང་བ་སྲིད། འོ་དེ་ཚོ་ལྷོངས་ཚད་ཡིན་པས་ངོ་ཤེས་པར་གྱིས་ཤིག །ཁེ་ཉེན་གྱི་སོ་མཚམས་འདི་ན་ཡོད། བར་ཆད་དེའང་གནད་ཀྱིས་ཟིན་ན་དངོས་གྲུབ་ཏུ་འགྱུར། དབང་དུ་སོང་ན་གེགས་སུ་འགྱུར། འདི་ལ་དམ་ཚིག་དག་ཅིང་མོས་གུས་ལྟེམ་བརྐྱང་མེད་པའི་སྙིང་རུས་ཅན་གྱིས་བླ་མ་ལ་བློ་གཏད། སྙིང་བཅོལ། ཅི་མཛད་ཁྱེད་ཤེས་ཀྱིས་གསོལ་བ་ཕུར་ཚུགས་སུ་གདབ། རྐྱེན་ངན་དེ་འདོད་ཐོག་ཏུ་ཁྱེར་ཏེ་ཉམས་ལེན་ལ་དྲག་ཏུ་འབད་པས། ཇི་ཞིག་ན་རྐྱེན་ཁོའི་ཕོ་ཚུགས་རང་ཞིག་ལ་སོང་ནས་ཉམས་ལེན་ལ་བོགས་ཐོན། སྣང་བ་བན་མ་བུན་དུ་འགྲོ། བླ་མ་དང་གདམས་ངག་ལ་སྔར་བས་ཀྱང་ཡིད་ཆེས་སྐྱེ། ད་ཕྱིན་ལྷོངས་བྱུང་ཡང་ཨའུ་རྩི་སྙམས་པའི་བློ་གདིང་རྙེད་དེ་འོང༌། འོ་དེ་ནི་ཚར་ཚད་ཡིན་ཏེ་རྐྱེན་ལམ་དུ་ལོངས་པས་ཚར་ལྷོངས་འགྲིགས་པ་ཡིན། ཨ་ལ་ལ། ཕ་རྒན་ང་རང་ཚོ་ལ་དགོས་རྒྱུ་ནི་དེ་རང་ཡིན། ཁ་ཟ་འདོད་ལ་སྒྱིད་པ་འདར་ཕྲིལ་ཕྲིལ་ཝ་མི་རོ་ལ་འཇབ་པ་ལྟར་མ་བྱེད་པར་བློ་སྟོབས་བསྐྱེད་ཅིག །ཡང་གང་ཟག་བསགས་རྒྱབ་དམན་པ། དམ་སྡོམ་ལྷོད་པ། ལོག་ལྟ་ཆེ་བ། ཐེ་ཚོམ་མང་བ། ཁས་ལེན་མཐོ་ལ་ཉམས་ལེན་ཞན་པའི་སྙིང་ལ་རྟུག་དྲི་ཁ་བ་ཚོས་བླ་མའི་གདམས་ངག་དཔེ་ཁྲིའི་སྟེང་དུ་བཞུགས་སུ་གསོལ། རྐྱེན་ངན་དེ་ལ་ཤི་སྦར་འཐམ་ནས་རྗེས་སུ་འབྲངས་པས་བདུད་ཀྱིས་གླག་རྙེད་དེ་ངན་འགྲོའི་ལམ་དུ་ཁྲིད་པར་མཆི། ཨ་ཁ་ཁ། དེ་འདྲ་མི་འབྱུང་བར་བླ་མ་ལ་གསོལ་བ་ཐོབ། དེ་ཡང་ངན་རྐྱེན་ལམ་དུ་ལྷོངས་པ་ནི་ཅུང་ཟད་སླ་མོད། བཟང་རྐྱེན་ལམ་དུ་ལྷོངས་པ་འདི་ཤིན་ཏུ་དཀའ་བས་རྟོགས་པ་མཐོན་པོར་རློམ་པ་དག་ཀྱང་ཚེ་འདིའི་ཆེ་ཐབས་འབའ་ཞིག་ལྷུར་ལེན་པ་རྣམ་གཡེང་ལྷའི་བུའི་བདུད་ཀྱི་འབངས་སུ་བཀོལ་དོགས་ཡོད་པས་ཤིན་ཏུ་གཟབ་དགོས། ཡར་འགྲོ་མར་འགྲོའི་ས་མཚམས་སྒོམ་ཆེན་སྲང་ལ་འདེགས་ས་འདི་ན་ཡོད་པས་གོ་བར་གྱིས། ནང་གི་རྟོགས་པའི་ཡོན་ཏན་གྱི་རྩལ་ཁ་མ་རྫོགས་བར་དུ་ཉམས་མྱོང་གི་ལོ་རྒྱུས་གང་ཐོད་ཐོད་ལ་བཤད་དུ་མི་རུང་བས་ཁ་ཚུམ། གཞན་ཡང་ལོ་མཚམས་ཟླ་མཚམས་ཀྱི་སྡུག་ཡུས་མ་འདྲེན་པར་མི་ཚེ་ཁོ་ན་ལ་ཚད་བཙུགས་ནས་ཉམས་ལེན་ལ་འབུང༌། སྟོང་ཉིད་ཁ་ཁྱེར་གྱིས་བློ་བྲིད་ནས་ཀུན་རྫོབ་རྒྱུ་འབྲས་ཀྱི་དགེ་སྦྱོར་ཁྱད་དུ་མ་གསོད། གྲོང་ཆོག་འདྲེ་འདུལ་སོགས་ལྟོ་ཕྱིར་གྲོང་ཡུལ་དུ་ཡུན་རིང་མ་སྡོད། དོན་མེད་ཀྱི་ལས། དགོས་མེད་ཀྱི་གཏམ། ཕན་མེད་ཀྱི་བསམ་མནོ་རྣམས་ཉུང་དུ་ཆུག །ཟོག་དང་གཡོ་སྒྱུ་སོགས་ཆོས་འགལ་གྱིས་མི་མགོ་མ་སྐོར། འདོད་ཡོན་ལ་ཞེན་པས་གཞོག་སློང་དང་ཁ་གསགས་སོགས་ཀྱིས་ལོག་འཚོ་མ་སྒྲུབ། ལྟ་སྤྱོད་མི་མཐུན་པ་དང་སྡིག་པའི་གྲོགས་མ་བསྟེན། རང་སྐྱོན་རང་གིས་ཐོན། གཞན་གྱི་སྐྱོན་མཚང་མ་བརྗོད། ཐ་མ་ཁའི་རིགས་ཐམས་ཅད་དམ་སྲིའི་འཕྲུལ་དུ་གསུངས་པས་སྙིང་ནས་སྤོངས། ཆང་འདི་དམ་རྫས་སུ་བརྟེན་བྱ་ཡིན་ཀྱང་ར་རོ་བ་ཙམ་དུ་བག་མེད་པར་མ་འཐུང༌། དད་ཅན་གྱིས་བཀུར་སྟི་བསྒྲུབ་པ་དང༌། དད་མེད་ཀྱིས་སྐུར་འདེབས་ངན་གཤོམ་སོགས་བཟང་འབྲེལ་ངན་འབྲེལ་གང་ཡང་ཁྱད་མེད་དུ་ལམ་དུ་ཁྱེར་ལ་སྨོན་ལམ་དག་པས་རྗེས་སུ་ཟུངས། དུས་ཀུན་ནང་དུ་རིག་པ་དཔའ་མ་ཞུམ་པར་གཟེངས་མཐོ་བའི་ངང་ནས་ཕྱིའི་སྤྱོད་ལམ་དམན་པའི་ས་བཟུང༌། ཧྲུལ་པོའི་གོས་གྱོན། བཟང་ངན་འབྲིང་གསུམ་ཐམས་ཅད་གོང་དུ་ཁུར། འཚོ་བ་ངན་ངོན་ལ་བརྟེན་ནས་རི་ཁྲོད་དུ་སྡོད་ཚུགས་ཟུངས། བློ་རྩེ་སྤྲང་པོ་ལ་གཏོད། གྲུབ་ཐོབ་གོང་མའི་རྣམ་ཐར་ལ་ཡང་དཔེ་གྱིས། སྔོན་ལས་ལ་ཁག་མ་འགེལ་བར་ཆོས་མགོ་གཙང་སིང་ངེ་ཐོན་པ་རེ་གྱིས། འཕྲལ་རྐྱེན་ལ་ཁག་མ་འགེལ་བར་རྐྱེན་གང་བྱུང་གི་ཐོག་ཏུ་ཚུགས་ཐུབ་པ་རེ་གྱིས། མདོར་ན་རང་སེམས་དབང་པོར་བཞག་ནས་མི་ཚེ་ཆོས་ལ་དྲིལ་ཏེ་འཆི་དུས་བློ་ལྷག་མེད་པར་རང་གིས་རང་ལ་མ་ཁྲེལ་བ་ཞིག་གྱིས། ཉམས་ལེན་ཐམས་ཅད་ཀྱི་གནད་ཀ་དེ་ན་ཡོད་དོ། །ནམ་ཞིག་འཆི་བའི་དུས་ལ་བབས་ཚེ་ནོར་རྫས་ཅི་ཡོད་སྤོང་དག་བྱས་ལ་ཁབ་གཅིག་ཙམ་ལའང་ཆགས་ཞེན་མེད་པར་བྱ། དེ་ཡང་རབ་འཆི་ཁར་བྲོད་པ་སྐྱེ་བ། འབྲིང་འཆི་བ་ལ་མི་འཚེར་བ། ཐ་མ་ཤི་ཡང་མི་འགྱོད་པ་བྱ་བ་ཡིན་པས། རྟོགས་པའི་འོད་གསལ་ཉིན་མཚན་ཁོར་ཡུག་ཏུ་སོང་ན་བར་དོ་མེད་དེ་ལུས་རྒྱ་ཞིག་པ་ཙམ་ཡིན། དེ་མིན་བར་དོར་གྲོལ་བའི་བློ་གདིང་འདུག་ན་གང་ལྟར་བྱས་ཀྱང་རུང༌། དེ་ལྟར་མེད་ན་སྔར་ནས་འཕོ་བ་ཉམས་འོག་ཏུ་ཚུད་པར་སྦྱངས་ཏེ་དུས་ལ་བབས་པའི་ཚེ་ལས་ལ་སྦྱར་བས་གང་དུ་མོས་པའི་ཞིང་ཁམས་སུ་འཕོས་ནས་དེར་ས་ལམ་གྱི་ལྷག་མ་བགྲོད་དེ་འཚང་རྒྱ་བར་འགྱུར་རོ། །དེས་ན་རང་རེའི་བརྒྱུད་པ་རིན་པོ་ཆེ་འདི་ལ་སྔོན་བྱུང་གི་ལོ་རྒྱུས་རྙིང་པ་ཙམ་མ་ཡིན་པར། དེང་སང་ཡང་ཁྲེགས་ཆོད་དང་ཐོད་རྒལ་གྱི་ལམ་ལས་རྟོགས་པ་མཐར་ཕྱིན་ཏེ་གདོས་བཅས་འཇའ་ལུས་འོད་ཀྱི་ཕུང་པོར་དེངས་བཞིན་པ་འདི་ག་ལྟར་ལ། ནོར་བུ་བོར་ནས་འཆིང་བུ་མི་འཚོལ་བར་གདམས་ཟབ་མཁའ་འགྲོའི་སྙིང་ཁྲག་འདི་ལྟ་བུ་དང་འཕྲད་པ་ནི་ཤིན་ཏུ་སྐལ་བ་བཟང་བ་ཡིན་པས་སེམས་ཀྱི་དཔང་བསྟོད་དེ་སྤྲོ་བ་བསྐྱེད་ལ་སྒོམས་ཤིག །དཔེ་འདིའང་རྗེས་འཇུག་རྣམས་ཀྱི་སྙིང་ནོར་དུ་ཟུངས་ཤིག་དང་ཕན་པ་ཆེན་པོ་འབྱུང་སྲིད་དོ། །ཞེས་པའང་པདྨ་འོད་གླིང་གི་སྒོམ་གྲྭ་བ་རྣམས་ཀྱི་རི་ཆོས་ཉམས་ལེན་དུ་དམིགས་པའི་རྒྱུ་བྱས། མི་ཕྱེད་པའི་དད་གུས་ཀྱི་ནོར་ལྡན་སྒྲུབ་བརྩོན་རིག་བཟང་རྡོ་རྗེས་བསྐུལ་བའི་རྐྱེན་བྱས་ཏེ། འཇིགས་བྲལ་ཡེ་ཤེས་རྡོ་རྗེས་སྙིང་གཏམ་བསླབ་བྱ་དམར་ཁྲིད་ཀྱི་ཚུལ་དུ་བརྗོད་པ་སྐལ་ལྡན་རྣམས་ཀྱི་རྒྱུད་ལ་རྟོགས་པའི་ཡེ་ཤེས་བཙན་ཐབས་སུ་སྐྱེ་བའི་རྒྱུར་གྱུར་ཅིག། །།

༤

༄༅། །དྲང་པོར་བརྗོད་པའི་གཏམ་རྒན་པོའི་གླིང་བུ་ཞེས་བྱ་བ་བཞུགས།། རྒྱུ་སྐར་དུས་ན་སྣང་བྱེད་ཐིག་ལེ་བཞིན། །སྐྱོན་བྲལ་ཡོན་ཏན་རྫོགས་པ་བདག་གི་བཤེས། །རྫོགས་པའི་སངས་རྒྱས་པདྨ་བི་ཛ་ཡས། །བརྗོད་པ་འདི་ཡང་དོན་དང་ལྡན་པར་མཛོད། །བདག་ནི་མཁས་པ་མ་ཡིན་གྲུབ་པ་ཅི། །ཐ་ན་བཙུན་ཚུགས་ཙམ་ཡང་མི་ལྡན་བཞིན། །ལས་ཀྱི་དྲྭ་བས་འཐུམས་པའི་སྐལ་ངན་ཞིག །སྙིགས་དུས་མཁྱེན་བརྩེའི་དབང་པོའི་སྤྲུལ་སྐུར་གྲགས། །ཕྱི་ནས་ནད་མུག་མཚོན་གྱིས་སྤྲིན་རུམ་འཁྲིགས། །ནང་བཅུད་ཕལ་ཆེར་དུག་ལྔའི་ཐོག་སེར་རྒོད། །རྒྱལ་བསྟན་རླུང་གསེབ་མར་མེ་ལྟར་གྱུར་བས། །སེམས་ཤེས་ཡོད་ན་མི་སྐྱོ་འདི་ཅི་ཞིག །དེ་ལྟ་ན་ཡང་རྒྱལ་དང་དེ་སྲས་ཀྱི། །ཕྲིན་ལས་ཤིང་རྟ་དུས་ལས་ཡོལ་མེད་པས། །བསམ་བཞིན་བྱོན་པའི་རིས་མེད་སྐྱེས་ཆེན་འགས། །རྒྱལ་བསྟན་ཉམས་པ་གསོ་བའི་གོ་ཆ་བགོས། །དེ་ཚེ་ལུས་ཀྱི་ཟུངས་ཟད་གོམས་འགྲོས་འཁྱོལ། །བླང་དོར་མིག་འགྲིབ་ཁ་ཡི་སོ་ཕྲེང་ཞིག །མགོ་སྐྱེས་ཟླ་འོད་སྨྲ་ཅན་ལས་ངན་བདག །ས་ཆུ་སྙིགས་དུས་གཡག་རྒན་ལྟར་ཉལ་ཡང༌། །སྔོན་བསགས་བཟང་པོས་མཁས་གྲུབ་བླ་མ་མཇལ། །ཕ་མ་བཟང་པོས་དམ་པའི་ཆོས་ལ་བསྐུལ། །སྤུན་གྲོགས་བཟང་པོའི་ལེགས་སྨོན་ཆ་ཤས་ཀྱིས། །གཏམ་དེ་ཁུ་བྱུག་གླིང་བུ་ལས་སྙན་གྱུར། །སྔོན་བྱོན་སྐྱེས་བུས་ལུས་སྲོག་བློས་བཏང་བའི། །འབད་པ་བརྒྱ་ཡིས་བསགས་པའི་ལུང་རྟོགས་དབྱིག །ནོར་བུའི་རྡུལ་ཙམ་རྙེད་ཀྱང་ཚངས་ཆེན་གྱི། །འབྱོར་པས་མི་ཁུག་ཆོས་འབྱོར་སྡུད་སྙམ་སྐྱེས། །བདེན་པའི་ལས་དེ་གངྒཱའི་རྒྱུན་ལས་རིང༌། །བསགས་པ་རྒྱ་ཆེ་ཆོས་མཛོད་གཅེས་བསྲུང་ན། །ཚེ་རབས་ཀུན་ཏུ་འབྱོར་ལས་རྒུད་མེད་པའི། །ངོ་མཚར་དྲན་ནས་ཁོག་འཛུམ་འགྲམ་པ་འདར། །འཐུག་པོའི་མིག་ལྤགས་དཔྲལ་བའི་དབྱིངས་སུ་བརྗེས། །འཁྱོག་པོའི་སོར་མོས་དད་བརྩོན་མཁར་བ་བཟུང༌། །ཐོས་བསམ་ཆ་ཤས་བསགས་པའི་གོས་ཧྲུལ་གྱོན། །ཐུབ་བསྟན་ཀུན་དགའི་དོ་རར་ཅི་ནུས་བགྲོད། །དེ་ཚེ་བཀའ་བསྟན་པད་དཀར་དར་ལ་བབ། །ཟབ་རྒྱས་སྦྲང་རྩིའི་ཟིལ་ཕོད་ཆེས་ཆེར་ཕྱུག །འཕགས་ཆེན་རྐང་དྲུག་དགྱེས་པའི་གར་མཐོང་བས། །ཡིད་མུག་སེམས་ཀྱི་ངལ་འཚོའི་སྨན་དུ་གྱུར། །ལོ་རྒས་སྨྲ་བ་མང་བ་མཚན་ཉིད་ཕྱིར། །རང་ཉིད་འཁྲུལ་བཞིན་ཤེས་མདོག་ཁ་ད་འདི། །ཁ་ཆུ་ཟག་བཞིན་ལྡབ་ལྡིབ་ཀུ་ཅོའི་ངག །སྙན་དང་ཐུགས་ལ་གཟན་ཡང་ཤོར་ཏེ་ཐལ། །ཀྱེ་ལགས་དྲང་སྲོང་ཆེན་པོ་ལྷ་ཡི་ལྷས། །རྒྱལ་སྲས་རིན་ཆེན་ཀུན་སྤངས་དབེན་པར་སྙེགས། །རྣམ་གསུམ་ཐར་པའི་རྒྱལ་མཚན་མཆོད་གཟིགས་ལ། །ངུར་སྨྲིག་བཞེས་ན་བསྟན་འཛིན་སྐྱེས་བུ་ལགས། །ས་བཅུའི་རྒྱུན་མཐར་སོན་པའི་བློ་ལྡན་ཡང༌། །རིང་འཕུར་ལྷག་སྐྱོབ་བསྟན་པའི་ཚུལ་གཟིགས་ལ། །ཐར་ལམ་རྩ་བ་འདི་ལས་གཞན་མེད་ཕྱིར། །མཚན་ལྡན་བླ་མ་བསྟེན་ན་བསྟན་འཛིན་ལགས། །ཐ་སྙད་ཤེས་བྱའི་མཐའ་རྒྱ་མ་ཆོད་ན། །ཟབ་དོན་ཐོས་བསམ་འདྲེན་བྱེད་མི་ལྡན་པས། །ལོག་པའི་གྲུབ་མཐའ་འཛིན་པའི་སྐྱོན་གཟིགས་ལ། །ཐོས་པ་ཕྱོགས་མེད་ཚོལ་ན་བསྟན་འཛིན་ལགས། །འོ་མའི་སྙིང་པོ་མར་བཅུད་ལུས་ཟུངས་གསོས། །ཕྱོགས་མེད་ཐོས་པ་བསམ་པས་གཏན་ཕབ་སྟེ། །བསྟན་པ་འགལ་མེད་ཉམས་ལེན་གནད་དྲིལ་ནས། །ཡང་དག་ལམ་བཟང་ཚོལ་ན་བསྟན་འཛིན་ལགས། །ཆོས་རབ་རྣམ་འབྱེད་བློ་གྲོས་གཉིས་འཐུང་ལ། །བཅུ་ཕྲག་རིག་པའི་དྲྭ་བས་ལེགས་བརྒྱན་ན། །མཁས་པའི་ཡོན་ཏན་ཕྱི་རུ་གསལ་ནུས་ཕྱིར། །བསླབ་བྱ་མཐའ་དག་མཁྱེན་བརྩོན་བསྟན་འཛིན་ལགས། །རྟོག་གེའི་རིག་པ་སྐམ་པོའི་གཡམ་རྒྱུགས་དང༌། །ཟོག་བླུན་སྒོམ་པའི་ཡིད་བརྟན་མི་འཆའ་བར། །ཡབ་མེས་མཁས་གྲུབ་གསུང་ལ་བློ་གཏད་པས། །རང་རྒྱུད་འདུལ་ན་ངེས་པའི་བསྟན་འཛིན་ལགས། །ང་རྒྱལ་སྲོག་མཁར་བཙུགས་པས་གཞན་སྐྱོན་རྟོགས། །ཤེས་ཚད་ཁ་ལ་ཁྱེར་ནས་ཁྱད་གསོད་བྱེད། །རྩོད་བྲལ་ཆོས་ལ་རྒོལ་བའི་ཅ་ཅོ་ཡིས། །ཆོས་སྤང་ལས་ངན་མ་བསགས་བསྟན་འཛིན་ལགས། །མཁས་པ་ཀུན་བསྟེན་མཁས་པའི་ལེགས་བཤད་ཚོལ། །གྲུབ་པ་ཀུན་བསྟེན་གྲུབ་པའི་དགོངས་ཉམས་ལེན། །རང་ལུགས་གོང་མའི་ལྟ་སྒོམ་སྤྱོད་པ་ལ། །བློ་རྩེ་གཏོད་པ་ངོ་མཚར་བསྟན་འཛིན་ལགས། །སྔོན་བྱོན་འཕགས་པ་བཞུགས་པའི་ལེགས་བཤད་ཀྱི། །རིན་ཐང་ཤེས་པས་དེར་བལྟ་དེ་དོན་བསྒོམ། །དེ་རྗེས་སྙོགས་པའི་རྣམ་ཐར་གཙང་མ་ཡིས། །རང་ལུགས་འཛིན་པར་ནུས་ན་བསྟན་འཛིན་ལགས། །འཆད་རྩོད་རྩོམ་པའི་ག་དར་མ་ཤེས་ཀྱང༌། །རང་གི་ཉམས་ལེན་ཆོས་ལ་སྒྲོ་འདོགས་ཆོད། །ཡིད་ཆེས་ངེས་པས་རྩེ་གཅིག་བརྩོན་བྱས་ནས། །དོན་གཉིས་སྒྲུབ་པར་ནུས་ན་བསྟན་འཛིན་ལགས། །ཤེས་ཚད་ཁར་ཁྱེར་ཁྱད་བསད་གཞན་སེམས་དཀྲུགས། །དྲན་ཚད་ལག་ལེན་ཡིད་བརྟན་ཕེར་བ་མེད། །ཟློས་གར་འཁྲབ་འདྲའི་ལྟ་སྤྱོད་མ་མཛད་པར། །བློ་རྩེ་གཅིག་ལ་དྲིལ་ན་བསྟན་འཛིན་ལགས། །དྲན་ཚད་བསླབ་དགོས་ཤེས་རྒྱུ་གཅིག་ཀྱང་མེད། །མཐོང་ཚད་གྲོགས་དགོས་སྡོམ་གསུམ་ཆ་མ་ཆོལ། །ཆས་གོས་ཀུན་སྤྱོད་ངོ་ཚ་ཁྲེལ་ཡོད་བརླག །རང་ཚུགས་ཆོས་བཞིན་བཟུང་ན་བསྟན་འཛིན་ལགས། །བསགས་པའི་ནོར་ལ་སྙིང་མེད་རྒྱལ་ཁམས་གཟིགས། །སྔོན་བྱོན་གོང་མས་རྒྱལ་སྲིད་ཆོས་ཕྱིར་བཏང༌། །ཆོས་ལྡན་བོད་ཀྱི་ལུང་རྟོགས་གན་མཛད་དེ། །སྤྱོད་པ་སྐལ་བཟང་དགོས་ན་བསྟན་འཛིན་ལགས། །ཆོས་ལ་སོ་ནམས་ཞིབ་ཏིག་ལས་ཀ་མེད། །གཡོ་སྒྱུ་ཞེ་དྲག་མི་དགོས་བརྩོན་བཞིན་ཕྱུག །འབྲེལ་པ་ཙམ་གྱིས་ངན་སོང་སྐྱེ་སྒོ་བཀག །ནོར་འདིའི་རིན་ཐང་ཤེས་ན་བསྟན་འཛིན་ལགས། །སྔོན་དུས་དཔལ་འབྱོར་བློས་བཏང་ཆོས་མཛོད་བསགས། །དེང་སང་ཆོས་རྟེན་བཙོང་ནས་ནོར་ལ་བརྐམ། །རྒྱལ་ཁམས་པྲེ་ཏ་བཞིན་དུ་གྱུར་གཟིགས་ནས། །ཆོས་སྤེལ་བསྙེན་བཀུར་མཛད་ན་བསྟན་འཛིན་ལགས། །སངས་རྒྱས་ལས་ཀྱང་དཀོན་པའི་གསང་སྔགས་ཆོས། །བཀའ་གཏེར་རིང་ལུགས་འཁོར་བསྒྱུར་རྒྱལ་ཁབ་མཚུངས། །མ་ཉམས་བཞུགས་འདི་ད་རེས་ཙམ་ལགས་པས། །སྨིན་གྲོལ་བདུད་རྩི་བཞེས་ན་བསྟན་འཛིན་ལགས། །གསང་སྔགས་འཇུག་སྒོ་སྨིན་བྱེད་དབང་བསྐུར་ཏེ། །བུམ་ཆུ་བདུད་རྩི་འཐུང་ཙམ་དབང་མ་ལགས། །སྦྱང་གཞི་སྦྱང་བྱ་སྦྱོང་བྱེད་ངོ་འཕྲོད་དགོས། །རྒྱུད་དོན་ཐོས་བསམ་མཛད་ན་བསྟན་འཛིན་ལགས། །དབང་བསྐུར་སློབ་དཔོན་མཚན་ལྡན་དེའི་རྒྱུད་པ། །སེལ་མེད་དམ་གཙང་བརྟགས་ཤིང་དཔྱད་པ་ལས། །ཁྱི་དང་གློ་བ་འཕྲད་བཞིན་མ་མཛད་པ། །ནོར་བུ་འཆིང་བུ་མ་ནོར་བསྟན་འཛིན་ལགས། །དབང་ཐོབ་ཙམ་གྱིས་གྲོལ་བ་ཤིན་ཏུ་དཀོན། །ཁ་ཚང་དོན་འདྲིལ་བརྒྱུད་པའི་ཕྱག་བཞེས་ལྡན། །རྩ་བ་གསུམ་གྱི་བསྐྱེད་བཟླས་བསྙེན་དང་སྒྲུབ། །ཚད་དུ་འཁྱོལ་བ་མཛད་ན་བསྟན་འཛིན་ལགས། །གསང་སྔགས་དབང་བཞི་ཐོབ་ནས་ལམ་བཞི་བསྒོམ། །ཇི་ལྟར་ནུས་པའི་དྲོད་ཚད་མ་རྙེད་བར། །སེང་གེའི་འོ་མ་སྲང་དོར་བོར་དང་མཚུངས། །རྩོལ་བཅས་རྩོལ་མེད་ལམ་སྦྱོང་བསྟན་འཛིན་ལགས། །གཏད་མེད་བྱིས་པས་རྒྱལ་པོའི་སྲིད་ཀྱི་བྱུས། །མི་ཤེས་བཞིན་དུ་རྩོལ་མེད་གཉུག་མའི་ལམ། །ཞུ་མཁན་མང་ཡང་སྒོམ་མཁན་ཉིན་སྐར་ཙམ། །ཆོས་ཀྱི་སྙིང་པོ་བླངས་ན་བསྟན་འཛིན་ལགས། །མཁོ་དགུའི་ལོངས་སྤྱོད་རྙེད་བཞིན་དགོས་རྒྱུ་མང༌། །ཆོག་ཤེས་མེད་པའི་སེམས་ལ་དཔེ་བླངས་ནས། །ཟབ་རྒྱས་གདམས་ངག་ཆོག་ཤེས་མེད་པ་ཡིས། །གལ་ཆུང་ཆོས་ལ་མི་མཛད་བསྟན་འཛིན་ལགས། །དབྱར་སྐྱེས་མྱུ་གུ་མེ་ཏོག་དཀར་དམར་འཛུམ། །དྲི་ཞིམ་བུང་བའི་ལྡིང་འདིར་ཡུད་ཙམ་ལ། །དཔེ་མཛོད་རྒྱལ་བསྟན་བཤད་སྒྲུབ་རྒྱས་དུས་འདིར། །ལེ་ལོའི་ཕྱི་བཤོལ་མ་མཛད་བསྟན་འཛིན་ལགས། །རྐང་འཐུང་ལྡེམ་བག་ཁོང་སེང་ཁུ་བྱུག་གི །མགྲིན་པའི་གླིང་བུ་ཐོས་ན་གདུང་སེལ་བཞིན། །དམ་པའི་རིན་ཆེན་འཆད་ཉན་ལྷ་ཡི་རྔ། །སྒྲོགས་དུས་ཅི་ནུས་གསན་ན་བསྟན་འཛིན་ལགས། །ཞིང་པ་རྒན་པོའི་ལོ་ཏོག་འབྲུ་གཅིག་ཙམ། །རི་རུ་མི་བོར་སྣོད་དུ་བསགས་པ་བཞིན། །སྨིན་གྲོལ་ཚོང་འདུས་རྫས་བཞིན་གྲིམ་དུས་འདིར། །དམ་ཆོས་དཔལ་འབྱོར་བསགས་ན་བསྟན་འཛིན་ལགས། །སྐྱི་སེར་རླུང་གིས་བ་མོ་མགྲོན་བོས་ཚེ། །རྩྭ་སྐྱ་མེ་ཏོག་ལང་ཚོ་ཡལ་བ་ལ། །གཟིགས་ནས་འཆི་བདག་ནམ་འོང་ཆ་མེད་ཕྱིར། །རྒྱབ་བརྟེན་སྔོན་ནས་ཚོལ་ན་བསྟན་འཛིན་ལགས། །ཐག་རིང་ཕྱི་མའི་ཤུལ་ལམ་མི་དྲན་པས། །འདི་སྣང་སྒྱུ་མས་བསླུས་པའི་ཚུལ་ཤེས་ནས། །གཏན་འདུན་དམ་པའི་ཆོས་བཞིན་སྤྱོད་པ་ཡིས། །རང་བློ་ཆོས་ལ་གཞོལ་ན་བསྟན་འཛིན་ལགས། །ལྟར་སྣང་དབྱངས་རོལ་ཙམ་ལ་མི་ཞེན་པར། །རྡོ་རྗེ་ཐེག་པའི་ཟབ་དོན་བསྐྱེད་རིམ་གནད། །སྲོག་སྡོམ་གཟེར་བཞིའི་འཕྲུལ་འཁོར་ལ་བརྟེན་ནས། །ལྷ་སྔགས་ཆོས་སྐུའི་ལམ་བརྩོན་བསྟན་འཛིན་ལགས། །རས་དཀར་བླ་གོས་སྒོམ་ཐག་ཐོར་ཅོག་གིས། །ངེས་དོན་རྣལ་འབྱོར་ཟོབ་ཏུ་མ་གྲུབ་པ། །ཡེ་ཤེས་རྩ་རླུང་ཐིག་ལེའི་རྣལ་འབྱོར་གྱིས། །ལྷན་སྐྱེས་ཡེ་ཤེས་བསྐྱེད་ན་རྣལ་འབྱོར་ལགས། །ལུས་ཕྲའི་གྲོགས་ལ་བློ་སྙིང་མི་གཏོད་པར། །འཕོ་མེད་རྒྱུ་འབྲས་དགའ་བཞིའི་འགྲོ་ལྡོག་ལ། །ཞུ་བདེ་མི་རྟོག་སྐུ་གསུམ་ཡེ་ཤེས་སུ། །རྟོགས་པས་ཐབས་ལམ་བསྟན་ན་བསྟན་འཛིན་ལགས། །མོས་གུས་ཕོ་ཉས་དགོངས་བརྒྱུད་མགྲོན་བོས་ཏེ། །བློ་འདས་ཡེ་ཤེས་ཆེན་པོ་ནམ་མཁའི་དཀྱིལ། །མཐའ་དབུས་མེད་པར་ངལ་འཚོ་ཐོབ་པ་ཡིས། །གུ་ཡངས་བློ་འདས་བྱུང་ན་བསྟན་འཛིན་ལགས། །ཡེ་ཤེས་ཟེར་གྱིས་འཁྲུལ་པའི་མུན་པ་བཅོམ། །སྐུ་གསུམ་སྣང་བས་ཟག་པ་དབྱིངས་ཟད་དེ། །རྡོ་རྗེ་ལུ་གུ་རྒྱུད་ཀྱིས་དབྱིངས་རིག་གཟིར། །ཆོས་ཟད་བློ་བདེར་གཟིམས་ན་བསྟན་འཛིན་ལགས། །རང་དོན་ཡིད་བྱེད་འགོང་པོ་སྤུན་དགུ་འདི། །བྱང་ཆུབ་སེམས་ཀྱི་སྔགས་རྒྱས་གཟིར་མནན་མཐུས། །གཞན་ཕན་རྒྱལ་ཐབས་སྐྱོང་ལ་ངལ་མེད་ན། །བསྟན་གདམས་ཟབ་རྒྱས་ཤིང་རྟའི་བསྟན་འཛིན་ལགས། །སྦྱང་བྱ་གནས་སྐབས་བཞི་ཡི་ཚང་ཚིང་ནགས། །སྦྱོང་བྱེད་དཀྱིལ་འཁོར་བདག་པོས་རྡོ་རྗེ་བཞིས། །སྦྱངས་འབྲས་དབང་བཞིའི་ཡེ་ཤེས་མཐར་སོན་ན། །གསང་ཆེན་ལམ་འབྲས་མཁས་གྲུབ་བསྟན་འཛིན་ལགས། །ངེས་འབྱུང་དཀའ་ཐུབ་སྤུ་སྡུག་རབ་སྒེག་ཅིང༌། །ཐབས་གྲོལ་ལམ་གྱི་ཟློས་གར་ཅིར་ཡང་རྩེ། །ཆོས་བརྒྱད་རྔོན་པས་མ་རྨས་རི་ཁྲོད་དང༌། །བས་མཐའ་ཉུལ་ན་བཀའ་བརྒྱུད་བསྟན་འཛིན་ལགས། །ཐབས་མཆོག་རྡོ་རྗེའི་ཆོས་དྲུག་རྩ་བ་བརྟན། །སྡོང་པོ་ཕྱག་ཆེན་ཉམས་རྟོགས་ཁོ་ལག་ཡངས། །མེ་ཏོག་མཁའ་སྤྱོད་དགའ་མའི་བག་མ་ཁུག །འཕྱུག་མེད་འབྲས་གྲུབ་ཤངས་པའི་བསྟན་འཛིན་ལགས། །ཞི་བྱེད་དམ་ཆོས་སྟོན་ཀའི་འཛུམ་དཀར་སྒེག །བདག་འཛིན་རྒྱལ་བསེན་དམིགས་མེད་དབྱིངས་སུ་བསད། །སྙིང་རྗེའི་རི་དྭགས་གཟུགས་ཀྱིས་བྱང་ཆུབ་མཁར། །མཛེས་ན་ཞི་བྱེད་ཡུམ་གྱི་བསྟན་འཛིན་ལགས། །མངྒ་ལས་སོ།། །།

༥

༄༅། །རང་སྐྱོན་ངོ་ཤེས་སྐྱབས་ཡུལ་རྗེས་དྲན་གྱི་གསོལ་འདེབས་ནོངས་བཤགས་སྨོན་ལམ་ཡང་དག་བླང་དོར་གསལ་འདེབས་ཡོད།

༄༅། །ན་མོ་གུ་རུ་ཝེ། བསྐལ་བཟང་ཞིང་གི་འདྲེན་མཆོག་ཤཱཀྱའི་རྒྱལ། །རྒྱལ་སྲས་བྱང་སེམས་འགྲོ་འདུལ་འཕགས་པའི་ཚོགས། །སྙིགས་འགྲོའི་སྐྱོབ་པ་མཚུངས་མེད་གུ་རུ་རྗེ། །རྩ་གསུམ་ཆོས་སྐྱོང་དམ་ཅན་ཚོགས་བཅས་ལ། །རྩེ་གཅིག་སྙིང་ནས་དྲན་པའི་གདུང་ཡུས་ཀྱིས། །ཡང་ཡང་གསོལ་འདེབས་ཐུགས་དམ་བསྐུལ་ལགས་ན། །བརྩེ་བས་རྗེས་བཟུང་ཐོགས་མེད་ཐུགས་རྗེའི་མཐུས། །བསམ་དོན་ཆོས་བཞིན་འགྲུབ་པར་བྱིན་གྱིས་རློབས། །སྔོན་ལས་མ་ཞན་མི་ལུས་རིན་ཆེན་ཐོབ། །བསོད་ནམས་མ་ཆུང་དམ་པའི་ཆོས་དང་མཇལ། །བླ་མས་རྗེས་བཟུང་དབང་བྱིན་གདམས་ངག་ཐོབ། །ནོར་བུ་རང་ལ་རྙེད་པའི་དུས་བྱུང་ཡང༌། །ཅོལ་ཆུང་སྤྲེའུ་འདྲ་བའི་རང་སེམས་འདི། །རྣམ་གཡེང་བསླུ་བྲིད་འགོང་པོའི་དབང་སོང་ནས། །རང་ནོར་རང་བདག་ཉམས་ལེན་མ་ནུས་ཏེ། །དལ་འབྱོར་གདམས་ངག་ཆབས་གཅིག་ཆུད་ཟོས་ཤོར། །ད་ལྟ་དོན་ཆེན་འགག་ལ་ཐུག་ཉེ་དུས། །ཞུས་ཚད་ཐོབ་ཚད་མནའ་བོའི་སྒྲུང་གཏམ་འདྲ། །ལུས་འདི་ཆོས་གཟུགས་ཆོས་པ་ཡིན་རློམ་ཡང༌། །སེམས་འདི་ཡང་དག་ཆོས་པའི་རྗེས་མ་ཟིན། །ལྷ་ཆོས་ལྟ་ཅི་མི་ཆོས་དྲི་མས་གོས། །མི་ཆོས་གཙང་མ་བཅུ་དྲུག་གོ་ཡུལ་ཙམ། །རང་ལྟོས་སྤྱོད་ངན་སྤྱད་ལ་ངོ་ཚ་བྲལ། །གཞན་ལྟོས་ཁྲེལ་གཞུང་ཕྱི་ཐག་བྲ་བའི་མཇུག །ལྷ་ཆོས་དགེ་བཅུ་ཡང་དག་རྔོ་མ་ཐོགས། །སྟོན་པ་གཅིག་གི་བསྟན་ལ་ཕྱོགས་ཞེན་གྱིས། །ཆོས་དང་དམ་པར་སྐུར་འདེབས་ལས་ངན་བསགས། །ཆོས་ལ་བརྟེན་ནས་སྡིག་པའི་ཁུར་ཆེན་ཁྱེར། །ཐོས་པ་ཆེ་བཞིན་རང་མཐོང་ང་རྒྱལ་ཆེ། །བསམ་པས་དཔྱད་དོན་གོ་བའི་གཏིང་མ་དཔོགས། །སོ་ཐར་ཚུལ་ཁྲིམས་བསྲུང་བར་རློམ་ན་ཡང༌། །དགེ་སྦྱོང་ཆོས་བཞི་གར་སོང་ཆ་མེད་སྟོར། །བྱང་སེམས་བསླབ་ནོར་ལྡན་པར་རློམ་ན་ཡང༌། །ཚད་མེད་རྣམ་བཞི་རི་མོའི་མར་མེ་འདྲ། །གསང་སྔགས་དམ་ཚིག་བསྲུང་བར་རློམ་ན་ཡང༌། །རྩ་ལྟུང་དང་པོ་རྩི་མེད་སྣང་ཆུང་ཤོར། །བློ་ལྡོག་རྣམ་བཞི་ཁ་ནས་ཤེས་བཤད་ཀྱང༌། །དོན་ལ་ལྡོག་མིན་འདིར་སྣང་ཞེན་པས་སྟོན། །བླ་མ་བསྟེན་བཞིན་མོས་གུས་རིམ་གྱིས་བྲི། །དག་སྣང་ཚབས་སུ་མཉམ་འགྲོགས་ལོག་པར་མཐོང༌། །རྡོ་རྗེ་སྤུན་ལ་བརྩེ་གདུང་བཀུར་སེམས་ཞན། །ཚིག་ངན་ཙམ་ཡང་མི་བཟོད་དམོད་ཆར་འབེབས། །འགྲོ་དྲུག་ཕ་མར་ཤེས་པའི་བྱམས་སྙིང་རྗེ། །བྱང་སེམས་གཏིང་ནས་མ་འབྱོངས་ན་བུན་བཞིན། །བསྐྱེད་རྫོགས་ལམ་ལ་ཉམས་ལེན་བྱས་ཁུལ་ཀྱང༌། །ཐ་མལ་འཁྲུལ་འབྱམས་འདི་ལ་གླགས་མ་རྙེད། །མདོ་སྔགས་ཆོས་ཕུག་སྟོང་ཉིད་ངོ་ཤེས་ཀྱང༌། །སྟོང་གོ་མ་ཆོད་རང་རྒྱུད་རྭ་ལྟར་གྱོང༌། །གནས་ལུགས་སྒོམ་གྱི་རང་ཚུགས་མ་ཟིན་པར། །ཁ་ཁྱེར་ལྟ་བས་རྒྱུ་འབྲས་རླུང་ལ་བསྐུར། །ཕྱི་ལྟར་ཚུལ་འཆོས་སྤྱོད་ལམ་བཟང་ན་ཡང༌། །ནང་དུ་ཆགས་སྲེད་འདོད་རྔམས་མེ་ལྟར་འབར། །ལུས་འདི་དབེན་པའི་རི་ལ་གནས་ཁུལ་ཀྱང༌། །སེམས་འདིས་ཉིན་མཚན་བར་མེད་གྲོང་ཡུལ་འགྲིམས། །རང་མགོ་ཐོན་པའི་གདིང་ཚད་མ་ལོངས་བཞིན། །གཞན་མགོ་འདོན་པའི་བསམ་སྦྱོར་བྱིས་པའི་སྒྲུང༌། །དཀོན་མཆོག་ཐུགས་རྗེས་བསླུ་བ་མི་སྲིད་ཀྱང༌། །མོས་གུས་ཞན་པས་རང་གིས་རང་བསླུས་དོགས། །འདི་ལྟར་དམ་པའི་ཆོས་དང་བླ་མ་ལ། །ཡིད་མ་ཆེས་པའི་ལོག་ལྟ་མེད་མོད་ཀྱང༌། །དུས་ངན་སེམས་ཅན་ལས་ངན་ཁ་མ་གང༌། །གོ་བཞིན་ཤེས་བཞིན་བག་མེད་དབང་དུ་ཤོར། །དྲན་ཤེས་བྱ་ར་མ་ཐོང་གྱོང་ཆེན་བརྡབ། །ད་ལྟ་རང་བློས་རང་ལ་དཔྱད་ཉིན་མོ། །བྱས་ཚད་ཐམས་ཅད་འཁྲུལ་པའི་ཁ་སྣོན་སོང༌། །བསམ་ཚད་ཐམས་ཅད་ཉོན་མོངས་འཛིན་པར་སོང༌། །དགེ་བའང་སྡིག་པས་མ་བསླད་མེད་མཐོང་བས། །མཐར་ཐུག་འགྲོ་ས་ངན་སོང་ལས་གཞན་ཅི། །དེ་ལྟར་རང་གི་སྤྱོད་ཚུལ་བྱ་བཞག་རྣམས། །དྲན་ནས་རང་གིས་རང་ལ་ཡི་ཆད་ཅིང༌། །གཞན་ལ་བལྟས་ཀྱང་ཡི་མུག་ཁ་སྣོན་ལས། །ཕན་གྲོགས་བློ་བག་ཕབ་མཁན་སུ་མ་བྱུང༌། །ད་ནི་རང་མགོ་རང་གིས་མ་བཏོན་ན། །གཤིན་རྗེའི་ཕོ་ཉའི་ལག་ཏུ་ཚུད་ཟིན་དུས། །གཞན་པ་སུས་ཀྱང་སྐྱོབ་པའི་རེ་བ་ཟད། །རེ་སྟོང་བསྒུག་པས་བསླུས་པ་མ་ཚོར་རམ། །དེས་ན་རང་སྐྱོན་ངོས་ཟིན་གནོང་འགྱོད་ཀྱིས། །ཆོས་འགལ་ཉེས་ལྟུང་ཉམས་ཆག་ཅི་མཆིས་པ། །མི་འཆབ་མི་སྦེད་ཡེ་ཤེས་སྤྱན་ལྡན་དྲུང༌། །སྙིང་ནས་བཤགས་སོ་བརྩེ་བས་བཟོད་བཞེས་ལ། །ལམ་ལོག་གཡང་སའི་འཇིགས་ལས་བསྐྱབ་ནས་ཀྱང༌། །ཡང་དག་ཐར་ལམ་ཟིན་པར་དབུགས་དབྱུང་གསོལ། །བྱས་བྱས་བསྒྲུབ་བསྒྲུབ་མི་ཚེ་བསྐྱལ་ན་ཡང༌། །དོན་སྙིང་ལག་ཏུ་ལོན་པ་གཅིག་མ་བྱུང༌། །ད་ནི་ཀུན་ཤེས་གཅིག་སྡུག་ལམ་བོར་ནས། །གཅིག་ཤེས་ཀུན་གྲོལ་ལམ་ལ་ཅིས་མི་འཇུག །མི་བསླུ་ངེས་པའི་རེ་ལྟོས་གཅིག་ཆོག་མགོན། །རྩ་བའི་བླ་མ་སྐྱབས་གནས་ཀུན་འདུས་ལ། །རྩེ་གཅིག་གུས་པས་གསོལ་བ་འདེབས་ལགས་ན། །ཐུགས་རྗེས་གཟིགས་ཤིག་སྐྱབས་མཆོག་དྲིན་ཅན་རྗེ། །རང་སྐྱོན་རང་གིས་མཐོང་བར་བྱིན་གྱིས་རློབས། །གཞན་སྐྱོན་བལྟ་འདོད་མེད་པར་བྱིན་གྱིས་རློབས། །བསམ་ངན་གདུག་རྩུབ་ཞི་བར་བྱིན་གྱིས་རློབས། །བསམ་བཟང་ཁོངས་ནས་འཆར་བར་བྱིན་གྱིས་རློབས། །འདོད་ཆུང་ཆོག་ཤེས་ལྡན་པར་བྱིན་གྱིས་རློབས། །ནམ་འཆི་ཆ་མེད་དྲན་པར་བྱིན་གྱིས་རློབས། །འཆི་དུས་བློ་ལྷག་མེད་པར་བྱིན་གྱིས་རློབས། །ཆོས་ལ་ཡིད་ཆེས་སྐྱེ་བར་བྱིན་གྱིས་རློབས། །དག་སྣང་ཕྱོགས་མེད་འབྱོངས་པར་བྱིན་གྱིས་རློབས། །བཅོས་མིན་མོས་གུས་སྐྱེ་བར་བྱིན་གྱིས་རློབས། །ལོངས་མེད་བློ་སྣ་ཐུང་བར་བྱིན་གྱིས་རློབས། །བློ་ཕུག་ཆོས་ལ་གཏད་ནུས་བྱིན་གྱིས་རློབས། །ཆོས་ཕུག་སྒྲུབ་ལ་བརྩོན་ནུས་བྱིན་གྱིས་རློབས། །སྒྲུབ་ཕུག་རང་རྒྱུད་གྲོལ་བར་བྱིན་གྱིས་རློབས། །སྒྲུབ་ལ་བར་ཆད་མེད་པར་བྱིན་གྱིས་རློབས། །སྒྲུབ་འབྲས་མྱུར་དུ་སྨིན་པར་བྱིན་གྱིས་རློབས། །འབྲེལ་ཚད་དོན་དང་ལྡན་པར་བྱིན་གྱིས་རློམས། །རེ་དོགས་གཉིས་འཛིན་ཞིག་པར་བྱིན་གྱིས་རློབས། །གཉིས་མེད་ཡེ་ཤེས་མཐོང་བར་བྱིན་གྱིས་རློབས། །ཡེ་ཤེས་རང་ངོ་ཤེས་པར་བྱིན་གྱིས་རློབས། །རང་ཐོག་བཙན་ས་ཟིན་པར་བྱིན་གྱིས་རློབས། །རྩོལ་མེད་གདིང་ཆེན་ཐོབ་པར་བྱིན་གྱིས་རློབས། །ཡེ་གནས་ཡེ་ཤེས་རྡོ་རྗེའི་མཚོན་ཆེན་གྱིས། །འཁོར་འདས་སྟོང་སྲོག་དུས་གཅིག་བཅད་ནས་ཀྱང༌། །མ་འགག་བདེ་ཆེན་སྙེམས་མའི་དགའ་སྟོན་ལ། །འདུ་འབྲལ་མེད་པར་སྤྱོད་པས་རྟག་རྩེན་ཤོག །མཉམ་བརྡལ་ཀློང་ན་སྡུག་བསྔལ་མིང་ཙམ་མེད། །དེས་ན་བདེ་བ་འཚོལ་མཁན་སུ་ཞིག་མཆིས། །བདེ་སྡུག་རོ་མཉམ་འཛིན་མེད་རང་གྲོལ་གྱི། །ཀུན་བཟང་རྒྱལ་སྲིད་ཚེ་འདིར་ཐོབ་པར་ཤོག །དེ་ལྟར་གསོལ་འདེབས་ནོངས་བཤགས་སྨོན་ལམ་སྦྲེལ་མ་འདི་ཉིད་ཆུ་ཕག་སྨིན་ཟླའི་ཡར་ཚེས་ཀྱི་དགོང་མོར་རང་གི་ཐབས་གྲོགས་ཤེས་རབ་མ་རིག་འཛིན་དབང་མོའི་རྨི་ལམ་དུ་རྒྱུན་ལྡན་འགྲོགས་པའི་བུ་མོ་ཞིག་ཡོད་པ་དེ་བྱུང་ནས། ད་ཁྱེད་ཀྱིས་རིན་པོ་ཆེ་ལ་གསོལ་འདེབས་ཤིག་འབྲི་རོགས་ཞུས་ཨ་ཟེར་ནས་སོང་བ་དང༌། ཡང་དེ་རྗེས་སྨིན་ཟླའི་ཚེས་བཅུའི་ནུབ་བུ་མོ་དེ་བྱུང་ནས་ཁྱེད་ཀྱིས་ད་དུང་ཡང་གསོལ་འདེབས་འབྲི་རོགས་མ་ཞུས་པ་ཨེ་ཡིན་ཟེར་ནས་སོང་བ་རྨིས་འདུག་པ་ཕྱིར་ཉིན་འཕྲོས་པ་བྱུང་བར། ངས་གསོལ་བ་འདེབས་མཁན་མེད་པས་བཤོལ་འདུག་པ་མ་གཏོགས་གསོལ་འདེབས་འདོན་རྒྱུ་མེད་པས་བཤོལ་མི་འདུག་སྨྲས་པས། ད་མང་ཉུང་རྒྱས་བསྡུས་ལ་མ་ལྟོས་པའི་གསོལ་འདེབས་ཁྱུག་ཙམ་ཞིག་བྲིས་ཞེས་བསྐུལ་བ་བཞིན། དུས་སྐབས་འདིར་ནད་མུག་མཚོན་འཁྲུགས་ཀྱི་འཇིགས་པ་སྐྱོབ་པའི་ཐུགས་དམ་གནད་བསྐུལ་གྱི་གསོལ་འདེབས་ཤིག་འབྲི་དགོས་པ་འདྲ་སྙམ་དུ་འབྲི་འདུན་ཁོ་ནའི་ངང་འགྲོ་འདུག་བྲེལ་བས་གཡེང་སྟེ་རིམ་ལུས་སུ་གྱུར། ཡང་དེ་རྗེས་རྒྱལ་ཟླའི་ཚེས་བཅུའི་ནུབ་བུ་མོ་དེ་སྔར་བཞིན་བྱུང་ནས་ངས་ཞུས་པའི་གསོལ་འདེབས་དེ་སྣང་ཆུང་དུ་མ་འཇོག །དགོས་པ་ཆེན་པོ་ཡོད། ཅེས་ཟེར་བ་རྨིས་འདུག་པ་ལ་བརྟེན་དེའི་ཚེ་བཅོ་ལྔའི་ཉིན་འགོ་བརྩམས་ཏེ་འབྲི་བར་བསམ་ནས་ཚེས་བཅུ་བཞིའི་དགོང་མོ་གུ་རུ་རིན་པོ་ཆེར་གསོལ་བ་རྩེ་གཅིག་ཏུ་བཏབ་ནས་བརྩམ་པ་དོན་དང་ལྡན་པར་བྱིན་གྱིས་བརླབ་ཏུ་གསོལ་ཅེས་སྨོན་བཞིན་དུ་ཉལ་བ་ན། དེའི་ཐོ་རངས་སྐབས་སུ་རང་གི་རྨི་ལམ་ལ་ངེད་རང་ལྷ་ཁང་ལྟ་བུ་ཁང་པ་ཆེན་པོ་ཞིག་གི་ཕུག་ན་བསྡད་འདུག །དེར་གང་ནས་བྱུང་ཆ་མེད་པར་མི་དཀར་ན་གཞོན་གོས་དཀར་གྱོན་པ་སྐྲ་སིལ་བུ་གྲོལ་བ་ཅན་ཞིག་གི་ལག་ཏུ་རོལ་མོ་ཤིན་ཏུ་སྐད་སྙན་པ་ཅན་ཞིག་འཁྲོལ་བཞིན་དུ་གིང་འཆམས་དགའ་བ་གཡས་འཁྱིལ་ལྟ་བུ་ཞིག་འཁྲབ་བཞིན་སྒོའི་ནང་ནས་ཚུར་ཚུར་ཡོང་སྟེ། བསྟན་པ་འཛུག་ན་རང་གི་སེམས་ལ་ཚུགས། །སེམས་ཀྱི་གཏིང་ནས་སངས་རྒྱས་རྙེད་ཡོང་ངོ༌། །ཞིང་ཁམས་ཉུལ་ན་ཐ་མལ་འཁྲུལ་ཞེན་སྦྱོང༌། །རྣམ་དག་ཞིང་ཁམས་སྐྱིད་པོ་འགྲམ་ན་ཡོད། །བསྟན་པའི་སྙིང་པོ་སྒྲུབ་ལ་བརྩོན་འགྲུས་བསྐྱེད། །སྒྲུབ་པ་མ་བྱས་གྲུབ་པ་སུ་ཡིས་ཐོབ། །རང་སྐྱོན་ངན་པ་རང་གིས་མཐོང་བར་དཀའ། །རང་སྐྱོན་ཐེར་འདོན་གདམས་པའི་ནད་གཅིག་ཡིན། །ནམ་ཞིག་སྐྱོན་གྱི་ཆ་རྣམས་སངས་རིམ་བཞིན། །ཡོན་ཏན་ཆ་ཤས་འཕེལ་ཞིང་རྒྱས་པར་འགྱུར། །ཞེས་ཚིག་མཚམས་སུ་རོལ་མོ་ཐིང་གང་འཁྲོལ་བཞིན་པའི་རྗེས་ལ་ཤུགས་དྲག་པོས་རོལ་བརྡེག་བྱས་སོང་བའི་རྐྱེན་གྱིས་གཉིད་སད། སད་མ་ཐག་ཚིག་རྣམས་བརྗེད་མི་འདུག་ཅིང་བརྗོད་དོན་བླང་དོར་བསླབ་བྱའི་བཀའ་སློབ་ཡིན་པར་ཤེས་ཏེ་ཕ་གཅིག་གུ་རུའི་ཞལ་དངོས་སུ་མཇལ་ཡང་ཞལ་མ་འཚོ་བས་འགྱོད་པས་གདུང་བཞིན་རྙིང་མའི་ཕ་རྒན་འཇིགས་བྲལ་ཡེ་ཤེས་རྡོ་རྗེས་རང་ཉམས་དང་སྦྱར་ཏེ་བྲིས་པ་དོན་ལྡན་དུ་གྱུར་ཅིག །སརྦ་དཱ་མངྒ་ལཾ།།

༦

༄༅། །དད་དམ་མངའ་བའི་བླ་མ་རྡོ་རྗེ་སློབ་དཔོན་རྣམས་ལ་སྤྲིང་བའི་ཆབ་ཤོག། ཕན་བདེ་མ་ལུས་འབྱུང་བའི་སངས་རྒྱས་ཀྱི་བསྟན་པ་རིན་པོ་ཆེ་གསར་དུ་འཆར་བའི་ཕྱི་རྒྱལ་ཡུལ་གྲུ་ཀུན་ཏུ་བཞུགས་ཤིང༌། སྐལ་ལྡན་རྣམས་ཀྱི་རྗེས་སུ་འཛིན་ཅིང་སྐལ་མེད་རྣམས་ལའང་ཐར་པའི་ས་བོན་འདེབས་པའི་ངེད་ཀྱི་སློབ་བུ་སྡོམ་པ་གསུམ་ལ་གནས་ཤིང༌། ཡ་རབས་དམ་པའི་ངང་ཚུལ་བཟུང་བ། རང་གཞན་དོན་གཉིས་མཛད་པའི་བླ་མ་རྡོ་རྗེ་སློབ་དཔོན་རྣམས་ལ་ཞུ་གསོལ། འཁྲུལ་སྣང་སྣ་ཚོགས་ལ་རྣམ་པར་གཡེང་ཞིང༌། ཆགས་སྡང་རྨོངས་པས་དུས་འདའ་བ། དམ་པའི་ཆོས་ཤེས་མཁན་དག་ཀྱང་ལེ་ལོའི་སྒྲོགས་ཀྱིས་བཅིངས་པའི་སྐབས་འདིར། རྣམ་པ་ཀུན་ཏུ་སྤང་དགོས་པའི་སྐྱོན་གཅིག་འདུག །གང་ཞེ་ན། རང་རྒྱུད་ལ་ཕན་སེམས་དང་སྙིང་རྗེ་ཆུང་བ། རང་འདོད་ཆེན་པོ་དང་ཚེ་འདིའི་གྲགས་འདོད་དང་ཆེ་འདོད་ལ་བརྟེན་ནས་ལོག་འཚོ་ལ་རེ་བ་དག་གིས། སྐྱབས་བྲལ་མུན་པར་ཆུད་པའི་སེམས་ཅན་ཆོས་ལ་གསར་དུ་ཞུགས་པའི་སྐྱེ་བོ་ཕོ་མོ་རྣམས་ལ་ཕན་སེམས་སྙིང་རྗེ་ཡལ་བར་དོར་ནས། རྒྱུ་འབྲས་ལས་འདས་པའི་སྟོང་པ་ཉིད་དང༌། གསང་སྔགས་ཟབ་མོའི་བསྐྱེད་རྫོགས་ཀྱི་ལམ་ཟབ་མོ་དང༌། སྦྱོར་སྒྲོལ་གྱི་སྤྱོད་པ་སོགས། མཐོ་མཐོ་ཟབ་ཟབ་མང་པོས་མགོ་སྐོར་ཞིང༌། ཁོང་ཚོའི་རྒྱུད་ལ་སྐྱོ་ཤས་དང་ངེས་འབྱུང༌། དད་པ་དང་སྙིང་རྗེ། རྒྱུ་འབྲས་ལ་བླང་དོར་སོགས་ཀྱི་བློ་ཕྲན་བུ་ཡོད་པ་དེ་ཡང་རྩ་བ་ནས་མེད་པར་བྱ་ཞིང༌། ཐར་པའི་ལམ་ལས་ལོག་ནས། རང་གཞན་མ་ལུས་ངན་སོང་དུ་འཇུག་པའི་ལོག་པའི་སློབ་དཔོན་དུ་འགྱུར་སྲིད་པས། སྐྱོན་དེ་དང་མ་འབྲེལ་བ་གནད་དང་པོའོ། །ད་ལྟ་འཇིག་རྟེན་གྱི་ཁམས་འདིར་ཤེས་རིག་དང་སྟོབས་འབྱོར་ཧ་ཅང་རྒྱས། ཉོན་མོངས་པ་ཤིན་ཏུ་སྟོབས་ཆེ་ཞིང༌། ཆགས་སྡང་རྨོངས་གསུམ་དང་རྣམ་གཡེང་གིས་དུས་འདའ་བའི་སྐབས་འདིར། རིག་པའི་གནས་དང༌། གཞུང་ལུགས་རབ་འབྱམས་བསླབ་སྦྱང་སྤྲོད་ན་ཡང༌། སློབ་སྦྱོང་མཐར་ཕྱིན་གྱི་དུས་སྐབས་ཉུང་བ་དང༌། གལ་སྲིད་ཅུང་ཟད་མཁས་པ་གྱུར་ན་ཡང་རང་རྒྱུད་འདུལ་བའི་གཉེན་པོ་མི་བྱ་བར། ཁ་ཕྱི་ལྟས་དབང་གིས་ང་རྒྱལ་གྱི་གང་བུ་ཆེ་ཞིང་མཐོ་བ། ཕྲག་དོག་གི་ཚེར་མ་གཟེངས་ཤིང་རྣོ་བ། ལོག་ལྟའི་མུན་པ་འཐུག་ཅིང་གནག་པ། རྟོག་དཔྱོད་ཀྱི་རིག་པ་ཕྱི་རུ་སྐོར་ཏེ། ཡར་བླ་མ་དང་དཀོན་མཆོག་ལ་དད་པ་མེད་པ། མར་འགྲོ་དྲུག་སེམས་ཅན་ལ་སྙིང་རྗེ་མེད་པ། བར་རང་རྒྱུད་ལ་ལྟ་སྒོམ་སྤྱོད་པའི་ཉམས་ལེན་མེད་པ། ལས་རྒྱུ་འབྲས་ལ་རྩིས་བསྲུང་མེད་པ། རྒྱུད་གྱོང་ཧྲིག་གེ་བ། དུས་གསུམ་གྱི་སངས་རྒྱས་བྱོན་ཀྱང་འདུལ་དཀའི་གནས་སུ་གྱུར་ཉེན་འདུག་པས་ཕན་ཁག་པོ་རེད། འོན་ཀྱང༌། སྐྱོ་ཤས། ངེས་འབྱུང༌། དད་པ། དམ་ཚིག །ཤེས་རབ། བརྩོན་འགྲུས་ལྡན་པའི་སྐལ་ལྡན་གྱི་སྐྱེས་བུ་ཡོན་ཏན་རང་རྒྱུད་ལ་སྦྱར་མཁན་བྱུང་ན་ནི། ཁྱད་དུ་འཕགས་པའི་འདོར་ལེན་གང་དགོས་བལྟ་བ་གནད་གཉིས་པའོ། །ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལགས་པར་གསུངས། །ཞེས་དང། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཅེས་པ་ལྟར། སྡིག་པ་འབྱུང་བའི་སྒོ་རྣམས་བཀག་ཅིང༌། ཡོན་ཏན་ཐམས་ཅད་འབྱུང་བའི་གཞི་རྟེན་དུ་གྱུར་བའི་དགེ་ཚུལ་དགེ་སློང་གི་སྡོམ་པ་ནི་སྲོག་ལྟར་བསྲུང་དགོས་པ་གཞིར་བཅས་ཀྱིས། རང་རེ་རྣམས་གསུམ་ལྡན་རྡོ་རྗེ་འཛིན་པའི་ཁུར་བཟུང་ན། གཞན་དག་གིས་ཀྱང་མིག་ལྟོས་ཡར་བལྟ་བྱེད་རྒྱུ་ལ་བརྟེན། ཀུན་རྫོབ་སྐྱོན་དང་བྲལ་བ་དྭངས་སིང་ངེ་ལ་བརྟེན་ནས། དོན་དམ་དགེ་བའི་ཕྱོགས་ཐམས་ཅད་འཕེལ་བར་འགྱུར་བས་གལ་ཆེ། འཇིག་རྟེན་པ་ཀུན་གྱིས་སྤྱོད་པ་འཇོལ་ཉོག་ཏུ་སྤྱོད་བཞིན་པ་ལ། བླ་མ་རྡོ་རྗེ་སློབ་དཔོན་རྣམས་ཀྱིས་དེ་ལྟར་མཛད་ན། ཆུ་འདམ་གྱིས་ཉོག་པའི་སྟེང་སྣག་ཚ་བླུག་པ་ནང་བཞིན། སངས་རྒྱས་ཀྱི་བསྟན་པ་རིན་པོ་ཆེ་མིང་ཙམ་མེད་པ་གྱུར་ཐོག །ཐར་འདོད་ཀྱི་སྐལ་ལྡན་དག་ཀྱང་ཉོན་མོངས་པའི་འདམ་དུ་བྱིང་བར་འགྱུར། དེ་ཡང་སྐྱེས་བུ་དམ་པ་ཉམས་རྟོགས་ཁྱད་པར་དུ་འཕགས་པ་རྡོ་རྗེ་འཛིན་པ་ཆེན་པོ་རྣམས་ཀྱི་སྐྱོན་དུ་བཟུང་བའི་གནས་ནི་མ་ཡིན་ཞིང༌།རང་རྒྱུད་ལྟ་བའི་མེ་ལོང་བྱ་དགོས་པ་མ་ཟད། རང་རྒྱུད་ལ་སྡོམ་པ་སྲུང་མ་ཐུབ་པའི་ཉེས་སྐྱོན་བྱུང་ན།གཞན་སྡོམ་པ་སྲུང་མཁན་རྣམས་ལ་ལྷག་པར་དད་པ་བྱ་དགོས་ཤིང༌། རང་སྐྱོན་ལ་ཡོན་ཏན་དུ་མི་འཛིན།ད་སྐབས་མི་རེ་ཟུང་རང་སྡོམ་པ་བསྲུང་མ་ཐུབ་པ་དེ་ལ་ང་རྒྱལ་ཆེན་པོ་འདྲ་ཞིག་བྱས་ནས། གཞན་སྡོམ་པ་སྲུང་མཁན་ལ་ལོག་ལྟ་དང་སྐུར་འདེབས་བྱ་མཁན་འདུག་པ། དེ་ལྟ་བུའི་གོ་ལོག་ཏུ་མི་བྱ་བར་ཚུལ་ཁྲིམས་ལ་རྟག་ཏུ་གཅེས་སྤྲས་བྱ་བ་ནི་གནད་གསུམ་པའོ། །ཆོས་སྐུ་ཀུན་ཏུ་བཟང་པོ། རྒྱལ་བ་རྡོ་རྗེ་འཆང་ཆེན། སངས་རྒྱས་ཤཱཀྱ་ཐུབ་པ་ནས། གཞི་ལམ་འབྲས་བུའི་མདོ་སྔགས་ཀྱི་ཆོས་དང་གདམས་ངག་མ་ལུས་པ་མཁས་ཤིང་གྲུབ་པའི་སྐྱེས་བུ་དམ་པ་རྣམས་ཀྱིས་སྙན་ནས་སྙན་དང་ཐུགས་ནས་ཐུགས་བརྒྱུད་དེ། བྱིན་རླབས་ཀྱི་བརྒྱུད་པ་མ་ཉམས་པར། སྒྲུབ་བརྒྱུད་ཤིང་རྟ་བརྒྱད་སོགས་ཀྱི་བརྒྱུད་སྲོལ་གཅིག་ཏུ་འདུས་ཤིང༌། སོ་སོའི་མིང་དང་རིས་སུ་མ་བཅད་པའི་བཀའ་བརྒྱུད་ཀྱི་བསྟན་པ་རིན་པོ་ཆེ་འདི་ནི་རྒྱལ་བསྟན་ཡོངས་ཀྱི་འཕྲོ་གཞི་དང་འཇུག་ངོགས། མ་འདྲེས་ཡོངས་སུ་རྫོགས་པ། ཡིད་བཞིན་གྱི་ནོར་བུ་དང་དཔག་བསམ་གྱི་ཤིང་བཞིན་དུ། འདོད་དགུ་འཇོ་བའི་བཀའ་བརྒྱུད་ཀྱི་བསྟན་པ་རིན་པོ་ཆེ་འདི་ལགས་ན། ཉི་ཟླ་དཀྱིལ་འཁོར་བཞིན་གསལ་བའི་གཡར་དམ་དུ་བཅའ་བ་ནི་གནད་བཞི་པའོ། །ད་དངོས་གཞི་ལག་ལེན་བསྟར་བྱ་ལ། དང་པོ་རང་ཉིད་བླ་མ་དཀོན་མཆོག་ལ་བློ་ལིངས་ཀྱིས་བཀལ།ལས་རྒྱུ་འབྲས་དང་སྡོམ་པ་དམ་ཚིག་སྲོག་ལྟར་སྲུང༌། ལྟ་སྒོམ་སྤྱོད་གསུམ་རྒྱུན་གྱི་ཉམས་ལེན་ལ་བརྩོན་འགྲུས་ཐང་ལྷོད་མེད་པར་བྱ། ཆོས་ཐམས་ཅད་བདེན་མེད་སྒྱུ་མར་བལྟ་ཞིང་ཆགས་ཞེན་ཆུང་དུ་བཏང༌། མ་གྱུར་སེམས་ཅན་ཀུན་ལ་ཕན་སེམས་ཆེན་པོའི་བྱམས་པ་དང་སྙིང་རྗེའི་དབང་གིས། གནས་སྐབས་དང་མཐར་ཐུག་ཀུན་ཏུ་སྡུག་བསྔལ་ལས་ཐར་ཞིང༌། བདེ་བ་དམ་པ་སངས་རྒྱས་ཀྱི་གོ་འཕང་ལ་བཀོད་དགོས་སྙམ་པ། དེ་དག་གིས་གཞི་བཟུང་དགོས་སོ། །དེ་ནས་གཞན་དག་ལ། བློ་ལྡོག་རྣམ་པ་བཞིའི་ཁྲིད་རིམ་གྱི་སྒོ་ནས། འཁོར་བ་ལ་བློ་ལོག་ཅིང༌། ལོང་མེད་ཀྱི་བློ་སྣ་ཐུང་བ། ལས་འབྲས་ལ་རྩིས་བསྲུང་ཤེས་པ། བླ་མ་དཀོན་མཆོག་གི་ཡོན་ཏན་ཤེས་ཤིང༌། དང་འདོད་ཡིད་ཆེས་ཀྱི་དད་པ་རྙེད་ཅིང༌། ཐར་པ་སངས་རྒྱས་ཀྱི་གོ་འཕང་དོན་དུ་གཉེར་བ། ཐེག་པ་ཆེན་པོ་བློ་སྦྱོང་གི་ཁྲིད་ལ་བརྟེན་ནས། འགྲོ་དྲུག་ཕ་མར་ཤེས་ཤིང་བྱམས་པ་དང༌། སྙིང་རྗེ་རྒྱུད་ལ་སྐྱེ་ནས། བྱང་ཆུབ་ཀྱི་སེམས་རིན་པོ་ཆེ་ལ་བློ་འབྱོང་བ། ཚོགས་བསགས་སྒྲིབ་སྦྱང་ཐབས་སྣ་ཚོགས་པའི་སྒོ་ནས་ལུས་ངག་ཡིད་གསུམ་གྱི་སྒྲིབ་པ་བྱང་ནས། བསོད་ནམས་དང་ཡེ་ཤེས་ཀྱི་ཚོགས་རྫོགས་པ། ཞི་གནས་དང་ལྷག་མཐོང་གི་ཁྲིད་ལ་བརྟེན་ནས། སེམས་རྩེ་གཅིག་ཏུ་གནས་པ་དང༌། སེམས་ཀྱི་གནས་ལུགས་རང་ངོ་ཤེས་ཐུབ་པ། ཆོས་ཐམས་ཅད་རང་སེམས་འཁྲུལ་པའི་སྣང་ངོ་སྒྱུ་མ་རྨི་ལམ་ལྟ་བུ། བདེན་མེད་ཀྱི་དོན་སྒྱུ་མའི་དཔེ་བརྒྱད་དང་བཅུ་གཉིས་ཀྱི་སྒོ་ནས་ཁྲིད་སྐྱོངས་ཤིང༌། བདེན་འཛིན་གྱི་འཁྲུལ་པ་ཞིག་སྟེ། སྡུག་བསྔལ་ལས་གྲོལ་ཐུབ་པ། བྱ་སླ་ལ་ཕན་ཡོན་ཆེ་བ་འཕགས་པ་ཐུགས་རྗེ་ཆེན་པོའི་ཁྲིད་རིམ་ལ་བརྟེན་ཏེ། བསྐྱེད་རྫོགས་ཀྱི་གནད་ལ་ཅུང་ཟད་གོམས་ཏེ། ཡིག་དྲུག་དལ་མེད་དུ་བསྒྲང་ཞིང༌། བྱིན་རླབས་མོས་པའི་སྟོབས་ཀྱིས་མ་དག་པའི་སྣང་སེམས་ཅུང་ཟད་བསྒྱུར་ནུས་ཤིང༌། ཡི་དམ་རྒྱུད་སྡེ་བཞི་དྲུག་གི་བསྙེན་སྒྲུབ་དུས་གཅིག་ཏུ་ཐེབ་པའམ། དེ་དག་ལ་འཇུག་རུང་བའི་སྐལ་བ་དང་ལྡན་པར་གྱུར་བ་ཞིག་དང༌། ཚེ་འདིའི་སྣང་བ་ནུབ་སྟེ་བར་དོ་འཇིགས་སྐྲག་གི་འཕྲང་ལ་ཅི་བྱ་གཏོལ་མེད་བྱུང་བའི་སྐབས། གསང་སྔགས་ཉེ་ལམ་ཟབ་མོ་ལ་བརྟེན་ནས་སྐད་ཅིག་གིས་དག་པའི་ཞིང་དུ་འཕོ་ཐུབ་པའམ། བདེ་ཆེན་དག་པའི་ཞིང་དུ་སྐྱེ་ཐུབ་པའི་འདུན་པ་དང་སྨོན་ལམ་ཟབ་མོའི་མཚམས་སྦྱར་ཐུབ་པ་དང༌། དབང་རབ་སྐལ་བ་ལྡན་པ་དག་ཕྱག་རྫོགས་ཁྲིད་རིམ་ཟབ་མོའི་ཐོག་ཐབས་སུ་ངོ་སྤྲོད་ནས་ས་ལམ་ཅིག་ཆོད་དུ་བགྲོད་ཐུབ་པ། ཤིན་ཏུ་སྐལ་དམན་དག་ལ་ཡང༌། སངས་རྒྱས་ཀྱི་མཚན་དང་གཟུངས་སྔགས་ཟབ་མོ་རྣ་བར་སྒྲགས་ཏེ། ཐར་པའི་ས་བོན་འདེབས་ཐུབ་པ་སོགས། གང་ལ་ཅི་ཕན་གྱི་བྱ་བ་ཁུར་དུ་ཁྱེར་བ་ནི་དངོས་གཞིའི་གནད་ལྔ་པའོ། །འཛམ་བུའི་གླིང་གི་ཆོས་ལུགས་ཀུན་གྱིས་སེམས་ཅན་རྣམས་ངན་སོང་གི་སྒོ་བཀག་པ། མཐོ་རིས་ཀྱི་ལམ་དང་ཐར་པའི་ལམ་དུ་འཇུག་པ་སོགས། སངས་རྒྱས་ཀྱི་ཕྲིན་ལས་བསམ་གྱིས་མི་ཁྱབ་པ་ཡོད་རྒྱུའི། ཀུན་ལ་དག་སྣང་བྱ་བ་དང༌། ཁྱད་པར་ནང་པ་སངས་རྒྱས་པའི་ཆོས་ལུགས་རྣམས་ལ་ལོག་ལྟ་སྐུར་འདེབས་ཕྲག་དོག་འགྲན་སེམས་གནོད་པའི་བྱ་བ་ཅིས་ཀྱང་མི་མཛད་པར་དག་སྣང་ཡངས་པའི་ཐོག །རང་ལ་བབས་ཐོབ་ཀྱི་དགོན་སྡེ་ཆོས་ཚོགས་གང་ཡོད་པ་དེ་ལ་བསྟན་པ་འཛིན་སྐྱོངས་སྤེལ་གསུམ་གྱིས་འགྲོ་བའི་དོན་གང་འགྲུབ་མ་མཛད་ཐབས་མེད་དང༌། ཁྱད་པར་ངེད་དང་དབང་ཆོས་རྒྱ་ཆེར་འབྲེལ་བའི་མཆེད་ལྕམ་རྡོ་རྗེ་སྤུན་གྲོགས་རྣམས། ཕ་མ་གཅིག་གི་སྤུན་ལྟར་བརྩེ་གདུང་ནང་མཐུན་འགྲན་མེད་པར་འོ་ཆུ་གཅིག་འདྲེས། འཁོན་སེམས་སྤུ་ཙམ་མེད་པར་གཅིག་ཕན་གཅིག་གྲོགས་ནི་བླ་སློབ་གཉིས་ཀྱི་དམ་ཚིག་ལ་དགོངས་ཏེ་དུས་རྟག་ཏུ་མཛད་གྲུབ་ཞུ་བ་ནི་གནད་དྲུག་པའོ། །ངེད་རང་ཡང༌། སྔོན་གྱི་ལས་སྨོན་བཟང་པོའི་སྟོབས་དང༌། བླ་མ་བཀའ་དྲིན་ཅན་དང༌། ཕ་མ་བཟང་པོའི་དྲིན་གྱིས། ཆུང་དུས་ནས་འཇིག་རྟེན་གྱི་བྱ་བ་བློས་བཏང་ཟིན་པ་ཞིག་ཡིན་སྟབས། རྒྱུ་ནོར་རྫས་བྱུང་ན་ཡང་ཆུད་ཟོས་མི་བཏང་ཞིང༌། གསོག་འཇོག་མེད་པར་ཚོགས་བསགས་སྒྲིབ་སྦྱང་ལ་གཏོང་མཁན་ཞིག་རེད། མ་བྱུང་ན་ཡང༌། ཐོབ་ཨེ་འོང་བསམ་པའི་བརྣབ་སེམས་མེད་པར། ཆོག་ཤེས་ནོར་གྱི་བང་མཛོད་མངའ་བ་ཞིག་ཡིན་པ་མ་ཟད། མཁས་པའི་རྣམ་དཔྱོད་གྲུབ་པའི་ཉམས་མྱོང་མེད་ན་ཡང་སེམས་རྒྱུད་ཆོས་དང་འདྲེས་པ་ཞིག་ཡིན་ཙ་ན། ཁྱོད་རང་བུ་སློབ་རྣམས་ཀྱང་དེ་བཞིན་དུ་རང་དོན་དུ་སྡོམ་པ་དམ་ཚིག་མ་ཉམས་པ། གཞན་དོན་དུ་བསྟན་འགྲོ་ལ་ཕན་པ་རྒྱ་ཆེན་པོའི་ངང༌། སྐུ་ཚེ་མཛད་པ་མཐར་ཕྱིན་པ་ནི་གནད་བདུན་གྱི་བསླབ་བྱ་སྟེ། ལྕགས་སྤྲེལ་ཟླ་ཚེས་དགེ་བར་བསམ་གྲུབ་དར་རྒྱས་ཆོས་འཁོར་གླིང་ནས་ཀརྨ་རང་བྱུང་ཀུན་ཁྱབ་བམ་ཀ་ལུ་རིན་པོ་ཆེ་ནས་ཕུལ།། །།

༧

༄༅། །ན་མོ་གུ་རུ། བསྐལ་མང་གོང་ནས་གཡོ་སྒྱུ་སྤངས་པའི་ཐུགས། །བཅོས་མའི་ཚུལ་སྤངས་དྲང་ཞིང་བདེན་པའི་གསུང༌། །ཚུལ་འཆོས་མི་མངའ་ཚུལ་དང་མཐུན་པའི་སྐུ། །ཐུབ་པ་དྲང་སྲོང་ཆེན་པོ་ལ་ཕྱག་འཚལ། །ཐུབ་པ་དེ་སྲས་བདེན་པའི་དོན་གཟིགས་པའི། །བདེན་གསུང་མངའ་བ་བདེན་ཚིག་གྲུབ་པའི་ཚོགས། །ཐེག་པ་གསུམ་གྱི་ཐར་པའི་ལམ་ཞུགས་པ། །དེ་དག་ཀུན་ལ་གུས་པས་ཕྱག་འཚལ་ལོ། །བདག་ནི་དེང་ནས་སྐྱེ་དང་ཚེ་རབས་སུ། །རྒྱལ་བ་སྲས་བཅས་ཁྱེད་དང་མི་འབྲལ་ཞིང༌། །རྒྱལ་བ་སྲས་བཅས་ཁྱེད་ཀྱིས་རྗེས་བཟུང་ནས། །རྒྱལ་བ་སྲས་བཅས་ཁྱེད་བཞིན་འགྱུར་བར་ཤོག །ལུས་སྤྱོད་ཚུལ་འཆོས་མེད་པ་དུལ་བ་དང༌། །ངག་ཚིག་རྫུན་གཏམ་མེད་པར་བདེན་པ་དང༌། །སེམས་སྤྱོད་གཡོ་སྒྱུ་མེད་པར་དྲང་བ་ཡིས། །ཆོས་མཐུན་གྲོགས་དང་བཤེས་གཉེན་བསྟེན་པར་ཤོག །ཐར་པའི་ལམ་ལ་དང་པོ་འཇུག་པའི་སྒོ། །འཁོར་བའི་གནས་ནས་དང་པོར་བྲོས་པའི་ལམ། །ཉམས་ལེན་ཆོས་རྣམས་ཀུན་གྱི་དང་པོའི་འགོ །བཅོས་མིན་ངེས་འབྱུང་རྒྱུད་ལ་སྐྱེ་བར་ཤོག །ཡོད་ན་སངས་རྒྱས་སྒྲུབ་ལ་དེས་ཆོག་ཅིང༌། །མེད་ན་སངས་རྒྱས་སྒྲུབ་ལ་ཐབས་ཆགས་པའི། །སངས་རྒྱས་སྒྲུབ་པའི་ས་བོན་མ་ནོར་བ། །རྣམ་དག་བྱང་ཆུབ་སེམས་མཆོག་སྐྱེ་བར་ཤོག །གོང་ནས་གོང་དུ་བྱང་ཆུབ་སེམས་མཆོག་འཕེལ། །ཚེ་རབས་ཀུན་ཏུ་བྱང་ཆུབ་སེམས་མི་བརྗེད། །ཡང་དང་ཡང་དུ་བྱང་ཆུབ་སེམས་བསྒོམ་ནས། །བྱང་ཆུབ་སེམས་དཔའི་སྤྱོད་ལ་འཇུག་པར་ཤོག །ཐུབ་པ་མཆོག་དང་འཇམ་དཔལ་དཔའ་བོ་དང༌། །ཀུན་ཏུ་བཟང་པོའི་སྤྱོད་པ་གང་ཡིན་པ། །བདག་གི་ཚེ་རབས་སྤྱོད་ཀུན་དེ་འདྲ་བ། །གྱུར་ནས་དོན་གཉིས་སྤྱོད་པ་ལྷུན་གྲུབ་ཤོག །ཚེ་གཅིག་སངས་རྒྱས་སྒྲུབ་པའི་ལམ་བཟང་ཅན། །དུས་གཅིག་དོན་གཉིས་སྒྲུབ་པའི་ཐབས་མཁས་པོ། །ཚུལ་གཅིག་འཁོར་འདས་དབྱེར་མེད་ལྟ་བ་ཡི། །ལམ་གཅིག་རྡོ་རྗེ་ཐེག་པར་འཇུག་པར་ཤོག །ལམ་འདིའི་ལམ་བསྒོམ་རྡོ་རྗེ་འཛིན་པའི་ཚོགས། །ཀུན་ལ་བདེ་སྟོང་བསྐྱེད་པའི་གྲོགས་བགྱིད་ཅིང༌། །ལྷན་ཅིག་སྐྱེས་པ་མཚོན་པའི་སྒོར་གྱུར་པའི། །འབུམ་ཕྲག་མཁའ་འགྲོའི་གླིང་དུ་རོལ་པར་ཤོག །བཅོས་མ་སྤངས་པའི་སེམས་ཉིད་གཉུག་མའི་ཞལ། །བཅོས་མ་མིན་པར་རང་ངོ་རྗེན་མཐོང་ནས། །བཅོས་བསླད་བྲལ་བའི་མཉམ་བཞག་རྒྱུན་བསྐྱང་སྟེ། །བཅོས་མེད་དོན་གྱི་འབྲས་བུ་འགྲུབ་པར་ཤོག །གནས་སྐབས་སུ་ཡང་བསམ་པའི་དོན་ཀུན་འགྲུབ། །གསོན་པའི་ཚེ་ན་བསམ་པ་ངན་པ་མེད། །འཆི་བའི་ཚེ་ན་གནོད་གཅོད་སྡུག་བསྔལ་མེད། །ཤི་ནས་འཁྲུལ་སྣང་འཇིགས་སྐྲག་མེད་པར་ཤོག །བདག་མཐོང་ཐོས་དང་དྲན་རེག་འགྲོ་བ་ཀུན། །ངེས་འབྱུང་བྱང་ཆུབ་སེམས་དང་ལྷན་ཅིག་སྐྱེས། །ཇི་ལྟར་རིག་པ་ཇི་བཞིན་རྒྱུད་སྐྱེས་ནས། །མྱུར་དུ་རྫོགས་པའི་སངས་རྒྱས་ཐོབ་པར་ཤོག །སངས་རྒྱས་ཉི་མ་མཚན་དཔེའི་ཞལ་མཐོང་ཞིང༌། །དམ་ཆོས་ཉི་མ་སྙིང་གི་བདུད་རྩིར་སྤྱོད། །དགེ་འདུན་ཉི་མ་ཐར་ལམ་གྲོགས་གྱུར་ནས། །མཆོག་གསུམ་ཉི་མའི་འོད་དང་མི་འབྲལ་ཤོག །སྒྲུབ་པ་པོ་ཉི་མའི་ཐུགས་བཞེད་བཞིན་བཙུན་གཟུགས་དཔལ་དགེས་བྲིས་པའོ།། །།

༨

༄༅། །གདམས་ངག་གནད་བསྡུས་ཀྱི་སྨོན་ལམ་དམ་པའི་སྙིང་བཅུད་ཅེས་བྱ་བ་བཞུགས་སོ། །

༄༅། །བསླུ་མེད་གཏན་གྱི་སྐྱབས་གཅིག་འཁོར་ལོའི་མགོན། །དྲིན་ཅན་རྩ་བའི་བླ་མ་རིན་པོ་ཆེ། །འཆི་བ་མ་དྲན་ཚེ་འདི་སྒྲུབ་པ་ཡི། །དལ་འབྱོར་སྟོང་ཟད་བདག་ལ་ཐུགས་རྗེས་ཟུང༌། །རྨི་ལམ་འདྲ་བའི་མི་ཚེ་ཡད་ཡུད་འདི། །སྐྱིད་ཀྱང་རུང་ལ་སྡུག་ཀྱང་རུང་བས་ན། །སྐྱིད་སྡུག་གནས་ལ་ཡིད་སྨོན་མི་བྱེད་པར། །དམ་པའི་ཆོས་ལ་ནན་ཏན་བྱེད་པར་ཤོག །རླུང་གསེབ་མར་མེ་འདྲ་བའི་མི་ཚེ་འདི། །རིང་ཡང་རུང་ལ་ཐུང་ཡང་རུང་བས་ན། །བདག་འཛིན་དམ་པོར་ཁ་བསྣོན་མི་འདེབས་པར། །དམ་པའི་ཆོས་ལ་ནན་ཏན་བྱེད་པར་ཤོག །སླུ་བྱེད་སྒྱུ་མ་འདྲ་བའི་རྣམ་དཔྱོད་འདི། །འགྲིགས་ཀྱང་རུང་ལ་མ་འགྲིགས་ཀྱང་རུང་བས། །ཆོས་བརྒྱད་ཁྱེར་ཀ་རྩྭ་ལྟར་དོར་གནས་སུ། །དམ་པའི་ཆོས་ལ་ནན་ཏན་བྱེད་པར་ཤོག །ཤིང་ཁའི་བྱ་ཚོགས་འདྲ་བའི་འཁོར་གཡོག་འདི། །འདུས་ཀྱང་རུང་ལ་འབྲལ་ཡང་རུང་བས་ན། །སྣ་ཐག་རང་གི་མགོ་ལ་དཀྲི་བ་ཡིས། །དམ་པའི་ཆོས་ལ་ནན་ཏན་བྱེད་པར་ཤོག །ལོ་བརྒྱའི་ཁང་རུལ་འདྲ་བའི་སྒྱུ་ལུས་འདི། །འཚོ་ཡང་རུང་ལ་འགྱེལ་ཡང་རུས་བས་ན། །ཟས་གོས་སྨན་གྱི་རྩོལ་བས་མི་འཆིང་བར། །དམ་པའི་ཆོས་ལ་ནན་ཏན་བྱེད་པར་ཤོག །བྱིས་པའི་རྩེ་མོ་འདྲ་བའི་ཆོས་ཚུགས་འདི། །ཟིན་ཡང་རུང་ལ་ཤོར་ཡང་རུང་བས་ན། །ཟར་ཟིར་མང་པོས་རང་མགོ་མི་བསྐོར་བར། །དམ་པའི་ཆོས་ལ་ནན་ཏན་བྱེད་པར་ཤོག །མེ་ལོང་གཟུགས་བརྙན་འདྲ་བའི་ལྷ་འདྲེ་འདིས། །ཕན་ཡང་རུང་ལ་གནོད་ཀྱང་རུང་བས་ན། །རང་སྣང་འཁྲུལ་པ་དགྲ་རུ་མི་བལྟ་བར། །དམ་པའི་ཆོས་ལ་ནན་ཏན་བྱེད་པར་ཤོག །རྗེས་མེད་བྲག་ཅ་འདྲ་བའི་འཁྲུལ་གཏམ་འདི། །སྙན་ཀྱང་རུང་ལ་མ་སྙན་ཀྱང་རུང་བས། །དཀོན་མཆོག་གསུམ་དང་རང་སེམས་དཔང་བཞག་ནས། །དམ་པའི་ཆོས་ལ་ནན་ཏན་བྱེད་ཤོག །ཤྭ་བའི་རྭ་འདྲ་དགོས་དུས་མི་ཕན་པ། །ཤེས་ཀྱང་རུང་ལ་མ་ཤེས་ཀྱང་རུང་བས། །རིག་གནས་ཙམ་ལ་བློ་གཏད་མི་འཆའ་བར། །དམ་པའི་ཆོས་ལ་ནན་ཏན་བྱེད་པར་ཤོག །བཙན་དུག་ཧ་ལ་འདྲ་བའི་དཀོར་རྫས་འདི། །བྱུང་ཡང་རུང་ལ་མ་བྱུང་ཡང་རུང་བས། །ལོག་འཚོའི་སྡིག་ལ་མི་ཚེ་མི་བསྐྱལ་བར། །དམ་པའི་ཆོས་ལ་ནན་ཏན་བྱེད་པར་ཤོག །ཁྱི་ལུས་དར་བསྟུམས་འདྲ་བའི་ཆེ་གཟུགས་འདི། །ཐོབ་ཀྱང་རུང་ལ་མ་ཐོབ་ཀྱང་རུང་བས། །རང་མགོ་རུལ་བ་སྣ་ཡིས་ཚོར་གནས་སུ། །དམ་པའི་ཆོས་ལ་ནན་ཏན་བྱེད་པར་ཤོག །ཚོང་འདུས་འགྲོན་པོ་འདྲ་བའི་གཉེན་འབྲེལ་འདི། །མཛའ་ཡང་རུང་ལ་འཁོན་ཀྱང་རུང་བས་ན། །ཞེན་པའི་གདོས་ཐག་སྙིང་ནས་བཅད་པ་ཡིས། །དམ་པའི་ཆོས་ལ་ནན་ཏན་བྱེད་པར་ཤོག །རྨི་ལམ་ནོར་རྙེད་འདྲ་བའི་ཟང་ཟིང་འདི། །ཡོད་ཀྱང་རུང་ལ་མེད་ཀྱང་རུང་བས་ན། །མཐུན་འཇོག་ངོ་དགས་གཞན་མགོ་མི་བསྐོར་བར། །དམ་པའི་ཆོས་ལ་ནན་ཏན་བྱེད་པར་ཤོག །བྱིའུ་ཆུང་ཤིང་རྩེར་བབ་འདྲའི་གོ་ས་འདི། །མཐོ་ཡང་རུང་ལ་དམའ་ཡང་རུང་བས་ན། །རང་སྡུག་གནས་ལ་ཡིད་སྨོན་མི་བྱེད་པར། །དམ་པའི་ཆོས་ལ་ནན་ཏན་བྱེད་པར་ཤོག །མཚོན་ཆ་འདྲ་བའི་ངན་སྔགས་ལས་སྦྱོར་འདི། །འགྲུབ་ཀྱང་རུང་ལ་མ་འགྲུབ་ཀྱང་རུང་བས། །རང་སྲོག་གཅོད་པའི་སྤུ་གྲི་མི་ཉོ་བར། །དམ་པའི་ཆོས་ལ་ནན་ཏན་བྱེད་པར་ཤོག །ནེ་ཙོའི་ཡིག་དྲུག་འདྲ་བའི་འདོན་བརྗོད་འདི། །བྱས་ཀྱང་རུང་ལ་མ་བྱས་ཀྱང་རུང་བས། །བྱས་བྱས་མང་པོའི་རྣམ་གྲངས་མི་བགྲང་བར། །དམ་པའི་ཆོས་ལ་ནན་ཏན་བྱེད་པར་ཤོག །རི་བོའི་འབབ་ཆུ་འདྲ་བའི་བཤད་ཡམ་ཆོས། །མཁས་ཀྱང་རུང་ལ་མ་མཁས་ཀྱང་རུང་བས། །ཁ་བཤད་མཁས་ལ་ཆོས་སུ་མི་བསྒོམ་པར། །དམ་པའི་ཆོས་ལ་ནན་ཏན་བྱེད་པར་ཤོག །ཕག་པའི་སྣ་འདྲ་དཔྱད་པ་མྱུར་བའི་བློ། །རྣོ་ཡང་རུང་ལ་རྟུལ་ཡང་རུང་བས་ན། །དོན་མེད་ཆགས་སྡང་ཟེགས་མ་མི་སློང་བར། །དམ་པའི་ཆོས་ལ་ནན་ཏན་བྱེད་པར་ཤོག །དབྱར་གྱི་རྐ་ཆུ་འདྲ་བའི་རྣལ་འབྱོར་ཉམས། །འཕེལ་ཡང་རུང་ལ་འགྲིབ་ཀྱང་རུང་བས་ན། །བྱིས་པ་འཇའ་ཚོན་རྗེས་སུ་མི་འདེད་པར། །དམ་པའི་ཆོས་ལ་ནན་ཏན་བྱེད་པར་ཤོག །རི་འགོའི་ཆར་པ་འདྲ་བའི་དག་སྣང་འདི། །ཤར་ཡང་རུང་ལ་མ་ཤར་ཡང་རུང་བས། །འཁྲུལ་པའི་ཉམས་ལ་བདེན་པར་མི་བཟུང་བར། །དམ་པའི་ཆོས་ལ་ནན་ཏན་བྱེད་པར་ཤོག །ཡིད་བཞིན་ནོར་བུ་ལྟ་བུའི་དལ་འབྱོར་འདི། །མ་ཐོབ་དམ་ཆོས་སྒྲུབ་ཐབས་མི་འདུག་པས། །རང་ལག་ཡོད་དུས་ཆུད་ཟོས་མི་གཏོང་བར། །དམ་པའི་ཆོས་ལ་ནན་ཏན་བྱེད་པར་ཤོག །ཐར་ལམ་སྒྲོན་མེ་དཔལ་ལྡན་བླ་མ་འདི། །མ་མཇལ་གནས་ལུགས་རྟོགས་ཐབས་མི་འདུག་པས། །གར་འགྲོ་ཤེས་དུས་གཡང་ལ་མི་འཆོང་བར། །དམ་པའི་ཆོས་ལ་ནན་ཏན་བྱེད་པར་ཤོག །ནད་སེལ་སྨན་དང་འདྲ་བའི་དམ་ཆོས་འདི། །མ་ཐོས་སྤང་བླང་ཤེས་ཐབས་མི་འདུག་པས། །ཕན་གནོད་ཤེས་དུས་བཙན་དུག་མི་འགམ་པར། །དམ་པའི་ཆོས་ལ་ནན་ཏན་བྱེད་པར་ཤོག །དབྱར་དགུན་རེས་འདྲའི་སྐྱིད་སྡུག་འགྱུར་ལྡོག་འདི། །མ་མཐོང་ངེས་པར་འབྱུང་ཐབས་མི་གདའ་བས། །སྡུག་རེས་རང་ལ་འཁོར་བར་ཐག་ཆོད་ནས། །དམ་པའི་ཆོས་ལ་ནན་ཏན་བྱེད་པར་ཤོག །ཆུ་རྡོ་ཆུ་གཏིང་བྱིང་འདྲའི་འཁོར་བ་འདི། །ད་རེས་མ་བསྐྱུར་ཕྱི་ནས་མི་ཐར་བས། །དཀོན་མཆོག་ཐུགས་རྗེའི་དཔྱང་ཐག་ལ་འཇུས་ནས། །དམ་པའི་ཆོས་ལ་ནན་ཏན་བྱེད་པར་ཤོག །ནོར་བུ་གླིང་འདྲ་ཐར་པའི་ཡོན་ཏན་འདི། །མ་ཤེས་བརྩོན་འགྲུས་རྩོམ་ཐབས་མི་འདུག་པས། །གཏན་དུ་རྒྱལ་བའི་ཁེ་གསང་མཐོང་ནས་སུ། །དམ་པའི་ཆོས་ལ་ནན་ཏན་བྱེད་པར་ཤོག །བདུད་རྩིའི་བཅུད་འདྲ་དམ་པའི་རྣམ་ཐར་འདི། །མ་མཇལ་ཡིད་ཆེས་སྐྱེ་ཐབས་མི་འདུག་པས། །ཕམ་རྒྱལ་ཤེས་དུས་རང་སྡུག་མི་ཉོ་བར། །དམ་པའི་ཆོས་ལ་ནན་ཏན་བྱེད་པར་ཤོག །ཞིང་ས་གཤིན་པོ་འདྲ་བའི་བྱང་སེམས་འདི། །མ་སྐྱེས་སངས་རྒྱས་ཐོབ་ཐབས་མི་འདུག་པས། །དོན་ཆེན་སྒྲུབ་ལ་བཏང་སྙོམས་མི་འཇོག་པར། །དམ་པའི་ཆོས་ལ་ནན་ཏན་བྱེད་པར་ཤོག །ཅོལ་ཆུང་སྤྲེའུ་འདྲ་བའི་རང་སེམས་འདི། །མ་བསྲུང་ཉོན་མོངས་སྤང་ཐབས་མི་འདུག་པས། །སྨྱོན་པའི་ལད་མོ་ཅི་བདེར་མི་བྱེད་པར། །དམ་པའི་ཆོས་ལ་ནན་ཏན་བྱེད་པར་ཤོག །ལྷན་སྐྱེས་གྲིབ་མ་འདྲ་བའི་བདག་འཛིན་འདི། །མ་སྤངས་བདེ་སར་ཕྱིན་ཐབས་མི་འདུག་པས། །དགྲ་བོ་ཟིན་དུས་བཤེས་སུ་མི་བསྟེན་པར། །དམ་པའི་ཆོས་ལ་ནན་ཏན་བྱེད་པར་ཤོག །ཐལ་གསེབ་མེ་མདག་འདྲ་བའི་དུག་ལྔ་འདི། །མ་ཆོམ་སེམས་ཉིད་རྣལ་དུ་མི་གནས་པས། །དུག་སྦྲུལ་ཕྲུ་གུ་རུམ་དུ་མི་གསོ་བར། །དམ་པའི་ཆོས་ལ་ནན་ཏན་བྱེད་པར་ཤོག །སྣུམ་ཀོག་གྱོང་པོ་འདྲ་བའི་རང་རྒྱུད་འདི། །མ་དུལ་ཆོས་དང་རང་སེམས་མི་འདྲེ་བས། །རང་སྐྱེས་ཕྲུ་གུ་སྐྱག་ལང་མི་བཏང་བར། །དམ་པའི་ཆོས་ལ་ནན་ཏན་བྱེད་པར་ཤོག །ཆུ་ཀླུང་འབབ་འདྲ་བག་ཆགས་ངན་གོམས་འདི། །མ་བཅད་ཆོས་མིན་སྤྱོད་དང་མི་འབྲལ་བས། །མཚོན་ཆ་དགྲ་བོའི་ལག་ཏུ་མི་འཚོང་བར། །དམ་པའི་ཆོས་ལ་ནན་ཏན་བྱེད་པར་ཤོག །ཟིན་མེད་ཆུ་གཉེར་ལྟ་བུའི་རྣམ་གཡེང་འདི། །མ་སྤངས་བརྟན་པ་ཐོབ་ཐབས་མི་གདའ་བས། །ཅི་བྱེད་ཆོག་དུས་འཁོར་བ་མི་བསྒྲུབ་པར། །དམ་པའི་ཆོས་ལ་ནན་ཏན་བྱེད་པར་ཤོག །ས་ཆུ་དྲོས་འདྲ་བླ་མའི་བྱིན་རླབས་འདི། །མ་ཞུགས་རང་ངོ་འཕྲོད་ཐབས་མི་གདའ་བས། །ཉེ་ལམ་སླེབ་དུས་ས་རྒྱ་མི་བསྐོར་བར། །དམ་པའི་ཆོས་ལ་ནན་ཏན་བྱེད་པར་ཤོག །དབྱར་གྱི་སྨན་ལྗོངས་འདྲ་བའི་དབེན་ས་འདི། །མ་བསྟེན་ཡོན་ཏན་སྐྱེ་ཐབས་མི་གདའ་བས། །རི་ལ་གནས་དུས་གྲོང་ནག་མི་འགྲིམ་པར། །དམ་པའི་ཆོས་ལ་ནན་ཏན་བྱེད་པར་ཤོག །བསེ་རག་ཕུགས་སུ་ཞུགས་འདྲའི་སྐྱིད་འདོད་འདི། །མ་ཕྲལ་སྡུག་བསྔལ་རྩོལ་སྒྲུབ་མི་ཆད་པས། །ལྟོག་འགོང་ཕུག་གི་ལྷ་རུ་མི་མཆོད་པར། །དམ་པའི་ཆོས་ལ་ནན་ཏན་བྱེད་པར་ཤོག །མཁར་གྱི་སྒོ་ལྕགས་འདྲ་བའི་དྲན་ཤེས་འདི། །མ་བསྟེན་འཁྲུལ་པའི་རྒྱུ་འགྲུལ་མི་ཆད་པས། །རྐུན་མ་ཡོང་དུས་སྒོ་ཆ་མི་ཀློད་པར། །དམ་པའི་ཆོས་ལ་ནན་ཏན་བྱེད་པར་ཤོག །འགྱུར་མེད་ནམ་མཁའ་ལྟ་བུའི་གནས་ལུགས་འདི། །མ་རྟོགས་ལྟ་བའི་གཞི་རྩ་མི་ཆོད་པས། །རང་གིས་རང་ཉིད་ལྕགས་སུ་མི་བཅུག་པར། །དམ་པའི་ཆོས་ལ་ནན་ཏན་བྱེད་པར་ཤོག །དྲི་མེད་ཤེལ་གོང་འདྲ་བའི་རིག་པ་འདི། །མ་མཐོང་སྒོམ་པའི་འཛིན་རྩོལ་མི་ཞིག་པས། །འབྲལ་མེད་འགྲོགས་དུས་གཞན་ལ་མི་ཚོལ་བར། །དམ་པའི་ཆོས་ལ་ནན་ཏན་བྱེད་པར་ཤོག །སྔར་འདྲིས་གྲོགས་འདྲ་ཐ་མལ་ཤེས་པའི་ངོ༌། །མ་འཕྲོད་བྱས་ཚད་བསླུ་བའི་ཆོས་ཡིན་པས། །མིག་བུ་བཙུམས་ནས་སྦར་ཚོད་མི་བྱེད་པར། །དམ་པའི་ཆོས་ལ་ནན་ཏན་བྱེད་པར་ཤོག །མདོར་ན་ཚེ་འདིའི་བྱ་བ་མ་བཏང་ན། །ཕྱི་མའི་དམ་ཆོས་འགྲུབ་ཐབས་མི་གདའ་བས། །རང་དྲིན་རང་ལ་ཆེ་བའི་གྲོས་བཏབ་ནས། །བྱས་ཚད་དམ་པའི་ཆོས་སུ་འགྲོ་བར་ཤོག །ཆོས་བཞིན་གདམས་ན་བླ་མར་ལོག་ལྟ་དང༌། །ལས་ངན་ལྷོངས་ཚེ་ལྷ་ལ་ཡིད་ཆད་དང༌། །འགལ་རྐྱེན་བྱུང་ན་སྒྲུབ་པ་བཤོལ་བ་སོགས། །དངོས་གྲུབ་ཐོབ་ཀར་བར་ཆད་མ་གྱུར་ཅིག །བྱས་ཚད་ཐམས་ཅད་དོན་མེད་ས་སྟོང་བསྐོར། །འབད་ཚད་ཐམས་ཅད་རང་རྒྱུད་རེངས་པའི་རྒྱུ། །དྲན་ཚད་ཐམས་ཅད་འཁྲུལ་པའི་ཁ་སྣོན་བཏབ། །སོ་སྐྱེས་ཆོས་སུ་རློམ་ཀུན་རང་འཆིང་རྒྱུ། །བྱ་རྒྱུ་མང་ལ་གྲུབ་འབྲས་གཅིག་ཀྱང་མེད། །དྲན་རྒྱུ་མང་ལ་གཏད་སོ་ཅི་ཡང་མེད། །དགོས་དགོས་མང་ལ་འཛོམ་དུས་མེད་པ་ཡི། །བྱ་བ་བཏང་ནས་གདམས་ངག་བསྒོམ་ནུས་ཤོག །བྱའོ་བསམ་ན་རྒྱལ་གསུང་དཔང་པོར་ཚུགས། །བྱེད་དོ་བསམ་ན་རང་རྒྱུད་ཆོས་དང་སྲེས། །སྒྲུབ་བོ་བསམ་ན་གོང་མའི་རྣམ་ཐར་ལྟོས། །ལང་ཤོར་ཁྱོད་ལ་བྱ་བ་གཞན་གྱིས་ཅི། །དམན་ས་ཟིན་ཅིང་ཆོག་ཤེས་ནོར་གྱིས་ཕྱུག །ཆོས་བརྒྱད་འཆིང་གྲོལ་སྒྲུབ་ལ་སྙིང་རུས་སྲ། །བླ་མའི་བྱིན་ཞུགས་རྟོགས་པ་མཁའ་དང་མཉམ། །ཀུན་བཟང་རྒྱལ་རབས་ཟིན་པར་བྱིན་གྱིས་རློབས། །ཞེས་པའང་དམ་པ་གོང་མའི་ཞལ་གདམས་རྡོ་རྗེའི་གསུང་གི་དོན་བསྡུས་ནས་རང་གི་ངག་འདོན་དུ་བྲིས་པ་སྟེ། འཇིགས་བྲལ་ཡེ་ཤེས་རྡོ་རྗེས་སོ།། །།